
CUVÂNT ÎNAINTE 


Când apare un nou curs, într-o perioadă în care bibliografia este atât de abunden- 
tă încât este imposibil să o parcurgi în întregime, te întrebi totdeauna dacă editarea 
lui era necesară şi dacă într-adevăr aduce ceva nou! 

Cu această îndoială am parcurs lucrarea domnului Şef lucr. Dr. Paul Botez de la 
Clinica de Ortopedie a Spitalului de Recuperare din laşi. Trebuie să recunosc faptul 
că am fost captivat încă de la primele pagini. 

Aş remarca în primul rând ordonarea, mai puţin convenţională, a materialului. Au- 
torul clădeşte cu meticulozitate un sistem complex de cunoaştere în domeniul apara- 
tului locomotor. Temelia este reprezentată de cunoştinţele de bază, permanent ac- 
tualizate de ultimele cercetări, asupra osului, cartilajului, ligamentelor, tendoanelor, 
muşchilor şi articulaţiilor. Sunt prezentate aspecte de anatomie, dar şi de biomecani- 
că, ceea ce creează o imagine funcţională a aparatului locomotor. Treapta următoa- 
re urcă spre înțelegerea procesului complex de vindecare a unui defect osos, care 
reprezintă de fapt o adevărată regenerare a țesutului osos, amintind şi cele mai re- 
cente cunoştinţe asupra intervenţiei citokinelor în acest proces. Pasul următor în clă- 
direa edificiului cunoaşterii este realizat prin prezentarea semiologiei patologiei os- 
teo-articulare, atât în domeniul traumatologiei (fracturi, entorse, luxaţii), cât şi al orto- 
pediei (anomalii congenitale, patologie degenerativă, infecţii, tumori). Ultima etapă 
este reprezentată de noţiunile moderne de terapeutică a afecțiunilor traumatice şi ne- 
traumatice ale aparatului locomotor, incluzând şi cele mai actuale procedee de os- 
teosinteză şi protezare. 

Cursul se adresează în primul rând studenţilor Facultăţii de Bioinginerie Medicală 
care vin pentru prima oară în contact cu Traumatologia şi Ortopedia şi care, sunt 
convins, că după ce-l vor parcurge cu atenţie, vor rămâne cu un bagaj clar şi bogat 
de cunoştinţe noi, necesare formării lor, dar şi progresului, atât în bioinginerie, cât şi 
în medicină. Cursul este însă, în egală măsură, util studenţilor în medicină, rezi- 
dențţilor în ortopedie şi traumatologie, cât şi specialiştilor ortopezi sau recuperatori. El 
reprezintă o temelie solidă de cunoştinţe, dar în acelaşi timp o provocare de a con- 
strui în continuare pentru lărgirea orizontului cunoaşterii. 

Când am ajuns la sfârşitul lucrării am fost pe deplin convins de noutatea şi utilita- 
tea aceste noi lucrări de Ortopedie şi Traumatologie. 


Prof. Dr. Dinu M. Antonescu 
Membru al Academiei de Ştiinţe Medicale 


PREFAŢĂ 


Ortopedia a cunoscut o dezvoltare rapidă în ultimele decenii datorită unui cumul 
de factori care au influenţat-o esenţial, determinant fiind impresionantul progres teh- 
nic şi tehnologic în domeniu. Gama biomaterialelor, a implanturilor endoprotetice şi 
de sinteză osoasă, precum şi cea a dispozitivelor de exoprotezare locomotorie s-au 
diversificat şi perfecţionat continuu, atingând performanţe de fiabilitate de neconce- 
put în urmă cu 15-20 de ani. 

De asemenea, au fost imaginate şi introduse cu succes în practică noi tehnici de 
chirurgie ortopedică, bazate pe un instrumentar şi o aparatură complexă şi perfor- 
mantă care au modificat spectaculos prognosticul şi calitatea tratamentului în patolo- 
gia locomotorie. 

Ortopedia a devenit astăzi o specialitate foarte tehnică în care precizia şi rigoarea 
calculului preoperator sunt cuvinte de ordine. Pregătirea şi realizarea unei osteosin- 
teze, a unei osteotomii sau a unei artroplastii protetice sunt actualmente la fel de ri- 
guroase precum calculele şi realizarea unei construcţii complexe de către un arhitect 
şi un inginer constructor. 

Bioinginerul este chemat astăzi să realizeze dispozitive ingenioase şi complexe i- 
maginate de cel care le va utiliza, adică chirurgul ortoped, adaptând creator principii- 
le de biomecanică ortopedică şi de biocompatibilitate a biomaterialelor, la nevoile din 
ce în ce mai numeroase ale medicinei moderne. 

Acest manual este destinat în primul rând studenţilor Facultăţii de Bioinginerie 
medicală, Specializarea Biomateriale şi Tehnologie Protetică. Este, în aceeaşi măsu- 
ră, util tuturor celor care se pregătesc în specialitatea ortopedie-traumatologie, rezi- 
denţi sau/şi tineri specialişti. 

Cursul de ortopedie reprezintă prima etapă, de introducere în specificul unei spe- 
cialități chirurgicale, care beneficiază prin excelenţă de aportul tehnicilor şi tehnolo- 
giilor moderne. Spiritul care a condus redactarea acestui manual a urmărit să ajute 
studentul bioinginer să-şi clarifice şi să-şi sistematizeze noţiunile fundamentale de 
semiologie, patologie şi terapie a afecţiunilor sistemului osteo-articular. 

Prin urmare, lucrarea este structurată în trei părţi distincte: o primă parte în care se 
face o prezentare generală a elementelor fundamentale de anatomie şi fiziologie ale 
aparatului locomotor şi de management al actului operator în chirurgia ortopedică; o a 
doua, rezervată prezentării principalelor metode de examinare clinico-paraclinică şi de 
diagnostic în patologia specifică sistemului osteo-musculo-articular, şi o a treia, care a- 
bordează pe larg dificilele şi complexele probleme ridicate de numeroasele modalităţi de 
tratament ale celor mai frecvente afecţiuni ale aparatului locomotor. 

Convinşi că într-o specialitate medico-chirurgicală în continuă dezvoltare şi per- 
fecţionare, evoluția informaţiei este extrem de dinamică şi cu risc crescut de perima- 
re într-un interval scurt de timp, autorul speră să ofere tinerilor bioingineri în formare 
o bază solidă de lucru într-un domeniu foarte complex şi dinamic al medicinei ac- 
tuale. 


Autorul 

ORTOPEDIE 


CAPITOLUL I 
NOȚIUNI DE BAZĂ ÎN ORTOPEDIE 


COMPONENTELE SPECIALIZATE ALE SISTEMULUI 
OSTEO-ARTICULAR 


O descriere simplă a aparatului locomotor are drept scop înţelegerea funcțiilor 
pe care acesta le îndeplineşte precum şi a modalităţilor de explorare şi investigare a 
principalelor sale afecţiuni precum şi a metodelor de tratament specific. 

Funcțiile sistemului osteoarticular sunt: furnizarea suportului pentru organism, 
protecţia organelor vitale şi facilitarea mişcărilor articulare. 

Osul, cartilajul articular, tendoanele, ligamentele şi muşchii, toate interacționează 
pentru îndeplinirea acestor funcții. 

Țesuturile musculoscheletale sunt specializate în întregime pentru îndeplinirea 
sarcinilor care le revin şi au excelente procese de regenerare şi reparare. De 
asemenea ele se adaptează şi suferă modificări de compoziţie ca răspuns la 
creşterea şi scăderea presională. Componentele specializate ale sistemului 
musculoscheletal, cum ar fi discul intervertebral, sunt în mod particular adaptate 
pentru a suporta mari încărcări presionale. 

Scheletul se compune din piese osoase articulate între ele pentru a permite 
mişcarea care depinde de musculatura asociată. Anumite părţi ale scheletului sunt în 
mod special adaptate acestei funcţii de mobilitate, îndeosebi membrele; altele au un 
rol mai degrabă static, cum este trunchiul; altele au rol preponderent protector, ca de 
exemplu cutia craniană. 


1. Scheletul 


Morfologia osoasă 

Există trei tipuri de os dar diferitele tipuri de oase au o formă exterioară adaptată 
funcţiei pe care o îndeplinesc. Această morfologie depinde de factori genetici 
caracteristici şi în egală măsură de solicitările mecanice care se exercită asupra 
scheletului şi determină adaptarea sa. Principalele tipuri de os sunt: 

- oase plate; 

- oase scurte; 

- oase lungi ale membrelor caracterizate prin (fig. 1.1): 

e două extremităţi numite epifize, în general mai proeminente, care se 
articulează cu osul subjacent printr-o suprafaţă articulară acoperită de 
cartilaj; 

e corpul osului sau diafiza, cilindric tubular, având un canal centro-medular 
care conține măduva osoasă, acoperit de periost, membrană 
osteoformatoare; 

e  metafizele, intermediare între epifize şi diafiză, caracterizate prin prezenţa 
cartilajului de conjugare în timpul perioadei de creştere. 

Constituţia scheletului 

Arhitectura osoasă este simetrică în raport cu un ax central format de coloana 
vertebrală sau rahisul pe care se articulează membrele superioare şi inferioare prin 
intermediul centurilor. 


Noţiuni de bază în ortopedie 


EPIFIZE 
Os spongios 
DIAFIZE 
Os cortical 
(canal centro-medular) 
Figura 1.1 
Os spongios Structura osoasă a membrului 
inferior cu dispoziţia traveelor 
f Os cortical 
Os spongios 
Rahisul 


Este o înşiruire de oase scurte numite vertebre cu o morfologie asemănătoare. El 
este divizat în mai multe porțiuni în funcţie de localizare (fig. 1.2): 


rahisul cervical, constituit din 7 vertebre, corespunde regiunii gâtului care, 
superior se articulează cutiei craniene; 

rahisul dorsal, constituit din 12 vertebre la care se ataşează cele 12 coaste, 
care formează cutia toracică închisă anterior prin intermediul sternului; 

rahisul lombar, format din 5 vertebre specifice; 

sacrum-ul este un os unic care corespunde unui conglomerat de 5 vertebre 
sudate şi face parte din centura pelvină pe care se articulează membrele 
inferioare; 

coccis-ul este un mic os apendicular sacrum-ului format din câteva vertebre 
atrofice şi corespunde vestigiilor degenerate ale cozii de la animal. 


Centura scapulară 

Reprezintă mijlocul de legătură între rahis şi membrul superior. Este formată din 
două oase fixate la cuşca toracică prin muşchi puternici, articulate între ele: 
omoplatul situat posterior şi clavicula situată anterior. 

Centura pelvină sau bazinul 

Sper deosebire de centura scapulară, bazinul este un inel rigid format posterior 
de sacrum şi lateral de oasele iliace. Aceste trei oase sunt unite prin articulaţii foarte 
strânse care nu permit practic mişcări. Anterior oasele iliace sunt unite printr-o 
articulaţie strânsă numită simfiză pubiană sau pubis. 

Rahisul cervical Plexul brahial 


(7 vertebre) 


Rahisul dorsal 
(12 vertebre) 


Măduva spinării (L4 - L3) 


Plexul lombar 


Rahisul lombar (nervii crural şi obturator) 


(5 vertebre) 


Sacul dural (S; — S3) 


Sacrum 


Plexul sacrat 
x (nervul sciatic) 


Figura 1.2 


Dispoziţia coloanei vertebrale şi a măduvei spinării 


Membrul superior 
Este legat de torace prin intermediul centurii scapulare şi este constituit din trei 
segmente unite prin articulaţii foarte mobile: 


articulația umărului, sau scapulo-humerală, este articulația cea mai mobilă 
din organism şi leagă omoplatul de humerus; 

brațul este format dintr-un singur os, humerusul; 

antebraţul este constituit din două oase: radiusul şi cubitusul; radiusul poate 
realiza un arc de cerc în jurul cubitusului şi permite mâinii o orientare foarte 
eficace (mişcarea de prono-supinaţie); 

articulația cotului face legătura între braţ şi antebraţ; 

articulația pumnului uneşte antebraţul cu mâna; este o articulație complexă 
formată din 8 oase mici care constituie masivul carpian sau carpul; 

mâna cuprinde două regiuni: mâna propriu-zisă, constituită din 5 
metacarpiane la care se articulează cele 5 degete formate fiecare din trei 
falange, cu excepţia policelui care are numai două falange. 


Noţiuni de bază în ortopedie 


Membrul inferior 

Are o dispoziţie similară membrului superior. Piesele osoase care îl compun sunt 
însă mai robuste iar articulațiile sunt mai solide, dar mai puţin fine şi subtile decât 
cele ale membrului superior. Explicaţia constă în rolurile diferite pe care cele două 
membre le joacă: membrul superior, cu funcție esențialmente de precizie şi membrul 
inferior, cu funcţie preponderentă de susţinere. Scheletul membrului inferior este 
constituit din: 

- articulația şoldului sau coxo-femurală, care leagă osul iliac de femur; 

- femurul este osul unic al coapsei, are o formă particulară şi o zonă îngustată 
între cap şi diafiză numită col femural; 

- gamba este formată din două oase: tibia, osul principal şi peroneul, subțire şi 
relativ accesoriu; 

- articulația genunchiului face legătura între femur şi tibie, fiind o articulaţie 
foarte complexă la care participă un os sesamoid, numit rotulă situat între 
două tendoane (qgadricipital şi rotulian) care împreună alcătuiesc aşa-numitul 
aparat extensor al genunchiului; 

- articulaţia gleznei sau tibio-tarsiană face legătura între gambă şi picior; 

- piciorul este format din trei părți: 

e tarsul, constituit din 7 oase din care cele mai importante sunt două: 
astragalul şi calcaneul; 

e  metatarsulcare comportă 5 piese; 

e degetele, care, ca şi degetele mâinii, sunt constituite din falange. 


2. Osul 


Oasele sunt țesuturi dinamice care realizează o varietate de funcţii şi au 
capacitatea de a se remodela după modificările de stimuli interni sau externi. 
Oasele furnizează suportul pentru trunchi şi extremităţi, asigură inserția ligamentelor 
şi tendoanelor, protejează organele vitale şi acționează ca rezervor de fier şi 
minerale pentru menţinerea homeostaziei. 


Compoziţia structurală 

Osul reprezintă un compozit format din două tipuri de materiale: 

- primul material este reprezentat de o matrice organică extracelulară, care 
conține colagen, reprezentând aproximativ 30-35% din greutatea uscată a osului şi 
este responsabilă de asigurarea flexibilităţii şi elasticităţii osului; 

- al doilea material este reprezentat de sărurile de calciu şi fosfor, în special 
hidroxiapatita [Ca10(PO4)s(0H)2], aproximativ 65-70% din greutatea uscată a osului 
şi contribuie la duritatea şi rigiditatea osului. 

Din punct de vedere microscopic, osul poate fi clasificat ca os imatur sau lamelar. 

Osul imatur 

Denumit de asemenea şi os primar, este caracterizat printr-o dispoziţie la 
întâmplare de celule şi colagen. Datorită compoziţiei sale, osul imatur prezintă 
caracteristici mecanice izotropice, cu proprietăți similare indiferent de direcţia de 
aplicare a presiunilor. Osul imatur este asociat cu o perioadă rapidă de formare, cum 
ar fi cazul stadiilor unitare de vindecare a fracturilor sau a fixării implanturilor 
biologice. Osul imatur care are un conţinut mic de minerale, se remodelează în os 
lamelar. 

Osul lamelar 

Este un os matur, cu formare mai lentă, care este caracterizat printr-o distribuţie 
celulară ordonată şi printr-o orientare regulată a fibrelor de colagen (fig. 1.3). 

Figura 1.3 
Structura osului: a — sectiune în diafiza unui os lung reprezentată fără canalul medular. Fiecare 
osteon este mărginit de linie de ciment. b — Fiecare osteon este compus din lamele şi cercuri 
concentrice formate dintr-o matrice minerală ce înconjoară canalul haversian. c — în lungul marginilor 
lamelelor se găsesc cavități mici denumite lacune, fiecare conținând un singur osteocit. Din lacună 
pleacă radial canale subțiri sau canalicule în care se extind procesele citoplasmatice ale osteocitelor 


Lamelele pot fi paralele una faţă de alta sau organizate concentric în jurul unui 
canal vascular numit sistem haversian sau osteon. 

La periferia fiecărui osteon este o linie de „ciment, o arie subţire care conţine 
substanța fundamentală compusă în special din glicozaminoglicani. Linia de ciment 
reprezintă cea mai slabă verigă din microstructura osului. 

Structura organizată a osului lamelar îl face anizotropic, lucru exemplificat prin 
faptul că este mai puternic în timpul încărcării axiale decât în timpul încărcării 
transversale sau prin forfecare. 

Osul poate fi clasificat macroscopic ca tesut cortical şi ca țesut spongios 
(trabecular). Ambele tipuri sunt morfologic os lamelar. 

Țesutul cortical se bazează pe osteon pentru comunicare celulară. Deoarece 
lățimea trabeculilor este mică, canaliculele pot comunica direct cu vasele de sânge 
în canalul medular. 

Diferențele de bază între țesutul cortical şi țesutul spongios sunt legate de 
porozitate şi densitate aparentă. Porozitatea țesutului cortical variază de la 5% la 
30%, în timp ce pentru țesutul spongios variază de la 30% la 90%. Densitatea 
aparentă a țesutului cortical este de aproximativ 1,89/cm* iar cea a țesutului 
spongios variază de la 0,1 la 1,0g/cm”. 

Oricum distincţia dintre țesutul cortical şi cel spongios este arbitrară în termeni 
biomecanici, deoarece cela două țesuturi sunt considerate adesea ca un singur 
material cu valori specifice de porozitate şi densitate. 


Noţiuni de bază în ortopedie 


Organizarea țesutului cortical şi spongios în os îi permite adaptarea la funcţie. 

Țesutul cortical înconjură întotdeauna țesutul spongios, însă cantitatea relativă a 
fiecărui tip variază cu necesităţile funcţionale ale osului. În oasele lungi, țesutul 
cortical al diafizei este aranjat ca un cilindru gol, pentru a rezista cel mai bine la 
încovoiere. Regiunea metafizară a osului lung se lăţeşte pentru a creşte volumul 
osos şi suprafața sa cu scopul de a scădea presiunile asupra suprafeţei articulare. 
Țesutul spongios din această regiune formează o rețea care distribuie forțele de 
sprijin a greutăţii ca şi forțele rezultante asupra articulației, în masa de ţesut osos. 


Proprietățile biomecanice 

Proprietățile mecanice ale osului cortical diferă de cele ale țesutului spongios. 

Osul cortical este mai dur decât osul spongios. În timp ce osul cortical se va 
fractura in vivo când tensiunea depăşeşte cu 2% valoarea admisibilă, osul spongios 
nu se va fractura in vivo până când tensiunea nu va depăşi 75% din cea admisibilă. 
Capacitatea mai mare de stocare a energiei (aria de sub curba presiunii de formare) 
a osului spongios este o funcţie a porozității. 

În ciuda rigidității diferite pentru osul cortical şi osul spongios, un lucru este 
valabil pentru toate țesuturile osoase: rezistența la compresiune a țesutului este 
proporțională cu pătratul densităţii aparente, iar modulul de elasticitate este 
proporţional cu densitatea aparentă ridicată la cub. 

Orice creştere a porozităţii, aşa cum apare de exemplu cu îmbătrânirea, va 
scădea densitatea aparentă a osului, şi în consecinţă va scădea rezistenţa la 
compresiune şi modulul de elasticitate al osului. 

Variaţiile de rezistenţă şi duritate a osului sunt de asemenea variabile în funcţie de 
orientarea osului (longitudinal sau transversal) şi de tipul de încărcare (întindere, 
compresiune, forfecare sau combinații ale primelor două cu ultima). În general 
rezistența sau duritatea osului sunt mai mari pe direcția de aplicare a încărcării 
(longitudinală pentru oasele lungi). 

După orientare, osul cortical este cel mai puternic în direcţie longitudinală 
(fig. 1.4), iar după tipul de solicitare, osul cortical este mai rezistent la compresiune 
şi mai slab la forfecare. 

Solicitarea la întindere 

Reprezintă aplicarea unor forţe egale cu direcția pe perpendiculara la suprafață şi 
în sensul acesteia. 

Presiunile maxime se înregistrează pe direcţia încărcării şi determină elongaţia 
osului şi micşorarea ariei transversale. 

Studiile microscopice arată că ruptura osului haversian în timpul solicitării la 
întindere este cauzată de decimentarea liniilor de ciment şi de tracţiunea în afară a 
osteonilor. 

Oasele cu un procentaj mai mare de țesut spongios, prezintă o fractură 
trabeculară în timpul încărcării la întindere. 

Solicitarea la compresiune 

În acest caz forțele au aceeaşi direcţie ca în cazul întinderii, numai că sensul este 
contrar. 

În timpul compresiunii osul se scurtează iar aria secţiunii creşte. Studiile 
microscopice arată că fractura prin compresiune apare prin fisuri oblice ale osteonilor 
în osul cortical şi prin fisuri oblice ale trabeculilor în osul spongios. 

Fracturile vertebrale, în special cele asociate cu osteoporoză, se produc cu 
încărcarea prin compresiune. 

Aplicarea unei încărcări prin tracţiune sau a unei încărcări prin compresiune 
produce o tensiune de forfecare în material. 

Solicitarea la forfecare 

Reprezintă aplicarea unei încărcări paralele cu suprafața iar deformarea este 
angulară. 

Studiile clinice arată că fracturile prin forfecare sunt cele mai frecvente în 
regimurile cu un mare procentaj de os spongios, cum ar fi platoul tibial. 

Figura 1.4 
Efectele orientării eşantionului osos şi a configurației încărcării, asupra rezistenței la diferite 
tipuri de solicitare şi a modulului de elasticitate, pentru un segment diafizal 
dintr-un os lung 


Osul este un material vâscoelastic şi comportarea sa mecanică este, de aceea, 
influenţată de frecvenţa de deformare. 

Odată cu creşterea frecvenţei oasele devin cu aproximativ 50% mai rigide decât în 
regim de frecvenţă redusă, iar încărcarea necesară apariţiei fracturii se dublează la 
ritmuri de deformare mari. Rezultatul este reprezentat de dublarea energiei stocate 
la ritmuri mari de deformare. 

Studiile clinice arată că rata de încărcare influențează tipul de fractură şi leziunile 
asociate ale părţilor moi. Frecvenţele mici de deformare, caracterizate printr-o 
energie stocată în cantitate mică, determină fracturi fără deplasare şi nu determină 
leziuni asociate ale părților moi. Ratele mari de deformare sunt asociate cu leziuni 
mari ale osului şi părților moi datorită creşterii energiei stocate. 

Fracturile osului pot fi produse fie printr-o singură încărcare care depăşeşte 
rezistența admisibilă a osului, fie prin încărcări repetate care conduc la fracturi, ca 
urmare a solicitării la oboseală. 

Deoarece osul îşi autosepară leziunile, fractura prin oboseală apare numai atunci 
când ritmul microleziunilor determinate de încărcarea repetată depăşeşte ritmul 
intrinsec de separare a osului. Fracturile prin oboseală sunt cele mai frecvent 
întâlnite în timpul activităţii intense când muşchii au devenit obosiţi şi sunt, de aceea, 
incapabili să stocheze energia şi să atenueze presiunile exercitate asupra osului. 
Când muşchii sunt obosiţi, osul trebuie să suporte o presiune crescută. 


Noţiuni de bază în ortopedie 


Mecanismele de remodelare 

Osul are capacitatea să-şi modifice dimensiunile, forma şi structura ca răspuns la 
necesitățile mecanice. 

În concordanţă cu legea lui Wolff privind remodelarea osului ca răspuns la 
represiune, resorbția osului apare la scăderea presiunii, hipertrofia osului apare 
odată cu creşterea presiunii iar planurile presiunii crescute urmează orientarea 
principalelor trabecule. Astfel, remodelarea osului apare într-o varietate de 
circumstanțe care modifică modelele normale presionale. 

Din punct de vedere clinic modelele presionale modificate determinate de implan- 
turile de osteosinteză sau protezele articulare au cauzat preocupări privind 
arhitectura osului pe termen lung. 

Baza osoasă şi greutatea corpului sunt corelate în mod corespunzător în special 
pentru oasele de sprijin a greutăţii. Astfel, imobilizarea sau lipsa gravitației (întâlnită 
la astronauți) scad rezistenţa şi duritatea osului. Pierderea de masă osoasă este 
determinată de absenţa sau modificarea presiunilor normale. Oricum, masa osului 
este recâştigată odată cu restabilirea presiunilor normale. 

Pierderea de masă osoasă, ca răspuns la imobilizare sau lipsa gravitaţiei, este o 
consecinţă directă a legii lui Wolff. 

Resorbţia osoasă, ca răspuns la implanturile ortopedice poate fi dezastruoasă 
pentru vindecarea osului. În timp ce plăcile asigură un suport pentru osul fracturat, 
presiunile modificate asociate cu plăcile rigide de metal determină resorbţia osului 
adiacent fracturii sau a celui aflat sub placă, motiv pentru care îndepărtarea plăcii 
poate determina altă fractură. 

Resorbția osului a fost întâlnită şi în protezarea totală a şoldului sau a 
genunchiului. Aceasta este frecvent întâlnită în cazul tijelor femurale de mari dimen- 
siuni necimentate care au un moment de inerție crescut şi astfel au o elasticitate mai 
mică decât tijele cimentate cu un diametru mai mic. 

Resorbţia osului ca răspuns la un implant rigid, care modifică modelul presional al 
osului purtător, este denumită stress shielding. Gradul de stress shielding nu este 
dependent de elasticitatea protezei ci mai degrabă de gradul de reducere a 
elasticității implantului în raport cu cea osului. 

Din punct de vedere clinic, stress shielding-ul poate fi dezastruos pentru 
longevitatea fixării implantului. De aceea, în efortul de a reduce stress shielding-ul, 
designerii implanturilor utilizează materiale cu un modul de elasticitate apropiat de 
cel al osului (de exemplu titan). 


Creşterea osoasă 

Iniţial scheletul nu este osificat, matricea scheletică este cartilaginoasă iar 
osificarea va interveni progresiv într-o dinamică care vizează creşterea, formarea 
osoasă şi consolidarea, procese care nu pot fi disociate. 

Punctele de osificare 

Formarea osoasă începe în puncte specifice pentru fiecare piesă osoasă şi la 
vârste variabile. Fiecare din aceste puncte de osificare va forma os de o manieră 
centrifugă. Diversele puncte de osificare vor evolua şi creşte cu vârsta şi vor sfârşi 
prin a se întâlni (fig. 1.5). 

Creşterea în lungime 

Este un fenomen tranzitoriu care depinde de cartilajele de conjugare. În regiunea 
metafizară există benzi de țesut formator de os a căror activitate se epuizează 
progresiv. Acest cartilaj de conjugare sau de creştere diminuă în grosime odată cu 
vârsta şi se închide către 18 ani (fig. 1.6). 

Figura 1.5 
Momentul apariţiei punctelor de 

Figura 1.6 
Cartilajul de creştere 


Noţiuni de bază în ortopedie 


Creşterea în grosime 

Se realizează prin intermediul periostului care este o membrană osteoformatoare 
prin faţa sa profundă şi care înconjură şi înveleşte piesele osoase. Acest aport de os 
periferic este compensat de o distrucţie centro-medulară a osului sub influența unor 
celule speciale numite osteoclaste. Astfel, diametrul osului creşte dar corticala 
conservă o grosime sensibil constantă. Această osificare periostică se realizează pe 
toată durata vieţii de aşa manieră încât oasele nu se măresc, păstrează aceeaşi 
formă dar sunt permanent înlocuite. 


Formarea osului 

Osul este un țesut viu în permanentă remaniere a cărui formare este dependentă 
de un ansamblu de condiţii mai mult sau mai puţin cunoscute. 

Condiţii generale 

Metabolice — constau în necesitatea de a găsi în alimentaţie sărurile minerale şi 
proteinele necesare edificării scheletului. Aceste necesități sunt imperioase în 
perioada de creştere şi adolescenţă. O alimentaţie echilibrată, din care să nu 
lipsească laptele bogat în calciu, este indispensabilă pentru o creştere normală. 
Vitaminele, în special vitamina D, joacă un rol esenţial în metabolismul osos. 
Avitaminoza D duce la rahitism care se traduce prin diminuarea rezistenţei oaselor şi 
deformarea lor; 

Endocrine — rolul hormonilor hipofizari (hormonul de creştere) şi tiroidieni este 
bine cunoscut şi acceptat în prezent. Afecţiunile endocrine pot influența şi modifica 
structura osoasă la orice vârstă; 

Reglarea cerebrală — constă în reglarea ansamblului de fenomene de osificare 
printr-un mecanism central cerebral. Acest lucru este evident când se constată apa- 
riția de osificări exuberante după anumite leziuni cerebrale (osificări posttraumatice); 

Congenitale — există maladii congenitale care pot antrena o perturbare localizată 
sau generalizată în formarea scheletului cum sunt, de exemplu: boala oaselor de 
sticlă (Lobstein) sau boala oaselor de marmură. 

În principiu, ansamblul acestor condiţii generale care influențează formarea osului 
este bine-cunoscut, îndeosebi în ceea ce priveşte consecințele după perturbarea 
unora din aceste mecanisme. Din păcate, mijloacele de acţiune directă care ne stau 
la dispoziţie pentru a influenţa accelerarea sau ameliorarea osificării sunt extrem de 
limitate. 

Condiţii locale 

Atunci când condiţiile generale au fost întrunite, în consolidarea osoasă după 
fracturi intervin condiţiile locale. Asupra lor se poate acţiona mai eficient. 

Vascularizaţia — este necesară conservarea unei bune vascularizații pentru ca 
procesul consolidării să fie posibil. 

Când vasele au fost distruse, consolidarea va fi dificilă sau chiar imposibilă. 
Vascularizaţia oaselor se realizează în principal prin două surse: 

- arterele nutritive — sunt artere bine individualizate care pătrund în os prin 
orificii anatomice bine definite şi se ramifică, fie la nivelul canalului medular, 
fie în alveolele osului spongios, fiind, deci, o vascularizaţie osoasă centrală; 

- arterele periferice — sunt constituite din ramuri fine plecate din toate structurile 
care se inseră pe os (tendoane, ligamente, muşchi) şi este o vascularizaţie 
osoasă periferică, la fel de importantă ca cea precedentă. 

Imobilizarea — strictă este necesară pentru ca densificarea şi construcția osoasă 

să conducă la formarea unei piese mecanice rezistente; 

Electricitatea — este o metodă deja utilizată în clinica umană, dar insuficient 
controlată şi constă în exploatarea potenţialului osteogenic a potenţialelor negative 
în favorizarea consolidării osoase. 

Mecanismele de vindecare (formarea calusului) 

Procesul de vindecare a fracturii implică 5 stadii: 

- impact, inflamație, formarea calusului moale, formarea calusului dur şi 
remodelarea. 

Impactul începe cu iniţierea fracturii şi continuă până când energia a fost complet 
disipată. 

Starea de inflamație este caracterizată prin formarea unui hematom în focarul de 
fractură, necroza osoasă la capetele fragmentelor şi printr-un infiltrat inflamator. 
Țesutul de granulaţie înlocuieşte treptat hematomul, fibroblaştii produc colagen şi 
osteoclastele încep să îndepărteze osul necrotic. 

Scăderea durerii şi tumefacţiei marchează începutul celui de al treilea stadiu, 
formarea calusului moale. Acest stadiu este caracterizat printr-o vascularizație 
crescută şi prin formarea abundentă de nou cartilaj. Sfârşitul stadiului de calus moale 
este asociată cu apariţia țesutului fibros sau cartilaginos care uneşte fragmentele. 

În timpul celui de al patrulea stadiu sau stadiul de calus dur, calusul este 
transformat în os imatur şi fractura este vindecată din punct de vedere clinic. 

Stadiul final al procesului de vindecare implică remodelarea lentă de la osul 
imatur la osul lamelar şi reconstrucţia canalului medular. 

Au fost descrise trei tipuri de vindecare a fracturii: 

- vindecarea endocondrală - fază iniţială de formare de cartilaj, urmată de 
formarea de os nou pe matricea cartilajului calcificat; 

- vindecarea membranoasă - formare de os, direct din țesutul mezenchimal, 
fără apariția stadiului cartilaginos. Combinarea vindecării endocondrale şi a 
vindecării membranoase este tipică pentru vindecarea normală a fracturii. Primul 
proces se petrece între fragmentele de fractură, în timp ce ultimul este observat 
subperiostic; 

- vindecarea osoasă primară - este observată în cazul fixării interne rigide şi 
este caracterizată de absenţa formării calusului vizibil. Focarul de fractură este 
şuntat prin remodelare haversiană directă şi nu sunt sesizate stadiile histologice de 
inflamație sau de formare a calusului moale sau dur. 


3. Cartilajul articular 


Cartilajul articular este, înainte de toate, avascular şi are o densitate celulară 
anormal de mică. 

Funcțiile principale ale cartilajului articular sunt distribuirea încărcărilor articulare 
pe o suprafață largă şi permiterea unei mişcări relative a suprafeţelor articulare cu o 
frecare minimă şi uzură minimă. 

Compoziţia structurală 

Cartilajul articular este compus din condrocite şi o matrice organică. Condrocitele 
reprezintă mai puţin de 10% din volumul țesutului şi produc, secretă şi menţin 
componenta organică a matricei celulare. 

Matricea organică este o rețea densă de colagen de tip Il, într-o soluţie 
concentrată de proteoglicani. 

Colagenul reprezintă 10-30% din matricea organică iar proteoglicanii sunt în 
procent de 3-10% din aceeaşi matrice, în timp ce apa şi sărurile se găsesc în 
proporţie de 68-70%. 

Colagenul 

În cartilaj forma funcţională a colagenului este fibra de colagen. 

Fibrele au ca unitate structurală procolagenul (fig. 1.7) format din trei lanţuri 

polipeptidice a care sunt integrate într-o formă de triplu helix. Monomerii de 
procolagen sunt prelucrați enzimatic extracelular, formând tropocolagenul (a cărui 
moleculă conţine de asemenea trei lanțuri a identice sau diferite, care sunt răsucite 
individual spre stânga şi în comun spre dreapta în triplu helix) care polimerizează în 
fibrile de colagen. Mai multe fibrile se grupează formând fibra de colagen. 

Figura 1.7 
Structura elicoidală triplă a procolagenului 


Cea mai importantă proprietate mecanică a fibrei de colagen este rezistența la 
întindere. 

Deşi nu s-a reuşit încercarea la întindere a unei fibre de colagen, totuşi s-a testat 
un tendon de şoarece care are în componenţă 99% colagen. Testările au relevat un 
modul de elasticitate de aproximativ 50MPa. 

Rezistenţa crescută a fibrelor de colagen la întindere este în mare măsură 
explicabilă, datorită structurii elicoidale triple a structurii de bază constituită din tropo- 
colagen. 

Această structură de arc îi conferă fibrei de colagen proprietăţi elastice, ea fiind 
de fapt „armătura” din componenţa cartilajului articular. 

Este de aşteptat deci ca orientarea particulară pe care o au fibrele de colagen în 
structura cartilajului să fie în principal pe direcţia eforturilor de întindere. 

Proteoglicanii 

Unitatea de bază este monomerul format dintr-o proteină centrală de care se 
ataşează prin legături covalente, catene lungi de glicozaminoglicani. 

Monomerii de proteoglicani aderă la filamentele lungi de acid hialuronic prin 
legături necovalente, formând aşa numitele agregate de proteoglicani (fig. 1.8.a). 

Un agregat poate fi comprimat reversibil sau, altfel spus, manifestă proprietăți 
elastice. 

Rezistenţa la compresiune (fig. 1.8.b) este dată de legăturile strânse (distanţă 
5:15Ă) dintre glicozaminoglicani şi grupările anionice care le îmbracă şi rigiditatea 
volumică în compresie a macromoleculelor neutre. 

Aglomerarea proteoglicanilor asigură imobilizarea unităţilor de proteoglicani în 
interiorul rețelei de colagen şi suplimentează rigiditatea structurală a matricei. 

Există numeroase modificări, legate de vârstă, în structura şi compoziţia în 
interiorul matricei de proteoglicani, după cum urmează: 

- O scădere a conținutului de proteoglicani de aproximativ 7% la naştere la 
jumătate la adult; 

- o creştere a conținutului de proteine cu vârsta; 

- © scădere a conţinutului de condroitinsulfat față de keratosulfat odată cu 
imbătrânirea; 

- o scădere a conținutului de apă, deoarece subunitățile de proteoglicani devin 
mai mici odată cu vârsta. 

Efectul total este reprezentat de o rigidizare a cartilajului. 

Figura 1.8 
Structura unui agregat de proteoglicani şi comportarea acestuia la compresiune 


Apariția artrozei este asociată cu modificări dramatice în metabolismul cartilajului. 
Inițial există o sinteză crescută de proteoglicani iar conținutul de apă în cartilajul 
artrozic este crescut. 

Conţinutul în apă al cartilajului normal permite difuzia gazelor, substanțelor 
nutritive şi a deşeurilor între condrocite şi lichidul sinovial bogat în nutrienți. Apa este 
concentrată în cea mai mare parte (80%) aproape de suprafaţa articulară şi scade 
liniar cu creşterea adâncimii, astfel încât în zona profundă concentraţia apei este de 
65%. Localizarea şi circuitul de apă sunt importante în controlul funcției mecanice şi 
a proprietăţilor autolubrifiante a cartilajului. 

Există importante interacțiuni structurale între proteoglicani şi fibrele de colagen 
din cartilaj. Un procent mic de proteoglicani pot servi ca agent de legătură intre 
fibrele de colagen care acoperă distanţele prea mari pentru menţinerea sau formarea 
legăturilor. Aceste interacțiuni structurale se crede că asigură interacțiuni mecanice 
puternice. 

O reprezentare schematică a unui volum de cartilaj nedeformat este ilustrată în 
fig. 1.9. Se observă că rețeaua de fibre de colagen  înfăşoară agregatele de 
proteoglicani, „împachetându-le strâns”, acestea din urmă fiind prinse în reţeaua de 
fibre în scopul realizării unei presiuni osmotice prin atragerea ionilor pozitivi din 
lichidul interstiţial de către grupările anionice ale agregatelor. 

Figura 1.9 
Reprezentare schematică a unui volum de cartilaj 


Înfăşurarea descrisă anterior este posibilă datorită interacțiunii colagenului de tip 
II din cartilaj cu glicozaminoglicanii din agregatele de proteoglicani, interacțiune care 
se realizează prin legături de tip glicozidic. 


Mecanismul lezional şi repararea leziunilor traumatice ale 


cartilajului 
Răspunsul țesutului conjunctiv la traumatism se succede în trei faze mai mult 

sau mai puţin intricate: necroză, inflamație şi reparație. 

Necroza 

Apare imediat după traumatism şi importanța sa este condiţionată de violența 
traumatismului. 

Faza vasculară 

Se caracterizează printr-o vasodilataţie intensă, o creştere a permeabilității 
vasculare cu hiperemie şi extravazare de celule fagocitare, urmată apoi de reparaţie. 

Reparația 

Se finalizează prin formarea unui țesut de granulaţie, bogat vascularizat, care prin 
diferenţiere va încerca să reproducă cât mai exact posibil tesutul de origine. 

Această schemă nu poate fi întrutotul aplicată cartilajului deoarece acesta este un 
țesut avascular. De aceea, în cazul său, pot fi individualizate două tipuri de leziuni: 

- leziuni parţiale, superficiale sau „intra-cartilaginoase”; 

- leziuni profunde, pătrunzând până la osul subcondral şi care duc la apariţia 
unui ţesut de granulaţie vascularizat în defectul cartilaginos. 


Leziunile parţiale sau intracartilaginoase 

Aceste leziuni apelează la puterea de reparaţie a celulelor cartilaginoase şi 
implică o reluare a activităţii mitotice şi o creştere a sintezei de condrocite. 

După producerea traumatismului, spre exemplu o fisură superficială, mai mult sau 
mai puţin perpendiculară pe suprafața articulară, se observă: o necroză a 
condrocitelor de pe marginile fisurii care după prima zi este înlocuită de condrocite vii 
cu activitate mitotică intensă şi, pe plan biochimic, o creştere a sintezei de 
proteoglicani, de colagen şi de enzime. Din păcate, acest efort de reparaţie celulară 
se epuizează rapid în zilele care urmează traumatismului, fără a se ajunge la nici o 
reparaţie reală a fisurii. Din fericire, aceste leziuni rămân stabile un timp îndelungat şi 
evoluează rar spre artroză. 


14 


ORTOPEDIE 


Leziunile profunde 

Spre deosebire de leziunile superficiale, cele profunde perforează osul 
subcondral şi vor fi invadate de către un țesut de granulaţie, bogat vascularizat, de 
origine medulară. 

Imediat după producerea traumatismului se formează un hematom care umple 
defectul cartilaginos şi se transformă rapid într-un cheag. Cartilajul periferic 
înaintează către defect, dând o falsă impresie de reparație. În mod progresiv cheagul 
este invadat de către celule de origine medulară, mezenchimatoase, fagocite şi de 
capilare. Celulele au în prima săptămână aspect fibroblastic pentru ca în timp să 
capete, prin metaplazie, caractere condroblastice. În paralel hipercelularitatea 
diminuă pe măsură ce progresează diferenţierea. 

Dacă condiţiile locale sunt favorabile, tesutul de reparație, iniţial fibrocartilaginos, 
devine cartilaj hialin mai mult sau mai puţin organizat (fig. 1.10). 

Pe plan biochimic, o lună după traumatism, țesutul de reparaţie este foarte 
aproape de cartilajul hialin cu colagen de tip II în principal (80%). Totuşi, conţinutul în 
proteoglicani este inferior celui normal. În plus există şi alte modificări calitative, cu 
creşterea raportului condroitin-sulfat/keratan-sulfat şi o creştere preferenţială a 
condroitin-4-sulfaţilor în raport cu condroitin-6-sulfaţilor. Aceste nivele sunt valabile 
pentru cartilajul imatur şi ar traduce caracterul „blastic” al celulelor neocartilajului. 

În ceea ce priveşte partea profundă a defectului cartilaginos, aceasta se va 
diferenţia în os imatur, apoi matur de tip spongios cu o joncțiune osteocondrală 
apropiată de locul iniţial. 


Figura 1.10 
Evoluția reparației unei leziuni profunde 
a - prima zi: formarea cheagului în defectul cartilaginos 
b - a 7-a zi: apariția unui țesut fibros de reparație de origine medulară 
c - a 15-a zi: diferențierea țesutului de reparație în două straturi superficiale: cartilaj profund şi os 
subcondral 
d - două luni: cartilaj hialin de reparaţie; avansarea osului subcondral cu diminuarea înălțimii 
noului cartilaj. 

Factorii care influențează reparația 

Vârsta 

Deoarece cartilajul nu are prin el însuşi putere de regenerare şi reparaţie nu va 
influența, prin caracterul său matur sau imatur, calitatea țesutului de reparaţie; 

Dimensiunile defectului 

Convery şi colaboratorii [88] au demonstrat că micile defecte au o reparaţie mai 
bună. Într-adevăr, leziuni mai mici de 3mm sunt, la 9 luni, total cicatrizate, greu 
detectabile în restul cartilajului. Dimpotrivă, leziuni de 9mm diametru prezentau o 
reparaţie incompletă cu plaje fibroase sau fibro-cartilaginoase; 

Starea cartilajului de vecinătate 

Un cartilaj sănătos în jurul defectului ocroteşte şi protejează regenerarea 
cartilaginoasă prin punerea la adăpost de sarcini şi încărcare. Aceasta explică 
bunele rezultate clinice după operaţia de spongializare rotuliană; 

Conduita postoperatorie 

Prin aplicarea a trei conduite diferite în postoperator (imobilizarea, mobilizarea 
activă şi mobilizarea pasivă continuă) s-au constatat mari diferențe în reparația 
cartilaginoasă. 

Rezultatele experimentale şi clinice arată că mobilizarea continuă pasivă pe 
parcursul primelor trei săptămâni este metoda cea mai eficientă de refacere a 
cartilajului hialin. Un efect benefic în acest sens s-a constatat şi prin aplicarea locală 
de câmpuri electromagnetice. 

În ciuda acestor argumente încurajatoare trebuie spus, totuşi, că reparația 
cartilaginoasă de tip hialin este ameninţată în timp de o de diferenţiere în țesut fibros. 


4. Tendoanele şi ligamentele 


Tendoanele şi ligamentele sunt similare atât structural cât şi biomecanic şi diferă 
doar prin funcţii. Tendoanele ataşează muşchii la os, transmit încărcările de la 
muşchi la os, ceea ce determină mişcarea articulară şi permit corpului muscular să 
rămână la o distanţă optimă de articulaţia pe care acţionează. 

Ligamentele ataşează osul de un alt os, amplifică stabilitate mecanică a 
articulației, ghidează mişcarea articulară şi previn deplasarea articulară excesivă. 


Compoziţia structurală 

Atât tendoanele cât şi ligamentele sunt țesuturi formate din fibre paralele de 
colagen, care sunt slab vascularizate. Ele conțin relativ puţini fibroblaşti (aproximativ 
20% din volum) şi o matrice abundentă extracelulară. 

Matricea 

Este formată din aproximativ 70% apă şi 30% colagen, substanţă fundamentală şi 
elastină. 

Fibroblaştii 

Secretă un precursor al colagenului, procolagenul, care este clivat extracelular 
pentru a forma colagen de tip |. Legăturile încrucişate (cross-link) între moleculele de 
colagen asigură rezistența țesuturilor. Aranjamentul fibrelor de colagen determină 
funcţia țesutului. 

În tendoane un aranjament al fibrelor de colagen asigură ţesuturilor capacitatea 
de a suporta forțe uniaxiale de întindere mari. 

În ligamente fibrele aproximativ paralele sunt intim interpătrunse una cu alta şi 
asigură capacitatea de a suporta încărcări într-o direcţie predominantă, dar permit 
suportarea unor tensiuni mici şi în alte direcții. 

Tendoanele şi ligamentele sunt înconjurate de țesut conjunctiv areolar. 

Paratenonul 

Formează o teacă protectoare în jurul țesutului şi creşte alunecarea. În locurile 
unde tendoanele sunt supuse unor mari forțe de frecare, o membrană sinovială 
parietală se găseşte chiar sub paratenon şi facilitează în plus alunecarea. 

Endotenonul 

Fiecare mănunchi individual de fibre este legat de către endotenon. La joncţiunea 
musculo-tendinoasă, endotenonul se continuă cu perimysium. La joncţiunea os- 
tendon, fibrele de colagen ale endotenonului se continuă în os, ca fibre perforante 
(fibrele lui Sharpey) şi devin continue cu periostul. 

Tendoanele şi țesutul conjunctiv al joncţiunii musculo-tendinoase, ajută la 
determinarea caracteristicilor mecanice ale întregului muşchi în timpul contracției şi 
extensiei pasive. 

Celulele musculare sunt excesiv pliate la joncțiune, pentru a furniza o suprafață 
maximă de inserţie, permiţând astfel o mai mare fixare şi transmitere a forțelor. 

Sarcomerele 

Sunt adiacente joncţiunii în muşchi, cu fibre rapid contractile, şi sunt scurtate în 
lungime. Aceasta poate reprezenta o adaptare la scăderea intensității forței la nivelul 
joncţiunii. O membrană complexă de transmitere, intra şi extracelulară, formată din 
glicoproteine, leagă proteine contractile intracelulare de proteinele extracelulare ale 
țesutului conjunctiv. 

Inserția tendonului şi a ligamentelor la os sunt similare structural. Fibrele de 
colagen din ţesut se întrepătrund cu fibrocartilajul. Fibrocartilajul devine treptat 
mineralizat şi se continuă cu osul cortical. Aceste zone de tranziţie produc o 
modificare gradată în proprietăţile mecanice ale țesutului, determinând o scădere a 
efectului de concentrare a ţesuturilor la inserţia tendonului sau ligamentului pe os. 


Mecanismele lezionale 

Tendoanele şi ligamentele suportă, în timpul încărcării fiziologice normale, mai 
puţin de 1/3 din rezistenţa lor maximă. Deformarea fiziologică maximă variază de la 
2% la 5%. Câţiva factori conduc la leziuni tisulare. 

Când tendoanele şi ligamentele sunt supuse unor presiuni care depăşesc limitele 
fiziologice, microrupturi ale mănunchiurilor de colagen apar înainte de atingerea 
punctului de cedare a țesutului. 

Când punctul de cedare este atins, țesutul suferă o ruptură macroscopică şi 
simultan articulaţia devine deplasată. Forţa produsă de contracția maximă a 
muşchiului determină o solicitare la tensiune maximă la nivelul tendonului. 

Întinderea leziunii tendonului este influenţată de mărimea suprafeţei de secțiune a 
tendonului comparativ cu suprafața de secțiune a muşchiului. Cu cât este mai mare 
suprafaţa de secţiune a muşchiului, cu atât este mai mare amplitudinea forţei 
produsă de contracție şi cu atât este mai mare încărcarea de întindere transmisă prin 
muşchi. Din punct de vedere clinic, leziunile ligamentare sunt clasificate în funcţie de 
gradul de severitate. 

Entorsele de gradul I 

Prezintă dureri minime şi nu au o instabilitate articulară evidentă în ciuda 
microrupturilor fibrelor de colagen. 

Entorsele de gradul II 

Sunt caracterizate de o ruptură ligamentară parţială şi de o ruptură progresivă a 
fibrelor de colagen care determină o scădere cu până la 50% a rezistenței 
ligamentului. 

Entorsele de gradul Il determină dureri moderate sau mari şi instabilitate 
articulară. Această instabilitate este frecvent mascată de contracția musculară. De 
aceea, pentru o evaluare corectă, testarea trebuie făcută cu pacientul sub anestezie. 

Entorsele de gradul III 

Se caracterizează prin dureri mari în timpul traumatismului şi o durere minimă 
după aceea. Articulația este complet instabilă. Cele mai multe fibre de colagen se 
rup, dar puţine pot rămâne intacte, ceea ce dă ligamentului aspectul de continuitate, 
chiar dacă el este incapabil să suporte încărcări. Dacă presiunea se exercită pe o 
articulaţie care este instabilă datorită rupturii ligamentare sau capsulare, vor rezulta 
presiuni anormal de mari la nivelul cartilajului articular. 


Mecanismele de vindecare 

În timpul vindecării şi reparării tendoanelor şi ligamentelor, infiltrarea cu fibroblaşti 
din țesutul adiacent este esenţială. 

Procesul de vindecare este inițiat de un răspuns inflamator, care este caracterizat 
printr-un infiltrat cu celule polimorfonucleare, înmugurirea capilarelor, exsudarea de 
lichide, procese care continuă în primele trei zile de la traumatism. 

După patru zile apare fibroplazia care este însoțită de o acumulare importantă de 
fibroblaşti. În trei săptămâni, o masă de țesut de granulaţie înconjură țesutul lezat. În 
timpul săptămânii următoare, fibrele de colagen devin orientate longitudinal. În timpul 
următoarelor trei luni fibrele de colagen formează mănunchiuri identice cu 
mănunchiurile originale. 

Tendoanele suturate se vindecă printr-o pătrundere progresivă a țesutului 
conjunctiv din exterior. Fibrele de colagen devin progresiv orientate până când ele 
formează fibre de tendon asemănătoare cu cele originale. Orientarea fibrelor de 
colagen este esenţială deoarece rezistența la întindere a tendonului suturat este 
dependentă de conţinutul de colagen şi de orientarea sa. Dacă tendonul este suturat 
în primele 7-10 zile, rezistența suturii menţine fixarea până când se formează un 
calus adecvat. 

Mobilizarea tendonului în timpul vindecării este importantă pentru a evita 
aderenţa tendonului la țesuturile înconjurătoare, în particular în cazurile în care sunt 
implicate tendoanele muşchilor flexori ai mâinii. Mişcarea poate fi pasivă pentru a 
preveni aderenţele şi, în acelaşi timp, pentru a preveni presiunile excesive asupra 
liniei de sutură. Proprietăţile de alunecare ale tendoanelor flexorilor care au fost 
mobilizate sunt superioare față de proprietăţile tendoanelor flexorilor care au fost 
imobilizate în timpul procesului de vindecare. 

Punerea în contact direct a suprafeţelor şi capetelor unui ligament secţionat 
asigură cele mai favorabile condiţii de vindecare deoarece diminuă formarea 
cicatricei, accelerează vindecarea, grăbeşte colagenizarea şi restaurează un țesut 
ligamentar aproximativ normal. 

În timpul reparării ligamentelor trebuie evitate problemele care pot apare în urma 
vindecării. De exemplu, ligamentele secţionate şi mobilizate se vindecă cu o porțiune 
de țesut fibros, interpusă între cele două capete, în timp ce ligamentele suturate se 
unesc fără interpoziție de țesut fibros. 

Ligamentele nesuturate se pot retracta, scurta şi devin atrofice făcând repararea 
lor dificilă la două săptămâni după traumatism. În ciuda acestei realităţi, în chirurgia 
ortopedică, multe ligamente nu sunt reparate sistematic chirurgical. 

Ruptura ligamentului încrucişat anterior de la nivelul genunchiului este un astfel 
de exemplu. El este adesea grav lezat mai ales în cazurile de ruptură în porțiunea 
mijlocie şi, în general, nu se comportă bine după reparare. În plus ligamentul este 
intraarticular iar lichidul sinovial tinde să întrerupă procesul de vindecare. De 
asemenea instabilitatea genunchiului tinde să exercite presiuni excesive asupra 
zonei de reparaţie, cu excepţia cazului când genunchiul este imobilizat, ceea ce 
conduce la redoare articulară şi atrofie musculară. 

5. Muşchii scheletici 


Muşchii scheletici asigură rezistenţa şi protecţia prin distribuirea presiunilor şi 
absorbirea şocurilor. 
De asemenea asigură mobilitatea oaselor la nivelul articulaţiilor, şi, prin structură, 
facilitează mişcarea şi menţinerea posturii corpului. 
Compoziţia structurală 
Fibrele musculare sunt formate din miofibrile care reprezintă elementul contractil 


al muşchiului (fig. 1.11). 

Fiecare miofibrilă are două tipuri de filamente fibroase: filamente groase, miozina 
şi filamente subțiri, actina. 

Filamentele de actină şi miozină se întrepătrund parţial determinând o alternanță 
de benzi luminoase şi întunecate dând astfel aspectul striat al muşchiului scheletic. 

Figura 1.11 


Miofilamentele individuale sunt conectate prin discurile Z care conţin de 
asemenea proteine. 

Porțiunea din miofibrilă dintre două discuri Z succesive este reprezentată de 
sarcomer, unitate funcţională a contracţiei musculare. 

Filamentul de actină are trei componente diferite: actina, tropomiozina şi 
troponina. 

Baza filamentului de actină este inserată în discul Z în timp ce celălalt capăt se 
găseşte în sarcomer între filamentele de miozină. 

Moleculele de adenozin difosfat (ADP) sunt ataşate periodic la filamentele de 
actină. Se crede că moleculele de ADP sunt locurile active cu care interacționează 
filamentele de miozină pentru a determina contracția musculară. 

Firele de tropomiozină sunt slab ataşate la filamentele de actină. Când muşchii 
sunt în stare de repaus tropomiozina acoperă locurile active ale firului de actină 
astfel încât contracția nu se produce. 

Proteinele globulare de troponină sunt ataşate de filamentele de actină şi au o 
afinitate crescută pentru ionii de calciu. Această afinitate pentru calciu se crede că 
inițiază contracția. 

Moleculele de miozină sunt înfăşurate, cu un capăt pliat pentru a forma două 
capete globulare ce formează 120° între ele. 

Cozile câtorva molecule sunt înmănunchiate împreună pentru a forma corpul 
filamentului. 

Brațele (porțiunile cozilor care nu formează corpul filamentului) şi capetele 
pătrund în sarcomer şi formează legături încrucişate. Legăturile încrucişate 
interacționează cu locul activ al filamentelor de actină în timpul contracţiei. 

Centrul sarcomerului conţine o regiune care este denumită zona H şi nu conţine 
legături încrucişate între filamentele de miozină. 

Unitatea funcţională a mușchiului scheletic este unitatea motorie definită ca 
cea mai mică porţiune capabilă de o contracție independentă. 

O unitate motorie este formată dintr-un neuron motor şi toate fibrele musculare pe 
care le inervează. Gradul de control al mişcării este determinat de numărul de fibre 
din unitatea motorie. Cu cât sunt mai multe fibre pentru un neuron motor, cu atât mai 
brutale sunt mişcările. 

Stimularea unității motorii produce un răspuns „tot sau nimic” la nivelul fibrelor 
musculare. De aceea fibrele se contractă la maximum dacă a fost depăşit potenţialul 
prag. 

În interiorul corpului muscular, fibrele câtorva unități motorii sunt întrepătrunse 
astfel încât stimularea unei singure unități motorii contractă o porțiune mare din 
muşchi. Forța pe care un muşchi o furnizează este direct proporţională cu numărul 
de unităţi motorii pe care le recrutează. 

Tendoanele au proprietăţi vâscoelastice ce influențează proprietăţile mecanice 
ale muşchilor în timpul contracțţiei şi extensiei pasive. 

În timpul contracției musculare, vâscoelasticitatea tendoanelor le permite să 
absoarbă energia într-o cantitate proporţională cu ritmul de aplicare al forței şi le 
permite, de asemenea, să disipeze energia într-o manieră dependentă de timp. 

Relaţia dintre muşchi şi tendon se defineşte astfel: 

- tensiunea musculară este produsă şi transmisă uşor în timpul contracţiei; 

- elementele contractile îşi revin lungimea lor de repaus atunci când contracția 
s-a terminat; 

- probabilitatea unei leziuni musculare este minimalizată prin prevenirea 
supraîntinderii pasive a elementelor contractile. 


Testing-ul muscular 

Raportul dintre forța musculară, vârstă şi sex 

În literatura de specialitate există, se pare, unanimitate în ceea ce priveşte 
raportul între forță şi vârsta subiectului. 

Forţa pare a creşte în primii 20 de ani de viaţă, rămâne la acelaşi nivel timp de 5- 
10 ani şi diminuă apoi progresiv în tot restul vieții. 

Ufland [23] a stabilit o curbă tipică a modificărilor forței musculare în raport cu 
vârsta dar şi cu alți parametri cum ar fi: modul de lucru şi tipul constituțional. El 
subliniază de asemenea că modificările musculare care însoțesc procesul de 
îmbătrânire variază în funcţie de grupele musculare considerate. Spre exemplu, se 
constată o diminuare progresivă a forței musculare, mai accentuată la muşchii flexori 
ai antebraţului şi la cei care redresează corpul. 

Galton [23] a demonstrat că forța musculară a bărbaţilor creşte rapid de la 2 la 19 
ani într-un ritm asemănător cu creşterea greutăţii. Creşterea este mai lentă şi 
uniformă până la 30 de ani după care ea diminuă progresiv de aceeaşi manieră. 

Schrochrin [23] a demonstrat că femeile au o forță musculară cu 28-30% mai 
mică decât la bărbat, în timp ce, de la 40 la 45 ani scăderea forţei nu este atât de 
importantă la femei comparativ cu bărbaţii. 

Valoarea testingului 

Pentru ca testingul muscular să fie cu adevărat valabil, trebuie o observaţie 
atentă, o palpare şi o atitudine corectă. 

Se cere subiectului să mişte partea interesată cu amplitudinea maximă de care 
este capabil. Examinatorul trebuie să observe şi să noteze diferențele de talie şi forță 
musculară, examinarea fiind obligatorie şi pentru muşchii simetrici de partea cealaltă 
a corpului. 

Trebuie palpat țesutul contractil şi tendoanele, deoarece o lipsă de tonus poate fi 
substituită de alți muşchi decât cei motori principali examinati. Un exemplu clasic de 
substituție completă se poate produce la bolnavii cu distrofie musculară unde 
muşchii motori principali nu funcţionează, mişcarea fiind îndeplinită de muşchii 
secundari. 

Bilanţul muscular şi evaluare prin cotație cifrică 

În timpul unui examen muscular detaliat trebuie respectate anumite condiții care 
economisesc timpul examinatorului şi ţin cont de oboseala bolnavului. 

Clasic, segmentul considerat este aşezat de către examinator, pasiv, în poziția 
unui test normal, fără a ţine cont de gravitație. 

Dacă pacientul poate menţine această poziţie contra unei rezistențe oarecare, se 
apreciază conform cotaţiei „normal” sau „bun”. 

Dacă pacientul nu-şi poate menţine poziţia contra unei rezistenţe, trebuie utilizate 
testele standard care dau o notă sub cotaţia „bun”. 

O altă manieră de a proceda constă în a combina testele pentru membre, spre 
exemplu verificarea flexorilor ambelor braţe, în acelaşi timp, în poziţie aşezat sau 
verificarea abductorilor şi adductorilor ambelor coapse în poziţia culcat pe spate. 

Cu o oarecare experienţă, examinatorul poate inventa teste rapide mai ales 
pentru bolnavii care prezintă o amiotrofie generalizată. 

Un exemplu este dat de gestul de strângere a mâinii în care forța flexorilor 
degetelor şi a policelui sunt determinate de presiunea exercitată de fiecare falangă, 
în contact cu mâna examinatorului. 

O observare atentă a bolnavului în timp ce face gesturi obişnuite oferă adesea 
indicaţii pentru o funcţie considerată mediocră şi reprezintă o parte importantă a 
procedeelor de examinare. 

Sistemul de evaluare general valabil acceptat, se sprijină pe o cotaţie care 
cuprinde trei factori: 

1. rezistenţa care poate fi opusă manual unui muşchi contractat sau a unui grup 
de muşchi (bun sau normal); 

2. posibilitatea pe care o are un muşchi sau un grup de muşchi de a face să se 
mişte un segment de corp pe toată întinderea mişcării (contra gravitaţiei = 
mediocru); 

3. existența sau absenţa unei contractii la nivelul unui muşchi sau a unui grup 
muscular (o uşoară contracție fără mişcare articulară = urmă; nici o contracție = 0). 

În utilizarea acestor cotații de bază trebuie adăugate de obicei + sau —. Folosirea 
acestor semne în testele de rezistenţă se bazează pe o decizie subiectivă luată de 
către examinator. 

Dacă pacientul realizează mai puţin de jumătate din mişcarea totală se va da nota 
cea mai joasă cu semnul + (mediocru +); dacă pacientul a realizat mai mult de 
jumătate din mişcare fără a o face în întregime se va da nota cea mai mare, dar cu — 
(normal cu —). 

O altă metodă de evaluare a stării musculare universal recunoscută, se sprijină 
pe o cotaţie cifrică care cuprinde 6 grade: 

- 0- nici o contracție; 

- 1- contracție musculară care nu poate determina mişcare; 

- 2 — contracție care provoacă o mişcare de amplitudine articulară maxim 
disponibilă, dar care necesită eliminarea gravitației segmentului mobilizat; 

- 3- contractie eficace contra gravitației; 

- 4 — contracție eficace nu numai contragravitațională dar şi contra unei 
rezistențe moderată opusă de mâna examinatorului; 

- 5 — muşchi normal. 

Pentru nuanţarea aprecierilor pot fi asociate gradului corespunzător semnele + şi —. 

Rezultatele examenului de bilanţ vor fi notate într-o fişă specială şi repetate, pe 
cât posibil, la fiecare două luni şi de către acelaşi examinator. 

Analiza mersului ca mijloc de examinare 

Analiza deplasării se bazează pe observaţia meticuloasă a bolnavului în timp ce 
el merge sau este în ortostatism. 

Se notează mai întâi deviaţiile de la poziția normală a pacientului care pot afecta 
mobilizarea sa, apoi anomaliile elementelor generale şi specifice ale ciclului de mers. 
Aceste deviații evidenţiază zonele de slăbiciune sau alţi factori care limitează funcţia 
normală. 

Datele furnizate prin analiza mersului vor servi la determinarea gradului de 
ameliorare a activității funcţionale de bază. În acest scop pot fi realizate înregistrări 
video ale ciclului de mers la pacienții studiati. 


Mecanismul lezional 

În cursul unui accident muscular se descriu trei stadii lezionale: 

Elongația 

Corespunde rupturii din miofibrile care vor fi efiloşate. Aceste leziuni survin în 
timpul solicitării excesive şi brutale a unui muşchi în prealabil alungit (demaraj, 
schimbare de direcţie); 

Ruptura fibrilară 

Corespunde unei leziuni a fibrelor, interesând un fascicol (ruptură parțială). 
Această leziune apare în două circumstanţe: urmarea unei contracţii musculare 
intense şi violente, necontrolată (şut în gol) sau ca urmare a unei agresiuni externe 
pe un muşchi contractat; 

Ruptura propriu-zisă 

Corespunde unei veritabile „fracturi? musculare prin ruptura totală a tuturor 
fascicolelor musculare, în circumstanţe traumatice identice cu cele evocate mai sus, 
dar în condiţii mult mai violente. 

Accidentele şi incidentele musculare pot fi urmate în general de sechele destul de 
grave. Există o serie de factori de risc incriminaţi în favorizarea accidentului 
muscular cum ar fi: 

- tulburări neuromusculare (dezechilibru agonişti-antagonişti, dublă inervaţie a 
muşchiului, necoordonarea gesturilor); 

- factori anatomici (inserţii osoase particulare, muşchi fiziologic întinşi, 
specificitatea fibrelor musculare); 

- maladii netratabile, defecte ionice, anabolizante; 

- erori dietetice şi de antrenament; 

- tulburări morfo-statice şi morfo-funcţionale; 

- factori individuali şi climatici predispozanți; 

Mecanismul de vindecare 

Traumatismele musculare se produc prin aceleaşi mecanisme ce determină 
leziuni şi la nivelul celorlalte structuri ale aparatului locomotor. 

Datorită funcţiei sale contractile şi activităţii metabolice crescute, chiar şi 
întreruperea temporară a vascularizației şi inervaţiei unui muşchi poate cauza leziuni 
permanente. Mai mult, spre deosebire de alte ţesuturi, restabilirea funcţiei musculare 
necesită nu numai restabilirea vascularizaţiei dar şi a inervaţiei sale. 

Vindecarea unei leziuni traumatice musculare presupune parcurgerea a trei faze: 
inflamație, reparaţie şi remodelare. 

În timp ce are loc reparația şi remodelarea miofibrilelor, alte celule vor forma un 
țesut fibros. De aceea, în multe tipuri de traumatisme musculare, forma dominantă a 
reparaţiei musculare o constituie formarea țesutului fibros, iar rezultatul este 
reprezentat de un amestec de miofibrile înconjurate de tesut cicatricial. 

Faza de inflamație 

Traumatismul iniţial determină apariţia hemoragiei la nivelul muşchiului, ce va 
avea ca rezultat formarea unui hematom şi apariţia locală a celulelor inflamatorii. 
Aceste celule cu activitate fagocitară vor pătrunde în fibrele musculare necrozate pe 
care le vor fragmenta concomitent cu fagocitarea filamentelor contractile şi 
formațiunilor intracitoplasmatice. Această activitate a macrofagelor are şi un rol 
important în stimularea formării de miofibrile. 

Faza de reparație 

Pe măsură ce macrofagele îndepărtează fibrele musculare necrozate, apar celule 
fuziforme cu activitate mioblastică. Acestea încep să prolifereze şi să fuzioneze una 
cu cealaltă. 

Se formează astfel celule lungi cu un lanţ de nuclei situat central. Pe măsură ce 
se măresc, începe formarea reticulului sarcoplasmic şi a mănunchiurilor de filamente 
contractile. Lanţul central de nuclei se rupe, iar nucleii migrează spre periferie, 
făcându-se astfel tranziţia spre fibra musculară. Proteinele contractile continuă să se 
acumuleze şi vor forma miofibrilele. 

Pentru a deveni funcţională, o fibră musculară regenerată trebuie să fie inervată, 
incluzând aici şi formarea joncţiunii neuro-musculare. 

Faza de remodelare 

Odată ce fibrele musculare au apărut, matricea extracelulară continuă să se 
remodeleze. Dacă fibrele musculare sunt inervate, contracția musculară controlată 
va creşte rezistența muşchiului lezat. 


6. Articulația 


Definiţie şi embriogeneză 

Definiţie 

Articulația poate fi definită ca un ansamblu de formaţiuni care unesc două sau 
mai multe oase vecine (sau o fantă formată între țesuturi conjunctive ajunse la 
diferite faze de evoluţie) şi care nu se menţine decât dacă este supusă unei acțiuni 
fiziologice normale. Se observă că în această definiţie nu este inclus elementul 
„mişcare”, pentru că aceasta nu este obligatorie într-o articulaţie. 

Sumar, o articulaţie este alcătuită din: 

extremităţi osoase; 

— cartilaje articulare; 

— tesut conjunctiv articular, de diferite tipuri; 

— muşchi şi tendoane, cu inserţiile lor; 

Embriogeneza (artrogeneza) 

Atât oasele, cât şi articulațiile au originea în mezenchim (rezultat din diferenţierea 
mezodermului). 

Aparatul locomotor se dezvoltă din mezoderm, membrele putând fi considerate 
adevărate axe mezodermice, acoperite de ectoderm. 

Către a 3-a săptămâna, pe laturile corpului embrionului apare câte o proeminenţă 
lineară dispusă în axul lung al corpului, denumită linia mamară. Liniile mamare se 
termină la ambele capete cu câte o proeminentă în formă de paletă, care reprezintă 
viitoarele membre. 

În săptămâna a 5-a, apare segmentarea membrelor, proeminenţele fiind mai 
alungite şi împărțite în două segmente, unul proximal şi unul distal. Segmentul distal, 
care va deveni mână sau picior prezintă la marginea sa liberă patru şanţuri 
longitudinale, care încep să delimiteze forma degetelor. 

Către a 6-a săptămână, segmentele proximale se împart şi ele în două, formând 
brațul şi antebraţul, respectiv coapsa şi gamba. Aceste două segmente se flectează, 
formând unghiuri deschise spre trunchi. 

La începutul lunii a 3-a, se realizează rotația membrelor în axul longitudinal. 
Membrele superioare se rotează în afară cu 90%, coatele ajungând să privească 
înapoi. Membrele inferioare se rotează înăuntru cu 90°, genunchii privind înainte. 

Osificarea se produce pe modele membranoase (conjunctive) ale viitoarelor 
oase. 

Aceste modele (eboşe) apar în săptămână a 3-a, iar ulterior evoluţia lor se face 
în două direcții: 

-  osificare dermală (fibroasă) - adică osificarea directă din eboşa 
membranoasă, tipică oaselor late; 

-  osificare encondrală (cartilaginoasă) — caracterizată prin trecerea printr-o 
fază de cartilagiu, după care urmează osificarea, tipică pentru oasele lungi. 

Locul de apariţie al nucleelor de osificare este oarecum fix (imediat distal de 
terminaţiile arterei nutritive) fiind determinat de factori mecanici. Astfel, osul lung 
prezintă mai multe puncte de osificare, unul diafizar şi cel puţin două epifizare. 
Punctele de osificare se întind ca petele de ulei. Singurele teritorii ce rămân 
cartilaginoase la copii şi tineri sunt metafizele, unde continuă să funcţioneze 
cartilajele de creştere. 

Articulațiile provin din aceleaşi eboşe din care provin şi oasele, tot pe modele 
fibroase (dermale) sau condrale. La nivelul eboşelor scheletului membrelor apar 
zone ceva mai laxe şi dilatate în regiunea viitoarelor articulaţii. Acestea vor fi la 
început fixe (sinartroze), apoi, din săptămână a 3-a se izolează zonele condrale ale 
viitoarelor epifize, care vor fi în contact între ele. Între săptămânile 5 şi 7 apare o 
despicare (separare) a acestor cartilaje, încât în săptămână a 8-a spaţiul sinovial 
este deja format, cu o membrană sinovială organizată. 

De îndată ce forțele mecanice de forfecare, presiune şi tracțiune intră în acţiune, 
în mijlocul articulaţiilor vor apărea mici cavităţi cu pereţii umectaţi de lichid, făcându- 
se astfel trecerea spre articulațiile semimobile, adică spre amfiartroze. Cu cât aceste 
forțe vor creste în intensitate, cu atât se va transforma mica despicătură centrala 
într-o cavitate virtuală, ca în diartroze şi mobilitatea va fi mai mare. 

De la apariţia lor şi până la desăvârşirea creşterii, şi chiar după aceea, 
articulațiile suferă modificări plastice continue. 

Articulațiile nou-născuţilor au o altă formă şi alte funcţii decât cele ale adulților, 
modificarea survenind prin intervenţia factorilor mecanici. 


24 


ORTOPEDIE 


Compoziţia structurală 

Articulațiile de tip sinovial au o structură complexă, comună celor mai multe 
articulaţii ale corpului uman. 

La formarea unei articulaţii de tip sinovial participă următoarele elemente 
componente: extremităţile osoase  (epifizele) cu suprafeţele articulare (cartilajul 
articular), formaţiuni fibrocartilaginoase care participă la realizarea congruenţei 
articulare (meniscuri, fibrocartilaje de mărire) şi mijloace de unire (capsula articulară şi 
ligamentele). 

Extremitățile osoase 

Sunt constituite din ţesut osos spongios şi o lamă osoasă subcondrală care la 
separă de cartilajul articular. 

Nu există nici un schimb între os şi cavitatea articulară dar leziunile osoase pot 
interesa cartilajul şi cavitatea articulară, caz în care vorbim de osteo-artrită. 

Cartilajul articular 

Este vorba de un țesut foarte special, rigid dar înzestrat cu o elasticitate remar- 
cabilă. În stare normală are un aspect alb-strălucitor şi este omogen pe secţiune. 

Cartilajul articular variază în grosime, între câteva sute de microni şi 2-6mm, în 
raport cu tipul de articulaţie, solicitările mecanice şi individ. Este mai gros la tineri şi 
unde presiunile sunt mai crescute şi se subțiază cu vârsta. 

În compoziţia sa intră trei elemente importante: celulele (condrocitele), fibrele 
colagene (sistemul fibrilar) şi substanţa fundamentală. 

Cartilajul articular adult se prezintă ca un țesut foarte diferențiat, cu celule stabile 
din punct de vedere al diviziunii celulare. Capacitatea mitotică a condrocitelor poate 
fi inhibată în condiţii patologice, dar nu este pierdută. Condrocitele sunt metabolic 
active, contribuind la sinteza colagenului şi a condromucoproteinelor. 

Fibrele colagene sunt dispuse arhitectural în aşa fel încât să suporte în cele mai 
bune condiţii solicitările. La marginea cartilajului se continua cu fibrele colagene ale 
sinovialei şi  periostului, ceea ce face ca muşchii, prin inserțiile periarticulare să 
exercite tracţiune pe întreaga extremitate osoasa şi nu doar pe zona de inserție. 

Substanța fundamentală este un gel, bogat în: apă (peste 70%), 
mucopolizaharide acide (condroitinsulfat) şi glicoproteine, electroliți (4-7%) şi lipide 
(0,5-1%). 

Cartilajul articular este considerat avascular, nutriția sa fiind asigurată prin 
imbibiţie, în primul rând de către lichidul sinovial. 

Totuşi, există păreri care sugerează prezenţa unor capilare funcţionale, la periferie, 
un rol important având raporturile dintre cartilaj şi osul subjacent, prin capilarele 
epifzare juxtacondrale. 

Cartilajul articular se poate nutri suficient şi fără să fie în raport cu osul 
subjacent. Acest fapt se dovedeşte prin aceea că dacă un mic fragment de cartilaj, 
(datorită unor condiţii patologice speciale ca în osteocondritele disecante) se 
dezlipeşte de epifiză şi rămâne liber în articulaţie, el nu suferă un proces de 
degenerare, ci continua să trăiască, fie că se lipeşte de un franj sinovial, fie că 
pluteşte în lichidul sinovial. De cele mai multe ori creşte chiar ca volum, lichidul 
sinovial reprezentând pentru el un bun mediu de hrană şi dezvoltare, ceea ce face 
să devină un veritabil „şoarece articular”. 

Cartilajul articular este lipsit de inervaţie şi de aceea agresiunile, de orice natură 
ar fi ele, nu pot să determine senzaţii dureroase. Patologia cartilajului articular 
rămâne deci tăcută clinic. 

Elementele structurale prezentate conferă cartilajului articular proprietăţi ca: 
elasticitatea, compresibilitatea, porozitatea şi propriolubrifierea, indispensabile unei 
funcţii articulare normale. 

Pe plan histologic cartilajul articular este format din patru pături de la suprafață 
către profunzime: 

- o zonă superficială unde fibrele de colagen, fine şi subţiri sunt foarte tasate, 
paralele cu suprafața articulară; conţinutul în proteoglicani este cel mai scăzut iar 
condrocitele sunt mici şi plate; 

- o zonă mijlocie unde fibrele de colagen se încrucişează oblic într-o reţea 
neorientată, iar condrocitele sunt mai mari şi dispersate; 

- o zonă profundă în care fibrele de colagen sunt orientate perpendicular pe 
suprafaţă iar condrocitele urmează aceeaşi dispoziție, aşezate în coloane; 

- o zonă de cartilaj calcifiat corespunzător zonei de fixare a cartilajului la placa 
osoasă subcondrală. 

Fiind un țesut braditrof, cu un metabolism scăzut, cartilajul rezistă mai bine decât 
osul la diverşi factori agresivi. 

Lipsa vascularizației îl lipseşte însă de capacitatea de cicatrizare. Ca țesut 
specializat, ajuns la sfârşitul evoluţiei, el nu poate decât să degenereze, prin 
modificarea proprietăţilor sale (depolimerizări ale mucopolizaharidelor, scăderea 
conținutului de apă şi pierderea elasticităţii). Vârsta, traumatismele, infecțiile duc la 
deshidratare, ramolire sau resorbție şi condrocilazie. 

Dacă presiunile şi tracțiunile fiziologice nu se mai exercită, (ca în imobilizările 
prelungite), cartilajele articulare sunt invadate de vase ce vor construi ţesut osos pe 
măsură ce cartilajul se resoarbe, ajungându-se la dispariția articulației şi instalarea 
anchilozei osoase. 

Formațiunile fibrocartilaginoase articulare 

1. Meniscurile 

În unele articulaţii, deoarece suprafeţele articulare nu se adaptează perfect, 
pentru a menţine congruența se dezvoltă nişte formaţiuni fibrocartilaginoase, care, 
datorită compresibilităţii lor, acţionează ca nişte veritabile amortizoare de şoc şi 
măresc supletea articulației. 

Discurile apar între corpii vertebrali, în articulația temporo-mandibulară şi în 30- 
40% din cazuri, în articulațiile acromio-claviculare. Meniscuri apar la articulația 
femuro-tibială. 

2. Fibrocartilajele de mărire (bureletele) 

Apar în enartroze care nu au suprafeţe articulare egale ca întindere, de exemplu 
în cea scapulo-humerală şi coxo-femurală. 

Au o formă prismatic triunghiulară şi sunt dispuse inelar, înconjurând capsula şi 
contribuind la contenţia articulară. 

3. Discurile intervertebrale 

Discurile intervertebrale suportă şi distribuie încărcările şi, de asemenea, previn 
mişcarea excesivă ale coloanei vertebrale. 

Discurile intervertebrale ale unui individ sunt răspunzătoare pentru 20-33% din 
înălțimea coloanei vertebrale. 

Discurile suportă mari presiuni în timpul activităţii zilnice normale şi presiunile se 
pot dubla în timpul activităţii crescute, sau a traumatismului. Ruptura discului inter- 
vertebral este dependentă de viteza de încărcare şi de distribuţia presiunilor. 

Compoziţia structurală 

Fiecare disc intervertebral are un nucleu pulpos înconjurat de o capsulă 
groasă numită inel fibros (fig. 1.12.a). 

Plăcile terminale, compuse din cartilaj hialin, separă discul vertebral de corpul 
vertebral. Întrepătrunderea nucleului pulpos al inelului fibros şi a plăcilor terminale 
asigură capacitatea discului de a suporta forțele de compresiune, de rotaţie şi de 
forfecare. 

Figura 1.12 
Structura discului intervertebral 


Nucleul pulpos este aşezat în centrul discului intervertebral cu excepția coloanei 
vertebrale lombare unde el stă uşor posterior, la joncțiunea 1/3 medie cu 1/3 
posterioară a diametrului sagital. Nucleul pulpos este compus dintr-o rețea laxă de 
fibre răsucite într-o matrice gelatinoasă ce conţine glicozaminoglicani cu afinitate 
pentru apă. Numărul glicozaminoglicanilor scade cu vârsta, astfel scăzând şi 
hidratarea nucleului pulpos. 

Inelul fibros reprezintă porțiunea externă a discului asemănătoare unui inel şi este 
formată din fibrocartilaj şi tesut fibros. 

Fibrocartilajul este dispus într-o serie de benzi concentrice. În prima bandă fibrele 
de colagen sunt în principal orientate după un unghi de 30° într-o anumită direcţie; în 
banda a două ele sunt orientate la 30* într-o direcţie opusă. 

Acest model continuă având drept consecinţă faptul că fibrele anulare formează un 
aranjament în zig-zag (fig. 1.12.b). 

Central, fibrele de colagen ale inelului fibros sunt ataşate la plăcile de conjugare 
cartilaginoase. Periferic fibrele sunt ataşate de osul corpului vertebral prin fibrele lui 
Sharpeiy. 

Proprietăţile biomecanice 

Interacțiunea dintre nucleul pulpos şi inelul fibros este răspunzătoare pentru 
proprietățile mecanice ale discului intervertebral. 

Proprietăţile mecanice ale discului au caracteristici vâscoelastice şi de aceea sunt 
dependente de viteză, de încărcare şi de durată. În timpul încărcării prin 
compresiune, presiunea este transferată de la plăcile de conjugare vertebrale la 
discul intervertebral. În timpul compresiunii presiunea creşte în nucleul pulpos şi 
fluidul exercită o presiune hidrostatică asupra inelului fibros. Ca o consecinţă, 
porțiunile centrale ale plăcilor de conjugare vertebrală sunt împinse la distanţă una 
faţă de cealaltă iar benzile inelare sunt împinse radiar în afară. Benzile inelare 
proeminente dezvoltă tensiuni în toate direcţiile, orientarea fiind optimă pentru o 
rezistență maximă a fibrelor de colagen. 

Când nucleul pulpos îmbătrâneşte, hidratarea sa scade iar proprietăţile sale 
hidrostatice se modifică. Mecanismul de transfer al sarcinii pe disc este în mare 
parte alterat dacă nu se dezvoltă o presiune hidrostatică suficientă. 

În această situaţie inelul fibros transferă presiunile la periferia discului 
intervertebral; fibrele sunt supuse la presiuni compresive care nu sunt optime pentru 
orientarea fibrelor de colagen. 

Această situaţie poate conduce la un transfer inadecvat al presiunilor pentru mai 
multe corpuri vertebrale succesive, având drept consecinţă apariția unei fracturi prin 
compresiune la nivelul corpului vertebral. 

Nucleul pulpos nu prezintă nici o modificare în timpul încărcării de fluaj a discului 
intervertebral. Solicitările la fluaj sunt suportate prin tensiuni de forfecare şi 
compresiune la nivelul inelului fibros. 

Orientarea fibrelor de colagen ale inelului fibros nu asigură capacitatea da a 
rezista la tensiunile de forfecare. De aceea ruptura discului este mai mare în timpul 
încărcării prin tensiune decât în încărcarea prin compresiune. 

Presiunile de forfecare excesive la nivelul discului intervertebral pot determina 
ruptura în încărcarea rotaţională pură, când nucleul pulpos are o încărcare 
insuficientă pentru a-şi exercita efectele hidrostatice asupra inelului fibros. 

Mijloacele de legătură 

1. Capsula articulară 

Are forma unui manşon, care se inseră la marginea cartilajului articular (sau 
dincolo de acesta, pe metafiză, dacă articulaţia are mişcări ample) şi se continua cu 
periostul celor două extremităţi osoase. Are două straturi, fiecare cu structură şi 
funcţie distinctă: stratul extern, fibros şi stratul intern, membrana sinovială. 

Capsula fibroasă, formată mai ales din fibre colagene, are a grosime variabilă şi o 
rezistență inegală. Pe alocuri, ea are întăriri, individualizate ca ligamente capsulare, 
iar în altele este foarte subțire, până la dispariţie, cavitatea rămânând închisă doar 
de sinovială, care poate hernia. 

2. Sinoviala 

Formează funduri de sac sau pungi sinoviale, cu un important rol mecanic, 
înlesnind alunecarea tendoanelor şi muşchilor peste articulaţie. 

Există muşchi tensori ai capsulei care previn prinderea sinovialei între suprafeţele 
articulare în timpul mişcării, tensionând fundurile de sac la momentul oportun. 

Prin funcţiile sale (sinteza de acid hialuronic, sinteza şi filtrarea de proteine spre 
cavitatea articulară, funcţia fagocitară a celulelor de tip A), sinoviala asigură 
compoziţia lichidului sinovial. 

Sinoviala este bogat vascularizată şi inervată, ceea ce o transformă în organul 
sensibil al articulației. 

Ea are totodată şi o mare putere de reparaţie: după sinovectomie, în poliartrită 
reumatoidă, sinoviala se reformează, plecând de la țesutul conjunctiv subjacent. 
Apare astfel a neosinovială intr-un interval de 1-3 luni, aceasta nedevenind 
inflamatorie decât după 6-9 luni şi niciodată în acelaşi grad. 

3. Ligamentele articulare 

Sunt formaţiuni fibroase care se inseră pe epifizele care alcătuiesc o articulație, 
cu rolul de a menţine contactul dintre suprafețele articulare. 

Se împart în: 

- ligamente capsulare (diferențieri ale stratului extern capsular); 

- ligamente tendinoase (transformări tendinoase, ex. ligamentul rotulian); 

- ligamente interosoase, în interiorul articulaţiilor, impropriu denumite ligamente 
intraarticulare (sunt extrasinoviale), cum ar fi ligamentele încrucişate ale 
genunchiului şi ligamentul rotund al articulației coxo-femurale; 

- ligamente la distanţă, care nu au raporturi intime cu capsula articulară. 

Ligamentele, ca şi stratul extern capsular, au numeroase terminaţii nervoase 
proprioceptive, cu rol capital în realizarea şi controlul mişcărilor şi posturilor 
articulare. 

Clasificarea morfofuncțională a articulaţiilor 

După gradul lor de mobilitate şi după structura lor, articulațiile se clasifică în: 

- articulații fixe (sinartroze); 

- articulații mobile (diartroze); 

- articulații semimobile (hemi/amfiartroze). 

Sinartrozele 

Sunt articulaţii în care oasele sunt unite printr-un ţesut intermediar, lipsite de 
cavitate articulară, cu o mobilitate redusă sau cvasiabsentă. Funcție de stadiul de 
evoluţie al mezenchimului care se interpune între oase, distingem: 

-  sinfibroze/sindesmoze (ţesut fibros); 

-  sincondroze (cartilaginos); 

-  simfize (fibrocartilaj) 

-  sinostoze (mezenchimul se osifică). 

Toate sinartrozele pleacă iniţial (în viața fetală sau în copilărie) din stadiul de 
sindesmoze. 

Sindesmozele 

Sunt şi ele de mai multe tipuri: 

- de tip capsulo-ligamentar (acromio-claviculară); 

- de tip membranos (numite de unui amfiartroze, cum ar fi membranele 

interosoase tibio-fibulare şi radio-carpiene); 

- de tip ligamentar (ligamente interosoase), ca în cazul articulației talo- 

calcaneene din sinus tarsi sau articulațiile costo-transverse. 

Sinostozele 

Sunt caracteristice oaselor craniului şi nu întotdeauna unirea dintre acestea se 
realizează prin sudură osoasă, ci şi printr-o arhitectură speciala care le permite să se 
întrepătrundă de a anumită manieră ce conferă imobilitate articulației. 

Variante de sinostoze: 

- suturi craniene - dinţată (fronto-parietalâ), solzoasă (parieto-temporală), plană 
(între oasele nazale); 

-  schindileza - prin întrepătrunderea oaselor (sfeno-vomeriană); 

- gomfoză - un os pătrunde în cavitatea altuia, fiind unite de ligamente 
interosoase (alveolo-dentară) 

În cazuri patologice, în zona diafizară a unui os lung, după o fractură care nu s-a 
consolidat, apar sindesmoze (sau sincondroze chiar), aşa numitele pseudartroze. 

Diartrozele 

Sunt articulațiile propriu-zise şi pot fi: simple (între două oase) sau compuse (3-4 
oase). Caracteristică este prezența unei cavităţi articulare. Diartrozele sunt 
împărţite, după configuraţia lor anatomică şi după gradul de libertate al mişcărilor 
pe care le execută, astfel: 

1. articulaţii uniaxiale (cu un singur grad de libertate): 

- plane (artrodiile) care au doar mişcare de alunecare, aşa cum se petrece 
între apofizele articulare cervicale sau între oasele carpiene şi tarsiene; 

- cilindroide, asemănătoare balamalelor, un capăt având forma unui cilindru 
plin sau a unui mosor (trohlee), iar celălalt fiind scobit şi configurat corespunzător. 

Se deosebesc două variante: 

- articulaţie trohleană (humero-ulnară); 
- articulaţie trohoidă (radio-ulnară superioară) 

2. articulații biaxiale (cu două grade de libertate) - în care mişcarea de rotaţie nu 

este posibilă: 

-  elipsoidale (condiliene) — în care vin în contact şi alunecă una pe cealaltă 
două calote elipsoidale, una convexă şi una concavă, astfel încât mişcările se pot 
face doar în două sensuri, de-a lungul celor două diametre ale elipsoizilor (radio- 
carpiană, femuro-tibială); 

-  şelare (în şa) care permit mişcări în două direcţii perpendiculare, exemplul 
tipic fiind articulaţia trapezo-metacarpiană. 

3. articulaţii triaxiale (cu libertate completă) - sunt enartrozele (articulațiile 
sferoidale), ca de exemplu cea coxofemurală şi  scapulo-humerală, metacarpo- 
falangiană a indexului, humero-radială. 

Funcţiile articulației 

Articulația este o componentă vie, cu o activitate intensă şi solicitantă, care o 
poate expune la numeroşi factori nocivi. 

Deşi braditrofică (la fel ca şi osul), ea are o mare capacitate de adaptare şi 
refacere, care însă nu trebuie suprasolicitată. 

Funcţiile elementare 

Se evidenţiază în timpul celor două situaţii fundamentale în care se pot afla: 

- statică (în repaus), în care este importantă stabilitatea, „zăvorârea” într-o 
anumită poziţie, ca situaţie de „start” pentru o nouă mişcare sau postură; 

- dinamică (mişcarea) care presupune mobilizarea unui complex de forțe în 
vederea realizării unei acţiuni. 

Mişcarea în articulaţie 

Se produce între două sau mai multe segmente. 

Ca principiu mecanic, ea se desfăşoară după regulile pârghiilor. La prima vedere, 
pârghiile predominante la nivelul membrelor sunt neeconomice (de ordinul IlI), dar 
aceasta doar în cazul lanțurilor cinematice deschise (când extremitatea liberă a 
membrului nu ia punct de sprijin). 

Ordinul acestor pârghii se schimbă atunci când lanţul devine închis, în mişcările 
complexe (alergare, săritură). Exemple de pârghii: 

- ordinul | - articulaţia atlanto-occipitală; 

- ordinul II - talo-crurala (tendonul lui Achile); 

- ordinul III - articulaţia cotului. 

Formele elementare de mişcare 

Sunt de trei feluri: 

- alunecare (translație) a suprafeţelor articulare una pe alta - mişcarea 

primordială din punct de vedere mecanic; 

- rotație, în jurul axului transversal, sagital-longitudinal al unui os; 

- rostogolire, similară rulării unei roți pe sol. 

Explorarea mobilității articulare 

Pentru articulaţie se descriu şi sunt studiate trei tipuri de mişcări: normale, 
funcţionale şi anormale. 

1. Mişcările normale 

Ele sunt proprii fiecărei articulaţii permițând aprecierea funcţiei articulare. Există 
două tipuri de mişcări normale: 

- mişcări active executate de către bolnav; 

- mişcări pasive practicate de către examinator. 

Aprecierea mişcărilor pasive face parte din bilanţul articular. 

Măsurarea mişcării se face pornind de la o poziţie funcţională, de referinţă, 
specifică fiecărei articulații. În raport cu tipul articulației se disting mai multe tipuri de 
mişcări care se măsoară prin unghiul descris de către segmentul mobilizat. Se 
disting astfel: 

- articulaţii cu un singur grad de libertate, cu mişcări posibile doar într-un singur 
ax (flexia-extensia genunchiului); 

- articulaţii cu două grade de libertate, cu mişcări posibile doar în două axe 
perpendiculare (flexia-extensia, abducţia-adducţia pumnului); 

- articulaţii cu trei grade de libertate, cu mişcări posibile în trei axe 
perpendiculare între ele (flexie-extensie, abducţie-adducţie, rotație şi circumducțţie 
asociate la umăr sau şold). 

Tehnica cotaţiei articulare - amplitudinea articulară poate fi evaluată în mod 
subiectiv sau obiectiv. 

Evaluarea subiectivă este posibilă luând drept unghiuri de referință, unghiurile 
uşor de imaginat fără măsurători precise: 30%, 45°, 60%, 90%, 120%, etc. 

Evaluarea obiectivă se efectuează cu un instrument numit compas goniometric 
sau simplu, goniometru. 

2. Mişcări funcționale 

Evaluează mişcările combinate ale unei articulaţii care asigură o valoare 
funcţională articulației, spre exemplu gestul de a se pieptăna, de a duce mâna la 
spate. 

3. Mişcări anormale 

Sunt acele mişcări care se efectuează în afara mişcărilor permise de către 
anatomia şi fiziologia normală. 

Ele trebuie obligatoriu căutate comparativ şi de partea opusă pentru a elimina din 
start riscul unei hiperlaxităţi constituționale. 

Sunt cercetate în principal patru tipuri de mişcări anormale: 

- mişcările de lateralitate (cot, genunchi); 

- mişcările de sertar (genunchi); 

- mişcările de rotaţie; 

- mişcările de piston. 

Toate aceste mişcări pot fi martorul unei distrucţii de suprafață articulară sau 
leziune ligamentară gravă. 


Mecanismul lezional (fiziopatologia inflamației articulare) 

Indiferent de agentul etiologic, inflamaţia articulară are drept mecanism iniţial o 
reacţie vasculară şi una tisulară. 

Fazele inflamaţiei sunt: faza vasculară, faza celulara şi faza de reparaţie. 

Graţie bogatei sale vascularizații, sinoviala reacționează foarte prompt la 
agresiuni de orice natură. 

Faza vasculară 

Debutează cu o dilataţie arteriolară şi capilară, urmată de o creştere a 
permeabilităţii vasculare. Datorită modificărilor survenite astfel în concentraţia de 
solviţi şi în pH, se eliberează kinine cu efect vasodilatator, ceea ce duce în cele din 
urmă la hiperemie, exudate, edem. 

Faza celulară 

Cuprinde procese de migraţie, diapedeză, recrutare celulară, chemotaxis şi 
fagocitoză, implicând mai ales macrofagele şi polimorfonuclearele. 

Produşii celulari rezultați întreţin şi agravează procesul inflamator într-un cerc 
vicios, eliberarea enzimelor lizozomale agravând pagubele produse de agentul 
etiologic iniţial. 

Faza de reparație 

Reprezintă ultima etapă a procesului inflamator articular şi este una anabolică, în 
care creşte numărul fibroblaşitilor şi secreția de colagen, pierderile tisulare fiind 
înlocuite de ţesut de granulaţie, care devine din ce în ce mai fibros, cicatricial. 

PROCESUL VINDECĂRII ŞI EŞECUL VINDECĂRII OSOASE 


1. Procesul vindecării osoase 


După producerea unei fracturi, organismul răspunde printr-un ansamblu de 
modificări adaptative (vasculare şi tisulare), care, duc la reparația şi vindecarea 
printr-o formaţiune numită calus. Aceasta ia naştere printr-un proces de neo- 
osteogeneză, osul fiind singurul organ care se vindecă prin formarea unui țesut 
similar sau chiar identic cu cel existent înaintea traumatismului. 

Între reparația osului tubular şi a celui spongios există diferenţe care trebuiesc 
evidenţiate. 


Reparația osului tubular 

Se realizează prin osificare indirectă, cel mai frecvent, când osul fracturat nu a 
fost fixat rigid şi prin osificare directă, când a existat o fixare rigidă a osului. 

Osificarea indirectă 

În acest caz, apariția osului matur are loc numai după parcurgerea unor etape 
intermediare pregătitoare. 

Aceste faze corespund dezvoltării pasagere a ţesuturilor conjunctiv, fibros şi 
cartilaginos din care se va edifica țesutul osos tânăr. Prin remodelarea acestuia se 
ajunge în final la ţesut osos matur, structurat identic cu cel de dinaintea apariţiei 
fracturii. 

1. Etapa inflamatorie (etapa hemoragic-hiperemică sau a hematomului 
fracturar). 

Începe imediat după producerea fracturii, când, între capetele osoase fracturare 
apare o sângerare având originea în vasele medulare, periostice şi musculare. 

Hematomul astfel format coagulează, cu apariţia unei reţele de fibrină în ochiurile 
căreia se găsesc la început elemente figurate sangvine. Pe lângă sângerare, odată 
cu fractura se produce şi moartea unor celule care provin din os şi părțile moi. 

Hematomul şi aceste resturi celulare, consecinţe ale agresiunii tisulare, iniţiază 
procesul inflamator, ducând la eliberarea unor mediatori ai inflamaţiei, polipeptide 
numite citokine, care amorsează şi menţin procesul inflamator. Mai cunoscute sunt 
PgE2 şi interleukina 1. 

Procesul de reparaţie începe încă din această fază prin curățirea de resturi 
necrotice a ţesuturilor de către osteoclaste şi macrofage. 

Hematomul lichefiat, gelatinos, este penetrat centripet de către primii muguri 
vasculari, iar substanţa gelatinoasă este populată uniform de celulele mezenchimale. 

Chiar în această fază există o stabilizare mecanică a focarului de fractură printr-o 
ancorare fragilă a extremităților osoase, graţie rețelei de fibrină constituită (calus 
fibrino-proteic). 

Această etapă durează aproximativ 7 zile. 

2. Etapa calusului provizoriu 

Procesul vindecării se continuă cu această fază reparatorie care se derulează în 
două faze: 

e Faza calusului fibros — continuă şi completează modificările începute anterior. 

Substanța fundamentală se îmbogățeşte cu mucopolizaharide şi devine un mediu 
propice pentru depunerea sărurilor minerale, fiind deci o substanţă fundamentală 
preosteoidă. În interiorul acestei substanţe fibrele colagene se organizează în rețea. 

Substanța fundamentală este populată neuniform cu trei tipuri de celule: fibroase, 
cartilaginoase şi osoase. Mugurii vasculari care au pătruns din ambele direcţii se 
unesc şi dezvoltarea vasculară atinge în acest stadiu apogeul. 

Toate aceste transformări se fac în strânsă dependenţă de presiunile diferite ale 
oxigenului, fapt ce explică varietatea diferenţierilor celulare din celula mezenchimală. 

Acolo unde presiunea oxigenului este de la început normală, diferenţierea 
urmează linia osteocitară iar acolo unde presiunea este mai scăzută, diferenţierea 
urmează linia unor celule mai rezistente la anoxie cum sunt cea fibrocitară şi 
condrocitară. La rândul ei, presiunea oxigenului este în relaţie directă cu 
vascularizația din focar, care la rândul ei, este dependentă de stabilitatea focarului 
de fractură. 

La sfârşitul acestei etape, care durează aproximativ 14 zile, focarul se stabilizează 
prin ancorarea capetelor osoase fracturare de către fibrele de colagen. 

e Faza calusului osos primitiv — se caracterizează prin minelarizarea substanţei 
fundamentale. 

În această etapă se depune aproximativ 80% din materialul mineral existent în os. 

Evoluţia celularității urmează, în cazul unei evoluţii normale, calea transformării, 
atât a țesutului cartilaginos (prin osificare encondrală) cât şi acelui fibros (prin 
osificare desmală), în țesut osos imatur. Condiţia unei astfel de evoluţii normale este 
asigurarea unei perfuzii sanguine şi deci a unei presiuni a oxigenului, suficiente. 

Comparativ cu etapa precedentă, vascularizaţia diminuă dar rămâne superioară 
celei din osul normal. Protecţia adecvată printr-o fixare mecanică a fragmentelor 
osoase, graţie mineralizării, garantează evoluţia spre vindecare. 

Această etapă durează, de asemenea, 14 zile. 

În acest moment, fazele pregătitoare au fost parcurse şi putem afirma că fractura 
a consolidat. Acest lucru nu este totuşi echivalent cu vindecarea, deoarece, chiar 
dacă în focarul de fractură nu mai există mobilitate, rezistența calusului astfel format 
nu se poate compara cu cea a osului normal. 

Osul consolidat nu mai necesită protecţie suplimentară prin gips, bolnavul îşi 
poate mobiliza segmentul fracturat şi poate chiar merge cu sprijin parțial sau integral. 
În această etapă, în cazul unor solicitări maxime, există pericolul producerii unei 
fracturi iterative. 

+ Faza finală, de remodelare — în care procesul de vindecare prin osificare 
indirectă se finalizează prin remodelarea calusului osos primitiv. 

Țesutul osos imatur este înlocuit de ţesut osos matur. 

Remodelarea are loc prin cele două procese contrarii, de resorbţie osteoclastică, 
care se adresează osului în exces şi procesul de depunere osteoblastică de os 
lamelar cortical. În această fază are loc totodată şi depunerea celor 20% din 
substanța minerală care a mai rămas. Treptat, vascularizația suferă un proces de 
involuţie şi revine la normal. 

După o perioadă de timp, de luni sau chiar ani, osul ajunge la o structură 
anatomică normală. Se produce resorbția calusului periferic şi medular iar la nivelul 
corticalei structura se organizează după liniile de forță. 

Osificarea directă 

Este un tip de vindecare care are loc atunci când s-a asigurat, după reducere 
anatomică, stabilizarea focarului de fractură printr-o osteosinteză fermă. În aceste 
cazuri, parcurgerea etapelor preliminarii devine inutilă. 

Sub protecţia asigurată de osteosinteză, organismul formează de la început ţesut 
osos matur, după modelul biomecanic al osului lamelar original şi restabileşte 
continuitatea osoasă. 

În cazul osificării directe există două variante histologice: 

- în prima variantă numită şi vindecarea golurilor, micile spaţii rămase după 
reducerea unei fracturi diafizare sunt umplute de către neocapilare şi celule 
formatoare de os („conul de foraj” compus din capilare, osteoclaste şi osteoblaste). 
Se edifică în acest fel de la bun început os lamelar orientat după liniile de forță; 

- în a două variantă, golurile sunt umplute de la început cu os imatur care este 
apoi remodelat şi transformat, de către aceleaşi conuri de foraj, în os lamelar matur. 

Reparația osului spongios 

Vindecarea osului spongios este diferită de cea a osului tubular. Acest fapt se 
datorează structurii sale uniforme, faptului că nu are un canal medular şi că există o 
mare suprafață de contact între capetele osoase fracturare. Datorită acestor 
caracteristici, reparația osului spongios se face prin osificare directă. 


Aportul măduvei osose la neo-osteogeneza post-fracturară 

Experienţa clinică şi urmărirea radiologică a consolidării unei fracturi duc la 
concluzia că periostul şi endostul reprezintă sursa principală a calusului osos, în timp 
ce rolul măduvei roşii a osului a fost, mult timp, incomplet precizat sau chiar negat. 

În prezent formarea unui calus intern (endostal sau intramedular) în cursul 
vindecării unei fracturi este unanim acceptată de majoritate autorilor. 

Proliferarea celulară care apare după o fractură are ca sursă endostul şi celulele 
reticulare primitive. Unele din aceste celule reticulare se diferenţiază în osteoblaste 
şi depun o reţea trabeculară de os primitiv, altele formează osteoblaste care 
erodează osul vechi, în timp ce altele rămân nediferenţiate. 

În situația unei fracturi redusă şi imobilizată se constată că la început blastemul 
osteogenic medular formează puţin os, fiind angajat predominant în procesele de 
resorbție osteoclastică a corticalei. 

Aceasta explică de ce osteoformarea medulară apare „cu un pas în urma” 
osteoformării periostale. Ulterior, ea se află la originea osului neoformat în zona 
fracturară (dopurile medulare), reuşind uneori chiar o fuziune a celor două extremităţi 
prin osul primitiv endomedular. 

În cazul osteosintezei centro-medulare cu focar închis, calusul periferic se 
datorează în mare parte şi împingerii substanţei medulare prin zona interfragmentară 
de fractură, datorită manevrelor de alezaj. 

Dacă fractura este neimobilizată, în spațiul interfragmentar se formează, de 
regulă, țesut fibrocartilaginos, care, în cazul reluării imobilizării, se mai poate 
transforma în os printr-un îndelungat proces de osificare encondrală. 


2. Eşecul vindecării osoase 


Întârzierea în consolidare 

Este un termen care încearcă să definească lentoarea procesului de vindecare 
prin calusarea focarului de fractură care depăşeşte în unele cazuri perioada optimă 
de timp pentru vindecarea unei fracturi, unanim acceptată. 

Cauzele sunt multiple şi variate: vascularizaţie insuficientă, în cazul unei fracturi 
pe un os fără inserţii musculare sau slab vascularizat, care prezintă un risc crescut 
de necroză; fractura deschisă prin eliminarea hematomului fracturar, matricea 
viitorului calus; infecția, chiar şi inaparentă clinic (sepsis torpid în focar); imobilizare 
insuficientă sau tracţiune excesivă. 

Clinic, focarul de fractură este încă dureros la mobilizarea sa, gest care este 
posibil. Radiografic se confirmă absenţa calusului prin persistenţa traiectului de 
fractură şi absenţa reacției periostice. 

Pseudartroza 

Apare atunci când întârzierea în consolidare nu este recunoscută şi fractura nu 
este corect tratată. 

Cauzele sunt numeroase, dar interpoziția de țesuturi între fragmente şi 
diastazisul interfragmentar prin distracție excesivă în focar sunt cauzele cele mai 
frecvente. Diastazisul interfragmentar se poate datora şi unei lipse de substanțe 
osoase ca urmare a unei fracturi cominutive sau plagă prin împuşcare sau apare prin 
retracție musculare şi îndepărtarea fracturilor ca în fractura de rotulă. Interpoziția de 
părți moi poate fi prin interpunerea periostului (lambou de periost în fractura maleolei 
interne), muşchi (cvadriceps în fractura femurală), cartilaj (condil humeral). 

Clinic, se testează mobilitate la nivelul focarului de fractură care trebuie să existe 
şi să fie nedureroasă, simptom caracteristic pseudartrozei. Radiografic, focarul de 
fractură este vizibil şi capetele osoase sunt, fie hipertrofiate şi sclerozate 
(pseudartroza hipertrofică), fie demineralizate, atrofice (pseudartroza atrofică). 

Calusul vicios 

Se produce atunci când fragmentele fracturate consolidează într-o poziţie 
neanatomică cu persistența unei deplasări în focar de tip angulaţie, decalaj, 
încălecare sau scurtare care din punct de vedere funcţional sau estetic este 
inacceptabilă. 

Cauzele sunt multiple, dar, consolidarea vicioasă se poate datora în principal: 
eşecului reducerii corecte a fracturii, pierderea calităţii reducerii în timpul consolidării 
sau deplasarea secundară prin telescopare sau colaps gradat al unei fracturi 
cominutive sau pe os patologic. 

Clinic, diformitatea este de regulă evidentă, dar, amploarea consolidării vicioase 
poate fi corect estimată numai pe radiografie. Deformarea în sensul decalajului 
(rotației) în focar poate fi uneori bine tolerată pentru fracturi diafizare ale oaselor 
lungi precum: femurul, tibia, humerusul, cu excepţia cazului când se ia ca termen de 
comparaţie poziția osului pereche. 

CONSIDERAȚII GENERALE ÎN CHIRURGIA ORTOPEDICĂ 


Problemele de management în chirurgia ortopedică se referă la întregul proces de 
îngrijire a pacientului chirurgical de la perioada de evaluare preoperatorie până la 
perioada postoperatorie şi de recuperare. Deşi intervenţia chirurgicală este un pas 
cheie în tratarea pacientului, îngrijirea preoperatorie şi postoperatorie pot contribui la 
succesul sau eşecul intervenţiei chirurgicale 

Intervenţiile chirurgicale ortopedice au un grad variat de dificultate şi importanţă, 
variind de la o corecție relativ simplă a unui deget în ciocan până la realizarea unei 
artroplastii protetice sau a unei artrodeze spinale multiple. Riscul operator, 
actualmente mult diminuat, nu este niciodată nul. Aprecierea preoperatorie a 
diferiților factori de risc, supravegherea pre, per şi postoperatorie, îngrijirile 
postoperatorii trebuie să asigure succesul maxim al intervenţiei chirurgicale, cu 
iniţierea mijloacelor de prevenţie cele mai adaptate şi depistarea precoce a 
eventualelor complicaţii. Chirurgul, anestezistul şi personalul medical ajutător au 
fiecare rolul său important în finalizarea cu succes a intervenţiei chirurgicale. 


1. Perioada preoperatorie 


Informarea pacientului şi explicarea intervenției chirurgicale 

După ce a fost luată decizia intervenţiei chirurgicale este important să se explice 
pacientului la ce să se aştepte înainte, în timpul şi după intervenţia chirurgicală. 
Acest proces este esenţial pentru a ne asigura de cooperarea pacientului. De aceea, 
o parte esenţială a pregătirii prechirurgicale a pacientului şi obținerea cooperării 
acestuia în perioada postoperatorie o reprezintă explicarea detaliată şi clară, pe 
înțelesul său, a obiectivelor urmărite, a mijloacelor prin care ele sunt realizate şi a 
limitelor rezultatelor aşteptate. 

Din acest punct de vedere, nuanțele devin importante în explicarea intervențiilor 
chirurgicale şi a implicaţiilor lor. De exemplu, stilul de viaţă poate influenţa luarea 
deciziilor în cazul unei gonartroze mediale, unde alegerea între o proteză de 
genunchi unicompartimentală şi o osteotomie tibială înaltă poate fi influenţată de 
faptul că pacientul joacă tenis şi efectuează o activitate fizică susținută sau dacă 
pacientul este sedentar şi lucrează în cea mai mare parte a zilei la birou. 


Bilanțul clinico-paraclinic preoperator 

Bilanţul clinico-anamnestic 

Înaintea intervenţiei chirurgicale trebuie realizat un examen clinic riguros care să 
pună în evidenţă multitudinea problemelor de ordin medical de care va depinde 
succesul actului chirurgical. 

Se începe printr-o anamneză atentă care va culege date de ordin general (vârstă, 
greutate, talie, profesie, context social, medic de familie), continuând cu evidenţierea 
antecedentelor (medicale, chirurgicale, anestezice, manifestări alergice, tratamente 
în curs). Nu vor fi neglijate antecedentele osteo-articulare, starea cutanată în 
proximitate sau la distanţă de locul intervenţiei, leziuni asociate care pot influenţa 
succesul şi calitatea actului operator (diabet zaharat, arterită, obezitate). 

Examenul clinic general va evidenția starea generală de sănătate şi starea clinică 
a diferitelor aparate şi sisteme (cardio-vascular, respirator, digestiv, nervos). 

Bilanţul paraclinic 

Constă în explorarea prin investigaţii paraclinice a funcţiilor organismului şi 
exprimarea lor prin constante sanguine, urinare, biochimice sau de altă natură. 

Aceste analize prescrise în perioada preoperatorie imediată se vor regăsi în 
dosarul pacientului în momentul intervenţiei şi vor fi obligatoriu evaluate de echipa 
operatorie (chirurg-anestezist) sau interdisciplinar atunci când este cazul (radiolog, 
cardiolog, neurolog, etc.). Pe lângă un bilanţ sanguin, urinar şi biochimic complet se 
impun întotdeauna investigaţii de imagistică simplă (radiologie) sau complexă (RMN, 
computer-tomograf, scintigrafie, ecografie, doppler, etc.). 


2. Perioada peroperatorie (managementul actului 
operator) 


Perioada preoperatorie imediată 

Constituirea echipei 

Includerea rezidenţilor, anesteziştilor şi a altor membri ai echipei chirurgicale în 
realizarea planning-ului preoperator poate îmbunătăţi eficienţa şi, deci, influențează 
prognosticul intervenţiei chirurgicale. 

Estimarea aproximativă a duratei intervenţiei chirurgicale şi a pierderilor de sânge 
ca şi necesarul de relaxare musculară va minimaliza riscurile intervenţiei şi ale 
anesteziei. 

Trecerea în revistă a locului operaţiei şi a echipamentului special necesar cum ar 
fi: instrumentar specific pentru inserția unei proteze, implanturile, instrumentar 
artroscopic, etc., va contribui la obținerea unor rezultate optime. 

Verificarea accesului venos şi inițierea prevenţiei trombo-embolice şi 
antiinfecțioase sunt de asemenea elemente importante de pregătire preoperatorie. 

Pregătirea şi poziționarea pacientului 

Odată ce pacientul este în sala de operaţie se fac toate eforturile ca acesta să se 
simtă confortabil. Este necesară o atitudine calmă, eficientă şi profesionistă din 
partea fiecăruia atât înainte cât şi după inducția anestezică. Echipa de personal aflat 
în sală va veghea la menţinerea disciplinei în sala de operaţie, supraveghere 
generală cu control permanent al pierderilor hemoragice şi a diurezei, numărarea 
compreselor folosite, îndeplinirea prescripţiilor peroperatorii, schimbarea vaselor de 
drenaj şi aspirație. 

Prinderea unei linii arteriale, venoase centrale şi montarea unei sonde urinare, 
trebuie făcute după ce bolnavul este anesteziat. 

Masa de operaţie şi lampa scialitică trebuie ajustate pentru a asigura o bună 
iluminare. 

Poziționarea pacientului este responsabilitatea atât a chirurgului cât şi a 
anestezistului pentru a uşura operaţia şi pentru a asigura siguranța pacientului. O 
operație perfect executată poate fi umbrită de o paralizie nervoasă care rezultă prin 
plasarea necorespunzătoare a unui sprijin. Dacă pacientul este plasat în decubit 
lateral, nervul sciatic popliteu extern la genunchi şi plexul brahial la nivelul umărului 
trebuie să fie protejate, astfel încât, în timpul unei intervenții chirurgicale pe umăr, să 
se evite elongațţia plexului brahial sau a rădăcinilor nervoase cervicale atunci când 
se încearcă mărirea câmpului operator. 

Utilizarea antibioticelor în chirurgia ortopedică, îndeosebi în cea de mare 
complexitate, cum este artroplastia, este regula. Cu excepţia cazurilor în care 
germenul care a determinat infecția este identificat şi tratamentul antibiotic se face 
conform antibiogramei, pentru intervenţiile reglate se face profilaxie pre, per şi 
postoperatorie cu antibiotice din clasa cefalosporinelor de generaţie |, II sau III, după 
un protocol de administrare care încadrează actul operator şi primele 48 de ore 
postopereator. 

Instalarea unui garou (bandă hemostatică Esmarch) sau tourniquet 

Dacă se indică plasarea unui tourniquet sau a unei benzi Esmarch sau garou, 
aceasta se va realiza înainte de inducția anestezică. 

Un tourniquet poate fi extrem de util în unele operaţii şi este practic obligatoriu 
pentru altele. Tourniquet-ul opreşte fluxul sanguin din şi de la nivelul unei extremități. 
Pentru a obține acest lucru, tourniquet-ul este gonflat până la o presiune semnificativ 
mai mare decât presiunea arterială. 

Tourniquet-ul trebuie să fie suficient de larg pentru extremitatea respectivă, 
permiţând o expunere adecvată a regiunii operatorii. 

În particular în cazurile care implică intervenţii pe muşchii care interesează cotul 
sau genunchiul, tourniquet-ul trebuie amplasat cât mai proximal pentru ca muşchii să 
aibă o întindere adecvată care va permite o mobilitate articulară completă. 

Când tourniquet-ul este utilizat pe extremităţi voluminoase cu țesut celular adipos 
abundent, trebuie să ne asigurăm că el nu alunecă distal. Alunecarea poate fi 
prevenită prin aplicarea unui leucoplast lat de 5cm pe piele, în direcţie longitudinală, 
sub tourniquet. 

Efectele tourniquet-ului asupra țesuturilor sunt în funcţie de timp şi de presiunea 
exercitată asupra structurilor individuale. Țesutul muscular şi nervos sunt cele mai 
sensibile, efectele determinate de presiunea directă şi de ischemia distală fiind 
dezastruoase. 

Câteva consideraţii trebuie făcute în legătură cu selecția nivelului de presiune a 
tourniquet-ului. Mai întâi, nivelul trebuie să fie suficient de mic pentru a limita 
leziunile structurilor nervoase senzitive dar suficient de moi pentru a depăşi 
presiunea sistolică. 

În al doilea rând, dacă presiunea pacientului este labilă, este nevoie de o marjă 
de siguranţă. La un pacient cu o presiune arterială stabilă, presiunea tourniquet-ului 
mai mare cu 75mmHg decât presiunea arterială măsurată înaintea inducției 
anestezice este de obicei adecvată. 

Dacă tourniquet-ul este aplicat pe o extremitate cu mult țesut adipos, sunt 
necesare presiuni mai mari pentru a reuşi oprirea fluxului arterial. 

Tourniquet-ul trebuie calibrat şi măsurat cu instrumente de măsurare a presiunii 
sau prin palparea pulsului şi creşterea gradată a presiunii până la dispariţia pulsului. 

Dacă tourniquet-ul este utilizat o perioadă prea mare de timp la o presiune 
crescută vor apare complicațiile. Efectele pot fi ameliorate prin utilizarea unei 
manşete curbe, care permite obţinerea unor presiuni mai mari şi mai uniforme sub 
tourniquet. O regulă utilă este aceea că tourniquet-ul nu trebuie menţinut la o 
presiune mare mai mult de 2 ore, preferabile fiind perioadele mai mici. 

După îndepărtarea tourniquet-ului, apar frecvent edemul şi hiperemia reflexă, 
ceea ce face ca închiderea plăgii să fie mai dificilă. 

Exsangvinarea cu o bandă Esmarch înainte de aplicarea tourniquet-ului va facilita 
golirea marilor vene de la nivelul coapsei şi brațului. Exsangvinarea atentă poate 
ajuta la prevenirea TVP, în special când este planificată reinflaţia tourniquet-ului. 

Intervenţia chirurgicală propriu-zisă 

Locuri de incizie şi abord 

Plasarea incorectă sau lungimea excesivă a inciziei pentru o anumită intervenţie 
creşte traumatismul pacientului, încetineşte procesul de vindecare şi prelungeşte 
perioada de recuperare. 

Dacă există dubii asupra locului de plasare a inciziei, poate fi luată în 
considerație examinarea radiografică. Poate fi utilizat un amplificator de imagine la 
pacienţii obezi sau la pacienţii cu implanturi metalice dintr-o intervenţie anterioară. 

Când se face incizia, ea trebuie realizată perpendicular pe piele, în general 
longitudinal şi cu un bisturiu ascuțit. În biopsiile pentru tumori, întotdeauna se fac 
incizii longitudinale. 

Abordul prin țesutul celular este variabil şi depinde de localizare. În cele mai 
multe zone, direcția cu bisturiul prin țesutul celular subcutanat până la fascie este 
indicată. La nivelul membrului superior şi în zonele unde pot fi lezaţi nervii cutanati, 
este utilizată disecţia cu un instrument bont. Mulţi chirurgi preferă disecţia cu 
foarfecele. 

Hemostaza se face strat cu strat, utilizând electrocauterul pentru coagularea 
vaselor mici şi ligatura pentru vasele mai mari. 

De obicei, țesutul celular subcutanat nu este disecat de piele, deoarece acest 
lucru poate duce la devascularizarea tegumentelor. 

Chirurgul trebuie să fie extrem de atent cu tegumenitele, evitând strivirea acestora 
cu pensele. Pielea nu trebuie să fie niciodată întinsă sau strivită cu pensele. O incizie 
mai lungă este mai utilă pentru piele decât tensiunea externă. Manipularea cu atenţie 
a părţilor moi înseamnă păstrarea acestora umede, evitarea tracţiunii excesive şi 
manipularea cu atenţie a pachetelor neurovasculare. Nervii suferă leziuni atât prin 
tracțiune cât şi prin compresiune. Paraliziile nervoase pot deteriora rezultatul unei 
intervenții chirurgicale bine efectuate, atât în ochii chirurgului cât şi în ochii 
pacientului. Manevrarea cu atenţie a cartilajului va urmări păstrarea acestuia umed 
deoarece uscarea are un efect nociv. 

Trebuie utilizate abordurile chirurgicale care merg printre planurile de clivaj, cum 
este cel dintre muşchii deltoid şi mare pectoral, pentru a evita denervarea muşchilor. 
Secţionarea muşchilor trebuie evitată, deoarece este mai traumatică şi probabil va 
duce la denervarea muşchilor. Această regulă nu se aplică în cazul chirurgiei 
tumorilor, întrucât este important ca celulele tumorale să fie păstrate într-un singur 
compartiment. 

Instrumentele ortopedice 

Este obligatoriu ca instrumentele să fie ascuţite tot timpul pentru că astfel se evită 
presiunea excesivă prin împingerea acestora în profunzimea plăgii. 

Când se utilizează un osteotom, este preferată folosirea şi a unui ciocan 
deoarece se păstrează controlul asupra osteotomului prin controlul forței şi 
numărului de lovituri cu ciocanul. 

Vârfurile burghielor şi a lamelor fierăstrăului oscilant trebuie menținute ascuţite 
pentru a evita necroza termică şi pentru a uşura secţionarea osului. 

Dacă nu utilizează un ghid, chirurgul trebuie să înceapă perforarea osului într-o 
direcție perpendiculară, chiar dacă direcţia finală poate face un unghi oarecare cu 
direcția osului. Acest lucru va evita alunecarea față de locul de intrare osoasă. 
Orificiile în oasele lungi sunt locuri de concentrare a presiunilor şi de aceea ea 
trebuie minimizată prin rotunjirea orificiilor. De asemenea, când se fac orificii în os, în 
special la nivelul membrului inferior, pacientul trebuie avizat pentru a evita 
încărcarea prin torsiune. 

Realizarea hemostazei la nivelul osului poate fi dificilă şi utilizarea colagenului 
microcristalin este preferată utilizării cerii de os datorită reacției de corp străin. 

Drenajele 

Sângerarea postoperatorie este frecventă la nivelul suprafețelor osoase. În ciuda 
utilizării tradiţionale a drenajelor, cel puţin pentru unele operaţii, cum ar fi protezarea 
totală a şoldului sau genunchiului, drenarea plăgii duce la creşterea pierderii de 
sânge, în special dacă drenajul este aspirativ. De aceea unii autori recomandă 
abținerea de la folosirea sistematică a drenajului sau utilizarea sa în sistem 
nonaspirativ, în sifonaj, şi pe durată cât mai scurtă. 

Totuşi sutura cutanată etanşă nu permite exteriorizarea secreţiilor hemoragice şi 
seroase produse în profunzimea plăgii operatorii. Instalarea unui dispozitiv de drenaj 
în profunzime reprezintă pentru majoritatea intervențiilor chirurgicale ortopedice 
regula. Rolul său este de a evacua spre exterior secrețiile hemoragice până la 
obținerea hemostazei tisulare, adică 2-4 zile. 

Drenajul aspirativ tip Redon şi Jost (fig. 1.13) este cel mai frecvent utilizat. Se 
utilizează unul sau mai multe tuburi de dren multiperforate care sunt introduse în 
plaga operatorie şi exteriorizate prin piele la distanță de plaga operatorie. Ele sunt 
legate printr-un sistem de tubulatură specială la recipiente sub vid care permit 
aspirarea secreţiilor. Tot acest ansamblu este steril şi trebuie asamblat pe masa de 
operaţie şi instalat în condiţii de sterilitate maximă, la sfârşitul intervenţiei 
chirurgicale. 


Vid 


Inel de 


Recipient 
receptor 


perforat 


Figura 1.13 
Sistem de drenaj aspirativ tip Redon 


Atunci când se utilizează drenaje trebuie evitată îndepărtarea lor accidentală sau 
contaminarea accidentală. Dispozitivul de drenaj aspirativ trebuie să rămână 
permanent steril şi dezadaptarea recipientului de aspirație de tubulatură nu trebuie în 
nici un caz să antreneze refluarea secreţiilor pe tubulatură spre profunzimea plăgii 
operatorii. Înlocuirea recipientului este necesară doar atunci când este plin sau când 
vidul a dispărut. Tubulatura va fi clampată (blocată) cu o pensă care va fi ridicată 
după adaptarea în condiţii de sterilitate maximă a unui nou recipient. Înlocuirea 
recipientului, volumul conţinutului şi aspectul său sunt consemnate obligatoriu în 
foaia de observaţie. Drenajele sunt în general îndepărtate după 48-72 ore de la 
intervenţie şi însămânţarea sistematică a unui prelevat din tuburile de dren confirmă 
necontaminarea intraoperatorie a plăgii. 

Închiderea plăgii şi pansamente 

Închiderea plăgii trebuie efectuată rapid pentru a reduce timpul total al intervenției 
şi al anesteziei. Ea trebuie, de asemenea, realizată cu atenţie pentru a evita lezarea 
pielii. Când există o cicatrice anterioară, eventual cheloidă, ea trebuie îndepărtată, 
pentru a asigura o zonă mai vascularizată de vindecare. 

Închiderea meticuloasă a țesutului celular subcutanat este necesară pentru a 
evita tensiunile de la nivelul pielii. 

Pentru securitatea suturilor se fac cel puţin 3-4 noduri, în special când 
mobilizarea este precoce sau se utilizează aparate pentru mişcările pasive, care 
exercită presiuni repetate la nivelul plăgii înainte de cicatrizarea ei (fig. 1.14). 

Figura 1.14 
Aspect de plagă operatorie închisă (proteză de şold cu incizie externă) 


Pansamentele trebuie căptuşite cu vată pentru a evita formarea hematoamelor. 
Leucoplastul trebuie evitat pe cât posibil, deoarece determină câteodată reacții 
alergice şi pentru că, combinaţia între tumefacţia plăgii şi presiunea de la nivelul 
leucoplastului poate duce la formarea de flictene. Pansamentul va fi ocluziv, 
compresele profunde fiind îmbibate cu alcool şi aderente la plagă iar superficial va fi 
trecută o bandă elastică pentru a realiza o compresie elastică. Aceasta va preveni 
riscul trombozei venoase şi va limita edemul şi hematomul profund. Primul 
pansament va fi realizat la 48-72 ore postoperator, prilej cu care va fi suprimat şi 
drenajul aspirativ. După secţionarea firului de fixare, ablaţia drenului se face prin 
tracțiune rapidă dar fără brutalitate în axul său. Refluxul sero-sanguin rezidual prin 
orificiile rămase după suprimarea drenului impune un pansament separat al acestei 
zone, independent de pansamentul plăgii operatorii principale (fig. 1.15). 

Suprimarea firelor de sutură se face, în funcţie de localizarea plăgii, calitatea 
tegumentului şi a suturii, între a 10-a — 14-a zi postoperator, rar a 21-a zi, în localizări 
particulare ale plăgii. Cicatrizarea plăgii operatorii în intervalul normal de 12-14 zile 
este favorizată de o calitate bună a afrontării plăgii şi o bună vascularizaţie. Orice 
deficiență în realizarea suturii poate antrena defecte de cicatrizare. O sutură 
ischemiantă antrenează o compresiune cutanată şi necroză iar o arsură tegumentară 
a marginii plăgii prin bisturiu electric împiedică cicatrizarea prin ischemie şi necroză. 
Prezenţa unui epanşament profund colectat (hematom sau supuraţie) va împiedica 
cicatrizarea şi afrontarea marginilor plăgii. Dezunirea plăgii operatorii cu evacuarea 
unui revărsat sanguin sau lichidian expune unui risc de suprainfecţie deosebit de 
periculos în chirurgia osteo-articulară. 

Figura 1.15 
Exemplu de pansament 
postoperator la pat pe 
şold operat 


de rutină. Principala responsabilitate a ortopedului o reprezintă evaluarea stării 
neuro-vasculare a membrului operat. 

Un consult vascular rapid este necesar dacă pulsul este diminuat sau absent. 

Examinarea inervaţiei senzitive şi motorii în teritoriul nervului median, cubital şi 
radial este obligatorie după intervenţiile asupra regiunii cervicale şi pe membrul 
superior. În mod similar, evaluarea nervului tibial posterior şi peronier trebuie 
realizată după intervenţiile pe membrul inferior. 

Frecvența examinărilor postoperatorii este dependentă de tabloul clinic. 
Examinările osoase pot fi necesare în fața unui sindrom de compartiment, deşi de 
obicei examinările zilnice sunt adecvate. 


Perioada postoperatorie imediată (24-48 de ore) 
Este o perioadă critică când supravegherea este absolut necesară şi 
permanentă. Risipirea progresivă a influenţei drogurilor anestezice antrenează: 
reapariția progresivă a reflexelor cardio-respiratorii şi a facultăţilor mentale, apariţia 
durerii, creşterea nevoilor energetice. Bolnavul poate fi agitat, riscând să cadă din 
pat, să inhaleze accidental voma, să sufere depresie respiratorie şi circulatorie, să 
aibă hemoragie postoperatorie în pansament sau în drenaje. 
Protocolul îngrijirilor în această dificilă perioadă presupune: 
-  prescripţii terapeutice diverse (aport nutriţional, antalgice); 
- supraveghere: 
- a principalelor funcţii (respiratorie şi circulatorie în special); 
- controlul pansamentului şi drenajelor (risc hemoragic); 
- controlul diferitelor sonde (de intubaţie, aspirație digestivă, urinare); 
- a poziţiei declive a sacilor colectori şi a recipientelor pentru drenaj; 

- organizarea transferului pacientului din sala de operaţie în sectorul de terapie 
intensivă a blocului operator şi apoi înapoi în serviciul chirurgical în condiţii de 
siguranță maximă şi stress minim pentru bolnav; 

După transferul pacientului în salon se continuă măsurile de urmărire şi 
supraveghere atentă în perioada postoperatorie critică de 24-72 ore de la intervenţie. 
Aceste măsuri constau în principal din: 

prescripţii diverse în baza unei fişe de legătură transmisă de la blocul operator 
în serviciu, fişă pe care anestezistul şi chirurgul marchează clar toate 
indicaţiile terapeutice prioritare (reanimarea postoperatorie imediată, 
prescripții medicamentoase, examene biologice şi radiologice 
complementare); 

- instalarea în pat, instrucțiuni privind posibilităţile de mobilizare (la pat, 

ridicarea în şezut şi la marginea patului, reluarea mersului), kinetoterapie; 

- supraveghere: 

- generală pentru: marile funcții, intrările (perfuzii, băuturi) şi ieşirile (drenuri, 
diureză, pierderi digestive), pulsul şi temperatura; 

- locală pentru: pansament şi drenaje, perturbări clinice (durere, tumefacţie, 
edem, etc.); 

-  prevenţia complicaţiilor locale şi generale. 


Perioada postoperatorie precoce (48-72 de ore şi după) 

Cuprinde perioada de urmărire de după 24-48 de ore postoperator şi constă într-o 
supraveghere atentă, generală şi locală, a evoluţiei pacientului după intervenția 
chirurgicală. În această perioadă pot apare principale complicaţii loco-regionale care 
constituie punctul de plecare a unei evoluţii nefavorabile, care trebuie depistate şi 
combătute precoce. 

Durerea postoperatorie este normală 24-48 de ore postoperator. Ea se tratează 
prin antalgice administrate oral sau injectabil, potenţializate noaptea cu sedative. 
Persistența sau modificarea caracterului său, asocierea cu alte semne (edem, 
cianoză, tulburări senzitive) sau aspectul inflamator ridică suspiciunea unei 
complicații: hematom, infecţie, tromboză venoasă, compresiune anormală, fractură 
deplasată după reducere. 

Pulsul şi temperatura sunt alți parametri importanţi care trebuie supravegheați. 
Creşterea paralelă a celor două curbe către ziua 3-6 postoperator ridică suspiciunea 
unei supuraţii profunde la nivelul plăgii operatorii. Accelerarea pulsului înaintea 
creşterii temperaturii pune în discuţie o tromboză venoasă iar instalarea febrei sau 
subfebrilităţii cu un puls normal poate evoca resorbţia unui hematom. 


4. Evaluarea riscurilor operatorii în chirurgia 
ortopedică 


Trecerea în revistă a riscurilor perioperatorii este importantă pentru toţi pacienții 
şi în mod optim trebuie făcută cu mult înainte de intervenţie şi apoi trebuie repetată 
în preajma intervenţiei chirurgicale. 

Unii pacienţi vor avea nevoie de explicaţii mai detaliate, în special dacă rudele lor 
au suferit aceeaşi intervenţiei în trecut şi au avut probleme cu anestezia sau au avut 
complicaţii, cum ar fi embolia pulmonară sau infecţii. Pe baza răspunsurilor 
pacientului la explicaţii, membrii echipei operatorii îşi vor modifica abordarea cazului 
pentru a realiza un echilibru între lipsa de informare sau informarea inadecvată a 
pacientului şi exagerarea explicării riscurilor care poate induce o stare de 
nesiguranţă şi angoasă, determinând pacientul să refuze o intervenţie chirurgicală 
benefică şi necesară. În timp ce toate intervențiile au câteva riscuri, incidenţa şi tipul 
de riscuri şi complicaţii variază în funcţie de intervenţia chirurgicală ca şi de vârsta 
pacientului şi de starea generală a acestuia. 

Riscul anestezic 

Unul din riscurile majore în chirurgia ortopedică este asociat cu anestezia, nu atât 
prin frecvenţă cât prin gravitatea complicaţiilor anestezice. 

Decesul apare cu o frecvență de 1/10.000-20.000 din pacienţii care suportă o 
anestezie. 

Principalele complicaţii post anestezice întâlnite sunt: leziuni nervoase şi 
paraplegia datorită blocajului nervos, cefaleea post-rahianestezie datorită pierderii de 
LCR, aspiraţia conţinutului gastric, probleme cardiace incluzând ischemia şi aritmiile. 

Chirurgul trebuie să discute aceste probleme cu pacientul doar în termeni 
generali, permiţând anestezistului să ofere explicaţii mai detaliate. 

Pierderea de sânge şi riscul lezării vaselor 

Pacientului trebuie să i se ofere o cifră aproximativă a pierderii de sânge ca şi 
posibilitatea de a dona sânge autolog înainte de intervenţia chirurgicală. Pentru a 
minimaliza pierderea de sânge trebuie întreruptă medicaţia anticoagulantă şi 
antiinflamatorie cu 14 zile înainte de intervenţia chirurgicală. 

În timpul intervenției chirurgicale, există un risc potenţial de leziune vasculară, 
arterială sau venoasă, care, este cu atât mai mare cu cât dimensiunile vasului sunt 
mari şi există leziuni preexistente în raport cu vârsta pacientului. 

Criteriile de transfuzie sanguină 

Transfuzia sanguină a devenit, datorită numeroaselor riscuri pe care le 
presupune, o problemă complicată în tratamentul pacientului. 

Decizia de a face o transfuzie în timpul intervenţiei chirurgicale sau în perioada 
postoperatorie imediată depinde de numeroşi factori precum: vârsta, starea 
aparatului cardio-vascular şi examenul clinic general, nivelul estimat al pierderii de 
sânge, şi disponibilitatea sângelui (autolog, donor cunoscut sau bancă). 

Luând în consideraţie toți aceşti factori, transfuzia sanguină este temporizată la 
pacienţii mai tineri sau sănătoşi până când pacientul nu are un hematocrit cu 
valoarea de 20-22% sau are simptome ca tahicardie, hipotensiune posturală sau 
vertij. Pacienţii mai în vârstă sau cu risc de accident vascular cerebral sau infarct de 
miocard pot fi candidaţi pentru transfuzia sanguină la un hematocrit mai mare sau la 
simptome minore. 

Strategii pentru reducerea riscurilor asociate transfuziei sanguine 

Pierderea de sânge este o parte inevitabilă a intervenţiei chirurgicale. Cu 
realizarea faptului că sângele stocat are un risc mic dar real, au fost dezvoltate 
strategii pentru reducerea riscului de transmisie a agenţilor infecțioşi. Aceste strategii 
constau în efectuarea de autotransfuzii şi recuperarea sângelui pierdut intra şi 
postoperator cu infuzia de hematii spălate sau nespălate. 

În ciuda rezistenţei iniţiale şi a întrebărilor permanente cost — eficienţă din partea 
oficialilor băncii de sânge, donarea de sânge autolog a câştigat acordul din partea 
pacienţilor, doctorilor şi administratorilor băncii de sânge. 

Sângele poate fi stocat 28 de zile sau poate fi congelat ca masă eritrocitară până 
la 1 an, însă scăderea viabilităţii hematiilor apare în ambele metode de conservare. 

Utilizarea sângelui autolog poate elimina nevoia băncii de sânge pentru mulți 
pacienţi dar nu pentru toți. 

Capacitatea pacienţilor de a predona sânge ca şi cantitatea sângelui donat poate 
fi uneori crescută prin utilizarea terapiei cu eritropoetină umană. Injecţiile pot fi făcute 
de 2 ori pe săptămână şi pot determina un număr mai mare de hematii colectate ca 
şi un hematocrit mai crescut la internare. Deşi costisitoare, această terapie poate fi 
benefică pentru unii pacienţi, în special cei cu grupe sanguine rare sau cei cu 
convingeri religioase care le interzic primirea sângelui de la donatori. 

Hematiile pot fi recuperate prin aspirație în sala de operaţie sau prin drenajul 
chirurgical în salon. Pentru a fi eficiente în privinţa costului, pierderile de sânge 
trebuie să fie mai mari. Sângele recuperat este în general spălat pentru a îndepărta 
resturile celulare, grăsimea şi fragmentele osoase. Tehnicile mai noi de filtrare permit 
transfuzia sângelui colectat din drenaje fără spălare. 


Riscul trombozei venoase profunde (TVP) 

Tromboza venoasă postoperatorie sau posttraumatică reprezintă o complicaţie 
frecventă şi gravă în chirurgia ortopedică. 

Teoretic toate intervenţiile ortopedice pe membrele inferioare sau pe coloană 
implică un anumit risc de TVP şi acest lucru trebuie explicat pacientului. 

În cazul unei intervenţii complexe, cum este proteza totală de şold, riscul emboliei 
pulmonare fatale este sub 1%, în timp ce riscul TVP este ridicat. Riscurile asociate 
altor intervenţii pot fi mai scăzute. Chiar în cazul unei evoluţii favorabile sub 
tratament, rezultatul final va fi alterat de instalarea maladiei postflebitice: edem, 
varice, tulburări trofice ale membrului inferior. 

Riscul TVP poate fi mult crescut în funcţie de terenul şi patologia specifică 
asociată: obezitate, varice, antecedente de flebită, cancer, contraceptive orale. 

Staza venoasă este favorizată de traumatism şi actul chirurgical (hematom, 
edem), imobilizare postoperatorie (imobilizarea la pat sau cu diverse aparate de 
imobilizare). Ea reprezintă principalul factor de dezvoltare a trombilor venoşi în 
venele profunde ale membrului inferior. Adesea, localizarea lor este în venele 
musculare ale moletului (tromboza surală) sau, mai puţin frecvent dar mai periculos, 
la nivelul trunchiurilor colectoare venoase situate procliv: tromboza poplitee, 
femurală, iliacă sau cavă inferioară (fig. 1.16). 

Gravitatea TVP constă deci în riscul crescut de extensie a trombilor venoşi surali 
către aceste trunchiuri colectoare proximale şi instalarea emboliei pulmonare. Ea 
constă în liberarea în circulaţie a fragmentelor de trombus care vor obtura arterele 
pulmonare de o manieră mai mult sau mai puţin masivă, antrenând perturbări 
respiratorii şi circulatorii grave. Alteori, se constituie trombuşi flotanţi, puţin aderenti 
la pereţii venoşi ai trunchiurilor colectoare care se pot desprinde oricând şi pot migra 
în circulaţie producând embolie pulmonară sau cerebrală, adesea fatală. 

Semnele clinice şi diagnosticul TVP şi al emboliei pulmonare 

Principalele semne precoce de flebită, care pot fi absente în majoritatea cazurilor, 
antrenând o întârziere a diagnosticului, sunt: durerea spontană sau provocată prin 
anumite manevre realizate pe traiecte venoase, instalarea unui edem dur cu 
tegumente calde, lucioase sau dilataţia rețelei venoase superficiale (circulaţie 
colaterală). 

Semnele de embolie pulmonară trebuie recunoscute imediat: durere toracică în 
punct fix, dispnee, senzații de panică şi angoasă, accelerarea pulsului radial cu 
scăderea presiunii arteriale. 

Diagnosticul paraclinic al unei flebite este indispensabil pentru confirmarea 
diagnosticului clinic, precizarea gravităţii sale şi începerea de urgenţă a tratamentului 
medicamentos. Mijloacele de investigaţie complementară sunt numeroase şi vor fi 
alese în funcţie de context, fiabilitate şi agresivitate. Flebografia şi cavografia care 
constau în opacifierea radiologică a reţelei venoase este un examen precis, adesea 
indispensabil. Rheopletismografia (RP) se bazează pe studiul fizic al variațiilor de 
impedanţă iar examenul Doppler pe variaţia de frecvenţă a ultrasunetelor. Ambele 
examene sunt indicate în diagnosticul precoce deoarece au caracter atraumatic şi 
repetitiv, permiţând o supraveghere evolutivă. Testul cu fibrinogen marcat radioactiv 
permite diagnosticul de trombus, în special sural, prin fixarea iodului radioactiv pe 
tomb. 

Figura 1.16 


Reţeaua venoasă profundă cu reprezentarea tromboflebitei şi a emboliei pulmonare 


Diagnosticul paraclinic al emboliei pulmonare se sprijină pe o serie de examene 
de rutină (radiografie pulmonară, electrocardiogramă, bilanţ sanguin şi enzimatic) dar 
şi pe o serie de teste specifice cum ar fi scintigrafia pulmonară şi angiografia 
pulmonară. Scintigrafia pulmonară de perfuzie constă în injectarea pe cale venoasă 
a unor microparticule de albumină marcată cu %Te care se blochează în rețeaua 
capilară pulmonară şi permite certitudinea diagnosticului. Angiografia pulmonară 
constă în opacifierea radiologică a rețelei arteriale pulmonare fiind deci o metodă 
foarte precisă în anumite indicații terapeutice. 

Tratamentul trombozei venoase profunde (TVP) 

Date fiind riscurile majore, chiar vitale, pe care TVP le antrenează în chirurgia 
ortopedică, tratamentul cel mai adecvat va fi cel preventiv. Metodele de preventie 
sunt obligatorii şi indispensabile şi asociază mijloace mecanice celor 
medicamentoase. 

Metodele mecanice au drept scop favorizarea circulaţiei venoase profunde 
luptând împotriva stazei venoase prin: ridicarea membrelor inferioare în perioada 
imobilizării prelungite la pat, ridicarea precoce a pacientului la marginea patului, 
mobilizarea în fotoliu sau cu cadru metalic, dacă starea sa o permite, bandaj elastic 
sistematic pe membrele inferioare operate, kineziterapie. 

Mijloacele medicamentoase constau în primul rând în administrarea unei 
medicaţii specifice cu efect anticoagulant şi antiagregant plachetar. Heparina 
administrată subcutanat, în doze eficace (5000ui de 2-3 ori pe zi) sau 
heparinoterapia fracționată sunt mijloacele cele mai eficace de prevenţie. Riscul 
hemoragic este în raport direct cu mărimea dozei administrate şi trebuie evaluat în 
funcţie de parametrii biologici specifici (timp de protrombină Quick, timp Howell). 
Antiagregantele plachetare acţionează asupra formării trombusului, reducând 
activitatea plachetelor sanguine. Ele acționează în doze mici, cu risc hemoragic 
redus dar eficacitatea lor reală nu este unanim admisă. Antivitaminele K sunt eficace 
şi au o durată de acţiune prelungită care nu permite utilizarea lor în proximitatea 
actului operator. Ele sunt utilizate cu predilecție în prevenţia secundară, la distanță 
de actul operator. 

Riscul infecțios 

Riscul infecţiei în chirurgia ortopedică variază de la aproape zero în intervenții 
cum sunt cele artroscopice la câteva procente în fracturi deschise. Problema infecţiei 
trebuie discutată în raport cu riscul. 

De exemplu, dacă un pacient va suporta o protezare a şoldului sau a 
genunchiului, el trebuie asigurat nu numai că se vor lua toate măsurile pentru a 
preveni o infecţie (antibioprofilaxie, utilizarea de filtre de aer sau flux laminar în sala 
de operaţie, asepsie şi antisepsie extrem de riguroase) dar trebuie informat şi asupra 
riscurilor septice şi a complicaţiilor ce decurg din aceasta mergând până la 
îndepărtarea şi revizia protezei infectate. 

Dezvoltarea unei infecții postoperatorii este întotdeauna o complicaţie care poate 
compromite rezultatul intervenţiei chirurgicale. Acest risc este favorizat de prezența 
implanturilor metalice care joacă rolul de corp străin şi de țesutul osos care nu se 
apără bine. Consecințele sunt adesea dramatice, antrenând eşecul parţial sau total 
al actului terapeutic cu prelungirea considerabilă a incapacității funcţionale şi socio- 
economice. 

Sursele de contaminare şi transmisia germenilor 

Sursele de contaminare sunt reprezentate de pacient, persoanele din anturaj şi 
contaminarea intraspitalicească şi a materialului tehnic. Pacientul poate prezenta 
leziuni cutanate infectate, ulceraţii diverse, leziuni traumatice contaminate sau zone 
sensibile (pilozităţi, unghii, sfera ORL, perineu). Tegumentul însuşi este purtător de 
bacterii în suprafață şi profund în zonele cu pilozităţi, la nivelul glandelor cutanate. 

Persoanele cu care pacientul vine în contact pot fi purtătoare de bacterii 
transmisibile cu ocazia contactelor interumane din interiorul spitalului. 

În fine, germenii intraspitaliceşti, rezistenți la majoritatea antibioticelor de largă 
utilizare, reprezintă o ameninţare redutabilă. Stafilococul auriu şi în unele cazuri chiar 
bacterii considerate nepatogene ca de exemplu stafilococul epidermidis (stafilococul 
alb) sunt germeni redutabili în chirurgia osoasă. Ei determină sau favorizează 
evoluţia spre pseudartroză a unei fracturi sau decimentarea unei proteze. 

Contaminarea la blocul operator este actualmente considerată principala sursă de 
infecție postoperatorie. 

Aerocontaminarea reprezintă o cale majoră de transmitere a bacteriilor deoarece 
aerul ambiant transportă particule de praf care vehiculează bacteriile. Personalul şi 
vizetele la bolnavi favorizează contaminarea încrucişată. Materialele de uz comun 
(paturi, brancarde, aparate de investigaţie şi fizioterapie) pot transmite bacteriile. 
Acestea se depun pe pielea pacientului şi pătrund în momentul unui examen mai 
agresiv sau cu ocazia intervenţiei chirurgicale. 

Factorii favorizanți 

Terenul pacientului este un factor foarte important. Rezistenţa şi mijloacele de 
apărare depind de multiplii factori dintre care cei mai importanţi sunt: vârsta, 
patologia asociată (diabet, cancer, malnutriție, obezitate), anumite tratamente 
(cortizon, imunodepresoare), stare de igienă deficitară. 

Durata prelungită a spitalizării preoperatorii favorizează infecția nosocomială cu 
germeni intraspitaliceşti. Durata intervenţiei, importanța sângerării (hemostaza 
osoasă este dificilă), circulaţia tisulară deficitară, dezvoltarea hematoamelor 
profunde şi a decolărilor favorizează multiplicarea microbiană. 

Mijloacele de preventie şi luptă 

Selecţia şi prepararea generală a pacienţilor, pregătirea locală în vederea 
intervenţiei şi organizarea asepsiei şi antisepsiei în serviciu, sunt principalele 
modalități de preventie a infecţiei. 

Atunci când intervenţia chirurgicală nu se face în urgenţă, fiind deci programată şi 
reglată, există numeroase posibilități de prevenţie a riscului infecțios şi constau în: 

- căutarea şi eradicarea focarelor infecțioase (dentare, urinare, digestive, sfera 

ORL, etc.); 

- teste biologice privind capacitatea imunitară a pacientului; 

-  corecţia unei stări de denutriţie; 

- vaccinuri cu suşe de germeni atenuați; 

- antibioterapia preventivă în „flash” antibiotic în perfuzii cu antibiotice cu 

spectru larg pentru o scurtă perioadă pre, per şi postoperator; 

- renunțarea la intervenţia chirurgicală când riscul contaminării este major şi 

mijloacele de preventie şi luptă sunt ineficiente. 

Prepararea şi pregătirea locală a pacientului înaintea intervenţiei este o altă 
modalitate eficientă de prevenţie. Se practică badijonajul preventiv cu soluții 
antiseptice al zonei de intervenţie cu 24-48 de ore înaintea intervenţiei, după 
prealabila bărbierire a zonei interesate. Un nou badijonaj antiseptic va fi realizat de 
echipa de la blocul operator, după introducerea pacientului în sală, urmând ca 
prepararea definitivă a câmpului operator să fie realizată de echipa operatorie. 

O atenţie deosebită trebuie acordată mijloacelor de prevențţie şi luptă la blocul 
operator. Principalele măsuri constau în: 

- sejur preoperator cât mai scurt posibil; 

- separare netă, printr-un circuit adecvat între sectorul septic şi cel aseptic, cu 

izolarea pacienţilor infectați de cei sensibili sau susceptibili de contaminare; 

- întreținerea menajeră şi dezinfecţia sistematică a sălilor de operaţii şi a 

materialului tehnic; 

- sănătate disciplină şi educaţia personalului de la blocul operator; 

- ţinută specială în interiorul blocului operator (costum, încălțăminte, mască, 

bonetă sau cagulă proprii blocului operator); 

- uşi permanent închise între sălile de operaţie; 

- personal suficient dar cu eliminarea prezențelor inutile; 

- niciun contact între echipa operatorie sterilă şi personalul nesteril. 

Alte măsuri ţin de organizarea propriu-zisă a intervenţiei unde o serie de reguli 
trebuie respectate cu stricteţe: 


organizare eficientă, sincronizare şi omogenitate gestuală a echipei operatorii 
în scopul reducerii la maxim a duratei intervenţiei; 

eliminarea imediată a instrumentelor care au fost în contact cu zone 
suspectate de a fi contaminate; 

utilizarea sistematică a principiului „no touch technics” care constă într-o 
disciplină a echipei operatorii având drept scop eliminarea contactului direct 
cu osul, articulaţia şi zonele susceptibile de contaminare ale plăgii operatorii; 
lavaj sistematic, energic şi permanent al plăgii operatorii cu ser fiziologic, 
soluții antiseptice slabe, soluţii cu antibiotice; 

pansament aseptic şi ocluziv la final. 


Mijloacele moderne de prevenţie, care se adaugă actualmente celor clasice 
constau în: 


intervenţii chirurgicale realizate în incinte sterile, cu flux laminar continuu care 
filtrează aerul, suprimă riscul de aerocontaminare şi permit intervenții 
chirurgicale la cel mai înalt grad de asepsie posibilă; 

ținuta „scafandru” a membrilor echipei operatorii care permit excluderea din 
aerul ambiant a aerului expirat de operator şi echipa sa, aerul expirat fiind 
aspirat sistematic. Este o ţinută indispensabilă în cazul intervențiilor în incintă 
sterilă sub flux laminar (fig. 1.17, 1.18). 


Aer filtrat, 
pulsat prin 
plafon 
Figura 1.17 
Sensul de Incintă operatorie 
” circulaţie al aerului sterilă 


cu flux laminar vertical 


[7 Evacuarea aerului 


iL 


Penetrarea 
aerului în 
cască 


VA Tub flexibil 
Bugonde A ub flexibi 


aspirație a | 

aerului A 

Halat Tub de evacuare a 
chirurgical aerului branşat la o 
steril sursă de aspirație 


Figura 1.18 
Ținută operatorie sterilă 
tip „scafandru” 
specifică 
incintei operatorie 
sterile 
cu flux laminar vertical 

Complicaţiile de decubit în chirurgia osteo-articulară 

Imobilizarea prelungită la pat şi imobilizarea segmentară cu aparate diverse 
(atele, gipsuri, tracțiune-extensie continuă) sunt la originea unor complicaţii multiple 
chiar când este vorba de o perioadă scurtă de imobilizare. În acest sens, dezvoltarea 
tehnicilor de fixare internă ale fracturilor în chirurgia ortopedică modernă au drept 
scop, printre altele, reducerea la maximum a timpului de imobilizare şi posibilitatea 
verticalizării şi mobilizării precoce, ca factori de prevenţie capitali. În plus, o serie de 
factori precum vârsta înaintată, tulburări neurologice şi ale stării de conştienţă, 
denutriţia, leziunile traumatice grave sunt factori cert nefavorabili. 

Escarele 

Sub denumirea de escare se defineşte o zonă de necroză tisulară (piele şi 
țesuturi moi) produsă prin compresiunea între un plan de sprijin extern şi un relief 
osos. Presiunea prelungită este principalul factor care duce la ischemie şi mortificare 
tisulară. 

Principalele cauze favorizante sunt reprezentate de decubitusul prelungit şi 
imobilizări segmentare diverse, mai ales în poziţii nefuncţionale sau anormale. 
Tulburările senzitive şi motorii, denutriția, infecția, macerarea şi leziunile prin grataj şi 
frecare sunt factori favorizanţi cerți. Regiunile cele mai susceptibile de a suferi 
escare sunt: regiunea sacrată şi talonieră pentru decubitusul dorsal (fig. 1.19), 
regiunea ischiatică pentru poziţia şezând (fig. 1.20), regiunea trohanteriană pentru 
decubitusul lateral (fig. 1.21) şi toate punctele de sprijin pentru membrele imobilizate 
(fig. 1.22). 


Occiput Omoplați Coate Sacrum Capul şi gâtul Calcaneu şi 
peroneului (SPE) tendon Achile 


Figura 1.19 
Zonele de compresiune în decubitus dorsal 


Figura 1.20 


Compresiune ischiatică în poziție şezând 


Ischion NS 249 Mai 

Maleola Capul Marele 
externă peroneului şi trohanter 
SPE 
Figura 1.21 


Zonele de compresiune în decubitus lateral 


Sprijin plantar antiequin 


Capul peroneului o] 


Sprijin sub coapsă 


Tendon Achile 


Figura 1.22 


Instalarea pe o atelă rigidă cu sprijin plantar antiequin şi principalele zone de compresiune 


Clinic, escara evoluează gradual. La început o reacţie inflamatorie cutanată cu 
congestie locală şi durere este semnul de debut al unei leziuni încă reversibile care 
impune un tratament de urgență. În acest sens, trebuie ştiut că pielea rezistă mai 
bine la ischemie decât țesuturile profunde, o leziune cutanată discretă putând 
ascunde adesea o necroză tisulară profundă. Prezenţa flictenelor cutanate este 
primul semn de gravitate şi când apar primele plaje de necroză cutanată, leziunile 
sunt cert ireversibile, escara fiind deja instalată. Etapa evolutivă ulterioară este spre 
ulceraţie cu deschiderea largă a planului cutanat care evidenţiază structurile 
profunde: grăsime cutanată, aponevroză, muşchi, plan osos. În acest caz 
suprainfecția este regula (fig. 1.23). 

Sacrum 


Aponevroză 


Grăsime 
subcutanată 


Derm şi 
epiderm 


Figura 1.23 
Evoluția graduală a leziunilor în escara sacrată şi aspectul clinic al unor escare sacro- 
coccigiene, ischiatice şi taloniere 


Prevenţia apariţiei escarelor este posibilă prin aplicarea unor măsuri simple dar 
indispensabile: masaje locale, schimbarea de poziţie la 2-3 ore interval, perne cu 
apă sub punctele de sprijin, utilizarea unor paturi şi saltele speciale: saltele 
alternative, cu apă, modulare, paturi fluidizate. 

Tratamentul curativ constă în: 
corectarea denultriţiei şi tratamentul infecţiei; 

- suprimarea cauzelor de sprijin permanent; 

- excizia escarei, fie mecanic cu instrumente chirurgicale, fie chimic cu 
pansamente umede şi enzime proteolitice; 

- favorizarea burjonării în ţesut vascularizat şi reparaţie cutanată (grefă de piele, 
grefă miocutanată). 

Compresiunile nervoase 

Se produc de aceiaşi manieră ca şi escarele. Compresiunea prelungită poate 
antrena paralizii nervoase în zonele cele mai vulnerabile, cum ar fi: nervul sciatic 
popliteu extern pe capul şi colul peroneului, nervul cubital pe epitrohlee, nervul radial 
pe şanţul humeral posterior. Atunci când apar primele semne clinice de compresiune 
se iau măsuri urgente de suprimare a factorului determinant. 

Retracţiile articulare 

Reprezintă o altă complicaţie favorizată de decubitul prelungit. Imobilizarea 
articulară prelungită antrenează atrofie şi retracţie musculară şi a ligamentelor 
periarticulare. Rezultă o redoare articulară, cu atât mai severă cu cât ea fixează 
articulaţia într-o poziţie vicioasă. 

Prevenţia este posibilă şi trebuie avută întotdeauna în vedere în planul terapeutic 
al unui bolnav cu afecţiune ortopedică care suferă o imobilizare articulară mai mult 
sau mai puţin prelungită. 

Atunci când mobilizarea este posibilă, toate posibilităţile trebuiesc exploatate: 

- mobilizare pasivă prin kinetoterapie sau atelă motorizată (kineteque); 

- mobilizare activă sub îndrumarea kinetoterapeutului; 

- ridicarea şi mobilizarea în sprijin, de îndată ce acest lucru este posibil. 

Atunci când mobilizarea nu este posibilă, imobilizarea trebuie realizată în aşa-zisa 
poze funcțională articulară care presupune: 

plasarea şoldului în extensie; 

- a genunchiului în extensie sau uşoară flexie; 

- glezna în unghi drept; 

- umărul în uşoară abducţie şi rotaţie internă; 

- cotul în flexie la 90%; 

- pumnul în uşoară extensie; 

- mâna cu policele în opoziţie şi toate articulațiile celorlalte degete flectate la 

40°. 

În plus, se vor indica contracții musculare statice voluntare şi vor fi evitate 
imobilizările inutile ale altor articulații. 

Complicatii generale 

Sunt numeroase şi pot pune în pericol viața bolnavului. Ele sunt de ordin cardio- 
vascular (insuficiență cardiacă, trombembolie) şi respirator (bronhopneumonie de 
decubit), urinare (infecţie urinară, litiază, tulburări micţionale), digestive (tulburări de 
tranzit intestinal), neuropsihice (demenţă senilă). 

IMAGISTICA ÎN ORTOPEDIE 


1. Examenul radiografic standard 


Examenul radiologic standard datează de aproape 100 ani. Deşi nu se ridică la 
nivelul de spectaculozitate şi performanţă al tehnicilor avansate din ultimele decenii, 
explorarea radiologică rămâne una dintre cele mai utile şi la îndemână metode de 
diagnostic imagistic. În timp ce, alte metode pot defini cu acuratețe o structură 
anatomică greu accesibilă, sau pot releva modificări tisulare localizate, radiografia 
simplă oferă informaţii simultane asupra mărimii, formei, „densității tisulare şi 
arhitecturii osoase, caracteristici care, interpretate în contextul clinic specific, pot 
sugera, de regulă, un diagnostic sau cel puţin un grup posibil de diagnostice. 


Citirea şi interpretarea radiografiei 

Procesul interpretării clişeelor radiografice trebuie efectuat la fel de metodic ca şi 
examenul clinic, studiul sistematic fiind unica modalitate de prevenţie şi evitare a 
greşelilor de interpretare. 

Secvența logică a examinării este: țesuturi moi — os — articulaţie — asociere 
diagnostică. Ne vom asigura mai întâi de faptul că numele de pe film este cel al 
pacientului în cauză; erorile de identificare constituie o sursă potenţială de confuzie 
privind diagnosticul final şi indicaţia terapeutică. 

Țesuturile moi 

Exceptând situaţiile în care sunt examinate precoce, examinarea lor este adesea 
omisă. Examenul va observa modificările de formă şi variațiile de densitate. 

Forma -— planurile musculare pot fi adesea vizibile şi pot releva hipotrofii sau 
hipertrofii. Contururile pomelate, neregulate în jurul şoldului sugerează un revărsat 
articular. O tumefacţie a părţilor moi din jurul articulaţiilor interfalangiene ale mâinii 
poate fi primul semn radiologic al unei poliartrite reumatoide. 

Densitatea — creşterea densităţii în țesuturile moi poate fi consecutivă proceselor 
de calcificare dintr-un tendon, un vas sanguin şi sugerează un hematom sau un 
abces. Adesea, forma şi sediul acestora indică elementul implicat. De exemplu, 
densitatea radiologică a unui corp străin metalic în părțile moi este evidentă, iar 
lemnul sau sticla pot fi evidenţiate pe clişeele de calitate. Localizarea precisă a 
corpilor străini necesită incidențe multiple. Scăderea densităţii ţesuturilor moi se 
datorează fie grăsimii (cel mai radiotransparent ţesut), fie gazului. Recunoaşterea 
bulelor de gaz poate fi asociată cu diagnosticul precoce al gangrenei gazoase. 

Oasele 

În studiul oaselor şi articulaţiilor se va stabili un model de investigaţie bazat pe 
anatomia locală. Prin urmare, pentru coloana vertebrală, se va evalua aliniamentul 
general al vertebrelor, apoi spaţiile discale şi fiecare vertebră separat, pornind de la 
cap către pediculi, articulaţii interapofizare şi apofizele spinoase. Pentru bazin, spre 
exemplu, se va verifica: dacă forma oaselor este simetrică şi poziţia lor este normală, 
aspectul şi poziţia ramurilor pubiene şi a tuberozităţilor ischiatice, iar în final, se va 
evalua aspectul capului femural, bilateral, şi a extremităților superioare ale femurului, 
comparând, întotdeauna, bilateral. 

Pe parcursul acestei evaluări se vor nota: anomaliile de formă, densitate şi 
arhitectură. Osul, ca întreg, poate fi angulat, deformat, cu canalul medular lărgit, ca 
în boala Paget; o deformaţie localizată a osului sau îngroşare se poate datora unui 
proces de osteoformare excesiv de tip neoosteogenetic, posibil tumoral. O atenţie 
deosebită trebuie acordată examinării periostului, deoarece, apoziţia periostală este 

caracteristică în procesele infecțioase, în fracturi în curs de consolidare sau în tumori 
maligne, când au un caracter particular. Se va examina, de asemenea, corticala 
osului, pentru a evidenția distrucţiile şi întreruperile în continuitatea sa ca în cazul 
tumorilor maligne, şi se va nota creşterea de densitate osoasă (osteoscleroza) sau 
diminuarea densităţii osului (osteoporoza). 

Articulațiile 

Din punct de vedere radiologic, articulaţia se compune din oasele care se 
articulează şi „spațiile dintre ele. „Spaţiul articular” este o noţiune care nu este 
conformă strict cu realitatea, deoarece ea este corespunzătoare unui spațiu virtual 
ocupat de un film de lichid sinovial şi cartilajul articular radiotransparent, care variază 
în grosime de la 1mm la 6-8mm. 

Se va evalua orientarea generală a articulației şi congruența extremităților 
osoase, iar dacă este necesar, se va face un examen comparativ între partea 
afectată şi cea controlaterală, normală. Se vor identifica îngustările sau asimetriile de 
spațiu articular, care semnifică diminuarea de grosime a cartilajului articular, semn 
clasic de artroză. Stadiile evolutive ulterioare ale distrucţiei articulare se evidenţiază 
prin întreruperea corticalelor osoase subjacente şi apariţia în os a unor zone chistice 
radiotransparente, eroziuni periarticulare, osteoscleroză „în oglindă”, osteofitoză 
marginală. Liniile cu densitate crescută prezente în interiorul spațiului articular se pot 
datora calcificărilor cartilajului (condrocalcinoză) sau meniscurilor. Corpii liberi 
intraarticulari, în cazul în care sunt radioopaci, apar ca nişte pete rotunde sau 
neregulate care se suprapun peste structurile normale. 


2. Imagistică specială 


Explorarea radiologică folosind substanțe de contrast 

Substanțele de contrast folosite în ortopedie sunt lichide pe bază de iod care pot 
fi injectate în sinusuri, cavități articulare sau intrarahidian. De asemenea, în articulații 
se poate injecta aer sau gaz pentru a produce o „imagine negativă” care să 
sublinieze şi să delimiteze suprafaţa articulară şi cavitatea articulară. 

Derivaţii lipiodolici nu sunt absorbiți şi îşi menţin concentraţia maximă după 
injectare. Totuşi, datorită lipsei lor de miscibilitate, aceştia nu pot penetra eficient 
toate lacunele şi iregularitățile. De asemenea, aceştia sunt iritanţi tisulari, îndeosebi 
dacă sunt utilizați intratecal. 

Compuşii ioduraţi hidrosolubili permit o evaluare imagistică mult mai detaliată şi, 
deşi sunt în oarecare măsură iritanţi şi neurotoxici, ei sunt totuşi rapid absorbiți şi 
excretaţi. Dintre aceşti compuşi, metrizamida, un compus iodurat anionic, este cel 
mai puţin toxic şi iritant. 

Sinografia 

Sinografia reprezintă cea mai simplă formă de radiografie de contrast. Substanţa 
de contrast (de obicei un compus ionic hidrosolubil) este injectată într-un sinus 
deschis, filmul relevă urmele acestei substanţe chiar dacă aceasta conduce sau nu 
la osul sau articulația subjacentă. 

Artrografia 

Reprezintă o formă particulară şi foarte utilă de radiografie cu substanţă de 
contrast. Corpii liberi intraarticulari produc defecte de umplere cu substanţă de 
contrast opacă. La nivelul genunchiului, leziunile meniscale, fisurile ligamentare şi 
rupturile capsulare se pot astfel evidenția cu uşurinţă. La copii, artrografia şoldului 
poate fi o metodă eficientă de evidenţiere a capului femural, cartilaginos, 
radiotransparent. 

La adulţi cu necroză aseptică de cap femural, artrografia poate evidenția zone 
detaşate sau torsionate din cartilajul articular. În artroplastia protetică de şold, 
decimentarea aseptică a protezei se poate evidenția prin insinuarea substanţei de 
contrast la nivelul interfeţei os-ciment. La nivelul gleznei, pumnului sau umărului, 
extruzia substanţei de contrast injectate relevă rupturi ale structurilor capsulare. 
Discografia, adică radiografia cu substanţă de contrast la nivelul măduvei spinării, 
poate decela degenerarea discului intervertebral sau diagnosticarea anomaliilor de la 
nivelul articulaţiilor mici (faţeto-grafia). 

Mielografia 

Această metodă a fost folosită în trecut pe scară largă pentru diagnosticarea 
prolapsului discal şi a altor leziuni ale canalului medular. Mielografia a fost înlocuită, 
în mare măsură, de computertomografie (CT) şi rezonanţa magnetică nucleară 
(RMN). Totuşi, această tehnică este indicată în investigarea leziunilor care 
interesează rădăcinile nervilor spinali cervicali sau ca şi metodă auxiliară pentru 
pacienții cu dureri la nivelul coloanei. 

Substanțele liposolubile nu mai sunt indicate şi chiar substanţele ionice iodurate 
hidrosolubile produc efecte sau chiar complicaţii secundare, precum cefalee (datorită 
hipopresiunii medulare postpuncţie), spasm muscular sau convulsii (datorită 
neurotoxicităţii, în special dacă produsul este vehiculat deasupra regiunii medio- 
dorsale) şi arahnoidită (atribuită osmolarităţii crescute în raport cu lichidul cefalo- 
rahidian). 

Prin această metodă pot fi, totuşi, evidenţiate foarte bine, rădăcinile nervoase 
(radiculografie). Un disc modificat, voluminos, o tumoră intratecală sau o îngustare a 
canalului osos medular, pot produce distorsiuni caracteristice ale coloanei opace 
care se evidenţiază pe mielogramă. 


Xeroradiografia (serigrafia) 

Această metodă utilizează expunerea  radiologică clasică, dar placa de 
înregistrare evidenţiază activitatea sub forma unui model electric al densităţii care 
este transferat pe o hârtie plasticată ca şi „imagine pozitivă”. 

Avantajele sale față de negativele radiografiilor convenţionale sunt legate de faptul 
că procesul fotoelectric este, în principal, sensibil la modificările densităţii tisulare 
(„efectul de graniţă”); de asemenea, contururile fluu, scămoşate, pot fi mai uşor 
evidenţiate, cum ar fi, spre exemplu, eroziunile subperiostale sau calcificările în 
părţile moi. În unele cazuri, se pot evidenția stadii iniţiale ale calcificărilor 
cartilaginoase, precum în condrocalcinoză, care apar înainte ca acestea să fie 
vizibile pe radiografiile standard. 


Tomografia 

Este un examen care oferă o imagine „concentrată” asupra unui anumit plan, 
selectat. Prin manevrarea şi mişcarea tubului şi filmului radiologic în direcţii opuse 
faţă de un pivot imaginar, în timpul expunerii, imaginile din acelaşi plan cu cel 
pivotant sunt intenţionat voalate. Când se studiază „secţiunile” succesive, pot fi 
relevate leziuni care, în mod normal, scapă sau sunt obscure, pe radiografiile 
standard. 

Metoda este utilă în diagnosticul necrozei osoase segmentare şi a fracturilor cu 
tasare ale osului spongios (fracturile corpurilor vertebrale sau ale platourilor tibiale). 
De asemenea, leziuni mici, radiotransparente, cum ar fi, osteoamele osteoide şi 
abcesele osoase, se pot evidenția cu uşurinţă. 

Foarte reputată în trecut, tomografia convenţională a fost, actualmente, înlocuită 
cu succes de tomografia computerizată. 


56 


ORTOPEDIE 


Tomografia computerizată (CT, scanner) 

La fel ca şi tomografia simplă, computertomografia produce imagini „secționate” 
prin anumite planuri tisulare selectate, dar cu o putere rezolutivă mult crescută. 
Avantajele asupra tomografiei convenţionale sunt reprezentate de faptul că imaginile 
sunt transaxiale (similare secţiunilor anatomice transverse), expunând, astfel, 
planurile anatomice, niciodată vizualizate pe radiografia standard. Se obţine, astfel, o 
imagine generală sau „localizată”. Secţiunile efectuate pe articulațiile mari sau pe 
țesuturile moi sunt spaţiate la intervale de 5-10mm. La articulațiile mici sau discurile 
intervertebrale aceste intervale sunt mai mici. Datorită excelentei rezoluţii de 
contrast, tomografia computerizată este în măsură să evidenţieze mărimea şi 
aspectul osului şi a țesuturilor moi, în planuri transverse succesive. Aceasta o face 
deosebit de utilă în evaluarea dimensiunilor tumorale precum şi în vizualizarea 
diseminărilor tumorale, chiar dacă nu poate preciza tipul tumoral. Ea este, de 
asemenea, utilă în diagnosticarea afecţiunilor vertebrale (prolaps discal 
intervertebral, tumori), a modificărilor articulare şi a leziunilor zonei pelvine. Este 
indispensabilă în evaluarea fracturilor complexe sau a unor fracturi cu localizare, 
adesea, dificil accesibilă radiografiilor standard (corpi vertebrali, condili tibiali, oasele 
tarsiene sau carpiene, articulațiile sacroiliace), precum şi în reperarea corpilor liberi 
intraarticulari sau a fragmentelor osoase intraarticulare. 

Fiabilitatea computertomografiei poate fi extinsă în diferite moduri. Spre exemplu, 
substanțele de contrast intravasculare, intraarticulare sau intratecale se pot utiliza 
pentru a pune în evidenţă vasele sanguine, sau pentru a delimita cavităţi. Cu ajutorul 
unor tehnici adecvate, imaginile transaxiale pot fi convertite în imagini sagitale sau 
frontale, sau, chiar şi în imagini tridimensionale, de aspect complicat, ca în cazul 
vertebrelor. Computertomografia este, de asemenea, utilizată în evaluarea densității 
şi structurii osoase în localizări specifice, deşi acest lucru poate fi obținut, 
actualmente, cu rezultate superioare, prin alte tehnici. 


Rezonanţa magnetică nucleară (RMN) 

Spre deosebire de explorarea imagistică convenţională, RMN se bazează pe 
emisiile de radiofrecvenţă ale atomilor şi moleculelor din țesuturile expuse acțiunii 
unui câmp magnetic static. Imaginile produse de aceste semnale sunt similare celor 
ale scanărilor CT, dar prezintă o calitate rezolutivă superioară şi o diferenţiere 
tisulară mai rafinată. Mai mult, imaginile selecţionate pot fi obținute în aproape orice 
plan şi pot fi reconstituite pentru a da o imagine tridimensională, care să completeze 
informaţiile deja existente. 

Toţi nucleii atomici cu număr variabil de protoni posedă proprietăţi de rezonanţă 
magnetică, dar, datorită abundenței nucleului de hidrogen în organismul uman şi 
posibilităţii de a fi detectat uşor, acesta se utilizează cel mai frecvent în tehnica 
RMN. 

Intensitatea semnalului de rezonanță magnetică depinde, pe de o parte de 
densitatea tisulară a nucleilor de hidrogen din regiunea scanată, iar, pe de altă parte, 
de caracteristicile de spin şi perioadele de relaxare, consecutive excitării protonice. 
Acest fenomen de relaxare este definit de două constante de timp independente, Tı 
şi T2, dând, astfel, naştere la două semnale simultane. 

Țesuturile bogate în hidrogen (grăsime, os spongios şi măduvă osoasă) emit 
semnale de intensitate crescută şi produc imaginile cele mai luminoase. Țesuturile 
cu un conținut redus în hidrogen (os cortical, ligamente, tendoane, aer) apar 
întunecate. Diferitele nuanţe de gri sunt date de structura cartilajului, canalul medular 
şi muşchi. 

În producerea imaginilor, ambele caracteristici tisulare, T4 şi T2, pot fi amplificate 
sau „cântărite”, pentru a oferi informaţii suplimentare. Imaginile T4 conferă o definiţie 
superioară şi produc aspecte aproape „anatomice”. Aceleaşi imagini T2 relevă 
aspecte suplimentare privind caracteristicile fiziologice ale ţesuturilor. 

Alte explorări emitive pulsatile sunt reprezentate de densitatea protonică şi STIR 
(short tau inversion recovery), care inhibă semnalul din țesuturile adipoase şi 
amplifică contrastul din țesuturile bogat lichidiene. 

Prin selectarea optimă a: planului anatomic, grosimii secțiunilor, magnitudinii şi 
secvenţei pulsatorii, pot fi relevate, cu o claritate extraordinară, organele şi țesuturile 
explorate. De exemplu, tumorile osoase se pot evidenția în extensia lor completă în 
plan transversal sau longitudinal, iar diseminarea extraosoasă poate fi evaluată cu 
acuratețe. Mai mult, această explorare prezintă potenţialul examinării tisulare, 
permițând evaluarea diagnostică histologică la fel de bine ca şi cea anatomică. 

Principalele indicaţii ale acestei investigaţii imagistice sunt în: diagnosticul precoce 
al ischemiei şi necrozei osoase, diagnosticul durerilor la nivelul coloanei şi a 
patologiei spinale precum şi în evidenţierea mecanismelor traumatice care produc 
leziuni în țesuturile moi şi cartilagii. 

Datorită fiabilităţii sale, a caracterului său neinvaziv şi ecologic (absenţa riscului 
de iradiere), asistăm în prezent la o tendinţă de utilizare excesivă sau abuzivă a 
acestei metode. De aceea, este bine de reamintit că, deşi este o metodă de 
investigaţie imagistică performantă, ea nu este, totuşi, decât una din numeroasele 
metode de investigaţie şi diagnostic, pe care le are, în prezent, la dispoziție medicul. 


Ecografia 

Ultrasunetele generate de un traductor pot penetra o porţiune de câţiva centimetri 
în profunzimea ţesuturilor moi; pe măsura traversării interfeţelor tisulare, unele dintre 
aceste unde sunt reflectate retrograd (similar ecoului), către traductor unde sunt 
înregistrate ca şi semnale electrice şi afişate ca şi imagini pe un ecran sau pe o 
placă. 

Cu ajutorul echipamentelor moderne, țesuturile având densități variabile pot fi 
reprezentate sub formă de imagini în diferite nuanţe de gri, permiţând o definire 
anatomică rezonabilă. Afişarea simultană pe ecran oferă o imagine dinamică, mult 
mai utilă decât cea obişnuită, statică, de pe plăcile transparente. Marele avantaj al 
acestei tehnici este că echipamentul din care este compus este simplu şi uşor de 
transportat, chiar portabil, putând fi folosit aproape oriunde, neinvaziv şi fără efecte 
secundare nocive. 

În funcţie de structură, diferitele ţesuturi sunt caracterizate ca fiind: hiperecogene, 
medioecogene, hipoecogene sau non-ecogene. Chisturile lichidiene sunt non- 
ecogene sau hipoecogene; organele semisolide prezintă grade diferite de 
ecogenitate, fapt care permite identificarea lor spațială. 

Datorită contrastului marcant ecogenic dintre formațiunile chistice şi cele solide, 
ultrasonografia este folosită în special pentru identificarea leziunilor profunde, 
„chistice”, cum ar fi: hematoamele, abcesele, chisturile poplitee şi anevrismele 
arteriale. 

Pot fi detectate şi fluide intraarticulare, efuziuni sinoviale sau pot fi monitorizate 
aspectele evolutive ale „şoldului iritabil”. Recent, ultrasonografia a fost introdusă ca 
metodă curentă, de screening, în evaluarea nou-născuţilor pentru depistarea 
precoce a displaziei congenitale a şoldului. Examenul ecografic este, de asemenea, 
curent utilizat actualmente în diagnosticarea rupturilor de muşchi ai coifului rotatorilor 
la umăr. 

Scintigrafia 

Emisia fotonică de către radionuclizi, captată de țesuturile specifice, poate fi 
înregistrată atât de către un scanner liniar simplu, cât şi de către o cameră gamma, 
pentru a produce o imagine care reflectă activitatea curentă în acel țesut sau organ. 
În aceste sens, izotopul ideal este %Te, care prezintă caracteristicile energetice 
optime pentru imaginile cu camera gamma. Timpul său de înjumătățire este relativ 
scurt (6 ore), iar eliminarea sa din organism este rapidă. Un nivel de activitate scăzut 
evidenţiază rapid zonele de captare intensă din respectivul țesut. Dacă %Te este 
combinat cu un complex fosfat cu tropism osos, substanţa se concentrează selectiv. 
În practica curentă se utilizează hidroximetil-difosfonat marcat cu tecnețţiu radioactiv 
(**Te-HDP), iar activitatea sa este înregistrată în două etape: 

- imediat după injectare, când substanţa se află încă în torentul circulator sau în 
spaţiile perivasculare, interstiţiale (faza de perfuzie); 

- faza osoasă, care survine trei ore mai târziu, când izotopul a fost captat de os. 

În mod normal, în faza precoce, de perfuzie, țesuturile moi, vascularizate, 
periarticulare, produc cea mai întunecată (adică cea mai activă) imagine; trei ore mai 
târziu, această activitate se estompează şi contururile osoase devin mai clare, cea 
mai intensă activitate fiind prezentă în țesutul spongios din epifizele oaselor lungi. 

Modificările de radioactivitate sunt semnificative când sunt distinct localizate sau 
asimetrice. Se descriu următoarele patru tipuri de modificări: 

- activitatea crescută în timpul fazei de perfuzie, datorată perfuzării intense a 
țesuturilor moi, este unul din semnele cardinale ale inflamaţiei (sinovita acută sau 
cronică); 

- activitatea scăzută în faza de perfuzie, mai puţin întâlnită, semnifică 
insuficienţă vasculară locală; 

- activitatea crescută în faza osoasă se poate datora, fie captării izotopice 
excesive în fluidul osos extracelular sau încorporării avide din țesuturile neo- 
osteogenice, fie existenţei unei fracturi, infecţii, tumoră locală sau necroză aseptică 
în curs de vindecare; 

- activitatea scăzută în fază osoasă se datorează absenței de aport sanguin, 
cum este cazul capului femural după fractură de col femural, sau prin înlocuirea 
țesutului osos cu țesut patologic. 

Indicaţiile acestei metode de investigaţie imagistică sunt numeroase şi diverse: 

- în diagnosticarea fracturilor de oboseală sau a altor fracturi fără deplasare, 
care nu sunt evidenţiate de radiografiile simple; 

- în detectarea unui mic abces osos sau a unui osteom osteoid; 

- în investigarea şi diagnosticarea decimentării aseptice şi septice a protezelor 
implantate; 

- în diagnosticarea ischemiei capului femural din boala Legg Calvé Perthes la 
copil sau necroza aseptică a capului femural la adult; 

- detectarea precoce a metastazelor osoase. 

CAPITOLUL II 
ELEMENTE DE SEMIOLOGIE ȘI PATOLOGIE 
OSTEO-ARTICULARĂ 


ELEMENTE DE SEMIOLOGIE A OSULUI FRACTURAT 
(EVALUAREA UNEI FRACTURI) 


Fracturile se însoțesc de semne generale şi de semne locale. Semnele generale 
şunt şterse în traumatismele de mică intensitate, dar sunt pe primul plan în 
traumatismele de mare intensitate, când pot avea tabloul clinic al şocului traumatic 
sau al şocului hemoragic (fracturile deschise sau cele cu leziuni vasculare). 


1. Anamneza [istoricul bolii) 


Este foarte importantă pentru orientarea diagnosticului. Se vor stabili: circum- 
stanțele accidentului, ora producerii şi prezența sau absenţa unor asocieri lezionale. 
Există de obicei în antecedente un traumatism urmat de incapacitatea, imediată sau 
în timp, de a utiliza un membru sau un segment de membru traumatizat. 

Interogatoriul pacientului poate aduce informaţii precise privind natura 
traumatismului şi mecanismul de producere, putând astfel orienta diagnosticul clinic. 
Se vor investiga: 

- natura activităţii care a favorizat traumatismul (activitate sportivă, conducere 
auto, loc de muncă, etc.); 

- ce tip de traumatism a suferit pacientul. Dacă este vorba de o cădere trebuie 
cunoscută înălțimea de la care a căzut, natura suprafaţei de recepție (pământ, asfalt) 
şi modul în care a căzut. Dacă fractura apare după un traumatism banal trebuie pusă 
în discuţie o fractură pe os patologic. Un traumatism violent va lărgi sfera 
investigaţiilor în căutarea unor leziuni multiple şi severe; 

- care este locul de impact şi directia traumatismului. Reducerea unei fracturi se 
obține de regulă prin manevre inverse forței traumatizante. Dacă fractura survine în 
apropierea locului de impact trebuie căutate şi alte fracturi le distanţă; 

- care sunt punctele şi zonele dureroase şi care este intensitatea lor; 

- dacă există o pierdere a posibilităţilor funcţionale articulare sau o impotență 
funcţională relativă sau absolută a unui segment de membru sau întregului membru 
traumatizat; 

- dacă sprijinul şi mersul pe membrul traumatizat este posibil, precum şi 
caracterul său (şchiopătat, dureros, ajutat). 

Vârsta pacientului şi mecanismul prin care s-a produs traumatismul sunt 
importante. 

Trebuie investigate şi precizate traumatismele precedente a căror consecinţe 
necunoscute pot induce în eroare în interpretarea aspectelor radiografice. 

Un istoric medical general este important de cunoscut în pregătirea pacientului 
pentru anestezie şi intervenţie chirurgicală. 

Simptomele unor traumatisme asociate, cum ar fi: pareza sau paralizia unor nervi, 
paloarea sau cianoza tegumentelor, hematuria, durerea abdominală, pierderea 
tranzitorie a stării de conştienţă, etc. trebuiesc cunoscute şi menţionate ca atare în 
anamneză. O anamneză bine condusă poate orienta în multe privinţe diagnosticul 
clinic care, în majoritatea cazurilor de fracturi, se confirmă radiologic. 

2. Examenul fizic 


Simptomele subiective 

Cele mai frecvente sunt: 

- durerea spontană, acuzată de bolnav, foarte puternică iniţial, şi care diminuă în 
orele următoare; 

- impotenta funcţională care este relativă în fracturile incomplete şi totală în 
fracturile cu deplasare. 


Simptomele obiective (examenul local) 

Se execută cu bolnavul în ortostatism pentru traumatismele membrului superior şi 
in decubit dorsal pentru traumatismele membrului inferior şi coloanei. 

Inspecţia 

Se vor căuta semnele de probabilitate ale fracturii: 

- deformarea regiunii - produsă de deplasarea fragmentelor, de hematomul 

fracturar şi de edemul părților moi. Este evidentă atunci când examinarea are 

loc 


Figura 2.1 
Deformarea regiunii 
a — asimetrie de contur la 
inspecția comparativă a 
membrelor care sugerează o 
fractură cu deplasare; 
b — examinarea la scurt 
interval după traumatism 
evidenţiază o tumefactie 
locală (1) care tinde să 
fuzeze ulterior, 
corespunzătoare 
hematomului fracturar 
suprajacent (2) 


- scurtarea segmentului afectat — este uşor de constatat prin inspecţie 
comparativă. Semnul lipseşte în fracturile fără deplasare şi poate fi prezent şi 
în luxaţii sau atitudine vicioasă (fig. 2.2); 


Figura 2.2 
Atutudine vicioasă caracteristică în fractura colului 
femural cu scurtarea membrului inferior şi rotaţie 
externă a gambei şi piciorului 


-  echimoza tardivă (la 24-48 ore de la accident) — este localizată la distanță de 
focarul fracturar. Este explicată de infiltrația din profunzime a sângelui din 
hematomul fracturar; 

- leziuni cutanate — de tipul eroziunilor, abraziuni cutanate sau lacerații 
tegumentare şi ale părţilor moi care pot evoca un impact cu un obiect 
contondent dur (fig. 2.3.a, b). Alteori contuzia cutanată evocă un punct de 
impact cu o eventuală leziune suprajacentă la distanţă (fig. 2.3.b). 


Figura 2.3 
Leziuni cutanate superficiale evocând un traumatism susceptibil de a produce fractura 
a, b — leziuni cutanate superficiale: eroziune superficială (A), laceraţie cutanată (B), abraziune 
cutanată profundă (C, D), echimoză prin compresiune severă (E); 
c — contuzie cutanată a genunchiului (sindromul tabloului de bord) care evocă o fractură de rotulă dar 
şi de femur, şold sau bazin (la distanță de zona de impact). 


Palparea 

Furnizează date în legătură cu durerea provocată (fig. 2.4). Provocarea durerii 
se poate face prin: apăsare cu un singur deget în punct fix (diagnostic diferenţial cu 
contuzia), presiune în axul osului fracturat sau mişcarea pasivă a segmentului 
traumatizat de către examinator. 


Figura 2.4 
Durerea provocată prin apăsarea 
cu un singur deget în punct fix. Se 
poate astfel palpa şi vârful unui 
fragment osos fracturat 


Grupul de semne descris mai sus poartă numele de semne de probabilitate. 
Acestea sunt întâlnite şi în alte categorii de traumatisme (contuzii, entorse, luxaţii). 

Examenul clinic local poate continua cu cercetarea semnelor de certitudine 
din care fac parte: mobilitatea anormală, crepitaţia osoasă, netransmisibilitatea 
mişcării şi întreruperea continuității osoase (fig. 2.5). Cercetarea acestor semne 
produce bolnavului durere şi poate genera complicaţii. Ele pot fi descoperite cu 
ocazia unor gesturi întâmplătoare (de ex. imobilizarea provizorie a unei fracturi). 

Mobilitatea anormală — se evidenţiază prin prinderea cu două mâini a 
segmentului afectat, deasupra şi dedesubtul presupusului sediu al fracturii şi 
imprimarea unor mişcări de sens contrar. 

Crepitația osoasă — este o senzație tactilă şi auditivă care se percepe atunci 
când o suprafață osoasă se freacă pe cealaltă în focarul de fractură. Ea se percepe 
ca un zgomot gros şi aspru, rugos ce trebuie deosebit de zgomotul discret produs de 
un hematom. 

Netransmisibilitatea mişcării — se testează activ şi pasiv. 

Întreruperea continuității osoase — este evidentă dacă osul este superficial şi 
dacă examenul are loc imediat după traumatism. 


Figura 2.5 
Semnele de certitudine ale fracturii 

Când focarul este mobil, mobilizarea segmentului de 
membru produce o angulaţie sau o crepitație osoasă prin 
frecarea extremităților osoase. Se remarcă în acelaşi timp 

întreruperea continuității osoase cu netransmiterea 

mişcării imprimate fragmentului distal la fragmentul 
proximal şi articulaţia suprajacentă. 


3. Imagistica 


Examenul radiografic 
Confirmarea supoziţiei clinice de fractură o aduce examenul radiografic, care la 
nevoie poate reprezenta şi o probă medico-legală. La efectuarea unui examen 
radiografic trebuia respectate următoarele reguli: 
-  clişeele vor fi executate din două incidenţe având între ele un unghi de 90° 
(incidența de faţă şi incidenţă de profil) (fig. 2.6.a). La nevoie se fac radiografii 
şi în incidente oblice (fig. 2.6.b); 
yu N 
Figura 2.6 
Examenul radiologic 
a — incidente standard, 
față şi profil, centrate pe 
focarul de fractură, cu 
articulațiile supra şi 
subjacentă incluse în 
clişeul radiografic; 
b — incidente oblice, 
atunci când pe profil se 
suprapun contururi 
osoase 

-  radiografiile trebuie să cuprindă cele două articulaţii vecine focarului de 
fractură. La antebraţ sau gambă un os poate fi fracturat şi celălalt luxat fapt care se 
pune în evidenţă numai pe radiografii ce cuprind articulațiile supra şi subjacente; 

- uneori este necesară efectuarea a două radiografii (prima în urgenţă şi a doua 
la 10-14 zile după accident). Pe a doua radiografie, fractura este evidentă prin 
demineralizarea din jurul focarului de fractură; 

- la copii trebuie radiografiate ambele membre deoarece epifizele normale, cu 
zona cartilajului de creştere evidentă radiologic, poate face diagnosticul de fractură 
dificil (fig. 2.7); 

- în traumatismele severe pot exista concomitent fracturi la mai multe niveluri 
(coloană-calcaneu, bazin-calcaneu, coloană-femur), motiv pentru care trebuie făcute 
radiografii la cel puţin două niveluri; 

- sunt necesare uneori clişee focalizate sau clişee în poziţie forțată pentru a 
evidenția leziuni care pe clişeele normale nu pot fi văzute (fig. 2.8). 

Figura 2.7 
Radiografii comparative, în 
special la copii (cotul) unde 
prezența nucleelor epifizare 
de conjugare face dificilă 
interpretarea clişeului 
radiografic 


Figura 2.8 
a — radiografie focalizată; 
b — radiografie în poziție menținută (forțată) - utilă în caz de 
ruptură ligamentară completă (de exemplu ruptura ligamentului 
lateral extern la gleznă). 


Imagistică specială 

Câteodată fractura nu poate fi evidenţiată pe radiografii. 

Tomografia poate fi de ajutor în leziunile coloanei vertebrale sau în fracturile 
condililor tibiali. 

Computertomografia sau rezonanța magnetică nucleară pot fi uneori singura 
modalitate de evidenţiere a interesării medulare într-o fractură vertebrală. În general, 
imaginile în secțiuni sunt esenţiale pentru vizualizarea cu acuratețe a fracturilor 
situate în locuri „dificile”, cum ar fi calcaneul sau acetabulul, iar reconstrucţia 
tridimensională a imaginilor poate stabili cu exactitate gravitatea leziunii. 

Scintigrafia cu radioizotopi poate fi de un real ajutor în diagnosticul unei fracturi 
de oboseală sau a unor fracturi fără deplasare. 

ELEMENTE DE SEMIOLOGIE ARTICULARĂ (EVALUAREA 
UNEI ARTROPATII) 


Pentru a trata în mod corect o artropatie este esenţială intelegerea mecanismelor 
bolii. Aceasta începe cu un istoric şi un diagnostic corect al bolii, astfel încât să se 
poată prevedea evoluţia bolii şi să se poată face un tratament corect. Medicul trebuie 
să evalueze posibilitatea existenţei unei cauze traumatice, inflamatorii, congenitale, 
idiopatice şi metabolice a artropatiei. Istoricul bolii, examenul fizic şi datele de 
laborator sunt de ajutor în obținerea unui diagnostic. 


1. Anamneza (istoricul bolii) 


Perioada de timp, de la debut şi evoluţia simptomelor de la apariţie, sunt factori 
cheie. Debutul gradat implică o cauză nontraumatică. Tumefacţia articulaţiilor este 
un semn important, precum şi tipul de articulaţie care este afectat. 

Prezenţa şi proporțiile durerii sunt informaţii valoroase. 

Durerea constantă, zi şi noapte, implică existenta unei afecțiuni infecțioase, 
neoplazice sau funcţionale. Durerea care apare la anumite activități cum ar fi mersul, 
ortostatismul sau alergatul, are caracter mecanic şi sugerează existența unei 
încărcări articulare. Durerea care trezeşte pacientul din somn este considerată 
severă şi necesită evaluare. 

Localizarea ajută la diferenţierea durerii reflectate de durerea articulară. 

Durerea la nivelul şoldului este resimţită la nivelul feţei laterale a şoldului, însă 
rareori la nivelul feselor. Durerea care ia naştere de la nivelul coloanei vertebrale 
poate fi resimţită la nivelul regiunii fesiere şi mai puţin la nivelul feţei anterioare a 
coapsei. Durerea acetabulară sau de la nivelul capului femural este frecvent 
resimţită la nivelul regiunii inghinale. Durerea de la nivelul extremității femurale 
superioare este localizată de obicei la nivelul coapsei anterioare şi proximale. 
Durerea de la nivelul genunchiului este frecvent anterioară (femuro-patelară), 
medială (compartimentul intern) sau lateral (compartimentul extern). Ea poate fi de 
asemenea prost localizată. Durerea de la nivelul feței posterioare a genunchiului 
poate fi determinată de un chist popliteu (chist Baker) sau de un menisc rupt. 

Un genunchi tumefiat poate fi dureros datorită presiunii. 

Durerea care apare la orice mişcare poate indica o articulaţie septică. Durerea de 
la nivelul umărului sau cotului este mai puţin clar definită de către pacienţi şi în 
aceste cazuri examenul fizic este important. Durerea de la nivelul umărului poate fi 
determinată de o afecţiune cervicală, cardiacă sau chiar diafragmatică. 


2. Examenul fizic 


Şoldul 

Examenul fizic al şoldului este important pentru a verifica dacă durerea 
semnalată de pacient ia naştere de la nivelul articulației şoldului şi pentru a 
determina severitatea durerii. Este de asemenea util pentru a examina amplitudinea 
mişcării, mersul, inegalitatea membrelor inferioare şi hipotonia musculară. Durerea 
care ia naştere de la nivelul articulației şoldului este în mod tipic provocată la 
extremele arcului de mişcare. Flexia şoldului cu genunchiul în extensie, activă sau 
contrariată poate produce durere (fig. 2.9). 

Figura 2.9 
Rostogolirea membrului inferior (rotația internă şi externă a şoldului în extensie) va 
produce frecvent durere la nivelul şoldului, dacă este severă. 


Abducţia şoldului împotriva gravitaţiei poate produce durere în artroză, însă nu va 
avea acelaşi efect dacă durerea de la nivelul feselor sau coapsei este reflectată de la 
nivelul coloanei vertebrale. 

O încărcare crescută poate fi aplicată prin aplicarea unei rezistențe împotriva 
abducţiei. 

Amplitudinea mişcărilor de fiexie, extensie, abducţie, rotație internă, rotaţie 
externă trebuie măsurată prin goniometrie. Diminuarea amplitudinii rotației interne 
este un semn precoce de artroză (fig. 2.10). 


Figura 2.10 
Amplitudinea normală a mişcărilor în articulaţia şoldului 

Genunchiul 

Examenul fizic al genunchiului localizează durerea la genunchi şi în 
compartimentul specific afectat. 

Amplitudinea mişcărilor şoldului trebuie să fie evaluată pentru a elimina durerea 
reflectată de la nivelul şoldului. Amplitudinea normală a mişcărilor în articulaţia 
genunchiului se evaluează prin goniometrie. Se apreciază în principal valoarea 
flexiei active şi pasive a genunchiului (fig. 2.11). 

“Figura 2.11 


Amplitudinea normală a flexiei genunchiului 


Stabilitatea ligamentară este cercetată în plan mediolateral şi anteroposterior 
(fig. 2.12 a,b,c,d). 

Figura 2.12 
Testarea stabilității ligamentare a genunchiului 
a — mecanism de entorsă internă cu lezarea ligamentului lateral intern (LLI); 
b — testarea stabilităţii ligamentare în plan frontal (lateralitate medială (LM)); 
c — testarea stabilității ligamentare în plan sagital (sertar direct, (SD)); 
d — testarea stabilității rotatorii (sertar (S) rotator intern (RI) şi extern (RE)) 


67 


Elemente de semiologie şi patologie osteo-articulară 


Instabilitatea nu este frecventă în artroză dar este adesea întâlnită în artrita 
reumatoidă. 

Axa genunchiului (varus sau valgus) trebuie evaluată în ortostatism. Această 
evaluare se face printr-un bilanţ clinic şi radiologic al membrului inferior în întregime 
(ortopangonogoramă). Ea permite măsurarea axelor femuro-tibiale normale 
(fig. 2.13), aprecierea echilibrului dinamic al genunchiului (fig. 2.14). 


200 Kg /cm 
200 Kg /cm 


Figura 2.13 Figura 2.14 
Axele femuro-tibiale A — momentul varizant global (greutatea corpului Pxecartul 
normale varizant a) şi momentul de hoban extern (forța de 
AD - ax dfiafizar stabilizare Lxbraţul de pârghie b) sunt egale; 


AM — ax mecanic B — echilibrul dinamic calculat la un subiect cântărind 60kg 
AA — ax anatomic 


Precizarea deviaţiilor angulare cu determinarea ecartului varizant (intrinsec, 
extrinsec şi global) (fig. 2.15) vor permite calcularea momentelor varizante şi 
determinarea indicaţiei de osteotomie în genu varum şi genu valgum (fig. 2.16). 
Ortopangonograma se realizează cu subiectul în sprijin unipodal, bipodal şi culcat. 

Amplitudinea mişcărilor genunchiului este măsurată şi orice deficit de extensie 
este notat. Compartimentele medial şi lateral sunt testate în varus şi respectiv valgus 
pentru a provoca apariţia durerii de cauză artrozică în fiecare compartiment. 

Trebuie cercetată existenţa durerii în articulaţia femuropatelară ca şi crepitaţiile la 
presiunea rotulei în timpul mişcărilor de fiexie-extensie ale genunchiului. 

Genunchi axat Genu varum 
Bazin normal şi îngust 

Figura 2.15 Figura 2.16 

Ecart varizant global (EVG) compus din: Determinarea locului de 
- ecartul varizant intrinsec (EVI), legat de osteotomie: 

morfologia genunchiului; A — indicatii de osteotomie 
- ecartul varizant extrinsec (EVE) legat de tibială; 

morfologia globală a subiectului B — indicatii de osteotomie 

femurală 
Umărul 


După ce a fost eliminată ca sursă a durerii coloana cervicală, examinarea 
umărului începe cu inspecția, căutându-se asimetria osoasă şi conturul muscular. 

Urmează palparea tonusului muscular a  claviculei, a articulaţiilor 
acromioclaviculare şi sternoclaviculare. Sensibilitate la palparea părţii anterolaterale 
a capului humeral este adesea găsită în leziunile coifului rotatorilor. Tendinita lungii 
portiuni a bicepsului este demonstrată cu uşurinţă prin palparea tendonului deasupra 
părții anteromediale a capului humeral. 

Se testează apoi amplitudinea mişcărilor active de flexie şi abductie (fig. 2.17). 


a 

Figura 2.17 


Amplitudinea mişcărilor normale în articulația umărului 

Rotaţia externă este măsurată prin menţinerea cotului lângă talie şi îndepărtând 
mâna de corp. 

Rotaţia internă este cel mai bine testată măsurând cât de sus poate fi ridicat 
policele de-a lungul coloanei. Cei mai mulţi indivizi îşi pot poziționa policele în aria 
mediotoracică (Dg sau D7). 

Când rotația internă este limitată policele poate fi ridicat până la Ls; dacă 
amplitudinea mişcărilor active este limitată, trebuie cercetate mişcările pasive 
(fig. 2.18). 


Figura 2.18 
Examinarea clinică a amplitudinii mişcărilor normale în articulaţia umărului 
(rotaţie internă şi rotație externă) 


Apoi este evidenţiată forța muşchilor membrului superior şi este testată 
sensibilitatea. 

Testele de provocare pot evalua cauza durerii, în particular când există 
instabilitate. 

Testul aprehensiunii este pozitiv (indicând o instabilitate anterioară) când 
abducţia, extensia şi rotatia externă a umărului provoacă anxietate sau disconfort. 

Semnele de „impingement” sunt prezente în cazul unor leziuni ale coifului 
rotatorilor şi constau în apariţia durerii la flexia sau rotația internă pasivă a braţului în 
adductie şi flexie (fig. 2.19). 


Figura 2.19 


Ilustrarea schematică a mecanismului de impingement 

Cotul 
Inspecţia cotului include măsurarea unghiului dintre humerus şi antebraţ (normal 
5-7" valgus) (fig. 2.20). 


Figura 2.20 
Cubitus valgus — sechelă a unei pseudartroze de condil humeral extern 


Se notează existența unor cicatrici şi diformităţi evidente precum şi existenta 
tumefacțţiilor. Extremităţile osoase sunt palpate, incluzând epicondilii medial şi lateral, 
capul radial şi olecranul. 

Sunt înregistrate apoi mişcările active şi pasive atât pentru flexie-extensie, cât şi 
pentru pronaţie-supinaţie (fig. 2.21). 

Figura 2.21 
Mişcările normale în articulaţia cotului 


Sensibilitatea la nivelul epicondilului lateral exacerbată de fiexia dorsală 
contrariată a pumnului este adesea observată în epicondilita laterală (tennis elbow). 
Limitarea fiexiei şi extensiei este întâlnită în redoarea posttraumatică şi artrozică. 


71 


Elemente de semiologie şi patologie osteo-articulară 


3. Imagistica 


Examenele radiologice, analiza lichidului sinovial şi examenele sanguine sunt 
esenţiale în confirmarea diagnosticului de artropatie. 

Examenul radiologic se face în cel puţin două incidenţe. Evaluarea durerii 
articulare va urmări: eliminarea existenței unei fracturi, evidenţierea îngustării 
spațiului articular, formarea de osteofite sau osteoporoză. 

Clişeele pentru şold cuprind o incidenţă antero-posterioară modificată a pelvisului 
(care cuprinde şi aripile iliace pentru a vedea şi femurul proximal) precum şi un profil 
al şoldului afectat (adevărat sau fals profil). 

Clişeele pentru genunchi trebuie să aibă o incidenţă postero-anterioară (cu tubul 
înclinat 10° în direcție caudală) cu genunchiul în flexie (30-45*) pacientul fiind în 
ortostatism, o incidenţă de profil şi o incidenţă axială (în flexie de 45°). 

Clişeele pentru umăr trebuie să includă incidenţele antero-posterioară, axilară şi 
profil al scapulei. 

Cotul poate fi vizualizat de obicei în incidenţele antero-posterioară şi profil. 


4. Examene de laborator 


Testele hematologice trebuie să includă o formulă sanguină completă 
(hemoglobină, hematocrit, trombocite, leucogramă cu formulă leucocitară) şi VSH. 
Acestea sunt indicate când se suspectează un proces septic sau în evaluarea unei 
proteze articulare dureroase. Un număr normal de globule albe poate fi util în 
diagnosticul de gută, în special în cazul unei articulații inflamate, alta decât articulaţia 
metatarso-falangiană |. 

Analiza lichidului sinovial este indicată oricând pentru a elimina infecția şi poate fi 
de ajutor în eliminarea altor artropatii. 

Aspiraţia lichidului sinovial poate releva existența unui lichid hemoragic. Dacă 
lichidul este hemoragic macroscopic, câteva diagnostice trebuie sa fie susținute, 
incluzând hemofilia, artropatia neurologică, sinovita vilonodulară şi pigmentară, 
hemangiom, hemartroza traumatică. Bule de grăsime care plutesc în lichidul sinovial 
sangvinolent, în circumstanţele unui traumatism, pun problema unei fracturi intra- 
articulare. 

ELEMENTE DE PATOLOGIE OSOASĂ TRAUMATICĂ 


1. Mecanismul de producere al fracturilor 


Fractura reprezintă o întrerupere completă sau incompletă a continuității osoase, 
cu sau fără deplasarea fragmentelor osoase (fig. 2.22). 


i 
i 


Dacă tegumentele care acoperă focarul de fractură rămân intacte, este vorba de 
o fractură închisă (sau simplă). Dacă la nivelul tegumentelor, în raport direct sau 
indirect cu focarul de fractură există o soluție de continuitate (plagă) este vorba de o 
fractură deschisă (sau compusă), expusă la contaminare sau infecție (fig. 2.23). 

Figura 2.23 
a — fractură deschisă (plagă care comunică cu focarul); 
b — fractură închisă (tegumente intacte). 


Figura 2.22 
1 — întreruperea completă a 
continuității osoase cu deplasarea 
fragmentelor; 
2 — simplă fisură în os. 

Între fracturile scheletului, fracturile oaselor membrelor ocupă poziţia principală. 
Fracturile membrelor inferioare sunt dominante, primul loc fiind ocupat de fracturile 
gambei. Actualmente se constată şi o incidenţă crescută a fracturilor de coloană 
vertebrală, bazin şi a fracturilor costale, în principal prin creşterea exponențială a 
frecvenţei accidentelor de circulaţie. 

Fracturile survin cu precădere la bărbaţi, la vârsta adultă. La bătrâni fracturile 
sunt mai frecvente la femei datorită ostoporozei de cauză endocrină 
(postmenopauză) care apare mai precoce şi este mai intensă la femei decât la 
bărbaţi. La copii, fracturile apar mai rar datorită elasticităţii mai mari a osului şi a unei 
mase musculare mai slab reprezentate care nu este responsabilă de contracţiile 
bruşte şi puternice ale unei mase musculare bine dezvoltate, ca la adult. 

Ca mecanism de producere fracturile pot fi împărțite în trei mari grupe: 

- fracturi ale oaselor sănătoase - cele mai frecvente, determinate de un accident 
traumatic şi ca o consecinţă a unui singur traumatism important sau a unor 
traumatisme repetate; 

- fracturi „de oboseală” - datorate unor încărcări mecanice repetate ale oaselor la 
limita superioară de elasticitate; 

- fracturi „patologice” - în care încărcările sunt normale dar rezistența mecanică a 
piesei osoase este mult slăbită. 

Fracturile determinate de un accident traumatic 

Cele mai multe fracturi sunt cauzate de o forţă excesivă şi bruscă, care poate fi o 
forță de: compresiune, încovoiere, torsiune sau tracţiune. 

Fracturile prin traumatism direct 

Au traiectul fracturar situat la locul de impact al forței mecanice; părțile moi din jur 
pot fi, de asemenea, lezate. Compresiunea determină, de obicei, o fractură 
transversală şi lezarea tegumentului suprajacent. Strivirea determină, mai probabil, o 
fractură cominutivă cu leziuni întinse ale părţilor moi perifracturare. Astfel de fracturi 
se produc, de regulă, la nivelul oaselor superficiale: fractura diafizei cubitale în 
reflexele de apărare; fractura tibiei în loviturile directe ocazionate de activitatea 
sportivă; fracturile de claviculă prin lovire cu un obiect contondent (fig. 2.24). 

Figura 2.24 Figura 2.25 
Fractură produsă prin şoc direct Fractură produsă prin mecanism 
(cubitusul prin reflex de apărare) indirect (accident sportiv) 

Fracturile prin traumatism indirect 
Sunt mai des întâlnite în practică. Traiectul de fractură este situat la distanţă de 
locul de impact al forței mecanice. Acest loc poartă numele de „punctul slab al 
osului” şi diferă de la o piesă scheletică la alta. Leziunile părţilor moi la nivelul 
focarului de fractură nu sunt obligatorii (fig. 2.25). 
Există patru posibilități de producere a fracturilor prin traumatism indirect, în 
raport cu tipul forței care acţionează pentru producerea fracturii: 
-  torsiunea, care determină o fractură spiroidă (fig. 2.26.a); 
-  inflexiunea, care determină o fractură transversală (fig. 2.26.b); 
-  compresiunea care determină o fractură prin tasare (fig. 2.26.c); 
- tracțiunea, în care un tendon sau un ligament smulge literalmente un fragment 
osos (fig. 2.26.d). 


c 
Figura 2.26 
Tipul forței care produce fractura prin mecanism indirect 
a — torsiune (fractură oblică spiroidă); 
b — inflexiune (fractură cu traiect transversal); 
c — tasare (vertebrală sau calcaneană); 
d — tractiune (smulgerea uni fragment osos) 

În majoritatea cazurilor, însă, există o asociere de forțe care acționează pentru 

producerea fracturii, ca de exemplu: 

-  compresiunea cu inflexiune, care determină o fractură parțial transversală 
având asociat un fragment separat, „în aripă de fluture” (fig. 2.27); 

- o combinaţie de: torsiune, inflexiune şi compresiune, care determină o fractură 
cu traiect oblic scurt (fig. 2.28). 

Figura 2.27 Figura 2.28 
Fracturi produse prin asocierea Fracturi produse prin asocierea 
forțelor de compresiune şi inflexiune forțelor de torsiune, compresiune 
1, 2 — cu un al treilea fragment „în şi inflexiune 
aripă de fluture”; 1 — traiect oblic 
3 — comminutivă 2 — traiect oblic şi spiriod 


Descrierea de mai sus se aplică în principal oaselor lungi. Osul spongios, precum 
vertebra sau calcaneul, atunci când sunt supuse unor forțe suficiente, suferă o 
fractură cominutivă. Extensia contra rezistenței de la nivelul genunchiului sau cotului 
poate determina o fractură — avulsie a rotulei sau olecranului. În alte situaţii, 
contracția unui muşchi contra rezistenţei poate smulge inserţia osoasă a muşchiului. 

Fracturile „de oboseală” 

La nivelul osului, ca şi în metale şi alte materiale, pot apare fisuri datorită unor 
solicitări repetate. Acest lucru este adesea întâlnit la nivelul tibiei, peroneului sau 


oaselor metatarsiene, în special la atleți, dansatori sau recruți care efectuează 
marşuri lungi (fig. 2.29). 


a a Figura 2.29 
Fractură „de oboseală” interesând 
al doilea metatarsian 

Solicitările repetate pot fi prin inflexiune (bending stress), sau prin compresiune. 

Presiunea prin îndoire determină o ruptură la nivelul unei corticale. Fracturarea 
osului începe însă prin repetarea permanentă a presiunilor traiectul de fractură 
înaintează şi se extinde de-s lungul osului. Acest tip de fractură apare îndeosebi la 
adulții tineri şi se datorează, probabil, acţiunii musculare ce tinde să deformeze osul, 
ca în cazul atleţilor la antrenament, unde rezistenţa osului creşte lent în raport cu cea 
a muşchiului care se întăreşte rapid. 

Presiunea prin compresiune acționează de regulă asupra osului spongios unde, 
după frecvente repetiţii, poate apare o fractură impactată. 

Localizările cele mai frecvente sunt: diafiza humerală (jucătorii de golf), ramurile 
pubisului (inferior la copii, ambele la adult), colul femural (la orice vârstă), diafiza 
femurală (în treimea inferioară), rotula (copii şi adolescenți), tibia (proximală la copii, 
medie la atleți, distal la vârstnici), peroneul distal („fractura alergătorului”), calcaneu 
(adulţi), scafoid (atleți) şi metatarsiene (în special al doilea, la atleți şi militari). 


Fracturi pe os patologic 

În acest caz, fracturile pot apare chiar şi în cazul în care se exercită o solicitare 
normală asupra osului, a cărei rezistență mecanică este slăbită prin fragilizare 
excesivă (osteoporoză, boala Paget, tumoră) (fig. 2.30). 

Fractură pe os patologic — metastază 
osoasă în regiunea subtrohanteriană 

Principalele cauze ale fracturilor pe os patologic pot fi astfel sistematizate: 

- boală generalizată a țesutului osos — osteogeneza imperfectă, osteoporoza 
postmenopauză, boală metabolică, mielomatoza, displazia fibroasă polichistică, 
boala Paget; 

- afecțiuni benigne locale — infecția cronică, chistul osos solitar, defectul fibros 
cortical, fibromul condromixoid, chistul osos anevrismal, displazia fibroasă 
monostică, condromul; 

- tumori maligne primitive — condrosarcomul, osteosarcomul, tumora Ewing; 

- tumori maligne secundare (metastatice) — metastaze carcinomatoase de la o 
tumoră primitivă de sân, plămân, rinichi, tiroidă sau prostată. 

Cauzele acestor fracturi sunt atât de numeroase şi variate, încât diagnosticul 
corect necesită adeseori biopsie osoasă. Atunci când este indicată reducerea 
sângerândă a fracturii pe os patologic, biopsia poate fi practicată în acelaşi timp. 

Principiile de tratament pentru aceste fracturi rămân aceleaşi ca pentru fracturile 
pe os sănătos, adică de reducere şi de menţinere a reducerii. Alegerea metodei va fi 
influențată însă de starea osului şi de tumora primitivă care poate, la rândul ei, să 
necesite tratament specific. Uneori, când este depistat un focar la nivelul unui os 
lung intact, dar radiografia arată că este o leziune distructivă evolutivă, se impune 
fixarea internă profilactică, de preferință fără deschiderea focarului, urmată de 
radioterapie locală. 


2. Anatomia patologică 


Fracturile pot fi întâlnite în practică într-o varietate foarte numeroasă de tipuri dar, 
din considerente de ordin practic, ele pot fi împărțite în două grupuri bine definite. 

Fracturi complete 

În aceste fracturi există o întrerupere completă a continuității osului şi osul este 
complet fracturat în două sau mai multe fragmente. Unei asemenea fracturi i se 
descrie: un sediu, unul sau mai multe traiecte şi deplasările fragmentelor în focarul 
de fractură. Dacă fractura este cu traiect transvers, după reducere fragmentele se 
mențin în continuitate, fără a se deplasa secundar; dacă fractura este oblică sau 
spiroidă, fragmentele tind să alunece unul pe altul şi să se deplaseze secundar chiar 
după reducere şi imobilizare; în fractura cu impactarea fragmentelor există o 
telescopare şi presare a acestora în focar astfel încât deplasarea nu se produce şi 
traiectul de fractură poate fi uneori dificil de vizualizat; în fractura cominutivă există 
două sau mai multe fragmente în focar dar contactul între acestea este slab, fractura 
fiind cel mai adesea foarte instabilă. 

Deplasarea într-o fractură completă se produce, parțial datorită forței 
traumatismului, parţial datorită gravitaţiei şi parțial datorită muşchilor care se inseră 
pe fragmentele osoase fracturate. Deplasarea se descrie în sensul: translaţiei, 
angulației, rotației sau modificărilor de lungime. Atunci când traumatismul care a 
provocat fractura este insuficient pentru a antrena o deplasare se spune că fractura 
este fără deplasare sau în poziție anatomică. Prin analogie, când fractura este 
redusă perfect, reducerea este anatomică (fig. 2.31). 


Figura 2.31 
Fractură fără deplasare 


Translaţia (apoziţia) — fragmentele pot fi translate înspre lateral, în spate sau în 
față unul în raport cu celălalt, astfel încât suprafeţele fracturare îşi pierd contactul 
(fig. 2.32.a). De regulă fractura se va vindeca chiar şi atunci când apoziţia 
fragmentelor este imperfectă, contactul fiind necesar pe minimum 25-50% din 
suprafața fragmentelor (fig. 2.32.b). 

Figura 2.32 
Deplasarea în translație 
a — sensul şi direcţia deplasării (1 — fără; 2 — externă; 3 — posterioară; 4 — postero-internă); 
b — importanța deplasării şi suprafața de contact (1 — 50%, 2 — 25%) 


Angulaţia (înclinarea) — fragmentele pot fi înclinate sau angulate unul în raport 
cu celălalt. Alinierea lor în poziţie incorectă favorizează consolidarea focarului de 
fractură în poziţie incorectă şi formarea calusului vicios (fig. 2.33). 

Rotația (decalajul) — unul din fragmente sau ambele pot fi rotate în jurul axului 
longitudinal. Osul pare axat dar consolidarea se face vicios cu apariţia unei 
diformităţi rotaționale definitive (fig. 2.34). 

Figura 2.33 Figura 2.34 


Deplasarea în angulaţie 
1 — angulaţie cu vârful intern în fractura de femur; 
2 — angulaţie cu vârful posterior în fractura de gambă. 


Deplasarea în rotație sau decalaj 

Deplasarea în lungime (încălecarea) — fragmentele pot fi încălecate datorită 
spasmului muscular sau tracţiunii divergente a diferitelor grupe musculare, caz în 
care apare o scurtare a osului sau, dimpotrivă, fragmentele pot fi depărtate şi 
separate (diastasis), cel mai adesea prin interpoziție de părți moi între fragmente 
(fig. 2.35). 


Figura 2.35 
Deplasarea în lungime prin încălecarea fragmentelor 
1 — deplasarea în baionetă a unei fracturi oblice sau spiroide cu scurtare; 
2 — deplasarea cu încălecare, scurtare şi pierderea contactului osos într-o fractură transversală 


Muller şi colab. [81] a introdus în 1990 o clasificare a-numerică a fracturilor care 
sistematizează riguros cvsitotalitatea tipurilor de fractură întâlnite în practică şi care 
poate fi utilizată pentru stocarea datelor pe calculator. Ea nu are însă o utilitate 
practică imediată în sensul simplificării indicaţiei terapeutice şi a actului ortopedic 
sau chirurgical care se impune. Ea are următoarea construcție logică: 

- prima cifră, indică osul: 1 = humerus, 2 = radius/cubitus, 3 = femur, 4 = 
tibia/peroneu; 
- adoua cifră indică segmentul: 1 = proximal, 2 = diafizar, 3 = distal, 4 = maleolar; 
- O literă indică tipul fracturii: 
-  diafiză: A = simplă, B = cu fragment intermediar, C = complexă; 
- proximal şi distal: A = extraarticular, B = parţial articular, C = complet 
articular; 
- alte două numere specifică detalii privind morfologia fracturii. 


Fracturi incomplete 

Sunt fracturi în care este păstrată continuitatea anatomică a piesei scheletice. 
Osul este fracturat incomplet iar periostul îşi păstrează continuitatea. Este cazul 
fracturilor „în lemn verde” produse la copil unde osul este mult mai elastic decât la 
adult (fig. 2.36). 

Reducerea este în aceste cazuri uşor de realizat iar vindecarea este rapidă. La 
adult acest tip de fractură se produce prin fisură sau compresiune, atunci când osul 
spongios este tasat, cum este cazul fracturilor de corpi vertebrali. Dacă nu se 
intervine chirurgical în aceste cazuri, reducerea este imposibilă şi apariţia şi 
persistența unei diformităţi reziduale este inevitabilă. 

Figura 2.36 
Fractură incompletă, în „lemn verde” 
a — fractură de claviculă la un copil 
b — sensul reducerii (1, 2) şi contenţia (3) 


3. Vindecarea fracturilor şi formarea calusului 


Este unanim acceptată ideea că pentru a se vindeca o fractură trebuie să fie 
imobilizată. În realitate, fracturile consolidează, cu puţine excepții, indiferent dacă 
imobilizarea a fost sau nu realizată. 

Într-adevăr, fără un mecanism propriu organismului pentru consolidare şi 
vindecare osoasă este greu de imaginat că animalele sălbatice sau chiar omul ar fi 
putut evolua. Pe de altă parte, este incorect să presupunem că vindecarea osoasă ar 
apare dacă fragmentele osoase s-ar mişca indefinit, consolidarea având loc când 
fragmentele osoase sunt aduse în continuitate. Natura realizează această 
consolidare cu ajutorul calusului, iar calusul se formează ca un răspuns la mişcare şi 
nu la imobilizarea focarului. Imobilizarea este necesară cel mai adesea pentru: a 
suprima durerea, a asigura vindecarea într-o poziţie corectă şi pentru a permite 
mobilizarea precoce şi recuperarea funcţională. 

Procesul de vindecare al fracturii variază în funcţie de tipul de os implicat şi de os 
şi de gradul de mobilitate de la nivelul focarului de fractură. 

Într-un os tubular şi în absenţa fixării rigide, vindecarea se desfăşoară în 5 etape: 

Distrucţia tisulară şi formarea hematomului 

Vasele sunt rupte şi se formează un hematom în jurul şi în focarul de fractură. 
Osul de la nivelul suprafeţelor de fractură, privat de vascularizaţia sa, se necrozează 
pe o suprafaţă de 1-2mm (fig. 2.37). 

Inflamaţia şi proliferarea celulară 

În primele 8 ore după fractură există o reacție inflamatorie acută cu proliferarea 
celulelor sub periost şi în interiorul canalului medular. Capetele osoase sunt 
înconjurate de ţesut celular care pontează focarul de fractură. Hematomul este lent 
absorbit şi noi capilare subțiri apar la nivelul focarului. După câteva săptămâni 
activitatea celulară este intensă. Un ţesut fibrocelular înlocuieşte cheagul sanguin, 
fibrele colagene se organizează şi apar primele depozite minerale (fig. 2.38). 

Figura 2.37 
Distrucţia tisulară şi formarea hematomului: 
> 1 — traveele Havers rupte cu necroza 
d osteocitelor; 
2 2 — muşchii rupti; 
3 — nervii şi vasele lezate; 
> 4 — tegumentul lezat cu risc de infectie 


Figura 2.38 
Hematomul fracturar 
a — sângerarea din extremităţile osoase, vase medulare şi tesuturi moi lezate provoacă un hematom 
fracturar care coagulează secundar (fractura închisă); 
b — hematomul fracturar rapid colonizat de către vasele sanguine provenite din țesuturile învecinate 


Formarea calusului fibros 


Celulele care proliferează sunt potenţial condrogenice şi osteogenice. În condiții 
potrivite, ele vor iniția formarea osului şi, în anumite cazuri, vor forma cartilaj. 
Populaţia celulară va include osteoclaste (probabil derivate din noile vase sanguine) 
care încep să curețe osul necrozat. Masa celulară cu insule de os imatur şi cartilaj 
formează calusul şi uneşte suprafețele endostale şi periostale. Pe măsură ce osul 
fibros imatur devine mai intens mineralizat, mişcarea la nivelul focarului de fractură 
scade progresiv şi la aproximativ 4 săptămâni după traumatism, fractura se 
„sudează” (fig. 2.39). 

Consolidarea calusului fibros 


Osul imatur, cu o activitate continuă osteoblastică şi osteoclastică este 
transformat în os lamelar. Sistemul este acum suficient de rigid pentru a permite 
osteoclastelor să elimine fragmentele necrozate de la nivelul traiectului de fractură 
urmate îndeaproape de osteoblaste, care umplu golurile rămase între fragmente cu 
os nou. Acesta este un proces lent şi pot trece câteva luni până când osul este 
suficient de puternic astfel încât să suporte sarcinile normale. 

Figura 2.39 

Dacă periostul este incomplet rupt şi contactul osos suficient, calusul osos 
primitiv stabileşte o continuitate preiferică (fig. 2.40.a). Atunci când diastazisul 
interfragmentar este mai important, un tesut fibros provenit din hematomul fracturar 
se interpune între coleretele de os subperiostal neoformat. Prin stimulare, acest țesut 
fibros se poate osifica, permiţând în final joncţiunea capetelor osoase în calus. Acest 
proces s-ar realiza prin modificări de potzenţial electric la nivelul focarului de fractură 
precum şi influenţei unui ipotetic hormon (fig. 2.40.b). Atunci când extermităţile 
osoase sunt decalate una faţă de alta calusul periostal poate să se unească cu 
calusul medular (fig. 2.40.c). Rezultatul final al celor trei mecanisme descrise constă 
în fomarea unui segment osos rigid care permite osificarea endostală şi remodelajul 
calusului. 

Figura 2.40 
Mecanismele de formare a calusului primitiv endostal 
a — contactul osos suficient, periost incomplet rupt şi calus osos primitiv având continuitate periferică; 
b — diastazis interfragmentar cu țesut fibros interpus între osul neoformat subperiostal; 
c — extremități osoase decalate cu unirea calusului periostal cu cel medular. 


Remodelarea calusului definitiv 

După ce focarul de fractură a fost „pontat' cu o manşetă de os solid, această 
„sudură” osoasă este remodelată, printr-un proces continuu de resorbție osoasă 
alternând cu formare de os, pe o perioadă de luni sau chiar ani. Lamele mai groase 
sunt formate acolo unde presiunile şi tensiunile sunt mai mari. Cavitatea medulară 
este reformată şi osul revine aproximativ la forma sa normală, în special la copii. 

Studii clinice şi experimentale au arătat că formarea calusului este răspunsul la 
mişcare în focarul de fractură. El serveşte la stabilizarea fragmentelor cât de repede 
posibil, ca o condiţie necesară şi obligatorie pentru consolidarea osului. Dacă focarul 
de fractură este absolut imobil de la început, ca de exemplu într-o fractură impactată 
în os spongios sau o fractură fixată rigid cu placă metalică, nu este nevoie de calus. 
În locul său se formează os non-osteoblasic direct între fragmente. Golurile dintre 
suprafeţele de fractură sunt invadate de noi capilare şi de la nivelul acestora cresc 
celule osteo-progenitoare care duc la formarea de os nou la nivelul suprafeţei de 
fractură. Acolo unde fisurile sunt foarte înguste, mai mici de 200um, osteogeneza 
produce os lamelar; golurile mai largi sunt umplute mai întâi de os imatur care apoi 
este remodelat spre os lamelar. La 3-4 săptămâni, focarul de fractură este suficient 
de solid pentru a permite penetrarea focarului de către unităţile osoase remodelante, 
osteoclaste urmate de osteoblaste. 


Calusul endostal 
Atunci când suprafeţele de fractură sunt în contact intim şi menținute astfel rigid, 
pontarea internă a focarului poate apare ocazional fără nici un stadiu intermediar 
(vindecare de contact). Vindecarea prin calus endostal, deşi mai puţin directă, are 
avantaje evidente deoarece asigură rezistența mecanică în timp ce capetele osoase 
se vindecă şi odată cu creşterea presiunilor, calusul devine din ce în ce mai puternic 
şi rezistent, fiind o excelentă exemplificare a legii lui Wolff. Acest lucru este valabil 
când extremităţile osoase sunt menținute printr-o osteosinteză rigidă, stimularea 
calusului periostal nefiind prezentă sau foarte mică. Consolidarea se produce lent 
prin neoformaţie de os cortical motiv pentru care materialul de osteosinteză trebuie 
menţinut până la consolidarea completă a focarului. În cazul fixării rigide metalice, 
absenţa calusului este deci sinonimă cu o perioadă lungă în care integritatea osului 
depinde în întregime de implantul metalic. Mai mult, implantul preia o parte din 
presiunile osului care poate deveni osteoporotic şi incomplet refăcut până în 
momentul în care metalul este îndepărtat. În acest sens, în speranța de a depăşi 
aceste neajunsuri, sunt testate şi agreate în prezent implanturile metalice flexibile. 
Atunci când nu există diastazis interfragmentar, osteoclastele traversează focarul de 
fractură (fig. 2.41.a). După ele apar osteoblastele care constituie noile travee 
haversiene şi o neovascularizație. Osul necrozat este revascularizat şi devine o 
sursă de elemente minerale. Acest proces nu se produce când există mobilitate în 
focar. În plus, atunci când între traveele Havers ale osului cortical neoformat se 
interpune tesut fibros, restabilirea continuității osoase nu intervine. Țesutul fibros 
trebuie îndepărtat şi înlocuit cu os. Această umplere se obţine prin creşterea 
calusului medular care rămâne activ pe toată durata consolidării (fig. 2.41.b). 

4. Factorii consolidării osoase 


Tipul de os 

Osul spongios - consolidează de regulă într-un interval de aproximativ 6 
săptămâni de la fractură, imobilizarea focarului peste acest interval fiind inutilă. Acest 
principiu se aplică fracturilor oaselor constituite în principal din ţesut spongios dar şi 
fracturilor epifizare ale oaselor lungi care au o structură bogată de os spongios. 

Osul cortical — consolidează într-un interval mult mai lung, de aproximativ 9-18 
săptămâni. Calusul periferic constituit favorizează reluarea precoce a funcţiilor în 
timp ce calusul endostal necesită mai multe luni înainte de a fi suficient de dezvoltat. 


Vârsta pacientului 

Fracturile la copii consolidează rapid dar această rapiditate descreşte cu vârsta 
până la momentul maturității osoase, după care perioada de consolidare este 
aproximativ aceeaşi atât pentru adultul tânăr cât şi pentru vârstnic. 

Pe lângă rapiditatea consolidării, copii au o capacitate de remodelaj caracteristică 
a fracturilor deosebit de mare. Această posibilitate priveşte mai ales deplasările în 
baionetă şi angulaţia, cu condiţia ca ea să fie minimă. Această capacitate de 
remodelare descreşte rapid spre adolescenţă când se produce fuziunea cartilajului 
de conjugare. 

Stabilitatea focarului de fractură 

Persistența unei mobilități excesive în focar legată, de exemplu, de un deficit de 
fixare, influențează revascularizarea hematomului fracturar. Instabilitatea în focar 
merge până la ruperea calusului periferic primitiv şi împiedicarea dezvoltării calusului 
endostal. De aceea unul din scopurile esenţiale ale fixării osoase, externă sau 
internă, este de a obţine o bună stabilitate a focarului şi de a favoriza, deci, 
consolidarea. Dacă această stabilizare este incorectă, consolidarea poate fi 
întârziată sau chiar împiedicată. 

Diastazisul interfragmentar 

Existenţa unui spațiu interfragmentar în focarul de fractură întârzie sau împiedică 
consolidarea, deoarece el împiedică procesul normal de cicatrizare. Acest diastazis 
apare în mai multe circumstanțe: 

Interpoziția de părți moi — ca de exemplu într-o fractură de diafiză femurală 
unde un fragment osos fracturat se poate fixa în masele musculare adiacente sau 
când o interpoziție a periostului în focarul de fractură maleolar poate antrena 
pseudartroza la acest nivel; 

Tracţiune excesivă — ca în cazul tracțiunii-extensie continuă în scopul reducerii 
unei fracturi care, în final, duce la îndepărtarea fragmentelor şi pseudartroză; 

După osteosinteză — când resorbția osoasă poate antrena o îndepărtare 
aparentă a fragmentelor deoarece materialul de osteosinteză menţine îndepărtarea 
fragmentelor şi împiedică contactul osos. 

Infecția osului (osteita postfracturară) 

Infectarea focarului de fractură poate întârzia sau chiar împiedica consolidarea, 
cu atât mai mult cu cât există şi o mobilitate în focar. 

Infecția survine rar după tratament ortopedic şi mai frecvent după osteosinteză 
sau în fracturile deschise. Eradicarea focarului septic care coincide cu focarul de 
fractură, impune cel mai adesea o asanare importantă cu ablaţia materialului de 
fixare şi defect osos sau/şi cutanat şi de părți moi în focar şi perifocal. Suprimarea 
materialului de fixare antrenează o mobilitate excesivă în focar, evoluţia locală fiind 
adesea către pseudartroză infectată. 

De aici şi dilema chirurgului în fața opțiunii de a înlătura sau nu materialul de 
osteosinteză în cazul infecţiei în focar. Ideal ar fi păstrarea materialului atâta timp cât 
ajută la consolidare, înlăturarea sa la un moment dat putând favoriza vindecarea mai 
rapidă şi completă a focarului de fractură infectat. 


Tulburări de vascularizaţie 

Pentru dezvoltarea celulelor mezenchimale şi a osteoblastelor necesare în 
procesul de consolidare osoasă, focarul de fractură trebuie să fie suficient 
vascularizat. Atunci când vascularizaţia regiunii este săracă sau când vascularizaţia 
celor două fragmente fracturare este perturbată şi procesul consolidării este 
perturbat. Pe de altă parte, deficitul de vascularizație a unui singur fragment, 
îndeosebi dacă este os spongios, nu împiedică actul de consolidare, accelerându-l 
chiar în anumite cazuri. Exemplele cele mai evidente sunt fractura colului femural şi 
de scafoid carpian, unde necroza avasculară apare mai târziu, după consolidarea 
osoasă. În aceste cazuri, deficitul de vascularizaţie a unuia dintre fragmente în 
momentul producerii fracturii conduce inexorabil către moartea țesutului osos. Totuşi, 
consolidarea corectă are loc, în timp ce, înfundarea şi prăbuşirea osului necrozat 
dincolo de nivelul de fractură se produce mai târziu. 


Proprietățile osului 

Vindecarea focarului de fractură depinde şi de numeroşi factori încă puţin 
cunoscuţi, care influențează viteza de consolidare. De exemplu, fractura de claviculă 
consolidează aproape întotdeauna, într-un interval de timp relativ mic şi în condiţiile 
unei mobilități în focar care nu poate fi evitată prin imobilizare. Invers, fractura tibiei 
are o lentoare mare în consolidare care se explică greu, chiar ţinând cont de rolul 
arterei nutritive şi a mobilităţii în focar. 


Lichidul sinovial 

Fracturile articulare prezintă uneori întârziere în consolidare datorită, probabil, 
diluției hematomului fracturar în lichidul sinovial sau a prezenţei lichidului sinovial în 
focarul de fractură. 


Osul patologic 

Majoritatea fracturilor pe os patologic (osteoporoză, osteomalacie, os pagetic, 
numeroase tumori benigne), consolidează normal. Unele tumori maligne primitive 
sau secundare întârzie sau împiedică consolidarea. 


5. Durata de consolidare şi terminologie specifică 


La întrebarea - cât timp îi este necesară unei fracturi pentru a se vindeca? - 
răspunsul nu poate fi acelaşi pentru toate tipurile de fractură deoarece vârsta, 
constituţia, vascularizaţia şi tipul de fractură precum şi alţi factori endogeni şi exogeni 
pot influenţa durata medie de timp necesară consolidării. Această apreciere, aproxi- 
mativă, este posibilă şi ea corespunde unei perioade medii de timp general admisă 
ca fiind necesară şi obligatorie procesului de consolidare, specifică fiecărei localizări 
şi tip de fractură, şi care este cunoscută şi admisă de către specialişti. Există, de 
asemenea, diverse formule de apreciere, precum cea a lui Perkins [105]: o fractură 
spiroidă a membrului superior consolidează în 6 săptămâni; pentru membrul inferior 
se înmulțeşte cu 2, iar pentru fracturile transversale se înmulțește din nou cu 2. 

O formulă mai sofisticată este: o fractură spiroidă a membrului superior necesită 
6-8 săptămâni pentru consolidare; o fractură a membrului inferior necesită o 
perioadă de timp de 2 ori mai lungă la care se adaugă 25% dacă fractura nu este 
spiroidă sau este femur. 

Fracturile oaselor copilului consolidează, evident, într-un interval mult mai scurt 
de timp. 

Aceste cifre reprezintă, doar un ghid aproximativ, deoarece pentru a afirma cu 
certitudine consolidarea sunt necesare întotdeauna dovezi clinice şi radiologice 
solide. 

Repararea unei fracturi este un proces continuu. De aceea orice împărţire în 
stadii evolutive este în mod obligatoriu arbitrară. 


Consolidarea la termen 

Este reparația completă şi la termen. Calusul calcificat este osificat. Clinic, focarul 
de fractură nu este sensibil, nu există mobilitate iar încercarea de mobilizare în focar 
nu este dureroasă. Radiografia arată că traiectul de fractură este aproape dispărut şi 
traversat de os trabecular cu un calus bine definit în jurul său. Reparaţia osului fiind 
completă protejarea sa în continuare şi neîncărcarea la parametrii normali nu sunt 
necesare. 


Întârzierea în consolidare 

Întârzierea în consolidare 

Este definită ca o fractură care nu a consolidat complet după un interval de timp 
mediu admis ca fiind necesar şi suficient pentru producerea calusului (de exemplu 3- 
4 luni pentru o fractură de gambă). Ea este deci un termen care defineşte o 
vindecare incompletă. Calusul este calcificat. Clinic, focarul de fractură este încă 
uşor dureros şi deşi fragmentele se mobilizează ca un întreg, încercarea de 
mobilizare în focar este dureroasă. Radiografia evidenţiază linia de fractură clar 
vizibilă cu un calus fluu în jurul său. Osul nu este suficient de solid pentru a-l putea 
supune neprotejat la încărcări normale. 

Pseudartroza 

Este mai puţin bine definită dar, este unanim acceptat că se poate vorbi de 
pseudartroză atunci când, intervalul mediu admis pentru consolidare a fost depăşit şi 
nu există, clinic şi radiologic, nici un semn de evoluţie spre consolidare. 

Câteodată procesul normal de reparaţie a unei fracturi este contracarat sau 
întrerupt brutal, motiv pentru care osul nu se consolidează. 

De exemplu, în mod cert, o fractură de gambă care nu prezintă nici o dovadă 
clară de consolidare după 4-6 luni poate fi considerată ca pseudartroză. De 
asemenea, o fractură cu un defect osos mare (4-5cm), poate fi considerată de la 
început ca având şanse minime de consolidare, deci va fi tratată ca şi pseudartroză, 
deoarece reconstituirea defectului nu apare spontan dacă fractura este lăsată 
neimobilizată sau defectul osos nu este înlocuit printr-un procedeu chirurgical urmat 
de stabilizare prin osteosinteză. 

În general o fractură a consolidat când există dovezi ale apariţiei semnelor de 
osificare la nivelul focarului, pe radiografiile în multiple incidente. 

Pentru un os lung, acest lucru este valabil dacă consolidarea poate fi confirmată 
pe cel puţin 4 incidente. 

Criteriile clinice, cum ar fi absenţa mişcării şi dispariţia durerii la nivelul focarului 
de fractură, deşi de ajutor, sunt mai puţin sensibile în confirmarea faptului că o 
fractură este consolidată. 

Calusul vicios 

Teoretic, aceste termen se aplică tuturor fracturilor consolidate în poziție 
neanatomică. În practică, această noţiune trebuie rezervată următoarelor două 
situații: 

- fracturi consolidate cu o angulaţie şi o rotaţie care antrenează o deformatie 
clinică inestetică sau care afectează funcţia membrului. Spre exemplu, un calus 

vicios după o fractură de extremitate inferioară de radius se poate însoţi uneori de o 
proeminenţă a capului cubital care nu antrenează un deficit funcţional major. Alteori, 
o angulaţie într-o fractură femurală, fără o deformare clinică evidentă, poate antrena 
tulburări de ordin funcţional legate de scurtarea membrului şi solicitările anormale pe 
care articulaţia şoldului, genunchiului şi gleznei, le vor suporta; 

- fracturi consolidate cu o mică deplasare dar suficientă pentru a provoca tulburări 
de ordin funcţional. Este cazul fracturilor articulare unde o deplasare reziduală după 
consolidarea focarului de fractură (genunchi, gleznă), antrenează inconguenţa 
permanentă a suprafeţelor articulare cu apariţia rapidă a artrozei posttraumatice. 


6. Cauzele eşecului în vindecarea fracturilor 


Consolidarea unui os lung apare când focarul de fractură nu este dureros sau 
sensibil, când încărcarea nu produce durere, când nu există mobilitate în focar iar 
radiografiile arată consolidarea fracturii şi a trecut o perioadă de timp suficientă 
pentru obţinerea consolidării. 

Multe variabile au efect asupra procesului de consolidare a fracturilor: localizarea 
fracturii, vascularizația focarului de fractură, dacă fractura a fost închisă sau 
deschisă, vârsta şi starea de nutriţie a pacientului şi medicamentele utilizate (steroizi, 
anticoagulante). 

În general, fracturile se vor vindeca când fragmentele de fractură sunt în contact şi 
când focarul de fractură a fost imobilizat în mod adecvat, când există o bună 
vascularizaţie, când focarul este înconjurat de un înveliş muscular şi nu este infectat. 

Pseudartroza 

În ciuda eforturilor terapeutice depuse, un anume procent din fracturi nu vor 
consolida, motiv pentru care tratamentul pseudartrozelor s-a dezvoltat ca o 
subspecialitate a chirurgiei ortopedice. 

Cauzele incriminate în producerea pseudartrozelor sunt: 

-  vascularizaţia locală deficitară; 

- mobilitatea excesivă a traiectului de fractură; 

-  interpoziţia de țesuturi între fragmente; 

- distracţia fragmentelor şi diastazisul interfragmentar; 
- anomalii metabolice şi infecția. 

În ordinea frecvenţei ele sunt lipsa vascularizației adecvate la nivelul focarului de 
fractură şi stabilizarea inadecvată a focarului de fractură. Alte cauze, mai puțin 
frecvente sunt: interpoziţia de părți moi la nivelul focarului, stabilizarea fracturii într-o 
distracție mare (diastazis interfragmentar), anomaliile metabolice şi infecția. Infecția 
la nivelul focarului de fractură nu împiedică prin ea însăşi vindecarea fracturii, însă 
poate fi o cauză semnificativă în dezvoltarea pseudartrozei. 

Rosen [96] a subliniat cauzele cunoscute ale pseudartrozei: 

e Mobilitate excesivă: imobilizare inadecvată a fracturii; 

e  Diastazis între fragmentele de fractură: 

— interpoziţie de părţi moi; 
distracție în focar prin tracţiune excesivă sau prin fixare internă; 
reducere incorectă a focarului de fractură; 
existența unui defect osos; 

e Leziune ale vaselor nutritive: 
— existenţa unor fragmente osoase libere; 
— leziuni ale periostului şi muşchilor; 

e Existenţa infecţiei; 

e Factori generali: 
— vârsta; 
- starea de nutriție. 

Proliferarea celulelor este predominant fibroblastică. Focarul de fractură este 
umplut de ţesut fibros şi fragmentele osoase rămân mobile creând o aşa-zisă „falsă 
articulaţie” sau pseudartroză. 

În unele cazuri formarea de os periostal este activă astfel încât, în timp ce osul 
nou nu reuşeşte să umple focarul de fractură, capetele fragmentelor osoase sunt 
îngroşate. Această pseudartroză hipertrofică va evolua în cele din urmă spre 
consolidare dacă fragmentele osoase sunt plasate în contact unul cu altul şi 
menținute astfel, mai mult sau mai puţin imobilizat, până când apare consolidarea. 

În alte cazuri formarea de os nou pare a fi încetat, rezultatul fiind o pseudartroză 
atrofică care nu va evolua niciodată spre consolidare dacă fragmentele osoase nu 
sunt grefate cu os spongios şi imobilizate corespunzător. 

Localizarea este de asemenea un factor important în vindecarea fracturii. 

Câteva zone ale scheletului sunt mai predispuse în dezvoltarea pseudartrozelor 
chiar atunci când este realizat un tratament adecvat. 

Diafiza distală a tibiei, scafoidul carpian şi diafiza proximală a metatarsianului V 
au o incidenţă mai mare de evoluţie spre pseudartroză decât alte localizări. 

Tipul de fractură joacă, de asemenea, un rol în apariţia pseudartrozei. 

Fracturile segmentare ale oaselor lungi sunt mai predispuse spre pseudartroză, 
ca şi fracturile cu fragmente mari „în aripă de fluture”, datorită, în principal, 
devascularizării fragmentului intermediar. 

Clasificarea pseudartrozelor 

Pseudartrozele au fost clasificate după criterii radiologice. 

Clasificarea cea mai frecvent utilizată este cea a lui Weber şi Cech, care au 
clasificat pseudartroza oaselor lungi cu termenii de hipertrofică sau atrofică. 

Pseudartrozele hipertrofice au capetele fragmentelor osoase viabile iar 
examenul scintigrafic cu stronțiu 85 arată prezența unei vascularizațţii bogate la 
nivelul capetelor osoase. 

Pseudartrozele atrofice au capetele fragmentelor osoase neviabile iar examenul 
scintigrafic cu stronţiu 85 evidenţiază o vascularizaţie săracă la nivelul capetelor 
osoase. 

Această diferenţiere are importanţă, atât din punct de vedere prognostic, cât şi 
pentru realizarea unui tratament adecvat (fig. 2.42). 


Figura 2.42 
Clasificarea Weber-Cech a 
pseudartrozelor hipertrofice: 
a - pseudartroză zisă „În picior 

de elefant”; 

b - pseudartroză zisă „în copită 
de cal”; 

c - pseudartroză oligotrofică, 
asemănătoare formei atrofice 

Este oarecum neclar ce determină, de fapt, o pseudartroză hipertrofică să formeze 
un calus exuberant (în „picior de elefant”) sau să nu formeze calus (oligotrofică). 

Ca o regulă generală: 
-  pseudartrozele cu o vascularizație mai bună şi un oarecare grad de micromişcări 
la nivelul focarului formează un calus mai abundent; 
-  pseudartrozele, cu mişcări mari în focar sau cu distracţie şi o vascularizație mai 
proastă produc un calus mai slab dezvoltat 


Calusul vicios 

O fractură care s-a vindecat cu un grad inacceptabil de angulare, rotaţie sau 
încălecare şi care a dus la scurtarea membrului este definită ca fractură vicios 
consolidată. 

Calusul vicios poate antrena tulburări funcţionale grave. 

Cele mai frecvente tipuri de deplasare ale fragmentelor de fractură sunt angulaţia 
şi decalajul. 

La membrele inferioare, calusul vicios poate determina o scurtare care va antrena 
în timp o scolioză compensatorie cu spondilartroză. 

La membrul superior, calusul vicios de humerus poate antrena paralizia nervului 
radial sau blocarea prono-supinației prin sinostoza celor două oase ale antebraţului. 

Scurtarea este mai bine tolerată la membrul superior decât la membrul inferior, 
iar angulaţia este mai bine tolerată la unele oase, cum este humerusul, decât la 
femur sau tibie. 

În general, scurtarea mai mare de 2cm este prost tolerată la membrul inferior. 
Oricum, inegalităţile sub 2cm pot fi tratate corect, în cele mai multe cazuri, printr-un 
adaos în încălțăminte. 

Când deformația este importantă determinând durere (de exemplu cauzată de 
mersul pe partea externă a piciorului într-o fractură de 1/3 inferioară de gambă 
consolidată în varus) sau impotență funcţională, atunci este necesară corecția 
chirurgicală a calusului vicios. 

Calusul vicios determină, prin dezaxarea fragmentelor de fractură, o modificare a 
raporturilor de forțe exercitate în articulațiile supra şi subjacente, fapt care duce în 
timp la instalarea artrozei. 


7. Diagnosticul fracturilor 


Diagnosticul fracturii închise 

Stabilirea diagnosticului de fractură se face prin coroborarea datelor clinice, 
anamnestice şi imagistice. Dar simpla diagnosticare a unei fracturi nu este suficientă, 
chirurgul fiind obligat să descrie întreaga sa complexitate şi consecinţele terapeutice 
şi de prognostic care decurg de aici: este închisă sau deschisă?, care os este 
fracturat şi unde?, sunt interesate suprafeţele articulare?, cum este traiectul?. 

De exemplu, o fractură cu traiect transversal va consolida cu greutate deoarece 
suprafața de contact este mică; dacă suprafeţele de fracturare sunt corect 
poziţionate, fractura este stabilă şi se pretează la compresiune. O fractură spiroidă 
consolidează mai rapid deoarece suprafața de contact este mai mare dar nu este o 
fractură stabilă. Fracturile oblic scurte, cele cu un al treilea fragment în aripă de 
fluture şi fracturile cominutive sunt instabile şi se vindecă greu. 

Diagnosticul trebuie să ţină cont şi de eventualele leziuni secundare care în orice 
fractură pot fi considerate ca fiind prezente, până la proba contrarie. 

Leziunea măduvei spinării poate însoți orice fractură a coloanei vertebrale, motiv 
pentru care examinarea neurologică este esenţială. 

Se poate astfel stabili dacă există o leziune concomitentă a măduvei spinării sau 
a rădăcinii nervoase sau se poate stabili un punct de plecare pentru o eventuală 
examinare neurologică ulterioară. 

Leziunile abdominale şi pelvine pot fi frecvent asociate fracturilor bazinului. Foarte 
importantă este cercetarea funcţiei urinare şi atunci când se suspectează o leziune 
uretrală sau vezicală se poate practica sondaj în scop diagnostic. 

Fracturile sternului sau cele costale pot fi frecvent asociate cu leziuni pulmonare 
sau cardiace, motiv pentru care funcţia cardio-respiratorie trebuie investigată cu 
prioritate. 

Fracturile sau luxaţiile centurii scapulare pot leza plexul brahial sau marile vase 
de la baza gâtului, motiv pentru care examinarea neurologică şi vasculară în aceste 
cazuri este esenţială. 


Diagnosticul etiologic al fracturii pe os patologic 
Explorarea etilogică a unei fracturi pe os patologic se sprijină pe următoarele 
elemente: 

- antecedente complete personale, fiziologice şi patologice precum şi antecedente 
heredo-colaterale; 

- examen clinic complet, inclusiv tuşeul rectal şi vaginal; 

- radiografii de torace şi bazin, radiografii ale craniului şi a scheletului în întregime 
(atunci când este cazul); 

- scintigrafie osoasă, computertomograf sau RMN; 

- bilanț biologic complet care cuprinde: viteza de sedimentare a hematiilor, 
hemoleucogramă cu formulă completă, calcemie, fosforemie, fosfataze alcaline şi 
acide, proteinemie şi imunoelectroforeză, analiză urinară completă (inclusiv 
proteinurie Bence-Jones); 

- biopsie osoasă şi de părți moi, biopsie medulară. 


8. Complicatiile fracturilor şi tratamentul lor 


Complicaţiile fracturilor se împart în imediate şi tardive, iar fiecare dintre ele pot fi 
generale şi locale. 

Complicaţiile generale imediate sau precoce 

Pot fi în principal: şocul traumatic, sindromul de strivire (crash syndrome), 
tromboză venoasă şi embolie pulmonară, embolie grăsoasă, afecțiuni ale aparatului 
respirator (bronhopneumonia), complicaţii cardio-vasculare, tetanosul şi gangrena 
gazoasă, dezechilibrarea unui diabet zaharat, leziuni viscerale. 

Complicaţiile generale tardive 

Sunt: tromboza  venoasă cronică, osteoporoză generalizată,  escare, 
bronhopneumonia de decubit, amiotrofie, calculi urinari, infecții urinare. 

Complicaţiile locale imediate sau precoce 

Sunt reprezentate de: fractura deschisă, flictene şi escare după aparat gipsat, 
rupturi musculare, hemartroză, complicaţii nervoase (elongații, secțiuni, contuzii ale 
trunchiurilor nervoase), complicaţii vasculare (rupturi, contuzii ale trunchiurilor 
vasculare), sindromul de compartiment, interpoziția de părți moi. 

Complicaţiile locale tardive 

Se întâlnesc sub formă de: întârziere în consolidare, pseudartroză, calus hipertro- 
fic, calus vicios, fractură iterativă, necroza aseptică avasculară, retracţia ischemică 
Volkmann, osteoporoza algică posttraumatică, miozita osifiantă (osificarea hetero- 
topică), tendinite şi rupturi tendinoase, compresiunea nervoasă permanentă, artroza. 

Câteva dintre aceste numeroase complicaţii enumerate, fie ele imediate sau 
tardive, locale sau generale, sunt responsabile de evoluţia nefavorabilă sau de 
eşecul vindecării osoase şi merită să fie trecute în revistă. Dintre complicațiile 
immediate sau precoce, fie ele locale sau generale, câteva sunt de maximă 
importanţă prin gravitatea lor şi urgenţa gesturilor terapeutice care se impun. 

Sindromul de strivire (crash-syndrome) 

Apare când o mare masă musculară este strivită sau când garoul a fost prea mult 
menținut la rădăcina membrului. Când se eliberează compresia, citocromii C 
(miohematina acidă) din fibrele musculare strivite ajunge în circulaţie şi apoi la rinichi 
unde blochează tubii glomerulari. O altă explicaţie, ar fi spasmul arterei renale şi 
necroza anoxică a celulelor tubulare. 

Starea de şoc este profundă cu absenţa pulsului distal, tumefacţie şi flictene, 
tulburări de sensibilitate şi forță musculară. Secreţia renală diminuă cu apariția 
acidozei şi creşterea ureii, care dacă nu revin la normal într-o săptămână, pot 
antrena insuficiență renală cronică şi dializă sau deces. Pe plan local, se impun 
măsuri chirurgicale de urgenţă care constau de regulă în amputaţie, realizată 
deasupra locului de compresiune şi înainte de îndepărtarea compresiunii. După 
suprimarea forței compresive, amputaţia nu mai are nici o valoare. Membrul 
respectiv trebuie răcit şi tratată starea de şoc. Dacă apare oliguria se administrează 
carbohidrați, se reduce catabolismul proteic şi se menţine balanţa hidroelectrolitică 
concomitent cu începerea dializei renale. 

Tromboza venoasă profundă (TVP) şi embolia pulmonară 

Reprezintă complicaţia cea mai frecventă în traumatologie şi chirurgia ortopedică. 
incidenţa reală nu este cunoscută, fiind probabil mai mare de 30% (Hedges şi 
Kakkar, 1988 [67]). Apare cel mai frecvent la venele gambei, coapsei şi bazinului. De 
la acest nivel, fragmente din trombusul constituit pot ajunge în plămâni, incidenţa 
embolismului pulmonar după intervenţii chirurgicale majore în ortopedie fiind de 5%. 

Cauza principală a TVP la pacienții chirurgicalizaţi, o reprezintă 
hipercoagulabilitatea sângelui datorată în special activării factorului X de coagulare 
de către tromboplastina tisulară, activată la rândul ei de țesuturile lezate. Odată 
tromboza iniţiată, o serie de factori secundari o pot agrava: staza după garou sau 
bandaj compresiv, compresiunea dată de masa de operaţie sau patul de spital, 
imobilizarea prelungită. Cei mai expuşi riscului de TVP sunt: vârsnicii, pacienţii cu 
afecțiuni cardio-vasculare, cei imobilizaţi la pat după fracturi sau persoanele care 
sunt supuse unei intervenții de artroplastie protetică de şold sau de genunchi. În 
aceste cazuri, alezarea osului şi manipularea excesivă a membrului inferior se 
adaugă, de regulă, unor factori predispozanți. 

Tabloul clinic este de regulă frust, cu instalare insidioasă. Atunci când 
simptomele apar putem considera că TVP este deja instalată ca boală după câteva 
zile. Simptomele constau în dureri în molet sau coapsă cu tumefacţie şi sensibilitatea 
părților moi la acelaşi nivel, subfebrilitate sau febră şi accelerarea pulsului instalate 
brusc. Semnul Homann (dureri în molet la mobilizarea piciorului în dorsiflexie) este 
specific. 

Diagnosticul precum şi localizarea precisă a trombozei se stabileşte prin 
venografie (bilateral) sau non-invaziv prin examinare ecografică (echo-doppler), 
extrem de sensibilă în depistarea TVP proximale, preludiul emboliei pulmonare. 

Embolismul pulmonar, care îşi are originea aproape întotdeauna la nivelul 
bazinului sau coapsei, după fracturi la acelaşi nivel, este dificil de diagnosticat. Unii 
pacienţi acuză simptome de tipul durere toracică, dispnee, hemoptizie. Alţii devin 
brusc confuzi, acuză o durere toracică bruscă, paloare şi deces brutal. Diagnosticul 
se pune pe semne radiologice, scintigrafie pulmonară şi angiografie pulmonară. 

Sindromul post-trombotic (post-flebitic), cu edem cronic al membrului inferior 
sau/şi ulcer de gambă se instalează la aproape toţi pacienţii cu tromboză ilio- 
femurală şi la 10% dintre cei cu tromboză a gambei. 

Tratamentul TVP vizează în primul rând prevenţia. Actualmente este unanim 
acceptat că riscul de TVP şi embolism pulmonar poate fi în mod semnificativ redus 
printr-un tratament profilactic adecvat (Parker — Williams şi Vickers, 1991 [77]). 
Măsurile profilactice simple constau în: poziţie proclivă prelungită a membrului 
inferior, utilizarea ciorapului elastic sau a ciorapului cu compresie gradată şi 
încurajarea mobilizării precoce a pacientului postoperator. Aceste măsuri sunt mai 
eficiente dacă sunt asociate cu un tratament anticoagulant preventiv, recomandat în 
prezent de întreaga comunitate ştiinţifică medicală la toți pacienţii cu risc trombotic 
crescut. Tratamentul anticoagulant constă în administrarea unei doze de 5000ui 
heparină în preoperator urmată de 15-20000ui (doză profilactică) în postoperator, 
până la mobilizarea pacientului. Dezavantajul acestei terapii constă în risc crescut de 
sângerare în postoperator şi contraindicaţii la vârstnici. De aceea în prezent se 
preferă tratamentul anticoagulant preventiv cu heparine fracţionate (aşa-zisele 
heparine cu moleculă mică), care sunt la fel de eficiente ca şi heparina nefracţionată 
în prevenirea TVP, dar cu risc de sângerare mult mai scăzut în postoperator. Efectul 
lor principal este în tromboza venelor proximale, cauză majoră a embolismului 
pulmonar. 

Tratamentul curativ în formele uşoare de tromboflebită a gambei constă în 
aplicarea ciorapului elastic şi heparină în doze terapeutice (20-30000ui/zi), până la 
mobilizarea bolnavului. TVP întinsă se tratează prin repaus la pat şi administrare 
intravenoasă de heparină în doze de 10000ui la 6 ore timp de 5-7 zile, urmată de 
introducerea warfarinei per os pentru o perioadă de aproximativ 3 luni. 

Tratamentul se efectuează sub controlul strict al timpului de protrombină care 
trebuie menţinut în jurul valorii normale şi administrarea protaminei ca antidot în 
cazul apariţiei hemoragiei. 

Embolismul pulmonar sever necesită resuscitarea cardio-respiratorie pentru 
tratamentul şocului, oxigen şi doze mari de heparină. Pentru liza cheagurilor 
constituite, cât şi pentru prevenirea formării altora noi, se utilizează streptokinaza. 
Pentru prevenţia infecţiei pulmonare se folosesc antibiotice cu spectru larg. 

Embolia grăsoasă 

Globulele de grăsime circulantă cu diametru mai mare de 10um pot apare în 
plămânii pacienţilor care au suferit o fractură închisă a oaselor lungi. Din fericire, 
numai un mic procentaj dintre aceşti pacienţi fac sindromul emboliei grăsoase care 
actualmente este considerat ca făcând parte dintr-un spectru mai larg de disfuncţii 
respiratorii posttraumatice. Sursa embolusurilor grăsoşi se găseşte probabil în 
măduva osoasă, complicaţia fiind mai frecventă la pacienţi cu multiple fracturi închise 
ale oaselor lungi. 

Simptomatologia este foarte diversă în raport cu gravitatea emboliei. Pacientul 
este de obicei un adult tânăr cu o fractură a membrului inferior la care în primele 72 
de ore de la traumatism apare subfrebilitate şi accelerarea pulsului. În cazurile mai 
grave pot apare: o stare uşor confuzivă, apnee sau agitaţie, peteşii pe peretele 
toracic sau în stratul conjunctival. În cazurile grave, se instalează detresă respiratorie 
marcată şi comă prin hipoxie şi embolie cerebrală. 

Nu există o metodă specifică şi infailibilă de diagnostic a emboliei grăsoase dar o 
constantă relativ crescută este hipoxemia; presiunea oxigenului (p02) în sânge 
trebuie obligatoriu monitorizată în primele 72 de ore după orice traumatism major şi 
valorile mai mici de 60mmHg trebuie considerate ca indicatoare pentru embolie. 

În cazurile uşoare, tratamentul constă în monitorizarea atentă a pO2 sanguină şi 
reechilibrare hidrică. Dacă sunt semne de hipoxie, se administrează O2 iar pentru 
pacienţii cu detresă respiratorie acută se instituie măsuri de terapie intensivă cu 
ventilație asistată şi cateterizare, pentru monitorizarea funcţiei cardiace. Balanța 
hidrică trebuie menţinută riguros concomitent cu administrarea de steroizi (reduc 
edemul pulmonar), protamină (reduce agregarea chilomicromilor) sau heparină 
(combate trombembolismul). 

Infecția acută a osului 

Se produce, de regulă, în fracturile deschise, grave, cu leziuni importante ale 
părților moi şi contaminare microbiană masivă, care nu sunt văzute şi tratate imediat. 
În prezent, infecția posttraumatică a unei plăgi care comunică cu focarul de fractură 
este cauza cea mai frecventă a osteitei cronice postfracturare. Apariţia acesteia 
îngreuiază sau face imposibil procesul de vindecare cu şanse mari de fractură 
iterativă. 

Clinic, plaga devine inflamată şi secretă un lichid seropurulent, de regulă 
stafilococic sau chiar negativ la examenul bacteriologic. 

Tratamentul acestei complicaţii are în vedere noţiunea că orice fractură deschisă 
este potenţial infectată. În acest sens, măsurile de prim ajutor în cazul fracturilor 
deschise prevăd, înaintea imobilizării provizorii, o toaletă chirurgicală primară extrem 
de riguroasă cu antiseptizarea tegumentelor din jurul plăgii, excizia ţesuturilor 
necrozate şi devitalizate, antiseptizarea şi decontaminarea lor prin spălare 
abundentă cu soluţii antiseptice slabe, hemostază provizorie prin compresiune, 
pansament steril compresiv şi tratament preventiv, antibiotic şi antitetanic. Când 
osteita s-a instalat, şi există o supuraţie care se elimină printr-o fistulă, plaga trebuie 
pansată zilnic sub tratament antibiotic cu spectru larg în doze mari. În plus, fractura 
trebuie imobilizată în încercarea de a obține consolidarea osoasă. Fixarea externă 
poate fi utilă în astfel de cazuri iar atunci când în urgenţă s-a practicat fixarea internă 
cu tijă centro-medulară, menţinerea acesteia chiar în condiţiile unui sepsis în focarul 
de fractură poate fi benefică, deoarece o fractură infectată şi stabilă este preferabilă 
unei fracturi infectate şi instabile, dacă se suprimă tija. Tratamentul complex al 
osteitei postfracturare este discutat pe larg la tratamentul pseudartrozelor şi 
pseudartrozelor supurate. 

Sindromul de compartiment 

Este o complicaţie redutabilă care constă în instalarea unei ischemii severe la 
nivelul membrului superior sau inferior consecutivă unei fracturi la acelaşi nivel. În 
aceste cazuri, hemoragia, edemul sau inflamaţia pot duce la creşterea presiunii într- 
unul din compartimentele osteofasciale. Se instalează un cerc vicios în care un flux 
capilar scăzut determină o perfuzie tisulară scăzută cu ischemie musculară, 
accentuarea edemului şi creşterea presiunii intracompartimentale cu agravarea 
escaladată a ischemiei. Finalul, care apare în maximum 12 ore de la instalare, 
constă în ischemia şi necroza difuză, întinsă, a elementelor vasculo-nervoase şi 
musculare din compartimentul afectat. Dacă, teoretic, nervul este capabil de 
regenerare,  muşchiul, odată infarctizat, nu se mai poate recupera niciodată, 
vindecarea producându-se prin înlocuirea mușchiului cu ţesut fibros neelastic. 

Localizările cu risc crescut pentru producerea acestei complicaţii sunt fracturile 
cotului, ale antebraţului şi mai ales cele ale tibiei în treimea proximală. Factori 
favorizanţi sunt intervenţia chirurgicală cu fixare internă sau infecția. Caracteristicile 
clinice ale ischemiei acute prin sindrom de compartiment sunt: durerea, parestezii în 
membru, paloare, paralizie şi absenţa pulsului. Pentru stabilirea diagnosticului nu 
trebuie aşteptat până la instalarea tabloului clinic complet când leziunile sunt deja 
grave şi tratamentul dificil. Muşchiul este extrem de sensibil la ischemie şi o simplă 

manevră de întindere provoacă durere într-un muşchi tumefiat, susceptibil de a fi în 
stare de ischemie. Prezența pulsului nu exclude diagnosticul. Atunci când există 
dubii în prezenţa diagnosticului, măsurarea presiunii intracompartimentale poate 
orienta diagnosticul; o valoare mai mare de 40mmHg cu o presiune diastolică 
normală impune tratamentul de urgenţă. 

Tratamentul este în primul rând preventiv şi constă în decomprimarea promptă şi 
urgentă a compartimentelor cu risc, prin secţionarea tuturor bandajelor, 
pansamentelor sau aparatelor gipsate constrictive. Atunci când presiunea 
intracompartimentală măsurată depăşeşte 40mmHg, se impune fasciotomia de 
urgenţă. Dacă această presiune este sub 40mmhHg, membrul afectat va fi pus sub o 
strictă observaţie şi reexaminat în următoarea oră. Dacă starea locală se 
îmbunătăţeşte, supravegherea şi evaluarea clinică repetată se continuă până când 
pericolul a trecut. Dacă, dimpotrivă, nu se constă nici o îmbunătăţire spectaculoasă 
şi rapidă, sau dacă presiune intracompartimentală creşte, se impune din nou 
realizarea fasciotomiei. În cazul gambei, fasciotomia poate însemna deschiderea 
tuturor celor patru compartimente, dacă e necesar, cu excizia unui segment al 
peroneului. Plaga trebuie lăsată deschisă şi inspectată permanent. După 5 zile, dacă 
se constată necroză musculară, se face debridare, iar dacă țesuturile sunt 
sănătoase, plaga se poate sutura fără tensiune, se poate grefa sau se poate lăsa 
pentru a se vindeca per secundam. 

Leziunile nervoase 

Sunt întâlnite în special în fracturile humerusului sau în fracturile de la nivelul 
cotului sau genunchiului. Uneori, compresiunea acută a nervului poate apare şi în 
fracturile sau luxaţiile regiunii pumnului. Paresteziile acuzate de pacient în teritoriul 
medianului şi cubitalului trebuie obiectivate prin explorare şi decomprimare, dacă 
este cazul. 

În fracturile închise se întâmplă rar ca nervul să fie secționat, fiind de aşteptat şi 
sperat revenirea spontană a sensibilităţii şi motilităţii în teritoriu. Dacă recuperarea 
neurologică nu a apărut după un interval de timp estimat ca suficient, nervul trebuie 
explorat. Cal mai adesea, el este prins între fragmentele osoase sau chiar secționat. 
Nervul este explorat în timpul debridării plăgii şi va fi reparat pe loc sau printr-o 
intervenţie reluată peste 3 săptămâni. 

Leziunile vasculare 

Constau în secționarea, ruptura, comprimarea sau contuzia unui ax vascular 
important din jurul focarului de fractură. Leziunea se produce fie în timpul 
traumatismului iniţial, fie ulterior, consecutiv traumatizării printr-un fragment osos 
deplasat. Chiar dacă aspectul său exterior pare normal, intima poate fi lezată şi 
lumenul vasului blocat de un trombus sau de un segment spastic al arterei. Efectele, 
în acest caz, sunt variabile, de la diminuarea tranzitorie a fluxului sanguin până la 
ischemie profundă, necroză tisulară şi gangrenă periferică. Fracturile cele mai des 
asociate cu risc de complicaţii vasculare sunt cele din jurul genunchiului, cotului sau 
cele ale diafizei humerale şi femurale. 

Clinic, pacientul acuză parestezii sau anestezia la nivelul degetelor mâinii sau 
piciorului. Membrul traumatizat este rece şi palid sau uşor cianozat iar pulsul este 
slab sau absent. Examenul radiografic va evidenția una din fracturile cu risc înalt, 
citate anterior. Dacă se suspectează o leziune vasculară se practică angiografia în 
urgenţă cu începerea imediată a tratamentului atunci când leziunea se confirmă. 

Tratamentul trebuie să fie energic şi prompt începând cu îndepărtarea oricăror 
bandaje sau mijloace de imobilizare care, teoretic, pot produce compresiune. 
Radiografia va evidenția poziția oaselor fracturate, care, prin deplasarea lor sunt 
susceptibile de a comprima, răsuci sau cuda artera, şi se va practica reducerea de 

urgenţă. Testarea fluxului circulator se repetă permanent în următoarele 30min. iar 
dacă nu se observă nici o ameliorare se trece la explorare vasculară prin intervenţie 
chirurgicală, preferabil cu angiografie pre şi peroperatorie. Ruptura unui vas se 
suturează sau se pontează printr-o grefă venoasă când există lipsă de substanţă sau 
leziuni ce impun scurtarea prin secţionarea unui fragment din axul vascular. Dacă 
artera este trombozată, se practică endarterectomie pentru restabilirea fluxului 
sanguin. Acolo unde este posibil se practică, în aceeaşi şedinţă operatorie şi timpul 
osos, cu fixarea internă a focarului de fractură. 

Leziuni viscerale 

Se pot asocia unor fracturi în special la nivelul trunchiului. Cea mei gravă este 
penetrarea plămânului şi pneumotorax după fracturi costale sau ruptura vezicii 
urinare sau uretrei în fracturile de bazin. Aceste leziuni asociate ale viscerelor 
reprezintă urgențe maxime şi trebuiesc rezolvate cu maximă urgenţă înainte chiar de 
rezolvarea propriu-zisă a fracturii. Un traumatism abdominal poate ocaziona pe 
lângă fracturi şi rupturi ale organelor interne (ruptura splenică, renală sau hepatică), 
leziuni intestinale sau dezinserție mezenterică. Fracturile bazinului sau coloanei 
lombare sunt, cel mai adesea, responsabile de un ileus paralitic prin tulburări de 
inervaţie intestinală legate de hematomul retroperitoneal. Tot în asemenea 
circumstanțe se poate produce şi aşa-numitul sindrom al arterei mezenterice 
superioare (cast syndrome). Ambele sunt mari urgenţe şi necesită măsuri complexe 
de reanimare şi terapie intensivă. 

Dintre complicațiile tardive, atât locale cât şi generale, merită menţionate câteva 
care au o importanţă deosebită în evoluţia şi prognosticul la distanţă al fracturii. 

Întârzierea în consolidare, pseudartroza şi calusul vicios reprezintă principalele 
complicaţii tardive ale fracturilor. Mecanismul prin care se produc şi cauzele care le 
generează sau favorizează au fost pe larg prezentate în capitolul precedent. 
Diagnosticul şi tratamentul lor vor fi pe larg prezentate în capitolul următor, dar 
câteva elemente privind conduita terapeutică a acestor complicaţii sunt prezentate în 
continuare. 

Întârzierea în consolidare 

Tratamentul poate fi conservator sau chirurgical. Tratamentul conservator constă 
în continuarea eficientă a imobilizării focarului de fractură până la consolidarea sa. 
Dacă se utilizează aparat gipsat, el trebuie să fie suficient pentru a preveni mişcarea 
în focar, iar dacă se foloseşte tracţiunea, ea nu trebuie să fie excesivă. Suprimarea 
extensiei şi înlocuirea sa cu un aparat gipsat cu sprijin, pentru a pune focarul în 
compresiune şi a stimula neo-osteogeneza în focar, poate fi uneori o soluţie corectă. 
Ortezarea funcţională este şi ea pentru unele cazuri o metodă excelentă de 
favorizare a consolidării osoase. Stimularea focarului prin aplicarea unui câmp 
electromagnetic pulsatil (Sharrard, 1990), deşi acceptată, este încă o metodă 
controversată. Chirurgical, întârzierea în consolidare trebuie abordată după aceleaşi 
principii ca şi în tratamentul pseudartrozei, adică avivarea focarului, grefă osoasă şi 
fixare internă fermă. 

Pseudartroza 

Tratamentul conservator constă în ortezare funcţională prelungită în unele forme 
de pseudartroze hipertrofice care sfârşesc astfel prin a se consolida sau stimulare 
electrică prelungită în scopul inducerii neo-osteogenezei. 

În cazul pseudartrozelor hipertrofice şi în absența unei diformităţi evidente, 
fixarea rigidă a focarului, fie ea internă sau externă, poate duce la consolidare. 
Pentru pseudartrozele atrofice, simpla fixare a focarului nu induce consolidarea 
motiv pentru care trebuie pontaj al focarului de pseudartroză cu grefă osoasă, după 
excizia țesutului fibros interpus. 

Calusul vicios 

Depistarea precoce a tendinței către consolidare vicioasă, impune măsuri 
terapeutice chiar înainte ca fractura să fie complet consolidată. În principiu, atunci 
când calusul în evoluţia sa nu este mineralizat şi există o deplasare în focar, se 
poate tenta corecţia deplasării prin osteoclazia calusului („ruperea” calusului) şi 
repoziționarea membrului sau segmentului de membru fracturat în poziţie corectă de 
reducere. Uneori, decizia în favoarea intervenţiei pentru corecție poate să fie foarte 
dificilă, motiv pentru care câteva elemente de orientare sunt necesare: 

- fractura la adult trebuie să fie redusă cât mai anatomic posibil iar apoziția 
(încălecarea) este mai puţin importantă decât alinierea şi decalajul. Angulaţia cu 
peste 15° a unui os lung sau o diformitate rotaţională evidentă, pot necesita corecția 
prin osteoclazie sau prin osteotomie şi fixare internă; 

- la copil, angulaţiile din vecinătatea extremităților osoase, se vor remodela cu 
timpul în timp ce diformităţile rotaţionale nu; 

- o scurtare a membrului inferior care depăşeşte 2,5cm este rar acceptabilă şi 
acceptată de către pacienţi şi poate fi o indicație pentru alungirea membrului. 
Aşteptările pacientului, adesea de ordin cosmetic sunt de regulă diferite de cele ale 
chirurgului şi ele nu trebuiesc ignorate. Explicarea intențţiilor chirurgului, cu 
radiografia în față, poate orienta decizia pacientului şi preveni eventuale neînţelegeri 
ulterioare intervenţiei de corecție; 

- cunoştinţele privind efectele pe termen lung ale deplasărilor moderate, 
îndeosebi asupra funcţiei articulare, sunt încă destul de puţin cunoscute. În principiu, 
se pare că orice consolidare vicioasă cu o deplasare de mai mult de 15° în orice 
plan, poate determina o încărcare asimetrică a articulației supra şi subjacente, cu 
apariția secundară a artrozei. 

Tulburările de creştere osoasă 

Pot apare la copii în cazul traumatismelor care au loc la nivelul epifizelor oaselor 
lungi în vecinătatea sau la nivelul cartilajului de creştere. O fractură la nivelul epifizei 
poate genera o creştere anormală sau o oprire a creşterii osului. 

Necroza aseptică ischemică a osului 

Se poate întâlni ca o complicaţie tardivă în unele fracturi situate în regiuni care 
predispun către acest tip de complicaţie. În principal acestea sunt: capul femural 
după fractura de col femural sau luxaţia de şold, scafoidul carpian proximal după 
fractura corpului scafoidian, semilunarul după luxaţia sa, corpul astragalian după 
fractura colului său. 

De remarcat că, deşi efectele clinice şi radiologice nu sunt evidente decât 
săptămâni sau luni după traumatism, necroza ischemică a osului este de fapt o 
complicaţie precoce deoarece ischemia în teritoriul respectiv se instalează în primele 
ore după fractură sau luxaţie şi se datorează întreruperii brutale a vascularizaţiei în 
teritoriul respectiv. 

Clinic, simptomele apar la distanță după traumatism când pacientul acuză dureri, 
iar radiografia evidenţiază osteocondensare cu fragmentare lenticulară a fragmen- 
tului necrozat, delimitat de osul sănătos şi prăbuşit din arhitectura normală a osului. 

Tratamentul, se impune atunci când apar dureri şi jenă funcţională importantă, 
îndeosebi pentru funcţia articulară. Osteotomia, artrodeza sau artroplastia protetică 
sunt soluţiile chirurgicale care pot fi adoptate în funcţie de localizarea necrozei. 

Retracția ischemică Volkmann 

Poate apare după un traumatism arterial sau un sindrom de compartiment 
cauzate de o fractură la acelaşi nivel. Localizările cele mai frecvente ale acestei 
redutabile complicaţii sunt antebraţul şi mâna după fracturi în regiunea cotului şi 
gamba şi piciorul, după fracturi ale gambei în treimea superioară. 

Ischemia severă instalată la nivelul antebraţului conduce la atrofie şi retracţie 
musculară în lojele musculare ale antebraţului şi mâinii cu apariţia retracției 
degetelor în „grifă”. Nervii afectaţi de ischemie îşi pot reveni parţial la normal, astfel 
încât pacientul prezintă redoare şi diformitate caracteristică şi doar inconstant 
paralizie. Atunci când pumnul este flectat pasiv, pacientul îşi poate destinde 
degetele, demonstrând că diformitatea este în mare parte datorată contracturii 
muşchilor antebraţului. Dezinserţia flexorilor la inserția lor proximală împreună cu 
membrana interosoasă a antebraţului poate îmbunătăţi aspectul de corecție a 
diformităţii dar nu conduce la îmbunătăţirea funcţiei, dacă sensibilitatea şi motilitatea 
activă nu vor fi restabilite. O grefă nervoasă pediculată, utilizând segmentele 
proximale ale nervilor cubital şi median, poate restabili sensibilitatea de la nivelul 
mâinii iar transferul tendinos (extensorii pumnului la flexorii policelui şi ai degetelor) 
vor permite flexia activă. În cazurile mai puţin severe, sensibilitatea nervului median 
poate fi destul de bună şi cu transferurile şi liberările tendinoase corecte, se poate 
ajunge la o recuperare destul de importantă a funcţiei. 

Ischemia mâinii poate fi consecutivă traumatismelor la nivelul antebraţului sau ca 
urmare a unui gips constrictiv al antebraţului şi mâinii. Clinic, muşchii intrinseci ai 
mâinii se fibrozează, retractă şi scurtează, tracționând în flexie degetele la nivelul 
articulaţiilor metacarpo-falangiene, fără interesarea articulaţiilor interfalangiene. 
Policele ia o poziţie caracteristică, de adducţie în palmă (poziția Bunnuell). 

Ischemia muşchilor gambei este consecutivă traumatismelor sau intervențiilor 
chirurgicale care afectează artera poplitee sau a unei ramuri colaterale a acesteia. 
Aceste leziuni sunt mai frecvente decât se presupune iar simptomele şi contractura 
rezultată sunt similare celor din ischemia antebraţului. Ocazional, ischemia poate 
afecta muşchii intrinseci ai piciorului determinând apariţia degetelor în grifă. 

Algoneurodistrofia (sindromul Siideck-Leriche) 

Este o complicaţie relativ frecventă după unele forme de fractură şi se 
caracterizează printr-o osteoporoză algică în zona extremității unde a avut loc 
fractura. Ea este mult mai frecventă decât se credea în trecut (Atkins, Duckworth şi 
Kanis, 1990 [17, 25, 103]) şi se poate instala şi după traumatisme minore. 

Clinic, pacientul acuză o durere surdă, continuă, uneori foarte persistentă în timp. 
Tegumentele sunt iniţial inflamate cu congestie şi căldură locală precum şi dureri şi 
redoare moderată în articulațiile învecinate. Pe măsură ce săptămânile trec, 
simptomele se modifică: tegumentele devin palide şi atrofice, mobilitatea articulară 
se limitează progresiv cu instalarea unei diformităţi fixe. Aspectul radiologic este 
caracteristic, cu demineralizare loco-regională, cu aspect tipic, pomelat, pătat. 

În principiu, cu cât complicaţia este recunoscută mai precoce şi tratamentul 
început imediat, cu atât mai bun va fi şi prognosticul. Poziţia proclivă, elevată a 
membrului, precum şi mişcările active sunt gesturi obligatorii. Dacă într-un interval 
scurt de timp nu intervin semne de ameliorare, se impune un tratament complex, 
antiinflamator, antalgic, simpaticolitic (blocaj simpatic cu guanetidină i.v.) şi 
fizioterapie specifică. 

Redoare articulară 

Este o complicaţie relativ frecventă după fracturi la nivelul genunchiului, cotului, 
umărului sau articulaţiilor mici ale mâinii. Câteodată, chiar articulaţia din vecinătate a 
fost traumatizată cu formarea unei hemartroze şi aderente sinoviale secundare. Însă, 
cel mai adesea, redoarea se datorează edemului şi fibrozei retractile instalate la 
nivelul capsulei, ligamentelor şi a muşchilor periarticulari, sau prin aderenţa părților 
moi la osul subjacent. Situaţia descrisă este înrăutăţită de imobilizarea prelungită şi 
în poziție incorectă. 

Cel mai bun tratament este prevenţia prin tehnici de imobilizare care păstrează 
articulațiile mobile. Articulațiile care au deja instalată redoarea necesită un timp 
îndelungat pentru recuperare prin fiziokinetoterapie prelungită, specifică. Dacă 
redoarea se datorează aderenţelor intraarticulare, o mobilizare articulară pasivă sub 
anestezie, poate libera articulaţia suficient pentru a permite demararea programului 
de reeducare. Atunci când aderenţele nu pot fi liberate prin procedee conservatoare 
se practică intervenţii chirurgicale specifice de tipul intervențiilor Thompson-Judet, 
Payr, practicate pentru redorile strânse ale genunchiului. 

Miozita osifiantă (osificarea heterotopică) 

Apare la nivelul muşchilor periarticulari după un traumatism la acelaşi nivel, ca de 
exemplu după luxaţia cotului sau după contuzie musculară a muşchiului biceps 
brahial, deltoid sau cvadriceps. Deşi etiologia traumatică este acceptată unanim, se 
constată osificări heterotopice şi la pacienţi paraplegici sau inconşiienţi sau la 
pacienţi fără antecedente traumatice care să justifice osificarea. 

Clinic, este vorba cel mai adesea de un pacient tânăr care se plânge de dureri cu 
tumefacţie locală sau sensibilitate a părţilor moi în zona traumatizată anterior. 
Radiografia poate fi normală, în timp ce, scintigrafia osoasă poate evidenția o 
hiperfixaţie în zonă. În următoarele 2-3 săptămâni durerea dispare gradat dar 
mobilitatea articulară este limitată. Radiografia arată existența unor calcificări fluu în 
părțile moi. După 8 săptămâni masa osoasă este palpabilă cu uşurinţă şi evidentă 
radiografic. 

Tratamentul este dificil şi prudent. În mod deosebit, reeducarea nu trebuie să 
cuprindă exerciţii brutale de întindere musculară şi de mobilizare articulară activo- 
pasivă intempestivă. Menţinerea poziţiei funcţionale a membrului până la dispariţia 
durerilor după care vor fi iniţiate mişcări active blânde, este atitudinea cea mai 
judicioasă. Peste câteva luni, când calcificarea este pe deplin constituită, delimitată 
şi stabilizată, se poate încerca excizia ei pe cale chirurgicală 


99 


Elemente de semiologie şi patologie osteo-articulară 


ELEMENTE DE PATOLOGIE OSOASĂ NETRAUMATICĂ 


1. Infecțiile osului 


Agentul microbian ajuns la nivelul osului sau într-o cavitate articulară poate 
determina un proces inflamator. În ambele ipostaze, el se traduce printr-o reacţie a 
țesutului conjunctiv situat, fie în măduva osoasă şi canalele Havers 
(medulohaversită), fie la nivelul sinovialei (sinovită). 


infecțiile cu germeni banali 

infecțiile osteo-articulare cu germeni banali pot fi clasificate în: osteite, artrite şi 
osteomielite. 

Osteitele acute survin drept complicaţii ale fracturilor deschise sau intervențiilor 
chirurgicale. Germenii ajung la os direct prin contaminarea plăgii. Există şi 
posibilitatea colonizării secundare a hematomului, la purtătorii unor focare de infecţie 
printr-o bacteriemie. 

Osteomielitele reprezintă o infecţie hematogenă a osului, produsă frecvent de 
stafilococul auriu, localizată de obicei în metafiza oaselor lungi la copii şi adolescenți. 
Cunoscută din timpul lui Hipocrate („carie spontană”), osteomielita este 
individualizată de Lannelogue (1879) iar Pasteur (1880) îi stabileşte etiologia 
(stafilococul auriu - „furuncul al osului”). Patogenic se admite existenţa unei embolii 
specifice a vaselor nutritive ale osului. 

Osteomielita acută a adolescentului 

Se produce frecvent la vârste cuprinse între 5-15 ani, mai rar la adulţi, având ca 
agent etiologic stafilococul auriu sau alţi germeni (stafilococul alb, streptococul, 
pneumococul, colibacilul). Poarta de intrare este, de regulă, cutanată (furuncul, plagă 
infectată), otică, amigdaliană, digestivă, urinară, respiratorie sau după cateterizare 
venoasă prelungită. Se produce o bacteriemie cu localizare în metafiza oaselor lungi, 
unde circulaţia sangvină este lentă, frecvent aproape de genunchi, după principiul 
„aproape de genunchi, departe de cot” (fig. 2.43). 


i il i 
Figura 2.43 Figura 2.44 


Osteomielită acută la copil - Evoluţia osteomielitei acute 
bacteriemie localizată în metafiza Infecția metafizară (a) evoluează spre abcesul 
oaselor lungi. Cartilajul de creştere periostic (b) care rupe periostul, fuzând în părţile 

reprezintă o barieră împotriva moi (c) 


propagării infecţiei în articulaţie 


Debutul este uneori brutal, cu febră, frisoane, tahicardie, tahipnee, vărsături, 
agitație, oligurie. Palparea aparatului locomotor, îndeosebi metafiza inferioară a 
femurului, descoperă o zonă dureroasă; alteori durerea este spontană şi se 
accentuează progresiv, apare tumefacţia locală, circulaţia colaterală, tegumentele 
sunt calde, iar la palpare se poate decela o împăstare. Anamneza evidenţiază o 
eventuală poartă de intrare: leziune cutanată, otită, rinofaringită, infecţie urinară etc. 

Anatomo-patologic se distinge o fază congestivă (până la 48h) şi o fază de 
supuraţie: medulită cu microabcese care evoluează spre periost, formând abcesul 
subperiostic (fig. 2.44) şi spre canalul medular; cartilajul de creştere este o barieră 
împotriva infecţiei, iar distrugerea sa duce la artrită supurată; tromboza vasculară 
determină necroza osoasă cu formarea de sechestre; la periferia zonei necrozate 
apare un proces osteogenetic, cu formare de os nou sub formă de straturi 
concentrice. 

Examenul de laborator evidenţiază leucocitoză cu polinucleoză, hemoculturi 
pozitive (60% din cazuri), V.S.H. crescut, urocultura uneori pozitivă; antibiograma 
evidenţiază germenul cauzal. 

Evoluţia este, fie rapid rezolutivă, fie cu complicaţii. Dacă durerea şi febra se 
remit rapid (4-8 zile), iar VSH se normalizează, evoluția este spre vindecare. 

Radiologic sunt semne minime, uneori chiar absente. O mică reacţie periostică 
corticală şi o osteoporoză discretă metafizară pot sugera evoluţia locală a 
osteomielitei. Alteori, în ciuda unui tratament bine condus, febra rămâne mare, VSH- 
ul este crescut, leucocitoza este mare. Local, tegumentele sunt destinse, cu căldură 
locală şi durere la palpare. Radiografic se remarcă un lizereu periostal care împinge 
corticala osoasă, aspect caracteristic după un interval liber de minimum 10-14 zile 
de la debutul clinic la bolii. Radiografia inițială, la debutul simptomelor, nu 
evidențiază de cele mai multe ori nici o modificare de structură osoasă 
(fig. 2.45.a, b, c). Este semnul unui abces periostic în curs de formare care trebuie 
evacuat chirurgical cu posibilitatea de evoluţie spre osteomielită prelungită sau 
osteomielită cronică. 


Figura 2.45 
Osteomielita acută — aspect radiografic în 
dinamică 

a — aspect radiografic normal la două zile de la 
debutul clinic al bolii; 

b, c — aspect radiografic la 14-21 de zile de la 
debutul bolii cu modificări de structură osoasă 
metafizară şi reacţie periostică importantă 


Tratamentul se instituie de urgenţă. Se administrează antibiotice în doze masive, 
se imobilizează în aparat gipsat regiunea afectată şi se administrează un regim 
adjuvant (vitamine, transfuzii de sânge, perfuzii cu ser glucozat, gamma-globuline). 
Intervenţia chirurgicală se impune în caz de abces colectat. Antibioterapia se 
prelungeşte până când V.S.H.-ul se normalizează. Dacă după drenajul abcesului 
subperiostic semnele de retenţie persistă, este necesară trepanaţia minimă la nivelul 
focarului. 

Osteomielita acută a adultului 

Se produce în condiţii anatomice diferite decât la adolescent: 

- sudura cartilajului articular favorizează comunicarea între metafiză şi epifiză cu 
risc de artrită supurată mai frecvent; 

- scleroza periostului şi rezistența mai scăzută la infecţie a măduvei osoase fac 
ca localizarea să fie esențialmente diafizară, abcesul periostal neputându-se 
dezvolta datorită aderenţei periostului la corticală. 

Clinic, debutul este adesea polimorf, fără semne acute evidente, evoluând cu 
stare febrilă sau subfebrilă o lungă perioadă. Radiologic, se constată o imagine 
osteolitică mai mult sau mai puţin limitată înconjurată de o zonă sclerotică, de 
osteocondensare diafizară. 

Rareori se pune în evidenţă un abces central sau geode cu sechestru osos în 
interior, imagine tipică de osteomielită cronică spre care a evoluat osteomielita acută 
nediagnosticată şi netratată în timp util. 


Osteomielita cronică 
Este urmarea unei osteomielite acute din copilărie sau a osteomielitei adultului, 


mai rar ca o localizare postsepticemică. Evoluţia sa este cronică, întreruptă de pusee 
innflamatorii acute: durere, uneori subfebrilitate sau febră, fistulizare cu perioade de 
retenții purulente, întrerupte de perioade de aparentă vindecare. Cel mai adesea 
bolnavul este în evidenţă şi a suferit deja multiple intervenţii chirurgicale pentru 
excizia focarului septic. Local, pielea este retractată, aderentă, cianotică sau 
edemaţiată, ascunzând o amiotrofie întinsă a membrului. Radiologic, pe lângă zona 
de osteoliză se remarcă o osteoscleroză masivă, zone geodice şi sechestru 
(fig. 2.46). 

Tratamentul este, în aceste cazuri, chirurgical şi se bazează pe următoarele 
principii: excizia completă a traiectelor fistuloase şi a leziunilor infectate ale părților 
moi şi osului urmată de acoperire cutanată cu instilație-aspiraţie cu antibiotice o 


perioadă îndelungată. 

Figura 2.46 


Osteomielită cronică de femur — aspect radiografic 


Osteita cronică posttraumatică 

Este complicaţia majoră a fracturilor deschise dar şi una din complicațiile cele mai 
grave a intervențiilor chirurgicale osoase cu focar deschis. Cauza constă în 
contaminarea masivă a focarului osos cu germeni patogeni, ca în fractura deschisă, 
sau contaminare minimă în sala de operaţie. Germenul cel mai des încriminat este 
stafilococul auriu. Circumstanţele clinice în care se pune în evidenţă osteită 


postfracturară sunt diferite: 

- evidentă, urmare a unei supuraţii postoperatorii sau posttraumatic imediat; 

- într-o pseudartroză sau întârziere de consolidare aparent inexplicabilă la care 
se descoperă semne radiologice sugestive: reacţie de osteoliză în jurul şuruburilor, 
demontaj progresiv al materialului de osteosinteză; 

- târziu, la o mare distanţă de osteosinteză fără probleme de la început, când 
apar semne de osteită cronică. 

Examenul local pune în evidenţă unul sau mai multe traiecte fistuloase, un 
tegument cu tulburări trofice (leziuni exematiforme, hipodermită) şi îngroşare a 
membrului sau amiotrofie după lungi imobilizări, redoare articulară. Starea generală 
este bună, fără subfebrilitate sau febră, leucocitoza şi VSH-ul sunt normale sau 
crescute. 

Evoluţia spontană este către complicaţii locale, generale şi la distanță. Local, 
calusul voluminos şi dureros antrenează o infirmitate progresivă; osul devine porotic, 
favorizând fracturile spontane iterative pe un calus osteitic fragil. Articulațiile supra şi 
subjacente sunt în redoare sau chiar anchiloză datorită imobilizărilor prelungite, sau 
sediu unor artrite supurate de vecinătate. Părţile moi din jurul fistulei sunt atrofice cu 
edem cronic sau cu transformare epiteliomatoasă a fistulei. Starea generală se poate 
altera progresiv, cu anemie şi hipoproteinemie sau chiar ameloidoză hepato-renală. 

Tuberculoza osteo-articulară 

Constă în localizarea bacilului Koch la nivelul aparatului locomotor, produsă mai 
ales la copii, adolescenţi şi adulţii tineri. Este deci o infecţie osoasă sau 
osteoarticulară cu germeni specifici. Se dezvoltă în perioada secundară a 
tuberculozei, bacilul Koch pătrunzând în articulaţie pe cale hematogenă (de la un 
complex primar ganglio-pulmonar sau digestiv), limfatică sau prin contiguitate. El se 
localizerază, în ordinea frecvenţei la nivelul coloanei vertebrale, şoldului, 
genunchiului, cotului, gleznei, pumnului, umărului. Localizarea inițială este osoasă 
(medulohaversită proliferativă) sau sinovială (sinovită bacliară); se ajunge în final, la 
o artrită supurată cu producere de caverne, fără remaniere osoasă. La nivelul părților 
moi apar abcesele reci osifluente sau artrifluente. Vindecarea se produce prin 
anchiloză fibroasă (fig. 2.47). 


Figura 2.47 
Osteoartrită tuberculoasă de genunchi — evoluție anatomo-clinică 
a — sinovită bacliară 
b — medulohaversită proliferativă 
c — osteoartrită constituită 
d — anchiloză fibroasă 

Bolnavul prezintă la debut semnele generale ale infecţiei tuberculoase (astenie, 
inapetenţa, adinamie scădere în greutate, subfebrilitate, transpiraţii profuze 
nocturne). Acuză dureri la efort, apoi durerile devin continue şi se constată 
tumefierea articulară, atitudinea antalgică cu limitarea mişcărilor. În perioada de 
stare durerea se accentuează, articulația devine globuloasă, cu pielea lucioasă, 
albicioasă, circulaţie venoasă colaterală, iar la palpare se evidenţiază îngroşarea 
părților moi periarticulare. Adenita satelită este puţin dureroasă. Apar abcesele reci şi 
atitudini vicioase, iniţial reductibile. 

Examenul de laborator evidenţiază: V.S.H. crescut, leucocitoză cu neutrofilie şi 
limfocitoză, gamma-globulinele sunt crescute. I.D.R. la tuberculină este pozitivă. 
Bacilul Koch poate fi evidenţiat pe lamă (metoda Ziehl-Nielsen), prin însămânţare pe 
medii de cultură (Löwenstein) sau prin inoculare la cobai (rezultat la 6-8 săptămâni). 

Tratamentul este complex, medico-chirurgical şi igieno-dietetic. 

Tratamentul medical constă în administrarea unei medicaţii antibiotice specifice şi 
în punerea în repaus a articulației. Chimioterapia antituberculoasă se face prin 
asocierea a 3-4 medicamente tuberculostatice, zilnic (7/7), o perioadă lungă de timp 
(3-9 luni), în funcţie de localizarea şi gravitatea tuberculozei, urmată de 
administrarea intermitentă (2/7) a unuia sau mai multor tuberculostatice, o perioadă 
îndelungată, sub control clinic şi biologic permanent (tratament strict supravegheat, 
TSS), în principiu până la vindecarea focarului osteoartritic tuberculos. 

Punerea în repaus suplineşte imobilizarea gipsată şi constă în repaus strict la pat 
o perioadă de 3-6 luni cu menținerea unei mobilități articulare active şi reluarea 
treptată a mersului fără sprijin apoi cu sprijin ajutat. În cazuri grave cu dureri şi 
atitudini vicioase mari se practică imobilizarea gipsată până la remisiunea 
simptomelor şi normalizarea probelor biologice. 

Tratamentul chirurgical se practică în trei stadii ale bolii: la debut, pentru a afirma 
diagnosticul prin biopsie sinovială, practicând totodată şi sinovectomie, în scop 
terapeutic; ulterior, în perioada de stare se practică excizia abceselor reci iar în faza 
sechelelor se realizează diverse intervenţii chirurgicale care urmăresc să redea o 
valoare funcţională a unui membru cu importante sechele şi atitudini vicioase. În 
acest scop, se practică diverse intervenţii corectoare, cu caracter conservator, de 
tipul artrodezei sau osteotomiilor sau, actualmente, la distanță de momentul 
vindecării tuberculozei (confirmată clinico-biologic), în stadiile de artroză se poate 
practica artroplastia protetică a unei articulaţii vindecate de tuberculoză dar 
compromisă anatomic şi funcţional. 

Tratamentul adjuvant constă într-un regim  igieno-dietetic, hiperproteic, 
hipercaloric, diversificat, bogat în vitamine, asociat cu o cură în staţiuni montane. 


2. Tumorile osului 


Generalități şi clasificare 

Tumorile osului reprezintă un domeniu de patologie extrem de vast şi dificil. Este 
un capitol de patologie osteoarticulară în plină schimbare, în care apar permanent 
noi metode de diagnostic şi tratament care au ameliorat sau schimbat radical 
prognosticul multora dintre tumorile osului. 

Câteva prejudecăţi trebuie de la bun început îndepărtate. Nu există o separare 
netă între tumora benignă şi cea malignă. Există tumori cu malignitate locală, sigur 
benigne în sensul histologic al termenului, dar maligne prin tendința la extensie 
locală şi la recidive (osteoblastoame agresive, fibroame desmoide). Alteori, vorbim 
de tumori maligne cu o slabă diferenţiere histologică, unde celulele canceroase sunt 

relativ rare şi vindecarea este foarte probabilă dacă exereza este carcinologică 
(unele condrosarcoame). Există de asemenea metastaze „benigne” ale unor tumori 
osoase benigne dar cu potenţial malign (tumora cu celule gigante, condroblastomul). 

Criteriul fundamental de identificare tumorală prin aspectul histologic şi citologic 
al țesutului pe care ea îl reproduce, reprezintă un criteriu morfologic care poate ajuta 
la clasificarea tumorilor osoase, extrem de polimorfe. În acest sens, se disting: 

- tumori cu diferenţiere osoasă exclusivă sau predominantă, benigne (osteom 
osteoid, osteoblastom) sau maligne (osteosarcom); 

- tumori cu diferenţiere cartilaginoasă exclusivă sau predominantă, benigne 
(condrom, condroblastom, fibrom condromixoid) sau maligne (condrosarcom); 

- tumori cu punct de plecare medular: 

- tumori ale tramei conjunctive: fibrom desmoid, fibrosarcom, histiocitom fibros 
malign; 

- tumori ale sistemului hematopoetic: limfom, mielom, plasmocitom; 

- tumori rare ale sistemului nervos (neurinoame), vascular (hemangioame, 
angiosarcoame), sau grăsos (lipom, liposarcom). 

Anumite tumori nu pot fi clar identificate şi clasificate într-o categorie sau alta: 
sarcom Ewing ar putea fi clasificat în categoria tumorilor medulare; 

- tumorile cu celule gigante nu au o celularitate clasificabilă generic; 

- anumite sarcoame nediferenţiate, neclasate sau clasate în aşteptare; 

- leziunile pseudo-tumorale, incluse de majoritatea autorilor între tumori, în 
ciuda absenței proliferării tumorale mono sau pluricelulare. Este vorba, de 
fapt, de leziuni distrofice sau displazice consecință a unei tulburări de 
dezvoltare osteocartilaginoasă, strâns legate de creşterea scheletului. În 
această categorie se includ: osteomul, infarctul osos, lacuna metafizară 
(defectul cortical), chistul osos solitar, chistul anevrismal; 

- leziunile multifocale cum este boala exostozantă (maladia Ombredanne), 
encondromatoza (maladia Ollier), displazia fibroasă (maladia Jaffe), 
neurofibromatoza (boala Recklinghausen), osteosarcomatoza. 

Din această cauză, aşa cum remarcă M. Forest [110], „conceptul de tumoră 
osoasă impune integrarea frecventă a noţiunilor anatomice, radiologice şi evolutive” 
şi nu doar simple criterii morfologice. 

Frecvența fiecărei entităţi tumorale diferă în raport cu seriile citate dar şi în 
legătură cu diferite zone geografice şi socio-culturale. 

Tomeno a publicat în 1987 o statistică din care reiese o frecvenţă a tumorilor 
benigne de 47%, a tumorilor maligne primitive de 35% şi a metastazelor de 15-18%. 
Alte statistici, precum cea a lui Campanacci pe 4681 de tumori dau cifre 
asemănătoare cu o prevalență mai mare (26,5%) pentru tumorile metastatice. Dintre 
tumorile maligne primitive, conform statisticii lui Tomeno, pe primul loc se situează 
osteosarcoamele (28%),  condrosarcoamele (24%), tumora Ewing (8%) 
fibrosarcoamele (7%), limfoamele (6%). Printre tumorile benigne cele mai frecvente 
sunt tumorile cu diferenţiere osoasă (17%), tumorile cu celule gigante (14%), 
exostozele (17%) şi condroamele (12%). 

Vârsta este o noţiune capitală în definirea tipului de tumoră. Astfel, la copil şi 
adolescent, anumite tumori sunt excepţionale: metastazele, tumorile cu celule 
gigante, fibrosarcomul, reticulosarcomul, plasmocitomul. Dimpotrivă, anumite tumori 
nu se evidenţiază decât la pubertate: chistul osos esenţial tipic, fibroamele 
nonosifiante, etc. 

Localizarea tumorilor osoase trebuie judecată în sens larg: pe schelet şi pe piesa 
osoasă propriu-zisă. 

Localizarea în funcţie de regiunea anatomică evidenţiază că cele mai frecvente 
sedii sunt: genunchiul, şoldul, bazinul, umărul şi rahisul. 

Localizarea pe os poate evidenția dezvoltări exo sau endoosoase. O tumoră 
exoosoasă corespunde fie unei tumori cu punct de plecare la periost sau de la placa 
diafizară (exostoza osteogenică, condrosarcomul, sarcomul juxtacortical), fie unei 
invadări a părților moi, evocatoare de malignitate (osteosarcom, tumoră Ewing). Într- 
o tumoră cu dezvoltare endoosoasă este capital de a stabili centru său geografic, 
epifizar, metafizar sau diafizar, în funcţie de care se orientează diagnosticul clinic şi 
radiologic. 

Diagnosticul tumorilor osoase 

Anamneza şi examenul clinic 

Chiar şi în era modernă a tehnologiilor imagistice avansate, diagnosticul tumorilor 
depinde încă mult de istoricul afecțiunii şi examinarea clinică a unui pacient cu 
tumoră osoasă. 

O caracteristică a istoricului bolii, care nu poate fi dedusă dintr-un studiu ima- 
gistic, este istoricul simptomatic descris de pacient care furnizează informaţii asupra 
perioadei de evoluţie a tumorii precum şi date valoroase privind factorii etiologici. 

Examenul fizic poate furniza multe informaţii care nu pot fi evidenţiate de 
imagistică. 

Tumorile musculo-scheletale pot fi benigne sau maligne. Malignitatea este 
determinată de abilitatea unui neoplasm de a se răspândi dincolo de zona de origine 
şi de a disemina în zone îndepărtate ale corpului. Tumorile musculo-scheletale 
metastazează în mod caracteristic prin intermediul circulaţiei sanguine spre plămân 
şi spre alte zone, osos limfatic sau cerebral. Rapiditatea de extindere şi întindere a 
metastazelor poate fi prezisă de gradul histologic al tumorii. Gradul histologic şi 
întinderea determină stadiul în care se află leziunea, în funcţie de care se stabileşte 
conduita terapeutică. 

Simptomatologia 

O tumoră osoasă se poate schematic manifesta prin trei tipuri de semne clinice: 
asimptomatică, algică sau/şi modificare de volum a membrului, fractură spontană. 

Formele asimptomatice — tumora este descoperită întâmplător, în cursul unui 
examen radiografic practicat cu un alt scop sau cu ocazia unui bilanţ al ansamblului 
scheletului, în căutarea unor alte localizări a unei tumori deja cunoscute. Valoarea 
diagnostică a unei leziuni plurifocale este foarte importantă deoarece orientează 
diagnosticul. Astfel, leziunile osoase plurifocale la adult sunt: metastazele, displazia 
fibroasă; la copil acestea sunt: encondromatoza, boala exostozantă, displazia 
fibroasă (fig. 2.48). 


Figura 2.48 
a — osteocondrom periferic (maladie exostozantă); b — condroblastom epifizar — tumori 
asimptomatice clinic, descoperite prin examen radiologic 

Formele simptomatice — tumora se dezvoltă la suprafața osului determinând 
apariția unei formaţiuni palpabile, evidentă în părţile moi, pe care le deformează 
(fig. 2.49). Altădată ea comprimă un pedicul vasculo-nervos sau jenează culisarea 
unui tendon. Semiologia tumorii este în acest caz de împrumut. Durerea este 
simptomul cel mai frecvent, fie secundar extensiei endoosoase a tumorii, fie datorată 
unor microfracturi. 


Figura 2.49 
Tumori simptomatice clinic la examenul fizic: 
a — osteocondrom gigant de humerus; 

b — osteocondrom gigant de omoplat. 


Fractura spontană — tumorile litice endoosoase fragilizează osul prin eroziunea 
corticalelor determinând producerea unei fracturi cu ocazia unui traumatism minor. 
Această fractură spontană este, în general, puţin dureroasă şi, în principiu, nu are o 
valoare diagnostică în sine, deoarece se poate produce atât în tumorile benigne cât 
şi în cele maligne sau în formele pseudotumorale (chist esenţial humeral proximal). 
Consolidarea acestor fracturi se realizează, pentru tumorile benigne în intervalul 
normal admis, fiind posibilă şi în cazul de metastaze. Cele mai frecvente fracturi 
spontane se produc, la adult, pe metastaze şi, la copil, pe chist esenţial al osului 
(fig. 2.50). 


Figura 2.50 
Tumori simptomatice prin fractură spontană pe leziuni litice endoosoase care fragilizează osul 
prin eroziunea corticalei 
a — fibrom nonosifiant extremitatea inferioară de femur; 
b — metastază carcinomatoasă subtrohanteriană; 
c — osteosinteză profilactică pe metastaze litice femurale 

Imagistica tumorilor 

Radiografia — joacă un rol important în evaluarea diagnostică. Fiecărui pacient 
suspect de o tumoră i se vor face obligatoriu radiografii ale regiunii afectate în 
incidenţe standard, față şi profil. În multe cazuri radiografia singură poate pune 
diagnosticul, nefiind necesare alte examene suplimentare. Alteori, ca în 
osteosarcom, este necesară aprofundarea investigaţiilor prin scanner şi RMN, pentru 
a preciza exact extensia intramedulară şi extracorticală, şi pentru a stabili 
stadializarea şi planul terapeutic (fig. 2.51). 


Figura 2.51 

Aportul imagisticii în evaluarea diagnostică a tumorilor 
a — radiografie de față care evidențiază o leziune litică distructivă în regiunea proximală a 
tibiei (osteosarcom), fără a putea preciza gradul de extensie locală; 
b, c — imaginile RMN pe secţiune frontală şi sagitală evidenţiază extensia medială, laterală şi 
posterioară în părțile moi a tumorii; 
d — imagine RMN pe secţiune transversală evidenţiază extensia posterioară a tumorii, 
comprimând pachetul vascular (săgeata). 


Radiografia furnizează, de regulă, date privind originea tumorii: epifizară, 
metafizară sau diafizară. Tumorile epifizare sunt, de regulă, benigne (condromul, 
condroblastomul la copil, tumora cu celule gigante la adult). Tumorile maligne 
primitive, cum este osteosarcomul se localizează în regiunea metafizară, în timp ce 
alte tumori maligne, precum sarcomul Ewing, mielomul multiplu şi limfomul malign 
sunt tumori medulare şi diafizare. O tumoră care ia punct de plecare pe suprafaţa 
unui os lung poate fi benignă (osteocondrom), dar poate fi şi un sarcom cu un grad 
scăzut de diferenţiere (sarcomul parosteal). Deşi se pot confunda uneori, tumorile 
benigne şi maligne, pot fi, totuşi, diferenţiate pe baza unor criterii certe, cum ar fi 
vârsta, localizarea tumorii (în care os şi în ce zonă anume din os), aspectul 
radiografic (tabelul 2.1, 2.2). 

Tumori osoase primitive Vârsta 
Tumori benigne O |10 |20 |30 |40 |50 |60 |70 


Osteom osteoid 
Osteoblastom 
Encondrom 
Osteocondrom 
Condroblastom 
Fibrom condromixoid 
Defect fibros cortical 
Fibrom non-osifiant 
Displazia fibroasă 
Chist osos solitar 
Chist osos anevrismal 
Tumora cu mieloplaxe 
Hemangiom 

Tumori maligne 
Osteosarcom 
Sarcom parosteal 
Sarcom periferic 
Condrosarcom 
Sarcom Ewing 
Limfom malign 
Mielom multiplu 
Plasmocitom solitar 
Fibrosarcom 
Histiocitom malign 
Adamantinom 
Sarcom vascular 
Cordom 
Metastază carcinomatoasă 


Tabelul 2.1 — Distribuția tumorilor osoase în funcție de vârstă 


Scintigrafia osoasă — pune în evidență gradul de activitate osteoblastică. Cea 
mai bună indicație pentru scintigrafia cu Te o reprezintă leziunile multiple suspecte 
cum ar fi: carcinoamele multiple, mielomul multiplu şi limfomul osos. Tehnica este 
simplă şi necostisitoare, necesitând o iradiere minimă a organismului. 

În tumorile metastatice, scintigrafii seriate pot realiza o bună urmărire a 
pacienţilor în privința eficacităţii tratamentelor pe cale sistemică. 

Scintigrafia osoasă este frecvent utilizată în stadializarea unei tumori primare, 
cum este osteosarcomul, pentru a vedea dacă pacientul nu are o leziune multifocală 
în altă parte a sistemului osos. 

Uneori scintigrafia poate da şi rezultate fals pozitive, ca în cazul mielomului 
multiplu sau al metastazelor unui carcinom cu celule sarcomatoase. De asemenea, 
nu trebuie uitat că există numeroase alte afecţiuni, cum sunt cele inflamatorii sau 
traumatice, care pot da o imagine de hiperfixaţie ce nu trebuie confundată cu 
scintigrafia pozitivă într-o tumoră. 

Tumori ale părţilor moi Vârsta 
Tumori benigne O |10 |20 |30 |40 |50 |60 |70 


Fibrom desmoid 
Lipom 
Hemangiom 
Limfangiom 
Tumora glomică 
Hemangiopericitom 
Neurinom (schwanom) 
Neurofibromatoză 
Mixom 

Tumori maligne 
Histiocitom malign 
Fibrosarcom 
Leiomiosarcom 
Liposarcom 
Rabdomiosarcom 
Sarcom sinovial 
Schwanom malign 
Angiosarcom 


Tabelul 2.2 — Distribuția tumorilor de părți moi în funcție de vârstă 


Computer-tomograful (CT) şi rezonanța magnetică nucleară (RMN) — rămân 
proceduri imagistice de vârf care sunt utilizate în situaţii clinice bine selectate. 

Computer-tomograful are cea mai bună indicație în leziuni mai mici care 
afectează  corticala osului, cum sunt osteomul osteoid la oasele lungi şi 
osteoblastomul scheletului axial (fig. 2.52). În aceste cazuri, CT-ul este superior 
RMN-ului deoarece , aceste din urmă nu evidenţiază corect structurile corticalei, care 
dau un semnal slab. În cazurile care interesează cu preponderență părțile moi, RMN- 
ul este superior CT-ului, cu excepţia cazurilor în care există un intens proces de 
calcificare, ca în cazul miozitei osifiante sau a condrosarcomului periferic. 


Figura 2.52 
Imagine computertomografică a unui: 
a — osteoblastom interesând unghiul postero- 
lateral al vertebrei lombare; 
b — condrosarcom depăşind cortexul aripei iliace 


CT-ul este actualmente metoda imagistică principală de stadializare a unui 
sarcom sau când se caută leziunile metastatice pulmonare sau abdominale. 

RMN-ul, care a apărut mai recent decât CT-ul îşi găseşte cele mai multe utilizări 
în evaluarea leziunilor de părţi moi non-calcificate. Spre deosebire de CT, RMN 
permite o excelentă vizualizare atât în plan longitudinal cât şi în plan axial. El poate 
evidenția anatomia părţilor moi, incluzând vase şi nervi, eliminând nevoia de 
arteriografie şi mielografie (fig. 2.51). 

Biopsia tumorală 

Este ultima investigaţie înaintea stadializării, deoarece ea poate influența 
imagistica, în special RMN-ul. În cele mai multe cazuri imagistica ajută chirurgul în 
alegerea celui mai bun loc pentru biopsie, adică a celui mai bun țesut pentru 
diagnostic care se găseşte la periferia tumorii, la limita cu țesutul normal. 

Biopsia ridică o serie de probleme care trebuie luate în consideraţie în decizia 
terapeutică. Astfel, o problemă poate fi legată de dimensiunile mici ale probei 
bioptice în raport direct cu experienţa limitată a anatomopatologului. O altă problemă 
este legată de localizarea inciziei cutanate şi a abordului pentru prelevarea de țesut 
bioptic, în raport cu experiența limitată în domeniu a chirurgului care o efectuează. 
Există în aceste cazuri un risc de contaminare a unor structuri vitale (vase, nervi) din 
vecinătate şi posibilitatea schimbării indicaţiei conservatoare (rezecție-reconstrucţie) 
într-o indicație radicală (amputaţie). De aceea, pentru a evita această problemă, în 
cazul tumorilor suspect maligne, chirurgul care efectuează biopsia va fi şi cel care va 
aplica tratamentul chirurgical definitiv. 

Inciziile transversale trebuiesc evitate, sutura plăgii după excizia fragmentului 
bioptic fiind dificilă. Hemostaza trebuie să fie riguroasă având în vedere sângerarea 
difuză, uneori masivă, specifică unor forme de tumori maligne osoase. 

Puncţia bioptică este o biopsie executată cu ac sau trocar, evitând gestul clasic 
chirurgical. Ea poate fi o tehnică utilizată în centrele specializate, în special pentru 
leziunile uşor de diagnosticat, cum ar fi metastazele sau rabdomiosarcomul. Totuşi, 
în cazul sarcoamelor primare, tumora poate fi heterogenă (osteolitică şi 
osteoformatoare) astfel încât biopsia prin puncţie nu este suficientă pentru 
diagnosticul anatomo-patologic. În cazul leziunilor pelvine profunde, sau a unor 
leziuni cardio-vasculare, o puncţie-biopsie ghidată de computer-tomograf este ideală, 
deoarece evită contaminarea multicompartimentală. 

În cazul exerezei chirurgicale a unei tumori mici, care probabil este benignă, 
corect este să se recolteze şi o mică margine de țesut sănătos din jurul tumorii, 
evitând astfel o nouă intervenţie chirurgicală, în cazul în care examenul anatomo- 
patologic stabileşte alt diagnostic. De asemenea, înaintea practicării biopsiei este 
bine a exista un consult între chirurg şi anatomo-patolog în privința modalităţilor de 
recoltare, a locului de recoltare şi a transportului probelor bioptice. 

Stadializarea tumorilor 

După ce toate investigațiile pentru precizarea diagnosticului au fost terminate se 
poate face stadializarea tumorii. Stabilirea cu exactitate a stadiului evolutiv al tumorii 
are o foarte mare importanţă în conceperea planului terapeutic şi a prognosticului 
vital. 

Sistemul preferat şi acceptat unanim este cel propus de Enneking [35]. El clasi- 
fică tumorile în trei stadii (|, II, III) pe baza aspectului biologic şi anatomo-patologic ca 
şi pe probabilitatea metastazării în ganglionii limfatici regionali sau la distanţă: 

- stadiul | — se referă la sarcoamele cu grad mic de malignitate, cu mai puţin de 
25% risc de metastazare; 

- stadiul II — se referă la sarcoamele cu grad ridicat de malignitate, cu peste 25% 
şanse de metastazare; 

- stadiul III — sunt tumorile, cu grad mic sau mare de malignitate care dau 
metastaze la distanţă (ganglion limfatic sau organ). 

Enneking clasifică mai departe tumorile pe baza aspectului: 

-  intracompartimental (tip A); 

-  extracompartimental (tip B); 

Tumorile de tip A sunt limitate de bariere anatomice, cum ar fi planurile fascio- 
musculare şi au mai multe şanse de a fi excizate chirurgical decât tumorile de tip B. 
O leziune limitată la un singur corp muscular sau o leziune osoasă care nu a invadat 
țesuturile vecine, va fi clasificată în tipul A. O leziune la nivelul spaţiului popliteu, al 
axilei, pelvisului sau porțiunii medii a mâinii sau piciorului, vor fi clasificate în tipul B. 
Un fibrosarcom cu grad mic de malignitate, localizat la nivelul planului fascial al 
muşchiului biceps, fără metastaze dovedite, va fi clasificat în stadiul IA. Un 
osteosarcom malign al femurului distal, cu invazia muşchilor din vecinătate 
(confirmată prin RMN), va fi clasificat ca o tumoră IIB; dacă CT-ul evidenţiază 
metastaze pulmonare, acelaşi osteosarcom va fi clasificat ca tumoră IIIB. 


3. Diformităţțile osului 


Diformitățile coloanei vertebrale (scolioza şi cifoza) 

Curburile anormale ale coloanei vertebrale pot apare la orice grupă de vârstă şi 
au caracteristici foarte variate. Curburile pot fi: idiopatice, congenitale sau por apare 
în boli neuromusculare tumori sau infecții. Curburile pot fi de mică amploare şi fără 
agravare în timp sau dimpotrivă pot avea o evoluţie continuă spre agravare, 
necesitând tratament urgent şi complex. Apariţia lor poate fi uneori primul semn al 
unor importante maladii, nedepistate anterior. 

Scolioza 

Scolioza reprezintă curbura laterală a coloanei vertebrale, care se produce, deci, 
în plan frontal, pusă în evidenţă la examenul clinic din spatele bolnavului şi pe 
radiografii în incidențe standard. Curbura poate fi unică sau pot exista curburi 
multiple, descrise după direcția deplasării lor în convexitate (dextroconvexe sau 
levoconvexe). La o coloană flexibilă şi suplă, prezenţa unei singure curburi, mai 
rigidă, poate antrena apariţia de curburi fiziologice compensatorii în direcția opusă, 
deasupra şi dedesubtul curburii primare. 

Scolioza adevărată include o componentă rotaţională ce nu poate fi în totalitate 
apreciată clinic şi radiografic, precum şi o componentă lordotică. Surprinzător, 
adesea, curbura laterală poate trece neobservată, în timp ce rotația vertebrelor, care 
însoţeşte scolioza este caracteristica clinică care permite detectarea clinică. 

Cifoza este curbura în plan sagital, adică în flexie, a coloanei vertebrale, 
apreciată cel mai corect prin examinarea din profil a pacientului şi pe radiografii de 
profil. Dacă cifoza este foarte accentuată se constituie o proeminenţă în plan sagital 
numită gibus. 


C 
Figura 2.53 
Definirea diformităţilor coloanei 
a — scolioză; 
b — cifoză; 
c - lordoză 
b c 

Lordoza constă în accentuarea curburii lordotice şi însoţeşte adesea scolioza sau 
poate fi secundară unei contracturi a şoldului (fig. 2.53). 

Depistarea curburilor (examenul clinic şi semiologia deformațiilor coloanei) 

Cele mai multe diformităţi ale coloanei sunt detectate prin examen fizic. 
Examinarea coloanei vertebrale trebuie să respecte următorul protocol: 

1. Examenul fizic 

- pacientul în ortostatism, cu spatele la examinator; 

- verificarea simetriei bazinului, sau a asimetriei coastelor, omoplatului, gâtului şi a 
umerilor (asimetrie inversă bazin-umeri), inegalităţi ale membrelor inferioare cu 
posibilitatea dispariţiei scoliozei la egalizarea membrelor; 

- echilibrarea bazinului, aşezând pacientul pe o suprafaţă tare, dacă pelvisul nu 
poate fi echilibrat cu pacientul în ortostatism; 

- pacient înclinat în faţă cu evidenţierea proeminenţei asimetrice a musculaturii 
paravertebrale lombare, a cuşitii toracice (torace oblic-ovalar), sau a omoplaților, 
sugerând o deviaţie rotaţională a scoliozei. Amplitudinea asimetriei corespunde cu 
severitate curburii, convexitate curburii fiind direcționată spre partea cea mai 
proeminentă. Proeminenţa costală poate fi cuantificată prin măsurarea directă a 
înălțimii gibusului sau folosind un scoliometru; 

- aprecierea decompensării determinată cu ajutorul firului de plumb plasat superior 
pe spinoasa C7. El măsoară distanţa la care apare deviația faţă de pliul interfesier,; 

- aprecierea reductibilității diformităţii se evaluează calitativ prin înclinarea 
pacientului în direcția care produce corectarea curburii; 

- examinare din lateral, în ortostatism şi poziţie înclinat înainte, care evidenţiază o 
cifoză, singură sau asociată scoliozei; 

2. Examenul neurologic 

Se investighează: 

- integritatea motorie şi senzitivo-senzorială a memebrelor inferioare şi superioare 
pentru a depista dacă substratul curburii nu este o afecţiune neuro-musculară; 

- se testează reflexivitatea pentru a evidenția prezenţa unor reflexe asimetrice sau 
patologice (clonus, Babinski pozitiv). Un reflex abdominal asimetric este asociat cu o 
leziune rahidiană intracanaliculară ca siringomielia, diastematomielia, tumoră 
medulară; 

- testarea mersului normal precum şi pe vârfuri şi pe călcâie; 

- rezultate anormale ale testelor clinice impun investigaţii imagistice ulterioare 
(RMN, scanner). 

3. Imagistica 

Se impune examen radiologic al întregii coloane, în incidenţe standard, faţă şi 
profil pentru a putea evalua: tipul diformităţii, severitatea şi localizarea curburii 
precum şi depistarea unor leziuni asociate. 

Deoarece curburile primare scoliotice şi cifotice sunt de obicei mai rigide decât 
segmentele normale, neafectate ale coloanei, radiografiile pe coloana vertebrală 
înclinată (bending test) evidenţiază care curburi sunt „structurale? şi care sunt 
„compensatorii, secundare, mai flexibile decât cele structurale. Pentru a măsura 
curbura şi a aprecia obiectiv gravitatea deviaţiei se utilizează metoda Cobb 
(fig. 2.54), în care gradul de înclinare între platourile vertebrale cele mai înclinate 
descriu unghiul curburii. 

Concret se trasează axele corespunzătoare platourilor vertebrale ale vertebrelor 
superioară şi inferioară, care prezintă înclinația şi rotația maximă în concavitatea 
curburii. Pe aceste axe se coboară perpendiculare a căror intersecţie va da valoarea 
unghiului Cobb. 

a o o) Figura 2.54 
Metoda Cobb de măsurare a 
deformaţiei scoliotice 
a — aprecierea gravităţii curburii prin 
(5 măsurarea în grade a deformaţiei; 
(>) b — unghiul a (unghiul deformației 
O eo) măsurat între axe) este egal cu p 


eg (intersectia perpendicularelor pe axe) 

4. Alte investigații 

La pacienţii cu semne neurologice şi la cei cu curburi de peste 60° cu probleme 
respiratorii se vor efectua probe funcţionale ventilatorii, în special dacă se prevede o 
intervenţie chirurgicală. 

Forme anatomo-clinice de scolioze 

1. Scolioza idiopatică - nu are o cauză aparentă, fiind mai frecventă la 
adolescente, dar cu posibilitatea apariţiei la orice vârstă, la ambele sexe. 

Tipic, scolioza idiopatică a adolescentului este curbură convexă la dreapta la 
nivelul coloanei dorsale. Pentru pacienţii care au curburi atipice, trebuie efectuate 
examene amănunțite, (RMN, EMG) înainte de a afirma caracterul idiopatic al 
scoliozei. Multe curburi idiopatice cresc în amplitudine odată cu dezvoltarea 
adolescentului şi continuă astfel până la atingerea maturității scheletului. De aceea 
chirurgul ortoped care îngrijeşte pacientul trebuie să determine şi să afirme cu 
exactitate dacă curbura va progresa în perioada de creştere şi maturizare a 
scheletului. Pentru estimarea maturității scheletului se urmăreşte gradul de osificare 
al crestei iliace (semnul Risser), ştiut fiind că osificarea începe la pubertate şi se ma- 
nifestă radiologic din lateral spre medial de-a lungul întregii creste iliace (fig. 2.55). 


Figura 2.55 
| IV, v Testul Risser (radiologic) care atestă 
52 < maturitatea scheletului 
` Risser l — mai puțin de 25% osificare; 
Risser II — 50% osificare; 
Risser Ill — 75% osificare; 


= 
A 
N? c J Risser IV — osificare completă; 
Risser V -— fuziune completă a 
cartilajului crestei iliace cu maturizare 
CS completă a scheletului 


2. Scolioza congenitală — este cauzată de malformații structurale şi de formă 
ale vertebrelor. Ea nu are legătură cu vârsta deoarece nou născuţi pot prezenta 
scolioze idiopatice în ciuda faptului că au fost născuţi cu curburi normale. 
Malformaţiile vertebrale congenitale apar devreme, în viața embrionară (înainte de 7 
săptămâni) şi se crede că ar reprezenta erori în formarea segmentelor coloanei 
vertebrale, ştiut fiind că ele îşi au originea în condensarea mezenchimului primitiv al 
celulelor embrionare. 

Diagnosticul scoliozei congenitale trebuie completat de o atentă examinare 
cardiacă şi renală pentru a evidenția eventuale malformații ale acestor organe. 

Scolioza congenitală poate interesa una sau mai multe vertebre sau câteva tipuri 
de anomalii vertebrale se pot întâlni la acelaşi pacient. Predicţia progresiei acestui tip 
de scolioză este dificilă şi poate fi realizată numai pe radiografii seriate în timp. 

3. Scolioza neuro-musculară şi alte scolioze — se referă la acele tipuri de 
curburi scoliotice care apar asociate unor boli neuro-musculare sau unor tumori 
benigne ale coloanei vertebrale (osteom osteoid, osteoblastom). Neurofibromatoza 
este asociată atât cu scolioza cât şi cu cifoza şi conduce la apariţia de curburi scurte, 
angulate, care impun tratament chirurgical. 

Cifoza 

Cifozele pot fi congenitale, traumatice sau dobândite. Unii pacienţi nu au nevoie 
de nici un tratament în timp ce alţii necesită un tratament ortopedic sau mai ales 
chirurgical adecvat. 

Forme anatomo-clinice 

1. Cifoza posturală — reprezintă o variaţie a posturii normale şi este, de cele mai 
multe ori, o problemă cosmetică. În aceste cazuri nu se constată nici o altă afecțiune 
asociată, coloana fiind suplă şi capabilă de hiperextensie. De multe ori nu este 
nevoie sau nu răspunde la nici un tratament. 

2. Cifoza Scheuermann -— este o tulburare de creştere la nivelul nucleilor de 
creştere vertebrali care afectează adolescenții în special băieţii şi produce o curbură 
anterioară progresivă şi rigidă a coloanei toracice. Mai rar afectează coloana 
lombară, determinând diminuarea lordozei lombare. Cel mai adesea, este moderat 
dureroasă şi cu jenă funcţională minimă. Examenul radiografic evidenţiază 
comprimarea în formă de pană a corpilor vertebrali, neregularități ale platourilor 
vertebrale (noduli Schmoril) şi cifoză (fig. 2.56). 


Figura 2.56 
Aspect radiologic al cifozei Scheuermann 


Cifoza lombară Scheuermann răspunde la tratamentul simptomatic cu 
medicamente decontracturante şi antiinflamatorii sau la un corset lombar de suport. 
Afectarea toracică, cu durere sau cifoză cu 15-20” mai mare decât normalul, poate fi 
tratată cu un corset Milwaukee (fig. 2.57). 

Figura 2.57 
Corset Milwaukee (orteză cervico-toraco- 
lombo-sacrată - CTLSO) utilizat în tratamentul 
cifozelor dorsale şi al scoliozelor dorso- 


Tratamentul cu corsete este de regulă eficient în controlul durerii şi pentru 
corecţia cifozei structurale. Adesea el nu este menținut decât în cursul nopții. Boala 
Scheuermann este excepţie de la regula generală că imobilizarea în corset trebuie 
făcută în timpul fazei de creştere pentru a corecta diformitatea, deoarece şi pacienți 
cu vârste de peste 18-20 de ani pot avea rezultate favorabile după aplicarea 
corsetului Milwaukee. Cazurile severe de cifoză peste 40° pot necesita corecție 
chirurgicală prin instrumentațţie spinală şi artrodeză segmentară (fig. 2.58.a,b,c). 


Figura 2.58 
Cifoză gravă care a 
beneficiat de corecție 
chirurgicală prin 
instrumentatie spinală 
şi artrodeză segmentară 
a — aspect preoperator 
b — aspect postoperator 

3. Cifoza congenitală — reprezintă un grup important de boli care, ca şi scolioza 
congenitală poate fi determinat de eşecul formării vertebrelor (hemivertebră) sau 
eşec al segmentării embrionare. În cele mai multe cazuri, leziunea tinde să 
determine o creştere inegală, astfel încât cifoza se agravează odată cu creşterea 
coloanei. Aceasta poate produce inflexiunea măduvei spinării la nivelul cifozei cu 
instalarea paraplegiei. Din această cauză, orice cifoză progresivă congenitală trebuie 
tratată chirurgical pentru a preveni complicațiile neurologice, indiferent de vârsta 
copilului. 

4. Cifoza traumatică — reprezintă o compresiune traumatică a vertebrelor care 
poate conduce la o cifoză simptomatică sau cu implicaţii cosmetice. Aceasta poate fi 
prevenită prin stabilizare chirurgicală precoce a leziunilor traumatice spinale 
instabile. 

5. Cifoza infecțioasă — este determinată de distrucţia septică a corpilor 
vertebrali care poate antrena o cifoză severă. În special tuberculoza vertebrală poate 
produce cifoze grave şi paraplegie în timp ce infecția bacteriană cu germeni banali 
determină diformităţi şi consecințe mai puţin grave. În aceste cazuri tratamentul 
constă, în cifoza bacilară, în chimioterapie tuberculostatică, debridarea chirurgicală şi 
drenaj al abceselor reci paravertebrale, decompresiunea măduvei spinării şi 
artrodeza vertebrală pentru a preveni evoluţia progresivă a diformității. 

Diformitățile şoldului 

Displazia de şold 

La nou-născut şoldul este instabil deoarece muşchii sunt slab dezvoltați, 
suprafeţele cartilaginoase sunt uşor deformabile şi ligamentele sunt laxe. Prezentaţie 
pelvină la naştere determină o poziţionare forțată a fătului cu şoldul în flexie şi 
adducţie. Această poziţie poate determina o întindere în exces a capsulei exterioare 
a şoldului care face articulaţia şi mai instabilă. Istoricul familial evidenţiază de cele 
mai multe ori o ereditate încărcată în acest sens, în special pe linie feminină. 

Această instabilitate relativă poate antrena o subluxaţie asimptomatică 
(deplasare parţială) sau luxaţie (deplasare completă a şoldului). Deplasarea capului 
femural la nou-născut este proximală (postero-superioară), datorită tracţiunii 
muşchilor flexori ai şoldului şi muşchilor fesieri. În şoldul subluxat presiunea 
asimetrică determină turtirea progresivă a marginii acetabulare postero-superioare şi 
a porțiunii mediale a capului femural (displazie). 

În şoldul complet luxat apare de asemenea un grad de displazie deoarece 
dezvoltarea articulației normale necesită o mişcare concentrică a suprafețelor 
articulare. 

Displazia de şold are o incidenţă de aproximativ 1 la mia de nou-născuţi, 
preponderent la sexul feminin (până la 3%/00). Este mai frecventă în prezenţa unor 
factori de risc reprezentaţi de ereditatea familială, prezentaţia pelvină şi naşterea prin 
operaţie cezariană, sexul feminin, făt mare, primul născut. Poate fi bilaterală însă 
mai frecvent unilaterală, de partea stângă. 

Prognosticul dispalziei de şold depinde esenţial de depistarea sa precoce care se 
poate realiza atât clinic cât şi imagistic. 

Clinic există o serie de manevre specifice care pot pune în evidenţă şoldul luxat 
sau subluxat dar şi şoldurile laxe, instabile, dar corect poziționate. Acest tip de 
articulaţie se poate luxa mai târziu sau poate dezvolta o formă minoră de displazie, 
responsabilă de o artroză prematură a şoldului. Au fost imaginate şi sunt descrise 
numeroase teste clinice şi manevre care pot pune în evidenţă displazia şoldului, cum 
ar fi: testarea asimetriei pliurilor cutanate, testul Galeazzi, testul Barlow, manevra 
Ortolani, etc. (fig. 2.59). 

Figura 2.59 
Examinarea clinică a şoldului displazic 
la copilul mic (şoldul stâng afectat) 
a — asimetria pliurilor fesiere 
b — testul Galeazzi; 
c — limitarea abducției; 
e, d, f — testele Ortolani şi Barlow 


Imagistica este foarte importantă în stabilirea cu rigurozitate a diagnosticului de 
dispalzie. 

Deoarece la copil cea mai mare parte a scheletului osos este cartilaginos pe 
radiografia de faţă a bazinului pot fi trasate câteva linii şi unghiuri pentru a evidenția 
unii parametri geometrici, în aşa-numitul cadran al lui Ombredanne (fig. 2.60.a,b). 
Se poate astfel evidenția displazia acetabulară şi/sau displazia femurală, dar şi 
anteversia exagerată a colului femural. 


a 


Linia 
Y-urilor 


Şold Poziția anormală a Şold 
„ luxat femurului normal 
Figura 2.60 


Cadranul Ombredanne 
a — linii şi unghiuri care măsoară gradul displaziei 
b — aspectul schematic al imaginii radiologice în şoldul displazic sau luxat 


Pe măsură ce nou-născutul creşte multe manevre diagnostice care sunt pozitive 
la această vârstă se modifică deoarece părţile moi se acomodează în timp cu 
structurile deplasate, de aşa manieră încât manevre precum Ortolani sau Barlow 
devin negative. În aceste situaţii displazia poate fi recunoscută doar atunci când 
copilul începe să meargă şi se manifestă printr-o hiperlordoză şi mers legănat, 
specific. În această etapă radiografiile sunt patognomonice. 

Antetorsiunea colului femural 

Direcţia prea anterioară a colului femural antrenează o atitudine şi un mers 
anormal prin impunerea atitudinii de rotaţie internă a întregului membru inferior. 
Normalizarea spontană este posibilă către vârsta de 8 ani. În alte cazuri când 
antetorsiunea persistă şi atitudinea vicioasă este jenantă funcţional şi estetic se 
impune corecţia chirurgicală prin osteotomie de derotaţie la nivelul femurului 
(fig. 2.61). 


Figura 2.61 
Antetorsiunea colului femural 


Diformitățile genunchiului (genu varum şi genu valgum) 

Genu varum este o deformaţie arcuată a membrelor inferioare cu depărtarea 
genunchilor când picioarele sunt în contact în ortostatism. Rahitismul poate fi una 
dintre cauze, evoluţia putând fi benignă cu normalizare către vârsta de 4 ani. 

Genu valgum reprezintă deformația inversă: când genunchii se ating picioarele 
rămân depărtate. Normalizarea are loc, de regulă, către vârsta de 5 ani (fig. 2.62). 


Figura 2.62 
Diformitățile genunchiului 


Genu varum Genu valgum 

Diformitățile piciorului 

Piciorul strâmb congenital varus equinus 

Reprezintă o diformitate fixă severă a piciorului (fig. 2.63.a,b) care se caracteri- 
zează prin flexie plantară fixă (equin), inversiune şi rotaţie axială internă a articulației 
talo-calcaneene (varus), subluxaţie medială a articulaţiilor calcaneo-cuboidiene şi 
astragalo-scafoidiene (adductus), la care se poate asocia şi un cavus sever. 


Medio- 
piciorul în 
adductie şi 
supinație 


Glezna 
alcaneul în flectată 
inversiune şi Plantar 


rotaţie internă Figura 2.63 
Piciorul strâmb varus equin 
a — tipul şi direcția deformațiilor piciorului 
b — aspect clinic al piciorului strâmb varus equin 


Poate fi uni sau bilateral, mai frecvent la bărbaţi, iar când apare la femei este mai 
grav. 

Clinic, diagnosticul este evident prin aspectul caracteristic şi inversarea plantei 
care în unele cazuri priveşte intern şi superior. El se asociază întotdeauna şi cu 
amiotrofia gambei cu reducerea circumferinței sale datorată fibrozei musculare. 

Piciorul varus equin poate fi depistat încă din faza intrauterină prin examen 
ecografic prenatal. După naştere, examenul radiografic este important în planning-ul 
preoperator sau când copilul are vârsta la care ar putea merge şi trebuie luată o 
decizie în acest sens. Pe radiografie, se remarcă: flexia plantară a piciorului, 
deplasarea dorsală a scafoidului pe astragal, subluxaţie medie reziduală sau 
deplasarea scafoidului pe astragal şi a cuboidului pe calcaneu. 

Piciorul strâmb congenital talus-valgus 

La naştere piciorul este în dorsi-flexie marcată, astfel încât fața dorsală a 
piciorului priveşte fața anterioară a tibiei (fig. 2.64). Retropiciorul este în eversiune 
moderată sau accentuată. Mobilitatea piciorului este limitată, iar în cele mai multe 
cazuri flexia plantară peste 90° nu este posibilă. 


TA Figura 2.64 


A A Picior strâmb talus-valgus 

Metatarsus varus 

Piciorul este deformat către interior. Evoluţia este favorabilă, cu condiţia ca 
tratamentul să fie precoce, deoarece deformația devine ireducitibilă în câteva luni. 
Tratamentul constă în kineziterapie prin manevre pasive de tracţiune şi active de 
solicitări musculare, la care se adaugă un tratament postural prin imobilizare 
permanentă în poziţie de corecție. Vindecarea se obține după câteva luni de 


tratament (fig. 2.65). 


Figura 2.65 


Picior strâmb metatarsus varus 

Piciorul scobit (cavus) congenital 

Este un picior la care arcul longitudinal este mai mic decât normal. Frecvent se 
asociază cu o deformaţie în varus a piciorului, cu degete în grifă şi cu hipotrofia 
muşchilor gambei sau a piciorului. 

Pacientul acuză frecvent durere pe fața anterioară a gleznei asociată cu mers 
sprijinit pe vârful degetelor (digitigrad). Această situație se datorează modificărilor 
anatomice din piciorul cavus. Antepiciorul este în flexie plantară severă pe 
retropicior, necesitând o dorsiflexie marcată compensatorie. Când cavusul devine 
prea sever, dorsiflexia gleznei este blocată cu apariţia durerilor şi „impingement'-ului 
anterior, la nivelul gleznei. Incapacitatea de a flecta dorsal mai mult glezna 
compromite antepiciorul în care numai capul metatarsienelor vine în contact cu solul 
(fig. 2.66). 


Figura 2.66 
Piciorul strâmb cavus (scobit) 
a — aspect clinic 
b — aspect radiografic (schematic) 


Cauza piciorului cavus este de obicei un dezechilibru muscular din perioada de 
creştere. Boala se întâlneşte mai rar în prima copilărie, frecvent după vârsta de 8-10 
ani. Deşi dezchilibrul muşchilor intrinseci este o cauză majoră a piciorului cavus, o 
afectare a muşchiului gambier anterior sau peronieri este de asemenea o cauză. 

Piciorul cavus se întâlneşte rar în afara unei afecţiuni neuro-musculare, motiv 
pentru care diagnosticul de cavus trebuie să se însoțească şi de un consult 
neurologic complex cu RMN, EMG sau mielografie, necesare pentru diagnosticul 
afecțiunii neurologice de bază. Principalele afecțiuni neurologice care se pot însoți 
de picior cavus sunt: paralizia cerebrală (IMOC), boala Charcot-Marie, boala 
Friedreich, distrofia musculară, spina bifida. 

Piciorul plat 

Constă în pierderea valorii normale a arcului longitudinal-medial al piciorului care 
este mult mai mare. De regulă, piciorul este flexibil, astfel încât arcul longitudinal 
apare atunci când piciorul nu este în sprijin. Piciorului plat i se asociază adesea un 
valgus al retropiciorului. De multe ori se constată o continuitate pe linie ereditară în 
transmiterea acestei diformităţi. 

Diagnosticul piciorului plat necesită o examinare atentă. Mobilitatea 
subastragaliană este de regulă normală. Piciorul plat cu reetropicior în valgus în 
ortostatism poate evidenția la examinarea din spate un arc longitudinal normal şi un 
varus al calcaneului datorită contracţiei musculare atunci când pacientul se ridică pe 
vârful degetelor. Trebuie pus în evidenţă şi alte modificări, cum ar fi durioamele 
plantare, în special la nivelul antepiciorului, corespunzător capetelor metatarsiene. 
Radiografiile în ortostatism evidenţiază modificarea de arc longitudinal şi o eventuală 
subluxaţie moderată laterală a articulației astragalo-scafiodiene, care în cazurile 
grave poate prezenta modificări artrozice însemnate (fig. 2.67). 


Q 

Picior scobit Picior normal Picior plat 


Figura 2.67 
Aspectul amprentei plantare ale diferitelor diformităţi ale piciorului în raport cu piciorul normal 

ELEMENTE DE PATOLOGIE ARTICULARĂ TRAUMATICĂ 
1. Entorsele ligamentare 


Definiţie 

Termenul de entorsă defineşte o alterare traumatică a structurilor capsulo- 
ligamentare articulare inextensibile prin distensia sau ruptura completă sau 
incompletă a ligamentelor în funcţie de gravitatea traumatismului şi persistența 
factorului traumatic. 

Mecanismul de producere 

Traumatismele articulaţiilor se produc de obicei prin mecanism indirect de 
inflexiune sau combinat de flexie şi rotaţie cu pivotarea unui segment de membru în 
jurul celuilalt care este fixat (fig. 2.68). 


Figura 2.68 
Mecanismul de producere al entorsei de genunchi 
— o mişcare combinată de flexie-valgus-rotaţie externă 
asociată unei senzații de cracment sunt elementele 
care definesc gravitatea unei entorse de genunchi 


Cracment 
şi durere 
Rotatie 


Flexie internă 


valgus 


Rotatie 
externă 


Impactul maxim este la nivelul ligamentelor şi capsulei articulare, elemente de 
bază de stabilizare articulară. Atunci când forța traumatică este suficient de mare, se 
produce de regulă, o ruptură ligamentară sau smulgerea unei inserții ligamentare pe 
os. Cartilajul articular poate fi şi el lezat dacă suprafețele articulare sunt comprimate 
sau dacă se produce o fractură articulară. Ca o regulă generală, la adult, punerea în 
tensiune forțată a ligamentelor conduce mai degrabă la ruptură ligamentară decât la 
fractură sau smulgere osoasă, spre deosebire de vârstnici, unde, pe fondul 
osteoporozei ligamentele pot rezista şi se produce o fractură osoasă sau o tasare 
articulară de partea opusă compartimentului articular interesat. La copii, se poate 
produce o fractură-separare a cartilajului de conjugare, mai degrabă decât o leziune 
ligamentară. 

De forma articulației depinde natura mişcărilor posibile şi de mărimea şi 
importanța ligamentelor depinde efectuarea sau nu a unor mişcări. Doar articulațiile 
sferice ale umărului şi şoldului au un grad foarte mare de libertate al mişcărilor. 
Majoritatea celorlalte articulaţii nu permit mişcarea decât în anumite limite şi 
formațiunile ligamentare indispensabile stabilităţii lor au un rol, cu atât mai important, 
cu cât articulaţia este mai puţin congruentă, cum este cazul articulației genunchiului. 

Clasificare anatomo-clinică 

În funcţie de gravitatea şi persistența traumatismului cauzator precum şi a 
mecanismului de producere, leziunile ligamentare pot fi clasificate în numeroase 
feluri. 

În principiu, atunci când forța traumatică a fost moderată şi de scurtă durată şi 
mecanismul indirect, vorbim de entorsă stabilă (benignă). Ea presupune, în principiu, 
o distensie ligamentară sau o ruptură fibrilară, parţială, a unei sau mai multe 
fascicule ligamentare, cu păstrarea stabilităţii articulare. 

Atunci când forța traumatică a fost puternică şi prelungită şi mecanismul de 
producere a favorizat producerea acestui tip de traumatism, consecinţa este ruptura 
parțială sau totală, superficială şi profundă a fasciculelor ligamentare. Articulația este 
destabilizată şi vorbim de o entorsă gravă (instabilă). Cele mai afectate articulații 
sunt cele cel mai puţin protejate de muşchii periarticulari: genunchi, gleznă şi 
articulațiile degetelor. 

Simptomele clinice şi diagnostic 

În entorsa stabilă, articulaţia este destinsă (hidartroză) şi dureroasă cu o 
eventuală zonă limitată de echimoză periarticulară. Palparea ligamentului pe toată 
lungimea sa pune în evidenţă unul sau mai multe puncte dureroase pe traiectul său 
sau/şi la locul de inserţie al ligamentului. Confirmarea diagnosticului, cu infirmarea 
oricărei leziuni osoase asociate impune un tratament conservator cu imobilizare şi 
punere în repaus a articulației până când durerile dispar. 

În entorsa gravă durerea este intensă şi persistentă, cu reacţie articulară 
importantă (hemartroza) şi echimoză întinsă, difuză în compartimentul afectat. 
Examinarea clinică a bolnavului nu este posibilă decât după anestezie generală. 
După relaxare şi dispariţia durerii sub anestezie se poate pune în evidenţă 
instabilitatea articulară care face, cel puţin clinic, diferenţierea de entorsă (fig. 2.69). 

Figura 2.69 
Entorsă gravă de genunchi în care se observă căscarea interliniului intern al genunchiului la 
mişcarea de valgus forțat: a — clinic; b — schematic. 


Radiografia poate pune în evidenţă un fragment detaşat de la locul de inserţie al 
ligamentului sau deschiderea şi căscarea anormală a spaţiului articular de partea 
lezată, atunci când radiografia este făcută cu membrul în poziţie forțată, care 
reproduce mecanismul entorsei (radiografii în poziție menţinută) (fig. 2.70). 

Figura 2.70 
Entorsă gravă de gleznă (ruptura ligamentului lateral extern) 
a — poziție normală; 
b — mişcare de varus equin forțat al piciorului; 
c — imagine radiografică a poziţiei forțate (radiografie în poziție menţinută) care confirmă 
gravitatea entorsei prin căscarea evidentă a interliniului articular de partea externă. 


2. Luxaţiile şi subluxațiile articulare 


Definiţie 

Pierderea permanentă a contactului între suprafețele articulare, prin leziuni 
importante ale tuturor elementelor intra şi periarticulare de stabilizare constituie 
luxaţia. Subluxaţia implică un grad mai mic de deplasare a elementelor constitutive 
articulare, astfel încât suprafeţele articulare rămân parţial în contact. 


Mecanismul de producere 

Luxaţia este cu atât mai frecventă cu cât articulaţia este mai incongruentă şi 
mobilă iar legăturile casulo-ligamentare sunt mai laxe şi fragile. Toate articulațiile 
sunt susceptibile în principiu de a suferi o luxaţie dar în ordinea frecvenţei riscul 
maxim este pentru articulaţia umărului, cotului, şoldului, genunchiului pumnului şi 
mâinii, gleznei şi piciorului. 

Traumatismul este aproape întotdeauna indirect şi complex. El antrenează o 
breşă articulară şi o ruptură capsulo-ligamentară sau fractură articulară care permite 
dizlocarea articulară. În principiu, orice mişcare forțată sprijinită şi prelungită poate fi 
cauză de luxaţie. 

Anatomie patologică şi clasificare 

În funcţie de ruptura capsulo-ligamentară se definesc: 

-  luxaţii regulate, cu atitudine caracteristică explicată de menţinerea integrității 

unui ligament important; 

-  luxaţii neregulate, cu atitudine variabilă deoarece structurile ligamentare 

importante sunt rupte. 

Simptome şi forme clinice 

Clinic, în cazul luxaţiei, după un traumatism forte, articulaţia interesată este foarte 
dureroasă şi se însoţeşte de impotenţă funcţională totală. Forma articulației este 
anormală şi reperele osoase sunt deplasate cu o poziţie caracteristică a membrului 
afectat. Mobilizarea voluntară a articulației luxate este imposibilă iar mobilizarea 
pasivă este foarte dureroasă şi respinsă de pacient. 

Radiografia tranşează diagnosticul, punând în evidenţă luxaţia şi varietatea 
anatomo-clinică; ea poate evidenția o leziune osoasă asociată care poate afecta 
stabilitatea articulară (fractură-luxaţie). 

Atunci când după un prim episod de luxaţie redusă, persistă după reducere o 
serie de leziuni ligamentare sau osoase periarticulare, se pot crea condiţiile pentru o 
nouă luxaţie sau pentru reproducerea cu frecvenţă variabilă a luxaţiei, situaţie în care 
spunem că luxaţia este recidivantă. Este cazul cel mai frecvent al luxaţiei de umăr şi 
luxaţiei în articulaţia femuro-patelară. Alteori, luxaţia este habituală, reprodusă 
voluntar de către pacient oricând doreşte prin contracție musculară voluntară şi 
laxitate ligamentară. 

Luxaţia de umăr 

Este cea mai frecventă luxaţie, se produce prin mecanism de abducţie şi rotație 
externă forțată a braţului. Varietatea antero-internă este cea mai frecventă, în timp 
ce luxaţia posterioară prin hiper-rotaţie internă este cea mai rară (fig. 2.71). Se 
asociază destul de frecvent cu pareză sau paralizie de nerv circumflex, fractură 
subcapitală de humerus (fractură-luxaţie), leziuni ale coafei muşchilor rotatori ai 
umărului. 


Figura 2.71 
Luxaţie scapulo- 
humerală, varietate 
antero-internă — aspect 
clinic şi radiografic 


Luxaţia de cot 

Mai rară, este cel mai adesea posterioară sau postero-externă, produsă prin 
mecanism de hiperextensie forțată a braţului sau cădere cu sprijin pe mână. Evoluţia 
este dominată de riscul redorii articulare sau a compresiunii vasculo-nervoase şi a 
fracturii asociate care pot conduce la o complicaţie gravă, retracţie ischemică 
Volkmann (fig. 2.72). 


Figura 2.72 
Luxație posterioară de cot — 
aspect radiografic înainte şi după 
reducerea luxaţiei 

Luxaţia de şold 

Este întotdeauna consecinţa unui traumatism violent, cel mai adesea postero- 
superioară prin compresiunea în axul femurului, şoldul fiind flectat. Este aşa-numitul 
mecanism al „tabloului de bord” caracteristic accidentelor rutiere. Fractura marginii 
posterioare a cotilului, întreruperea vascularizaţiei capului femural cu necroză 
consecutivă şi paralizia sciatică sunt principalele leziuni asociate. Evoluţia este 
dominată de riscul necrozei capului şi a artrozei coxo-femurale posttraumatice 
(fig. 2.73). 


Figura 2.73 
Luxaţie de şold, varietatea 
postero-superioară — aspect 
i radiografic înainte şi după 
reducerea luxaţiei 


Evoluție şi prognostic 
Depinde de leziunea iniţială şi modalităţile terapeutice. Principalele modalităţi de 
evoluţie a unei luxaţii sunt către: 
- instabilitate prin cicatrizare ligamentară aleatorie sau fractură articulară; 
- _redoare prin retracţie ligamentare sau osificări heterotopice periarticulare; 
- artroză posttraumatică prin necroză osteo-cartilaginoasă sau interpoziţie 
articulară a elementelor de vecinătate, în momentul reducerii. 


Diagnostic 

Este evocat de: mecanismul accidentului, durerea vie, tumefacţia şi impotenta 
funcţională totală a membrului, deformația şi atitudinea vicioasă caracteristică. 

Examenul radiografic este indispensabil pentru diagnosticul de luxaţie sau 
fractură asociată şi este obligatoriu înainte şi după reducere. 


3. Leziunile meniscale traumatice 


Rupturile traumatice ale meniscurilor se întâlnesc cel mai adesea la nivelul 
meniscului intern al genunchiului la tineri şi sportivi. Leziunea este rareori izolată fiind 
frecvent asociată cu leziuni ligamentare cu manifestarea clinică, adesea discretă. 

Anatomie patologică 

Rolul meniscurilor în complexul articular al genunchiului este foarte important. 
Cele două meniscuri sunt formaţiuni fibrocartilaginoase în formă de semilună cu 
inserție fixă la nivelul extremităților şi inserție mobilă periferică pe capsulă. 

Ele îndeplinesc rolul de adaptare a suprafețelor articulare incongruente ale 
volutelor condiliene femurale şi platourilor tibiale, de repartiție echilibrată a forțelor de 
presiune în articulație şi de contribuţie la asigurarea stabilităţii de ansamblu a 
genunchiului, stabilitate controlată în principal de un sistem ligamentar şi muscular 
foarte bine coordonat (fig. 2.74). 


Tendonul muşchiului popliteu 


Meniscul 


Meniscul intern 


extern 


condiliene 


Tendonul 
rotulian 


LIA 


Figura 2.74 
Meniscurile genunchiului şi ligamentele încrucişate anterior (LIA) şi posterior (LIP) 


Meniscurile nu sunt vascularizate prin vase proprii ci prin imbibiţie la nivelul 
inserției periferice capsulare. Acest lucru explică dificultățile de cicatrizare şi 
necesitatea frecventă a ablaţiei meniscului rupt. Odată produsă fisura meniscală, 
tendința este nu spre cicatrizare ci spre mărirea sa până la ruptura completă în 
funcţie de solicitările meniscale. O langhetă sau o ansă meniscală mobilă este cel 
mai adesea responsabilă de blocajul meniscal prin interpoziţia în şanțul 
intercondilian sau de alte tulburări funcţionale acuzate de pacient (fig. 2.75 ). 


Fisură meniscală Ansă în „toartă de coş” Ansă luxată 


san 


Langhetă 
Ei meniscală 


Ansă ruptă 


Figura 2.75 


Leziunile traumatice ale meniscului intern a genunchiului — anatomie patologică 

Mecanismul de producere 

În cursul mişcărilor complexe ale genunchiului, care sunt în principal de flexie şi 
extensie şi accesoriu rotatorii, meniscurile sunt comprimate şi se deformează între 
inserțiile lor fixe şi mobile. Mişcarea brutală asociată unor forțe de compresiune sau 
smulgere este responsabilă de un asincronism între deformația meniscală şi 
mişcările tibiei în raport cu femurul, conducând în final la ruptura meniscului. 
Principalele tipuri de accidente responsabile de leziunile meniscului intern sunt: 

- mişcarea de valgus-rotaţie externă pe un genunchi în semiflexie; este mişcarea 
de pivotare specifică accidentelor sportive; 

- mişcarea de flexie forțată a genunchiului care este o mişcare specifică unor 
profesiuni (parchetari, faianţari). 

Anumite circumstanţe favorizează leziunea meniscală traumatică: laxitate cronică 
ligamentară, anomalie meniscală congenitală, degenerescenţă meniscală de vârstă. 

Simptome şi diagnostic 

Blocajul meniscal reprezintă un accident acut foarte caracteristic. El apare cu 
ocazia unei mişcări forțate, se însoţeşte de un cracment dureros intraarticular, deficit 
de extensie completă în articulaţia genunchiului şi poate ceda spontan cu o senzație 
de resort. În aceste cazuri diagnosticul clinic este cert. 

Alteori, durerea în interliniu articular intern sau extern al genunchiului, descrisă de 
pacient sau provocată de manevre specifice, sunt evocatoare pentru suspiciunea de 
leziune meniscală. În unele cazuri lipsesc chiar şi aceste semne, diagnosticul clinic 
fiind mai dificil. Există totuşi o serie de semne indirecte ale rupturii de menisc, care în 
anumite circumstanţe traumatice repetitive pot avea semnificaţia clinică de leziune 
meniscală. Sunt aşa-numitele „echivalente meniscale” reprezentate de: hidartroză 
(reacţie lichidiană articulară) intermitentă, consecutivă unui efort, cracmente şi 
instabilitate articulară. 

Imagistica 

Când examenul clinic nu este caracteristic, diagnosticul paraclinic poate confirma 
leziunea meniscală. Principalele modalităţi de investigare sunt imagistice şi constau 
fie în artrografie gazoasă sau lichidiană a genunchiului fie în artroscopie. Artrografia 
constă în radiografierea genunchiului după introducerea unui produs de contrast 
pentru a vizualiza meniscurile care sunt radiotransparente (fig. 2.76). Artroscopia 
diagnostică constă în introducerea în articulaţia genunchiului a unui sistem optic şi a 
unui croşet palpator cu ajutorul cărora pot fi explorate, vizual şi palpator, toate 
structurile intraarticulare, inclusiv meniscurile. 


Figura 2.76 
Artrografia genunchiului care 
evidențiază o fisură meniscală 


129 


Elemente de semiologie şi patologie osteo-articulară 


ELEMENTE DE PATOLOGIE ARTICULARĂ NETRAUMATICĂ 
(ARTROPATII ŞI BOLI ÎNRUDITE) 


1. Artrita infecțioasă 


Epidemiologie 

O articulaţie poate fi infectată prin invazie bacteriană directă cauzată de o plagă 
penetrantă articulară, de o infiltraţie medicamentoasă sau de chirurgia articulară, 
artroscopică sau prin artrotomie. Artrita se mai poate produce plecând de la un ab- 
ces osos de vecinătate sau prin disemninare sanguină de la o localizare la distanţă. 

Agentul cauzal este în cele mai multe cazuri stafilococul auriu şi în unele cazuri, 
la copii, haemophilus influenzae. Ocazional şi alţi germeni precum streptococul, 
escherichia coli şi proteusul pot fi responsabili de apariţia unei artrite. 

La copii este dificil, adesea, de a decela dacă infecția debutează în os şi se 
propagă către articulaţie sau invers. 

Patogenie 

Infecția debutează în membrana sinovială printr-o reacţie inflamatorie cu un 
exudat sero-purulent. Este faza de sinovită acută în care există un revărsat purulent 
articular care va conduce în timp la erodarea şi distrugerea cartilajului datorită 
enzimelor eliminate de bacterie şi a enzimelor eliberate de sinoviala inflamată, 
celulele inflamatorii şi puroi. Este faza de distrucţie osteo-cartilaginoasă, 
ireversibilă din punct de vedere al vindecării fără sechele. La copii epifizele pot fi 
distruse, la adolescenţi ocluzia vasculară poate antrena necroză a cartilajului de 
creştere epifizar, iar la adult efectele se reflectă în distrugerea cartilajului articular 
(fig. 2.77). 


Membrană sinovială 
inflamatorie 


Revărsat articular 
purulent 


Cartilaj 


Figura 2.77 
Artrită acută de genunchi — anatomie patologică 
a — faza de sinovită acută; 
b — faza de distrucţie osteo-cartilaginoasă. 


Vindecarea fără sechele este posibilă în faza inițială şi constă într-un tratament 
de urgenţă cu toaletă articulară prin artrotomie urmată de irigație şi drenaj, eventual 
sinovectomie, antibioterapie şi imobilizare. 

Dacă artrita este netratată evoluţia este fie spre distrucţie parţială a cartilajului 
articular şi fibroză în articulaţie fie distrugerea completă a cartilajului articular şi 
anchiloză osoasă sau chiar distrucţie osului cu constituirea unei diformităţi articulare 
permanente (fig. 2.78). 

Figura 2.78 
Artrita acută supurată — faze evolutive 
a — sinovită acută cu revărsat articular purulent; 
b — cartilaj articular lezat precoce de enzimele celulare şi bacteriene; 
c — artrită netratată evoluează spre distrugerea completă a cartilajului, 
d — vindecare prin anchiloză osoasă. 


Simptomatologie 

Simptomele şi aspectul clinic diferă în raport cu vârsta pacientului. 

La nou-născut artrita apare de regulă în contextul unei septicemii. Sugarul este 
iritabil, refuză hrana, are febră şi un puls rapid. Articulațiile pot fi examinate cu 
atenţie şi se poate constata uneori căldură locală şi rezistență la mişcare. Cordonul 
şi cicatricea ombilicală trebuie considerate ca o potenţială sursă de infecţie. 

La copii se constată o durere acută într-o singură articulaţie mare, de regulă 
şoldul şi limitarea mobilităţii articulare. Starea generală este alterată cu febră şi puls 
rapid. Tegumentele în zona articulației sunt congestive, calde şi dureroase. Mişcările 
sunt limitate sau chiar abolite prin durere sau spasm. Trebuie căutată imediat sursa 
infecţiei care poate fi în sfera ORL sau o stafilococie cutanată. 

La adult este vorba, cel mai adesea, de o articulaţie mare şi superficială 
(genunchi, pumn, gleznă) care este dureroasă congestivă şi inflamată. Mobilitatea 
articulară este limitată dureros până la constituirea unei poziţii vicioase. 

Imagistică 

Radiografia efectuată la debutul afecțiunii este, de obicei, normală. Ulterior, apare 
osteoporoză şi mai târziu aspect neregulat al spaţiului articular (fig. 2.79). 


c — spondilodiscită 


Figura 2.79 
Aspect radiografic evolutiv al artritei de genunchi: 
osteoporoză marcată (a), distrucţia cartilajului articular (b) 

Laborator 

Viteza de sedimentare a hematiilor şi numărătoarea leucocitelor au valori 
constant crescute. Hemocultura poate fi pozitivă dar investigația poate dura. Cel mai 
adesea examinarea directă a lichidului aspirat din articulaţie poate fi concludentă. 
Aspectul său poate fi franc purulent, dar cel mai adesea lichidul articular are un 
aspect uşor tulbure sau chiar clar. Însămânţarea imediată pe medii de cultură poate 
asigura rapid o orientare diagnostică în privința germenului responsabil de artrită: 
dacă este un germene Gram pozitiv, aproape cu certitudine este stafilococul auriu; 
cocii Gram negativi vor fi probabil H. influenzae la copil şi gonococul la adult. După 
depistarea germenului se va testa sensibilitatea la antibiotice în funcţie de care se va 
modela tratamentul antibiotic specific. 

Diagnostic pozitiv şi diferenţial 

Diagnosticul pozitiv se stabileşte pe baza anamnezei, a examenului clinic, 

radiologic şi biologic, în special bacteriologic. 

Diagnosticul diferenţial trebuie făcut cu numeroase afecţiuni de tip inflamator: 

1. osteomielita acută — la copil poate avea un caracter greu diferenţiabil de o 
artrită septică. Adesea trebuie acceptată ideea coexistenței şi concomitenţei 
celor două afecţiuni; 

2. artrita traumatică — sinovita traumatică sau hemartroză se însoțesc de 
durere şi limitarea mobilităţii articulare. Anamneza traumatică nu exclude 
infecția, diagnosticul rămânând în discuţie până la examinarea aspiratului 
articular; 

3. hemartroza hemofilică — poate fi confundată cu o artrită septică datorită 
durerilor şi inflamaţiei locale determinate de revărsatul hemartrozic brutal în 
articulaţie. Anamneza evidenţiază antecedentele hemofilice dar puncţia 
aspirație tranşează diagnosticul; 

4. febra reumatică — care însoţeşte o durere fugace de la o articulaţie la alta cu 
semne de inflamație locală. Anamneza şi absența semnelor de bacteriemie 
sau septicemie stabilesc diagnosticul; 

5. guta şi pseudoguta — la adult sinovita gutoasă seamănă foarte bine cu o 
artrită septică. Fluidul aspirat este adesea tulbure, cu numeroase leucocite. 
Totuşi, examinarea microscopică în lumină polarizată evidenţiază cristalele 
caracteristice gutei; 

6. maladia Gaucher — durerea acută şi febra pot pune în discuţie o artrită acută. 
Deoarece această afecţiune are adesea predispoziţie către infecţie se vor 
administra sistematic antibiotice. 

Complicaţii 

Sunt numeroase şi grave: 

1. distrucția osului — şi, la şold, luxaţia sunt consecințe ale unei artrite netratate 
corect de la început. Radiografia evidenţiază distrucţia articulației cu liza 
capului femural şi tendința la luxaţie sau chiar luxaţia intracotiloidiană. 
Prognosticul funcţional este sumbru, articulaţia fiind complet compromisă; 

2. distrucţia cartilajului — evoluează spre anchiloză fibroasă sau osoasă. La 
adult distrucţia parţială a cartilajului conduce către artroză secundară; 

3. tulburări de creştere a osului — se întâlnesc frecvent când artrita a fost 
netratată sau târziu tratată. Aspectul clinic este de scurtare a membrului, 
diformitate localizată şi poziţie vicioasă a membrului. 

Tratament 

Prioritatea principală constă în funcţionarea articulației şi examinarea lichidului 

aspirat. Tratamentul va fi instituit de urgenţă şi urmează în linii mari principiile de 
tratament ale osteomielitei: 

1. măsuri de ordin general — rehidratare, analgetice şi imobilizare strictă a 
articulației; 

2. antibioterapie — alegerea iniţială a antibioticului se bazează pe probabilitatea 
patogenică cea mai mare, administrându-se antibioticul cu spectrul cel mai 
larg şi eficiență maximă pe germenele cauzal cel mai probabil. După 
investigaţii bacteriologice complete antibioticul va fi administrat conform 
antibiogramei care evidenţiază sensibilitatea maximă la anumite grupe de 
antibiotice; 

3. drenajul — sub anestezie se drenează puroiul din articulaţie prin artrotomie. 
Se prectică un lavaj sistematic şi prelungit cu ser fiziologic, soluţii antiseptice 
slabe, soluţii cu antibiotice. Unii recomandă aspirații şi lavaj fără artrotomie, 
repetate la interval de 24-48 de ore; 

4. îngrijiri după fază acută — se instituie după ce starea generală a bolnavului 
s-a ameliorat, articulaţia nu mai este dureroasă şi caldă şi probele biologice 
s-au normalizat. Dacă integritatea cartilajului articular a fost prezervată se 
începe mobilizarea uşoară, activă a articulației. Dacă cartilajul articular a fost 
distrus se menţine imobilizarea articulară, pe cât posibil în poziție funcţională, 
până la instalarea anchilozei. 


2. Tumorile articulare 


Sinovita vilonodulară şi pigmentară şi tumora cu celule 


gigante a tecilor tendinoase 

Sunt două forme anatomo-clinice de tumori benigne sinoviale cu localizare în 
articulaţii, tecile tendinoase şi burse. 

Forme anatomo-clinice 

Se poate localiza în toate articulațiile, frecvent la şold, genunchi sau gleznă, cu 
prepoderenţă la adolescenţi şi adultul tânăr. Radiografia evidenţiază zone de 
eroziune în osul juxtaarticular, pe toată circumferința articulației (fig. 2.80). 


Figura 2.80 
Sinovită vilonodulară şi pigmentară localizată la 
nivelul articulației şoldului — aspect radiografic 

Când se deschide articulaţia se constată o sinovială hipertrofiată îngroşată, de 
aspect şi consistenţă tumorală, acoperită adesea de vilozități galben-maronii cauzate 
de depozitele de hemosiderină. Excavaţiile şi eroziunile osoase sunt pline de 
material sinovial friabil. 

Leziunile localizate la nivelul tendoanelor mâinilor şi picioarelor dau acestora un 
aspect nodular şi afectează mobilitatea tendonului în culisa tendinoasă. Radiografia 
evidenţiază amprente şi eroziune pe suprafața osului adiacent, ca de exemplu, pe 
falange. Aspectul intraoperator al țesutului sinovial este adesea galben, motiv pentru 
care acest tip de leziune se numeşte xantomatoză a tecilor sinoviale. 

Din punct de vedere histologic leziunile localizate la nivelul articulației şi 
tendonului sunt identice. Este vorba de o proliferare şi hipertrofia membranei 
sinoviale care conţine ţesut fibroblastic cu histiocite şi celule gigante multinucleate. 
De aceea, acest tip de tumoră mai poartă numele şi de tumora cu celule gigante a 
tecii tendoanelor. 

Tratament 

Tratamentul constă în sinovectomie. Deşi în mod normal tumora nu evoluează 
spre malignitate, incidenţa recidivelor este mare atunci când excizia nu este 
completă. La genunchi, în special, sinovectomia totală este imposibilă motiv pentru 
care sinovectomia trebuie asociată cu radioterapie locală. Dacă în ciuda acestui 
tratament agresiv, se produc recidive frecvente se impune sacrificarea articulației şi 
înlocuirea sa printr-o proteză articulară sau artrodeză. 


Sinovialomul malign 

Este o tumoră sinovială malignă rară care produce mărirea rapidă de volum a 
articulației, localizată de regulă la nivelul genunchiului, şoldului sau umărului. 
Ocazional se prezintă ca nişte mici tumorete la nivelul mâinilor sau picioarelor, 
diagnosticul histologic fiind o surpriză. Radiografia cu raze moi evidenţiază o masă 
tumorală extinsă în părțile moi, uneori, cu calcificări extensive (fig. 2.81). 


Figura 2.81 
Sinovialom malign 
localizat la nivelul 

pumnului şi 

genunchiului — aspect 
radiografic 
caracteristic cu 
imagine în „furtună de 
zăpadă” 


Computertomograful şi RMN-ul ajută la precizarea limitelor tumorii. Biopsia relevă 
o tumoră de părți moi compusă din celule sinoviale proliferative şi ţesut fibroblastic. 
Caracteristice sunt ariile celulare presărate cu fante goale care dau țesutului un 
aspect acinar. Anomaliile de conformație şi mitoză celulară reflectă gradul de 
malignitate. 

Tumorile mici, precis localizate şi slab diferențiate se pot trata prin simpla excizie. 
Tumorile înalt diferențiate, cu limite rău definite, beneficiază de o rezecţie radicală, 
chiar amputatție, asociată chimio şi radioterapiei. 

3. Artropatii noninflamatorii 


Termenul de osteoarirită, folosit în literatura anglo-saxonă pentru a defini artroza, 
este un termen impropriu deoarece inflamaţia nu este procesul patologic principal 
observat în această artropatie. 

Mai clar descrisă ca boala articulară degenerativă, această afecţiune reprezintă 
calea finală a traumatismului cartilajului articular. 

În timp ce natura adevărată şi cauza artrozei este neclară, semnele radiologice şi 
caracteristicile anatomo-patologice macroscopice şi microscopice sunt tipice în cele 
mai multe cazuri. 

Clasificarea artrozelor în forme primare şi secundare, deşi este încă utilă, a 
devenit oarecum neclară şi imprecisă. 

Desemnarea unei artroze ca formă primară sau idiopatică este făcută când nu a 
fost identificată nici o cauză predispozantă. 

O artroză este considerată secundară când o cauză subjacentă, cum ar fi 
traumatismul, o diformitate preexistentă sau o boală sistemică, poate fi identificată. 
În timp ce multe cazuri de artroză de şold au fost considerate idiopatice când au fost 
observate modificările din stadiile finale, o analiză mai atentă a indicat existența unor 
cauze predispozante cum ar fi epifizioliza femurală superioară sau forme moderate 
de displazie acetabulară. 

Articulațiile cel mai frecvent implicate sunt şoldul, genunchiul, articulațiile mâinii 
(interfalangienele distale, proximale şi carpo-metacarpiene 1) coloana vertebrală 
cervicală, toracală şi lombară. 


Artroza primară 

Epidemiologie 

Artroza este o boală articulară larg răspândită. Deşi studiile pe cadavru arată 
modificări degenerative ale articulaţiilor care suportă o încărcare de 90% la 
persoanele peste 40 de ani, simptomele nu sunt de obicei prezente. Prevalenţa şi 
severitatea artrozei creşte cu vârsta. 

Dacă luăm în consideraţie toate vârstele, bărbaţii şi femeile sunt în mod egal 
afectați. Sub 45 de ani, boala este mai frecventă la bărbaţi iar femeile sunt mai 
frecvent afectate peste 55 ani. 

La femei sunt mai frecvent afectate articulațiile mâinii şi genunchiului iar la bărbați 
mai frecvent afectate sunt şoldurile. 

Incidenţa artrozei de şold este mai mare la bărbaţii albi (americani şi europeni) 
faţă de chinezi şi negri sud africani. Artroza de şold primară este rară la japonezi, 
însă artrozele secundare sunt frecvente datorită displaziei de şold. 

Există dovezi că unele forme de artroză pot fi moştenite cu o transmitere 
mendeliană de tip dominant. Aceste forme sunt reprezentate de artroza primară 
generalizată în care nodulii Heberden şi Bouchard sunt elemente principale şi există 
de asemenea o pierdere simetrică şi uniformă a cartilajului articular de la nivelul 
articulaţiilor genunchiului şi a şoldului (fig. 2.82). 


> LA e 


Figura 2.82 
Artroză primitivă cu noduli Heberden şi 
Bouchard — aspect clinic 

Alte tipuri de artroză congenitală includ condrocalcinoza familială (depozite de 
cristale de dihidrat pirofosfat de calciu în cartilaj), sindromul Stickler (caracterizat 
printr-o degenerare vitroretinală), boala depozitelor de hidroxiapatită şi displazii 
epifzare multiple. Câteva forme congenitale sunt cauzate de mutații ale genei pentru 
procolagenul Il specific cartilajului. 

Anatomie patologică 

Modificările timpurii ale artrozei constau în tumefacţia şi înmuierea matricei 
cartilajului. 

Pierderea moderată a metacromaziei reprezintă pierderea proteoglicanilor în 
matricea extracelulară. Apar neregularitățile de suprafață sub forma fibrilaţiilor. Poate 
fi observată o hipercelularitate difuză a condrocitelor. Interfața intre cartilajul hialin şi 
zona de cartilaj calcificat este subțire şi ondulată din primele stadii ale artrozei. 

Caracteristicile tardive ale artrozei constau în pierderea progresivă a 
proteoglicanilor manifestată ca o reducere a coloraţiei cu safranin O. Fibrilaţiile de la 
suprafaţă se adâncesc în fisuri şi mai târziu în şanţuri profunde. Se observă clonarea 
condrocitelor precum şi reduplicarea interfeței dintre cartilajul hialin şi calcificat, cu 
linii paralele discontinui ce indică progresia calcificării porțiunii legate a cartilajului 
articular. Regiunile de os eliminat reprezintă pierderea completă a cartilajului. 

Formarea de os nou apare în zonele subcondrale ca şi la marginile cartilajului 
articular. Zonele de rarefacţie osoasă de sub osul eburnat sunt reprezentate de 
„Chişti” sau „geode observate pe radiografie şi la inspecția cu ochiul liber 
(fig. 2.83 a,b,c,g,h,i). 

Figura 2.83 
a, b, c — patogenie - solicitarea cartilajului este în zona de stress maxim cu reacţie vasculară şi 
neoformații de os sub forma osteofitozei marginale pericotiloidiene; 
d, e, f — imagistică - pensarea radiologică a spațiului articular, osteocondensare şi geode „în 
oglindă”, deformarea capului femural şi osteofitoză; 
g. h, i — anatomie patologică - aspectul macroscopic al unei sercțiuni prin capul femural excizat 
unde se remarcă zone chistice şi geode. 


136 


ORTOPEDIE 


Imagistică 

Caracteristicile radiografice tipice indică modificările anatomo-patologice tardive 
din artroză. Specifice sunt: îngustarea spațiului articular, scleroza osului subcondral, 
chiştii osoşi (geode) şi osteofitele marginale (fig. 2.83 d, e, f). În stadii tardive boala 
se complică cu leziuni osoase, subluxaţii, corpi liberi şi deformaţii 

Pentru aprecierea corectă a modificărilor radiologice în coxartroză trebuie 
cunoscută morfologia radiologică normală a articulației şoldului la adult, vizualizată 
cu ajutorul  incidenţelor specifice. Aceasta permite: construcţia geometrică a 
arhitecturii coxo-femurale prin coxometrie, măsurarea proiecției diverselor unghiuri 
de faţă şi profil (de acoperire, oblicitate, anteversie, etc.). 

Laborator 

Nu există teste specifice de diagnostic pentru artroze. 

Analizele de sânge, urinare şi chiar analiza lichidului sinovial nu furnizează 
informații utile, cu excepția excluderii artritelor infecțioase sau inflamatorii. 

Lucrările experimentale recente asupra identificării markerilor degradării 
cartilajului pot furniza, în viitor, teste de diagnostic. Acestea includ teste sensibile şi 
specifice pentru citokinele lichidului sinovial, pentru proteinaze şi inhibitorii lor, pentru 
componentele matricii şi fragmentele lor, pentru anticorpii serici faţă de colagenul 
articular ca şi identificarea subpopulaţiilor de proteoglicani. 


Artrozele secundare 

Termenul de artroză secundară este utilizat când există un factor responsabil 
sistemic sau local. Este vorba de afecțiuni care duc la diformităţi ale articulației sau 
la distrucţia cartilajului, urmate de semnele şi simptomele tipice ale artrozei primare. 

Câteva exemple de astfel de factori: traumatismele, necroza aseptică a capului 
femural, boala Legg-Calve-Perthes, displazia  subluxantă a şoldului, poliartrita 
reumatoidă,  discraziile sanguine,  acondroplazia,  condrocalcinoza, afecțiuni 
neurologice. 

Modificările radiologice ale artrozelor secundare reflectă modificările subjacente 
patologice la care se adaugă modificările din artrozele primitive. 


4. Artropatii inflamatorii 


Poliartrita reumatoidă 

Afecţiune inflamatorie cronică sistemică, poliartrita reumatoidă este o boală 
invalidantă, caracterizată prin modificări articulare şi sinoviale. 

În timp ce modificări articulare şi anatomopatologice sinoviale sunt întâlnite la toți 
pacienţii, la fiecare pacient se întâlneşte o gamă variată de manifestări sistemice şi 
articulare, un prognostic diferit şi diferenţe în datele serologice precum şi o zestre 
genetică proprie. 

Cauza nu este cunoscută, deşi boala apare ca un răspuns la un agent patogenic, 
la un pacient predispus genetic. 

Factorii posibili declanşatori pot fi: infecțiile virale, bacteriene sau cu micoplasma 
ca şi antigenele endogene sub forma factorului reumatoid, colagenului şi a 
mucopolizaharidelor. 

Afectarea articulară este simetrică, cuprinzând articulațiile pumnului, metacarpo- 
falangiene, interfalangiene proximale, mâinii, cotului, coloanei cervicale, şoldului, 
genunchiului şi gleznei. Articulațiile interfalangiene distale sunt de obicei cruțate 
(fig. 2.84). 

Manifestările extraarticulare includ vasculita, pericardita, nodulii cutanați, fibroza 
pulmonară şi pneumonia. 

Figura 2.84 
Aspecte clinice ale poliartritei reumatoide 
a — aspect fusiform al articulaţiilor interfalangiene şi a pumnului,; 
b — debutul poliartritei printr-o sinovită reumatoidă localizată monoarticular (genunchi); 
c — nodului reumatismali; 
d — deformații tipice ale degetelor mâinii în „vreascuri bătute de vânt” 


Epidemiologie 

Poliartrita reumatoidă apare de 2-4 ori mai frecvent la femei decât la bărbați. 

Boala apare la toate categoriile de vârstă dar creşte în incidenţă odată cu 
imbătrânirea, cu un vârf intre 40 şi 60 de ani. 

Baza genetică este dovedită de asocierea poliartritei reumatoide cu un haplotip al 
genelor de clasă Il din complexul major de histocompatibilitate. 75% dintre pacienții 
cu poliartrită reumatoidă au în circulaţie factorul reumatoid, care este un anticorp 
împotriva anticorpilor IgG. La pacienţii seropozitivi există o incidenţă crescută a HLA- 
DR4, cu excepția pacienţilor de culoare, deoparece o parte mică de pacienţi cu HLA- 
DR4 fac poliartrită reumatoidă. 

Anatomie patologică 

Sinovita reumatoidă reprezintă un răspuns inflamator local cu acumularea de 
celule mononucleare. Celulele care prezintă antigenele (macrofagele) activează 
limfocitete T, care determină formarea de citokine, proliferarea de celule B şi 
formarea de anticorpi. Inflamaţia cronică determină formarea unui panus, o sinovială 
îngroşată plină cu limfocite T şi B activate cu celule plasmatice şi cu celule sinoviale 
fibroblastice şi macrofagice. Distrugerea articulară începe odată cu distrugerea 
osului la marginea cartilajului articular. Eventual, cartilajul însuşi este distrus de 
produşii secundari ai panusului (fig. 2.85). 

Figura 2.85 
Poliartrita reumatoidă — stadii evolutive anatomo-patologice 
a — articulaţie normală; b — stadiul I: sinovită cu tumefacţia articulară; c — stadiul II: distrucţie articulară 
precoce cu eroziuni periarticulare; d — stadiul III: distrucţie articulară avansată şi diformitate articulară 

Lichidul sinovial, în contrast cu infiltratul cu celule mononucleare întâlnit în 
membrana sinovială, are neutrofile în proporţie de 75-85%. 

Factorul reumatoid este un anticorp specific față de antigenele de pe fragmentele 
Fc al IgG. Anticorpii includ IgM, IgG, IgA şi IgE dar în mod tipic factorul reumatoid 
este de tip IgM. 

Factorul reumatoid poate fi un factor declanşator pentru poliartrita reumatoidă şi 
poate contribui la natura cronică a bolii. Factorul reumatoid este de asemenea 
întâlnit la pacienţii cu alte boli inflamatorii, ca şi la 1-5% din pacienţii normali. 

Laborator 

Nu există nici un test specific pentru poliartrita reumatoidă dar, o serie de teste 
ajută la diagnostic. 

Un titru crescut al factorului reumatoid (mai mare decât 1/60) este cea mai 
importantă dată de laborator. 

Anemia este moderată iar numărul de leucocite este normal sau uşor crescut. 

Indicatorii de fază acută reflectă gradul de inflamație nespecifică şi sunt adesea 
crescuți în poliartrita reumatoidă. Aceştia includ VSH şi CRP şi complexele imune. 
Anticorpii antinucleari sunt adesea prezenţi la pacienţii cu poliartrită reumatoidă 
severă (până la 3-7%), însă nu sunt specifici pentru boală. 

Imagistică 

Modificările radiologice precoce din poliartrita reumatoidă constau în: tumefacția 
articulaţiilor periferice mici şi eroziuni osoase marginale. Pensarea spațiului articular 
apare mai târziu şi este uniformă, spre deosebire de pensarea neuniformă care este 
observată în artroze. Se constată osteoporoză regională, spre deosebire de scleroza 
prezentă în artroze. 

Modificările avansate constau în: resorbția osului, diformităţile, luxaţiile şi 
fragmentarea osoasă în articulațiile afectate. Se observă protruzie acetabulară la 
şolduri, subluxaţia radio-cubitală inferioară şi la nivelul articulaţiilor metacarpo- 
falangiene (fig. 2.86) 


Figura 2.86 
Poliartrita reumatoidă — aspecte radiografice 
a — coxită reumatismală evoluată; 
b — osteoartrită evoluată de genunchi (artrită-artroză); 
c, d, e — modificări radiologice în evoluţie ale mâinii: osteoporoză periarticulară şi aspect 
fusiform al părților moi (c), eroziuni juxta-articulare (d); deformaţii şi instabilitate cu luxatie 
metacarpo-falangiană(e) 

Spondilita anchilopoetică 

Artrită inflamatorie  seronegativă (factor reumatoid negativ), spondilita 
anchilopoetică constă din sacroileită bilaterală asociată sau nu spondilitei şi uveitei. 
Este o boală progresivă, iar diagnosticul este adesea întârziat datorită nespecificităţii 
simptomului precoce reprezentat de durerile la nivelul coloanei lombare. 

Criteriile de diagnostic clinic sunt: dureri şi mobilitate limitată a coloanei lombare, 
expansiunea toracică scăzută şi sacroileită. 

Implicarea articulară este în principal axială, incluzând toate porțiunile coboanei 
vertebrale, articulațiile sacro-iliace şi ale şoldului. 

Afectarea extrascheletică constă în: dilatarea aortei, uveită anterioară şi afectare 
pulmonară restrictivă, secundară dinamicii mobilităţii cutiei toracice. 

Epidemiologie 

Asocierea spondilitei anchilopoetice cu HLA-B27 este puternică, 90% din pacienți 
find pozitivi pentru acest haplotip. Oricum, numai 9% din pacienții pozitivi fată de 
HLA-B27 fac spondilita anchilopoetică. Ruda de gradul | al unui pacient cu spondilita 
anchipopoetică şi care este pozitiv la HLA-B27, are un risc de 20% de a face boala. 
Datele clinice şi experimentale arată că infecția cu Klebsiella poate fi un factor 
declanşator al artritei la pacienţi pozitivi la HLA-Bz7. 

Laborator 

În timpul fazei active a bolii VSH este crescut, iar testele pentru factorul 
reumatoid şi anticorpii antinucleari sunt negative. 

Imagistică 

Precoce, în cursul sinovitei anchilopoetice, articulațiile sacroiliace pot fi lărgite, 
reflectând eroziunile osoase ale osului iliac al articulației. Tardiv, cartilajul inflamator 
este înlocuit prin osificare, rezultând anchiloza ambelor articulaţii sacroiliace. 
Vertebrele coloanei toraco-lombare prezintă sindesmofite în punte, formând o 
coloană cu aspect de ,bambus”. Poate fi de asemenea observată anchiloza 
articulaţiilor periferice (fig. 2.87). 


Figura 2.87 
a — aspect clinic şi radiologic al spondilitei 
la debut: rigiditatea coloanei vertebrale şi 
pensarea articulaţiilor sacroiliace bilateral 
b — aspect radiografic al spondilitei în faza tardivă: punți osoase (sindesmofite) între 
corpurile vertebrale transformând rahisul într-o coloană rigidă, „coloană de bambus” 

Artrita psoriazică 

Artrită inflamatorie seronegativă asociată cu psoriazisul, artrita psoriazică a fost 
mult timp considerată o variantă a poliartritei reumatoide. Descoperirea factorului 
reumatoid a dus la împărțirea artritelor inflamatorii în seronegative şi seropozitive, 
separând artrita psoriazică de cea reumatoidă. 

Deşi artrita psoriazică este caracterizată de o evoluţie relativ benignă, cei mai 
mulți dintre pacienţi (până la 20%), prezintă o afectare articulară severă. 

Cel mai frecvent afectate sunt articulațiile interfalangiene distale ale degetelor, 
însă există câteva tipuri de artrită periferică, incluzând o oligoartrită asimetrică, o 
poliartrită simetrică (similară poliartritei reumatoide), o artrită mutilantă (un tip de 
artrită obstructivă, deformantă) şi o spondilo-artropatie (similară spondilitei anchilo- 
poietice cu afectarea articulației sacroiliace). 

Pe lânga leziunile cutanate de tip eritemato-papular uscate, pot fi găsite şi 
modificări ale unghiilor care constau în: distrucţii, hiperkeratoză subungveală şi 
şanţuri la nivelul unghiilor (fig. 2.88). 

Figura 2.88 
Artrită psoriazică — aspecte clinice şi radiologice 
a — psoriazis localizat pe antebraţe şi coate 
b, c — artrită psoriazică a piciorului cu deformaţii multiple (picior complex) şi luxații 
metatarso-falangiene l-V — aspect clinic şi radiografic; 
d, e — artrită psoriazică localizată la nivelul mâinilor cu deformaţii caracteristice ale 
degetelor — aspect clinic şi radiografic 


Epidemiologie 

1/3 din pacienţii cu psoriazis au artrită, simptomele articulare apărând până la 20 
de ani de la apariţia leziunilor cutanate. Ambele sexe sunt afectate în mod egal. 

Laborator 

Nu există date specifice pentru artrita psoriazică. 

Factorul reumatoid este de obicei negativ însă este prezent la 10% din pacienți. 

Imagistică 

Coexistenţa eroziunilor şi formării de os este observată la articulațiile periferice, 
cu absenţa osteoporozei periarticulare. Sunt întâlnite, de asemenea, distrucţii mari 
ale articulaţiilor interfalangiene şi liza falangelor terminale. 

Se întâlneşte anchiloza articulaţiilor sacro-iliace bilateral ca şi prezenţa 
sindesmofitelor, asemănătoare celor din spondilita anchilopoetică. 

Artrita reumatoidă juvenilă 


Artrita juvenilă este o artrită inflamatorie cu o varietate de simptome. 

Diagnosticul precoce este, adesea, dificil. Criteriile pentru poliartrita reumatoidă 
juvenilă constau în diferenţierea modului de apariție ca: sistemic, poliarticular sau 
pauciarticular. 

Debutul sistemic (cunoscut ca boala Still) este întâlnit la 20% din pacienţi şi este 
caracterizat prin febra mare, rash, limfoadenopatie, splenomegalie, cardită şi grade 
diferite de artrită. 

Debutul poliarticular este întâlnit la 20-40% din pacienţi şi sunt de reţinut febra 
mai scăzută, sinovita a patru sau mai multe articulaţii şi simptomele sistemice 
întâlnite într-un număr mai mic. 

Debutul pauciarticular apare la 40-50% din pacienţi şi cuprinde una până la patru 
articulaţii. Nu există semne sistemice însă există o incidenţă crescută a iridociclitei. 
lridociclita reprezintă o complicaţie progresivă care necesită un control oftalmologic 
precoce, pentru a preveni orbirea (fig. 2.89). 

Figura 2.89 
Artrită juvenilă — aspect clinic în evoluție 
a, b — aspect clinic la 5 şi 6 ani; 
c, d — aspect clinic la 9 şi 14 ani: se remarcă diformitatea genunchiului corectată prin osteotomie şi 
afectare oculară gravă prin iridociclită. 


Epidemiologie 

Debutul este între 1 - 3 sau între 8 -12 ani. lar sexul feminin este afectat de două 
ori mai frecvent decât sexul masculin. 

Laborator 

Leucocitoza de până la 30.000 este întâlnită în debutul sistemic, creşteri uşoare 
ale leucocitelor sunt întâlnite în debutul poliarticular iar în formele pauciarticulare 
numărul de leucocite este normal. 

Numărul de globule albe în lichidul sinovial variază între 150-50.000. VSH este 
crescut, ca şi alţi indicatori de fază acută. 

Factorul reumatoid este, în mod tipic, negativ în poliartrita reumatoidă. 50% din 
pacienţi au prezenţi anticorpi antinucleari, aceştia fiind corelaţi cu iridociclita şi 
debutul pauciarticular al bolii. 

Imagistică 

Tumefacţia părţilor moi şi închiderea prematură a cartilajelor pot fi întâlnite 
precoce, precum şi osteopenia juxtaarticulară. Modificările erozive sunt întâlnite 
tardiv şi amintesc de cele ale poliartritei reumatoide. Modificările structurale la nivelul 
coloanei apar precoce, în special scolioză. Se instalează de asemenea rapid 
fenomene  artrit-artrozice în articulațiile şoldului şi genunchiului, care impun 
artroplastie protetică a şoldului sau/şi genunchiului la vârste foarte tinere (fig. 2.90). 


Figura 2.90 
Artrită juvenilă la o adolescentă — scolioză gravă şi coxită 
bilaterală operată prin artroplastie protetică de şold 


Artrita asociată bolilor inflamatorii ale tubului digestiv 

Artrita periferică şi spondilita sunt asociate cu boala Crohn şi colita ulcerativă. 
Afectarea articulară este, în mod obişnuit, monoarticulară sau oligoarticulară şi 
adesea este concomitentă cu afectarea tubului digestiv. 

Artrita este frecvent migratorie şi este autolimitantă, în cele mai multe cazuri, doar 
10% din pacienţi având artrită cronică. 

Articulațiile cel mai frecvent afectate sunt, în ordinea frecvenței: genunchii, 
şoldurile şi gleznele. 

Spondilita asociată cu boala inflamatorie a tubului digestiv apare în două forme. 
Una este foarte similară spondilitei anchilopoetice, inclusiv incidenţa crescută a 
haplotipului HLA-Bz7. Cealaltă formă nu are o predispoziţie genetică identificabilă. 

Epidemioiogie 

Până la 25% din pacienţii cu boală inflamatorie a tubului digestiv fac artrită. 

Nu există nici o diferenţă între sexe în privinţa incidenței. 

Laborator 

Nu există un test diagnostic specific. Analiza lichidului sinovial relevă un proces 
inflamator, numărul de leucocite fiind de 4000-50000/ul. 

Imagistică 

Artrita periferică este fără eroziuni, cu osteopenie juxtaarticulară şi pensarea 
spațiului articular. 

Spondilita asociată cu afectarea inflamatorie a tubului digestiv aminteşte de 
spondilita anchilopoetică. 

Sindromul Reiter 
Triada clasică: conjuncitivită, uretrită şi artrită periferică este cunoscută sub 
denumirea de sindrom Reiter (fig. 2.91). 


Figura 2.91 
Sindromul Reiter — triada clasică: conjunctivită, uretrită, 
artrită 


Artrita reactivă este un termen mult mai precis deoarece afecțiunea determinantă 
poate fi o enterită, ca şi o boala cu transmitere sexuală. Artrita periferică este 
poliarticulară şi asimetrică, cel mai frecvent fiind afectate articulațiile genunchiului, 
gleznei şi piciorului. 

Epidemiologie 

Uretritele  nongonococice cauzate de Chlamydia sau Vreaplasma sunt 
răspunzătoare pentru factorul declanşator în aproximativ 40% din cazuri. Pacienţii 
care sunt pozitivi pentru HLA-B27 sunt predispuşi să facă artrită după ce au contactat 
uretrita nongonococică. 

Artrita reactivă consecutivă infecţiei enterale cu Salmonella, Shigella, Yersinia şi 
Campylobacter a fost de asemenea observată. În cazul infecțiilor enterale cu 
Shigella riscul de a face artrită la pacienţii pozitivi fată de HLA-B27 este aproape de 
20%. 

Laborator 

Nu există teste specifice pentru sindromul Reiter. Se evidenţiază anemie, 
leucocitoză şi trombocitoză iar VSH este adesea crescut. 

Imagistică 

Caracteristicile radiografice ale sindromului Reiter sunt similare spondilitei 
anchilopoetice, cu calcificări ale inserțiilor ligamentare şi anchiloza articulaţiilor. 

Sacroileita este unilaterală, spre deosebire de spondilita anchilopoetică. 


5. Artropatii metabolice 


Guta 

Depunerea cristalelor de urat monosodic în articulații produce guta. Cei mai mulți 
pacienţi cu gută au hiperuricemie, dar puţini pacienţi cu hiperuricemie fac gută. 

Cauzele  hiperuricemiei includ afecţiuni care produc  hiperproducţia sau 
hiposecreţia acidului uric, sau o combinaţie a acestor două anomalii. Exemple de 
hiperproducţie a acidului uric sunt:  mutaţiile enzimatice,  leucemiile, 
hemoglobinopatiile şi aportul excesiv de purine. 

Primul atac implică debutul brusc al artritei dureroase, cel mai frecvent la nivelul 
articulației metatarso-falangiene |, dar şi la articulația gleznei, genunchiului, 
pumnului, degetelor sau cotului. Se constată dispariţia rapidă a durerilor după 
administrarea de colchicină. 

Artrita gutoasă constă în apariţia de tofi gutoşi, diformităţi articulare, durere 
constantă şi tumefacţie (fig. 2.92). 


Figura 2.92 
Guta aspect clinic şi radiografic al localizărilor la nivelul mâinii (a, b) şi piciorului (c, d): clinic se 
remarcă tumefacția asimetrică a articulaţiilor mâinii şi piciorului iar radiologic se observă mari eroziuni 
periarticulare pline cu depozite de acid uric 


Diagnosticul definitiv se bazează pe evidenţierea cristalelor de urat monosodic în 
leucocitele sinoviale. 

Epidemiologie 

Guta primară are caracteristici ereditare, cu o incidenţa familială de 6-18%. 
Probabil concentraţia acidului uric seric este controlată de multiple gene. 

Laborator 

Testul esenţial îl reprezintă detectarea cristalelor de urat monosodic în leucocitele 
din lichidul sinovial. Cristalele aciforme fără birefringență sunt evidenţiate datorită 
culorii lor galbene în microscopia cu lumină polarizată. 

De obicei este întâlnită hiperuricemia, însă 1/4 din pacienţii cu gută pot avea 
nivele normale de acid uric. Acidul uric este crescut când depăşeşte 7 mg%. 

Imagistică 

Tofii pot fi văzuţi când sunt calcificaţi sau se evidenţiază tumefacţia părţilor moi. 

Modificările cronice constau în pierderi osoase întinse, pensări ale spaţiului 
articular şi diformități. 

Boala depozitelor de cristale de pirofosfat de calciu 


(condrocalcinoză, pseudogută) 

Cristalele de dihidrat piorfosfat de calciu sunt depozitate în articulaţie, cel mai 
frecvent la nivelul genunchiului dar nu la nivelul articulației metatarso-falangiene |, ca 
în gută. 

Diagnosticul este pus prin evidenţierea cristalelor la nivelul ţesuturilor sau a 
lichidului sinovial şi prin modificări radiologice caracteristice. 

Această boală a fost pusă în corelaţie şi cu procesul de îmbătrânire şi 
traumatismele, sau asociată cu alte afecţiuni cum ar fi: hiperparatiroidismul, guta, 
hemocromatoza, hipofosfatemia şi hipotiroidismul. 

Epidemiologie 

Forme ereditare ale bolii depozitelor de cristale de pirofosfat de calciu au fost 
raportate, cu transmitere după un model autosomal. 

Cazurile idiopatice nu au fost examinate în mod riguros din punct de vedere al 
factorilor genetici sau al asociaţiei cu alte boli. 

Anatomie patologică 

În cursul acestei boli apare o calcifiere a numeroase structuri articulare, inclusiv 
cartilajul hialin şi capsula, cu depunerea cea mai importantă în structurile 
cartilaginoase, cum ar fi meniscurile. 

Cristalele sunt mult mai dificil de evidenţiat decât cristalele de urati, însă au o 
slabă birefringenţă. 

Imagistică 

Calcifierea meniscurilor şi a cartiljului hialin este evidenţiată ca radioopacități 
punctiforme sau liniare, care delimitează aceste structuri, radiotransparente în mod 
normal (fig. 2.93.a,b). 

De asemenea pot fi observate calcificări la nivelui burselor, ligamentelor şi 
tendoanelor (fig. 2.93.c,d). 


Figura 2.93 
Boala depozitelor de cristale de pirofosfat de 
calciu — aspecte radiografice: 
a, b — condrocalcinoză localizată la nivelul 
genunchiului; 
c, d — artropatie pirofosfatică la nivelul 
cotului şi genunchiului 


Semnele osoase constau în formarea de chişti subcondrali, şi eroziuni ale 
articulației sacroiliace. 


Ocronoza 

O deficiență ereditară a oxidazei acidului homogentizinic se întâlneşte în boala 
cunoscută ca alcaptonurie. Prezenţa acidului homogentizinic nemetabolizat 
determină colorarea urinei în brun închis, de unde numele bolii. 

Termenul de ocronoză descrie condiţia clinică în care acidul homogentizinic este 
depozitat în țesutul conjunctiv, manifestată prin pigmentare în albastru închis a pielii, 
urechilor, sclerelor şi cartilajului. 

Diagnosticul este pus când este prezentă triada: urină închisă la culoare, artrită 
degenerativă şi pigmentare anormală. 

Urina proaspăt recoltată este de culoare normală, însă se închide la culoare când 
se oxidează. 

Spondiloza este frecvent întâlnită, ca şi afectări ale genunchiului, şoldului şi 
umărului. 

Epidemiologie 

Transmiterea alcaptonuriei se face în mod autosomal recesiv. 

Imagistică 

Spondiloza este întâlnită, cu calcifierea discurilor intervertebrale cu puţine 
osteofite (fig. 2.94). 

Afectarea articulară este asemănătoare ca aspect cu artroza degenerativă, cu 
excepția protruziei acetabulare. 

Figura 2.94 
Alcaptonuria — aspect radiografic 
caracteristic: 

a — artrită degenerativă a 
articulaţiilor proximale ale 
degetelor; 

b — calcificarea discurilor 
intervertebrale dar fără 
osteofitoză masivă 


6. Osteocondrozele 


Necroza aseptică a capului femural (NACF) 

Necroza aseptică a capului femural este o afecţiune plurietiologică dar 
monopatogenică. Într-adevăr, o mulţime de afecţiuni pot fi asociate cauzal cu 
producerea necrozei capului femural însă mecanismul ultim constă în întreruperea 
brutală a vascularizaţiei de tip terminal de la nivelul capului femural. 

Traumatismul direct al vaselor care hrănesc capul femural este întâlnit în fractura 
de col femural şi luxaţia de şold. 

Cauzele nontraumatice cele mai importante sunt reprezentate de: alcoolism, 
tratament cu steroizi, cortico-terapia, hemoglobinopatii, boala Gaucher, boala 
chesonierilor, hiperlipidemia, hipercoagulabilitatea, iradierea, leucemiile, limfoamele. 

Pentru o parte însemnată din osteonecroze nu pot fi evidenţiate cauze directe 
sau factori favorizanţi, motiv pentru care necroza capului femural este frecvent 
denumită necroză primitivă idiopatică a capului femural. 

Anatomie patologică 

Indiferent de cauzele directe sau factorii favorizanţi recunoscuți, leziunile 
anatomo-patologice precoce constau în necroza măduvei osoase şi a osului 
spongios, de obicei într-o zonă lenticulară situată în regiunea anterolaterală şi 
superioară a capului femural. 

Cartilajul articular suprajacent este în mare parte neafectat, deoarece este 
avascular, hrănindu-se prin intermediul lichidului sinovial. 

Stratul profund, calcificat, al cartilajului primeşte vase colaterale din vasele 
epifizare şi de asemenea suferă un proces de necroză. 

Din punct de vedere histologic se întâlneşte maduvă necrotică şi absenţa 
osteocitelor. 

Leucocitele şi celulele mononucleare se adună în jurul țesutului necrotic şi 
eventual înlocuiesc măduva necrozată. 

Osteoclastele resorb trabeculele moarte şi osteoblaştii încep să repare țesutul 
lezat. 

În timpul procesului de reparație, trabeculele necrozate sunt predispuse la 
fractură de oboseală. În mare, se produce o fractură a osului subcondral, cu 
depunerea cartilajului hialin suprajacent. Cu timpul, apare fragmentarea cartilajului 
articular, determinând apariţia artrozei degenerative. 

Imagistică 

Stadializarea clinico-radiologică în NACF 

Ficat şi Arlet au introdus în 1972, o clasificare în cinci stadii evolutive, bazată pe 
aspectul radiografic al osteonecrozei de cap femural (fig. 2.95). 

Stadiul 0 — infraclinic şi infraradiologic, în care suspiciunea de NACF poate fi 
confirmată prin examenul de rezonanţă magnetică nucleară şi anamneză. 

Stadiul | — preradiologic, reprezintă stadiul în care apar modificări minime 
(uşoară osteoporoză) la un şold simptomatic, dureros. 

Radiografia convenţională este în continuare negativă sau neconcludentă. 

În schimb, tomodensitometria relevă o zonă de necroză sub forma unei imagini 
dense centrale care şi-a pierdut aspectul stelat (semnul Dihlmann). 

Scintigrafia cu %Te permite vizualizarea unei zone de hiperfixaţie, 
corespunzătoare reacției de reparaţie celulară a osului din jurul conului necrotic, cu 
activitate mai slabă. 

Flebografia intraosoasă arată o stază ce durează mai multe ore, cu reflux 
diafizar. 

Testele hemodinamice atestă creşterea presiunii medulare intracefalice. 

Stadiul II — apar primele manifestări radiologice sub forma unor arii de 
condensare (osteoscleroza subcondrală) alternând cu zone porotice sau geode, 
astfel încât aspectul capului femural este caracteristic, „pătat”. 

Osteonecroza se evidenţiază sub forma unei zone lenticulare în regiunea 
anterolaterală a capului femural, pe radiografii de faţă şi fals profil, prin clasica 
imagine „în coajă de ou”. 

Stadiul III — este marcat de colapsul osului subcondral, iar procesul de înfundare 
a zonei necrotice devine evident, transformându-se într-un veritabil sechestru. 

Mai este cunoscut şi ca semnul semilunei şi este patognomonic pentru NACF 
stadiul III. 

Modificarea de aspect şi conformaţie a capului femural este adesea prezentă, 
capul este deformat, însă spaţiul articular este păstrat. 

Stadiul IV — este stadiul evolutiv final şi constă în modificări artrozice avansate. 

Pensarea spaţiului articular şi modificările osoase radiologice, sunt caracteristice 
unei coxartroze secundare evoluată. 


Y Stadiul III 


Figura 2.95 
Clasificarea radiologică stadială a leziunilor din NACF după Ficat şi Arlet; 
Stadiile O şi I, infraradiologice, nu sunt figurate. 


Y Stadiul II Stadiul IV 


Steinberg propune o clasificare a leziunilor evolutive din NACF utilizând întreaga 
gamă imagistică existentă actualmente pentru explorare curentă: computer-tomograf 
(CT), rezonanţă magnetică nucleară (RMN), scintigrafie (S) şi radiologie clasică (RX). 

Stadiul 0 — Rx, S,CT, RMN: negative; 
Stadiul | — Rx: negativ, 
S, CT, RMN: pozitive; 
Stadiul II — Rx: scleroză şi imagine pseudochistică a capului (fig. 2.96); 


# Stadiul Il C 


Figura 2.96 
Clasificarea Steinberg — stadiul Il radiologic (stadiile O, I infraRx, nu sunt figurate) 
Stadiul III — Rx: colaps subcondral şi imagine „în coajă de ou, cu 


sfericitatea capului păstrată (fig. 2.97); 


. “apă: 
BAe K 


BAT 


J Stadiul II B Stadiul III C 


Figura 2.97 
Clasificarea Steinberg — stadiul III radiologic 


Stadiul III A 


Stadiul IV — Rx: deformarea capului fără atingere cotiloidiană (fig. 2.98); 
Stadiul V — Rx: deformarea capului cu pensare superioară şi atingere 
cotiloidiană; 
Stadiul VI — Rx: aspect distructiv, degenerativ de coxartroză avansată (fig. 2.99). 
Comitetul Japonez de Cercetare a propus o clasificare bazată pe mărimea şi 
localizarea zonei de infarct osos în capul femural (fig. 2.100). 


Stadiul IV C 


| du 
Figura 2.98 
Clasificarea Steinberg — stadiul IV radiologic 

Stadiul V 
Figura 2.99 


Clasificarea Steinberg — stadiile V şi VI radiologic 


Stadiul VI 


„ Tip 1A | ATip1B 


Figura 2.100 
Clasificarea CJC bazată pe mărimea şi localizarea zonei de necroză 
Tip 1 — necroză în porțiunea capului femural în contact cu suprafaţa de sprijin acetabular; 
Tip 2 — înfundarea zonei necrozate; 
Tip 3 — leziuni chistice unice sau multiple în capul femural. 


Sakamoto clasifică necroza capului în raport cu extensia leziunii vizualizată prin 
examen RMN (fig. 2.101). 


| grad C 
Figura 2.101 
Clasificarea Sakamoto 

Ohzono propune o clasificare în raport cu care se apreciază, clinic, gravitatea 
evoluţiei necrozei. 

Stadiile IA, IB, IC — scleroză limitată; 

Stadiul Il — deformarea capului; | — radiografic 

Stadiul IIIA, IIIB — aspect chistic. 

Stadiile IA, IB, IHA — forme uşoare; 

Stadiile II, IIIB — forme medii; | —> clinic 

Stadiul IC — formă gravă. 

O altă clasificare a necrozei aseptice de cap femural care îmbină aspectul clinic 
cu cel radiografic, este cea a lui Marcus, Enneking şi Massam (tabelul 2.3): 

Stadiul Aspect clinic Aspect radiografic 

| Asimptomatic Zone de densitate crescută 

II Asimptomatic Infarct osos delimitat de zone de 
densitate crescută 

III Debutul durerii Semnul „cojii de ou”, fractură cu 
transparență subcondrală 

IV Durere la mobilizare | Colaps subcondral 

V Durere la Modificări acetabulare degenerative 

mobilizare/repaus 


Tabel 2.3 


Clasificarea clinico-radiografică Marcus - Enneking 


Diagnosticul imagistic în NACF 
e Radiologia 

Morfologia radiologică normală a articulației şoldului (fig. 2.102) trebuie să fie 
punctul de plecare şi reperul față de care se face interpretarea aspectelor 
radiografice modificate, vizualizate prin incidențe spacifice. 

Ea trebuie să releve următoarele repere: 

-  interliniu articular regulat cu o înălțime de 3mm; 

- U-ul radiologic, cu latura externă corespunzătoare arriere-fond-ului cotilului şi 
latura internă corespunzătoare peretelui intern al bazinului; 

- arcul cervico-obturator este linia care reuneşte marginea inferioară a ramului 
ilio-pubian cu marginea infero-internă a colului, prelungită pe corticala internă a 
diafizei femurale. 

5 


Figura 2.102 
Morfologia radiologică normală a articulatiei şoldului 
a — interliniul articular; 

b — U-ul radiologic; 
c — arcul cervico-obturator 


Pentru studierea arhitecturii articulației coxo-femurale, se utilizează trei tipuri de 
examene radiologice: 
- bazin de față — care permite construcţia geometrică a arhitecturii coxo-femurale 
(coxometrie): 
- prin cele trei puncte fundamentale — T, C şi E — se pot construi două 
unghiuri fundamentale în aprecierea gradului de displazie acetabulară sau de 
întindere a zonei de necroză cefalică: 

VCE - unghiul Wiberg sau unghiul de acoperire externă a cotilului care 
trebuie să fie > cu 259; 
HTE - unghiul Hilgenreiner sau unghiul de oblicitate sau înclinaţie a cotilului 
care trebuie să fie < de 129; 
CC'D - unghiul cervico-diafizar proiectat cu o valoare normală de 130-135* 
(fig. 2.103). 
- fals profil Lequesne (fig. 2.104) — permite măsurarea unghiului VCA sau unghiul 
de acoperire anterioară a cotilului (normal > 25°): 
- permite aprecierea exactă a gradului de anteversie a colului femural; 
- permite stabilirea indicaţiei de osteotomie a şoldului prin cumularea 
unghiului VCA cu unghiul pe care zona de necroză îl face cu vârful capului 
femural (VCPN). Indicaţia este certă când VCA + VCPN = 40-45*. 


Figura 2.103 Figura 2.104 


Coxometria normală a articulației şoldului Fals profil Lequesne 


- profil Dunlap (fig. 2.105) — permite măsurarea unghiului de anteversie, care 
normal se situează între 12-15*. Este patologic < 10° sau > 20°. 


a 


Figura 2.105 
Profil Dunlap: 
a — tehnică; 
b — aspect radiografic 

- alte incidențe de profil - rezervate în special şoldurilor blocate: 
- incidenţa Arcelin; 
- profilul Ducroquet; 
- tehnica Lauenstein. 

- măsurarea radiologică a unghiului necrotic (Kerboul, Wagner) - permite măsurarea 
zonei de necroză pe radiografia de faţă şi cea de profil şi însumarea lor; dacă acest 
unghi depăşeşte 170° (Wagner) sau 200° (Kerboul), osteotomia este depăşită ca 
indicație terapeutică, singura indicație corectă fiind artroplastia protetică a şoldului. 

În concluzie, examenul radiografic clasic rămâne un instrument important de 
diagnostic imagistic şi evaluare prognostică şi terapeutică în necroza aseptică de 
cap femural, în toate stadiile evolutive, cu excepţia stadiilor iniţiale, O - |, care, de 
regulă sunt infraradiologice. 

Pentru aceste cazuri diagnosticul precoce beneficiază de noi metode de 
investigaţie imagistică, dintre care de elecţie sunt, actualmente, tomografia 
computerizată şi rezonanța magnetică nucleară. Scintigrafia osoasă, utilizată de 
asemenea, frecvent, nu are o specificitate certă în diagnosticul osteonecrozei. 

e Tomografia computerizată (CT, tomodensitometrie, scanner) 

Este o metodă modernă de diagnostic care a câştigat teren în ultima perioadă, 
fiind una din modalităţile imagistice cele mai fiabile de diagnostic precoce şi 
ultraprecoce al NACF, de regulă, în stadiile O - l, infraradiologice, cu valoare 
prognostică şi terapeutică remarcabilă. 

Tomodensitometria, ca şi alte examene radiologice, se bazează pe principiul 
atenuării fascicolului de raze X care traversează diferitele țesuturi ale corpului uman 
şi pe reproducerea pe un ecran a distribuţiei spaţiale a acestei atenuări într-o cupă 
transversală prin organism. 

Practic, în cazul investigării NACF, se realizează înregistrarea de imagini 
radiografice sub forma unor cupe transversale prin articulaţie, la distanțe egale de 
5mm. Se poate obţine astfel o foarte bună vizualizare a zonei de necroză incipientă, 
cu precizarea exactă a sediului şi întinderii leziunii. 

Fiabilitatea şi acuratețea diagnosticului de NACF este în stadiile precoce, 
infraradiologice, de 80-100% (fig. 2.106 a,c). 

e Rezonanța magnetică nucleară (RMN) 

Este o tehnică relativ nouă de diagnostic care are avantajul că este neinvazivă şi 
a fost descrisă pentru prima dată de fizicienii americani în anii '40. Principiul metodei 
constă în evidenţierea protonilor de hidrogen care se comportă ca nişte dipoli într-un 
câmp magnetic puternic. 


Figura 2.106 
a,c — cupă CT prin centrul capului femural: osteoscleroză anterioară întinsă şi fractură 
subcondrală antero-intern; b — cupă frontală RMN prin articulaţia şoldului: segmentul necrozat 
este evidenţiat prin zona de hiposemnal,; 

Sursa cea mai comună a acestor protoni de hidrogen este apa, principala 
componentă a corpului uman. În alte medii, precum grăsimea, hidrogenul este 
cuprins în diverse molecule, modificând proprietăţile magnetice ale acestora. 

Când un pacient se află într-un câmp magnetic puternic protonii de hidrogen se 
aliniază acelui câmp. Aceşti dipoli (protonii de hidrogen) îşi pot modifica poziţia în 
cazul aplicării undelor de radiofrecvenţă, această „dezordine” putând fi detectată de 
bobina de inducţie, iar când undele de radiofrecvenţă dispar, protonii de hidrogen se 
realiniază câmpului magnetic. 

Din punct de vedere biologic, RMN nu este periculoasă pentru organismul uman, 
dar, datorită câmpului magnetic puternic, trebuie atenţie sporită cu implanturile 
metalice sau alţi corpi străini, pentru a evita migrarea şi încălzirea excesivă a 
țesutului. 

RMN măsoară factori diferiţi de cei decelați radiografic sau scintigrafic, reflectând 
distribuţia nucleilor mobili ai moleculelor de hidrogen. Semnalul puternic relevă 
prezența adipocitelor şi a celulelor hematopoetice în măduvă şi furnizează o 
evaluare indirectă a fluxului sanguin normal. 

Necroza ischemică se datorează diminuării aportului sanguin şi anoxiei celulare. 
Celulele hematopoetice, cele mai sensibile la anoxie, mor primele, urmate de 
osteocite şi adipocite. 

Necroza aseptică a capului femural se pune în evidenţă prin RMN, ca rezultat al 
distrugerii măduvei osoase, printr-un semnal modificat, triunghiular subcondral. 

RMN este o metodă de diagnostic mult mai sensibilă decât CT sau scintigrafia, 
cu o fiabilitate şi precizie de diagnostic de 90-100% în stadiile incipiente, O - |, ale 
NACF (fig. 2.106 b). 

e Scintigrafia osoasă 

Este o metodă de investigaţie imagistică specifică, care se efectuează injectând 
intravenos un izotop marcat, de regulă %Te. 

În cazul necrozei, scintigrafia este pozitivă când se observă o zonă de hiperfixaţie 
osoasă pe o arie circumscrisă de la nivelul capului femural afectat. Aceasta se 
datorează unei hipercaptări a izotopului marcat, sugerând o reacţie regenerativă 
osoasă în jurul zonei necrozate. 

Fiabilitatea metodei este relativ modestă, de 60-70% acuratețe diagnostică în 
stadiile precoce ale osteonecrozei, şi în corelaţie obligatorie cu confirmarea prin alte 
metode imagistice, mai specifice, precum CT sau RMN. 

e Alte metode imagistice pentru diagnosticul NACF 

Măsurarea presiunii întracefalice — metodă utilă de diagnostic în faza infraradiologică. 
Tehnic se realizează prin introducerea unei canule în regiunea trohanteriană şi 
înregistrarea presiunii intracefalice înainte şi la 5min, după injectarea a 5ml ser 
fiziologic. În caz de NACF, presiunea depăşeşte cu mult valoarea normală de 
30mmHg. 

Flebografia — metodă utilizată după măsurarea presiunii intracefalice, şi numai în 
condiţiile în care aceasta este negativă. 

Ea constă în administrarea a 10ml de substanţă de contrast prin canula plasată 
trohanterian. 

În condiții normală, substanţa de contrast este rapid disipată în sistemul vascular 
eferent. 

În cazul unei necroze ischemice a capului femural se observă o stagnare a 
substanței radioopace, drenaj defectuos al venelor eferente şi, chiar, reflux diafizar. 


154 


ORTOPEDIE 


7. Alte afecțiuni asociate cu artropatii 


Hemofilia 

Epidemiologie 

Hemofilia A este o coagulopatie congenitală produsă de deficiența de factor VIII. 

Hemofilia B este o boală produsă de lipsa factorului IX. 

Atât hemofilia A (hemofilia clasică) cât şi hemofilia B (boala Christmas) sunt boli 
cu transmitere recesivă, deşi 30% din pacienţi pot să nu aibă nici un istoric familial al 
bolii. 

Artropatia hemofilică afectează în special genunchiul, cotul şi glezna fiind 
afectate mai puțin frecvent (fig. 2.107). 


a 


Figura 2.107 
Hemofilia — aspecte clinice: hemartrozele recidivante şi sinovita cronică determină redori ale 
coatelor (a), diformităţi şi redori ale genunchilor şi gleznelor (b) şi tumefacţie pseudo-tumorală în 
treimea medie şi inferioară a coapsei (c) 


Anatomie patologică 

Hemartroza recurentă produce depozite de hemosiderină şi sinovită. 

În faza acută apare hipertrofia sinovialei, ceea ce determină un risc mai mare de 
sângerare. Se poate forma un panus ca în poliartrita reumatoidă, cu disfuncţia 
cartilajului subjacent. Cu timpul apare fibroza sinovială, cu redoare articulară. 

Imagistică 


Figura 2.108 
Hemofilia — aspecte 
radiologice 
caracteristice: 
după numeroase 
hemartroze recidivante se 
instalează treptat 
procesul de degradare 
articulară progresivă cu 
instalarea artrozei în 
marile articulații: umăr, 
genunchi, gleznă 

Tumefacţia părţilor moi este întâlnită precoce şi este asociată cu hemartroza. În 
stadiile tardive se constată lărgirea regiunilor epifizare, cauzată de hipertrofie printr-o 
vascularizație crescută. 

Modificările scheletului se manifestă prin scleroză subcondrală şi formare de 
chişti în fazele precoce. În stadiile tardive se constată degradarea cartilajului şi 
formare de osteofite (fig. 2.108). 


Boala Gaucher 

O boală familială rară, boala Gaucher este o eroare înnăscută de metabolism în 
care există o deficiență a hidrolazei lizozomale B-glucocerebrozidază. 

Acumularea glucozilceramidazei se produce în celulele cu activitate fagocitară a 
sistemului reticulo-endotelial din ficat, splină, ganglioni limfatici şi măduva osoasă. 

Femurul este cel mai afectat os, însă vertebrele, coastele, sternul şi oasele 
pelvisului pot fi de asemenea afectate. 

Manifestările bolii scheletice sunt rezultatul efectelor mecanice ale infiltraţiei cu 
celule anormale, conducând la eroziunea corticalelor şi interferența cu vascularizația 
normală. 

Expansiunea ariilor de osteoliză predispune la apariția fracturilor pe os patologic iar 
întreruperea vascularizaţiei conduce la necroza vasculară. 

Epidemiologie 

Moştenită într-o manieră autosomal recesivă, boala Gaucher este cea mai 
frecventă afecţiune ereditară a metabolismului lipidic. 

Boala este frecventă în special în comunitatea evreiască. 

Anatomie patologică 

Examinarea histologică a țesutului reticuloendotelial afectat evidenţiază prezența 
celulelor spumoase, care sunt macrofage încărcate cu lipide. 

Imagistică 

În stadiile precoce ale afectării scheletice din boala Gaucher se constată 
osteoporoză difuză şi expansiune medulară. Femurul distal se poate mări rezultând 
o diformitate caracteristică „în lentilă a lui Erlenmeyer”. 

Poate fi observată osteonecroza la nivelul capului femural, capului humeral şi 
femurului distal. Modificările degenerative secundare urmează colapsului osului 
articular necrotic (fig. 2.109). 


Figura 2.109 
Maladia Gaucher — aspect 
radiologic 

a — aspect al şoldurilor şi 
bazinului la vârsta de 12 ani; 

b — acelaşi aspect la vârsta de 
25 ani: se observă necroza 
aseptică de cap femural 
bilateral; 

c — fractură patologică pe femur 
la acelaşi pacient la vârsta de 
27 ani, osteosintezată. Se 
remarcă aspectul de 
osteoscleroză pătată în 
metafiza inferioară a femurului, 
sugerând infarctul osos. 

CAPITOLUL III 
TRATAMENTUL AFECȚIUNILOR OSTEO-ARTICULARE 


PRINCIPII DE TRATAMENT ÎN FRACTURI 


1. Primul ajutor în fracturi 


Primul ajutor în fracturile închise 

Constă în totalitatea măsurilor urgente luate la locul accidentului care vizează în 
primul rând imobilizarea provizorie a focarului de fractură şi asigurarea transportului 
în condiții de securitate şi supraveghere medicală până la cel mai apropiat spital 
unde se poate continua cu tratamentul propriu-zis al fracturii. 

Gestul de imobilizare provizorie trebuie să fie precedat de un scurt bilanţ clinic al 
accidentatului pentru a evidenția localizarea exactă a fracturii, a evalua gravitatea sa 
şi eventuale leziuni asociate care pot pune în pericol imediat viața bolnavului. În 
acest caz, manevrele şi manoperele de maximă urgenţă se vor adresa priorităţilor 
medicale cu risc vital maxim, iar gesturile de prim ajutor privind direct fractura vor 
trece pe plan secund. 

Imobilizarea provizorie 

Se realizează cu mijloace specifice şi are drept scop axarea şi punerea în 
continuitate a fragmentelor osoase fracturate prin solidarizarea la un susţinător rigid 
numit atelă. Imobilizarea provizorie a focarului de fractură diminuă sau suprimă 
durerea ca factor declanşator sau de întreţinere a şocului traumatic. Ea evită, de 
asemenea, producerea unor leziuni, uneori grave, vasculare sau/şi nervoase, 
secundare producerii fracturii, care pot influența semnificativ prognosticul şi tra- 
tamentul fracturii. Indiferent de materialul utilizat pentru imobilizare provizorie, trebuie 
respectat principiul imobilizării obligatorii a unei articulaţii deasupra şi dedesubtul 
focarului de fractură. 

Pentru imobilizarea provizorie a fracturilor se utilizează de regulă atele metalice 
Kramer care sunt confecţionate dintr-un cadru metalic maleabil în interiorul căruia se 
află dispusă o reţea texturată de sârmă moale. Atela se poate uşor îndoi şi mula pe 
forma şi proeminenţțele membrului sau segmentului de membru care va fi imobilizat. 
Înainte de a fi utilizată, atela metalică va fi căptuşită cu un strat gros de tifon pentru a 
evita contactul direct între tegument, os şi metal. Pentru membrul inferior se poate 
utiliza atela Thomas (fig. 3.1). Atunci când la locul accidentului nu pot fi utilizate 
atelele clasice, se pot improviza diverse mijloace care ţin loc de atelă provizorie: 
atele din lemn, jgheaburi metalice, imobilizare provizorie cu atelă gipsată (dacă ea 
poate fi confecţionată pe loc), solidarizarea membrului superior la torace printr-un 
bandaj sau solidarizarea membrului inferior fracturat de cel sănătos folosit ca atelă. 


Figura 3.1 
Imobilizare provizorie în 
fracturi: 

a — atela Thomas; 

b, c — modalitatea ei de 
utilizare 

Transportul 

Se realizează în condiţii de maximă securitate pentru viața accidentatului, sub 
supraveghere permanentă şi asistare cardio-respiratorie asigurată de către un medic 
sau un cadru medical cu pregătire în medicina de urgenţă. Se utilizează vehicule 
autosanitare cu dotare tehnică de înaltă performanţă care pot asigura monitorizarea 
parametrilor vitali şi măsuri urgente de resuscitare cardio-respiratorie, când acestea 
se impun. Aceste măsuri sunt îndeosebi necesare în cazul fracturilor de coloană 
vertebrală, bazin sau la politraumatizaţi. Imobilizarea lor se face în decubit dorsal 
absolut pe targă specială, cu accesorii care permit fixarea accidentatului în poziția 
corectă de imobilizare. 


Primul ajutor în fracturile deschise 

Şi în cazul fracturilor deschise, acordarea primului ajutor şi imobilizarea provizorie 
trebuie să fie precedate de un scurt bilanţ clinic, local şi general, al accidentatului, 
pentru a stabili localizarea exactă a fracturii şi dacă este sau nu deschisă, evaluând 
totodată gravitatea sa. 

O fractură deschisă se defineşte prin existența unei soluții de continuitate, o 
comunicare, directă sau indirectă, între focarul de fractură şi exterior. Poate exista, 
deci, o plagă minimă, punctiformă, la distanţă de focarul de fractură dar cu care 
comunică indirect sau poate fi o plagă importantă, contuză, delabrantă care 
comunică direct cu focarul. De aceea, în fracturile deschise ale membrelor, înaintea 
gestului de imobilizare provizorie, se impun măsuri urgente de toaletă locală, 
primară, a plăgii care însoţeşte fractura şi, după caz, pansament steril compresiv sau 
garou pentru realizarea hemostazei provizorii. Toaleta primară a plăgii este un gest 
esențial şi constă în antiseptizarea tegumentelor din jurul plăgii cu alcool iodat, 
betadină, urmată de curățarea propriu-zisă a plăgii care va fi spălată cu soluții 
antiseptice slabe pentru a o decontamina, înlăturând orice corp străin (pământ, 
sticlă, aşchii de lemn, etc.), precum şi zonele de tegument şi părți moi delabrate, 
sfacelate, necrozate (fig. 3.2). Explorarea chirurgicală a plăgii permite totodată 
hemostaza provizorie fie prin bandaj compresiv (cel mai adesea), fie prin clamparea 
provizorie, a unui lumen vascular vizibil sau garou provizoriu (mai rar). Punerea 
garoului va fi hotărâtă numai în cazul în care sângerarea este importantă şi pune în 
pericol viața bolnavului. Garoul va fi montat la rădăcina membrului şi sa va nota ora 
la care a fost aplicat. Transportul rapid al bolnavului trebuie să nu depăşească 
perioada admisă de maximum o oră de garou pentru membrul superior şi o oră şi 
jumătate pentru membrul inferior. 


Figura 3.2 
Fractura deschisă — prim ajutor: 
a — toaleta primară a unei plăgi punctiforme; b, c — plagă contuză, explorare şi toaletă primară 

După toaleta primară a plăgii şi hemostaza provizorie se va proceda la 
imobilizarea provizorie a focarului de fractură conform principiilor enunțate şi cu 
mijloacele menţionate. Alte gesturi de prim ajutor la locul accidentului vor consta în 
administrarea unei doze de ser antitetanic şi a unei prime doze de antibiotic. 
Administrarea lor va fi consemnată obligatoriu pe biletul de însoţire al pacientului. 
Transportul va fi de asemenea asigurat, după caz, şi după gravitatea fracturii cu 
autosanitara şi însoțitor. 


2. Tratamentul definitiv al fracturilor 


Are două componente: tratamentul general, care primează într-o primă instanţă 
asupra tratamentului local specific. 


Tratamentul general 

Este secvențial şi constă în măsuri de prim ajutor şi transport, deja amintite, la 
care se adaugă măsurile ce privesc tratamentul stării de şoc, a hemoragiei şi a 
leziunilor asociate. 


Tratamentul local 

Constă în totalitatea măsurilor ortopedice, chirurgicale sau de altă natură care 
vizează reducerea fracturii şi menţinerea acestei reduceri până la formarea calusului 
şi consolidarea fracturii. 

În principiu, tratamentul fracturilor închise constă în manipularea fragmentelor în 
scopul corectării deplasărilor, urmată de imobilizarea printr-un mijloc ortopedic sau 
chirurgical pentru a favoriza vindecarea în focarul de fractură; în acelaşi timp, 
mobilitatea articulară şi funcţia în articulațiile supra şi subjacente trebuie prezervate. 
Vindecarea fracturilor este favorizată de încărcarea fiziologică, motiv pentru care 
activitatea musculară şi mersul cu sprijin precoce trebuiesc încurajate. 

Problema ridicată de imobilizarea unei fracturi constă în găsirea celei mai bune 
soluții pentru rezolvarea conflictului între nevoia de imobilizare a focarului de fractură 
şi de mişcare a membrului fracturat (imobilizare versus mişcare). 

Un alt conflict de interese contradictorii grevează decizia terapeutică: nevoia de 
vindecare cât mai rapidă în condiţii de maximă siguranţă (viteză versus siguranță). 
Acest dublu conflict rezumă de fapt cei patru factori care domină tratamentul şi 
prognosticul fracturilor, aşa-numitul „cvartet al fracturii”: imobilizare - mişcare/viteză 
de vindecare - siguranţă. 

Tratamentul fracturilor închise depinde nu numai de tipul şi localizarea fracturii, 
dar şi de gravitatea leziunilor în părţile moi. 

Tscherne (1984) [105] a impus o clasificare simplă a traumatismelor cu fractură 
închisă care poate orienta decizia terapeutică şi prognosticul: 

- gradul 0 = fractură simplă, fără leziuni ale părţilor moi/cu leziuni de mică 
importanţă a părţilor moi; 

- gradul 1 = fractură cu echimoză sau abraziune superficială a tegumentului şi 
țesutului celular subcutanat; 

- gradul 2 = fractură severă cu contuzie profundă a părților moi şi tumefacţie locală; 

- gradul 3 = traumatism sever cu fractură complexă sau cominutivă şi leziuni 
marcate ale părţilor moi/sindrom de compartiment. 

Cu cât gradul de severitate al traumatismului este mai mare, cu atât este mai 
probabilă necesitatea utilizării unei forme de fixare mecanică. 

Indiferent de localizare, etapele tratamentului definitiv al fracturilor constau în: 
reducerea fracturii (în fracturile deplasate) şi contenţia ei până la consolidare. 

Reducerea fracturii 

Deşi tratamentul general şi resuscitarea şi susținerea funcţiilor vitale trebuie 
întotdeauna să fie pe primul plan, îngrijirea fracturii nu trebuie întârziată nemotivat 
deoarece edemul părților moi instalat în primele 12 ore după traumatism face 
reducerea ulterioară a fracturii semnificativ mai dificilă sau chiar imposibilă. 

Există totuşi câteva situaţii în care reducerea poate fi temporizată sau este chiar 
inutilă: 

- când nu există deplasare în focar sau deplasarea este minimă; 

- când deplasarea fragmentelor nu are semnificaţie terapeutică sau prognostică 
(ex.: majoritatea fracturilor închise de claviculă); 

- când reducerea prin manevre la distanță de focar este improbabilă sau 
imposibilă (ex.: fracturile coloanei vertebrale prin compresiune). 

Alinierea fragmentelor este, din punct de vedere al reducerii, mai importantă 
decât apoziția; dacă se obține o aliniere normală a fragmentelor, încălecarea 
suprafeţelor în focar poate fi acceptabilă. Excepţia o constituie fractura care 
interesează o suprafaţă articulară unde principiul reducerii perfecte primează, ţinând 
cont de riscul artrozic antrenat de o incongruenţă a suprafeţelor cartilaginoase 
articulare consecutiv unui calus vicios articular. 

Ca modalităţi de reducere a fracturilor închise sunt unanim admise două metode: 

Reducerea cu focar închis 

Sub anestezie şi relaxare musculară fractura este redusă printr-o triplă manevră: 

- porțiunea distală a membrului lezat este tracţionată în axul osului; 

- pe măsură ce fragmentele se dezimpactează ele sunt repoziționate printr-o 
manevră de inversare a direcţiei originale a forței traumatice, dacă aceasta 
poate fi dedusă; 

- alinierea fragmentelor este apoi ajustată şi verificată în fiecare plan. 

Alinierea este cea mai eficace atunci când periostul şi muşchii de pe o parte a 
fracturii rămân intacte deoarece această bandă de părţi moi previne hiper-reducerea 
şi favorizează stabilizarea fracturii după ce a fost redusă. 

Câteva fracturi, ca de exemplu cea a diafizei femurale, sunt dificil de redus prin 
manevre de manipulare externă datorită, în primul rând, tracţiunii musculare 
puternice exercitate pe fragmentele fracturate. 

În general, reducerea închisă se foloseşte pentru toate fracturile minim deplasate, 
pentru cele mai multe fracturi la copii şi pentru fracturile care sunt stabile după 
reducere. 

Reducerea cu focar deschis (reducere sângerândă) 

Reducerea sângerândă a fracturii, sub control vizual direct al focarului este 
indicată: 

- când reducerea închisă eşuează, fie datorită dificultăţilor survenite în controlul 
alinierii fragmentelor de fractură, fie datorită părţilor moi interpuse între ele; 

- când există un fragment articular mare care impune o reducere anatomică; 

- pentru fracturile cu diastazis, în care fragmentele sunt depărtate unul de 
celălalt. 

Ca regulă generală, reducerea sângerândă reprezintă prima etapă în tratamentul 
chirurgical al fracturii prin fixare internă. 

Mentinerea reducerii (contențţia) 

Termenul de „imobilizare” trebuie, de regulă, înţeles ca definind măsurile ce 
previn deplasarea, având rareori semnificaţia semantică de imobilizare completă. 

Imobilizarea focarului de fractură presupune o anumită restricție a mişcărilor la 
acest nivel, permite vindecarea părților moi perifracturare lezate şi permite o anumită 
marjă de mobilizare liberă a segmentelor de membru neafectate. 

Principalele metode de menţinere a reducerii, ortopedice şi chirurgicale sunt: 
-  tracțiunea-extensia continuă; 
-  imobilizarea gipsată; 
-  ortezarea,; 
- fixarea externă; 
- fixarea internă. 

Actualmente, în era tehnologiilor moderne, tehnologii care au permis o 
diversificare extraordinară a implanturilor şi metodelor de fixare internă, metodele 
clasice, aşa-zis „închise” sunt adesea şi pe nedrept desconsiderate. Această 
atitudine derivă, cel mai adesea, din ignoranță şi lipsă de experienţă în aplicarea 
acestor metode. 

Metodele de tratament ortopedic, care nu implică deschiderea focarului de 
fractură se adresează în primul rând fracturilor care nu se însoțesc de leziuni ale 
părților moi, se reduc uşor şi sunt stabile după reducere. Fracturile instabile, 
fracturile multiple şi fracturile la pacienţi necooperanţi sunt contraindicaţii de principiu 
pentru tratamentul ortopedic. 

Metodele de tratament chirurgical implică de cele mai multe ori deschiderea şi 
abordarea prin reducere sângerândă a focarului de fractură, fixarea internă fiind 
adesea forma cea mai adecvată de tratament. Tratamentul chirurgical are 
numeroase indicaţii, adresându-se în special fracturilor instabile şi cu risc de 
deplasare după reducere, fracturilor cu focare multiple sau fracturilor la pacienţi care 
prezintă mari dificultăţi de nursing (paraplegici, în vârstă, etc.). 

Noţiuni privind principalele metode de tratament ale fracturilor şi complicațiilor 
acestora vor fi detaliate în capitolele următoare. 

MODALITĂȚI DE TRATAMENT CONSERVATOR 
NECHIRURGICAL (ORTOPEDIC ŞI FUNCȚIONAL) ÎN 
FRACTURI 


1. Tracţiunea - extensie continuă 


Principiul fundamental al reducerii este de a corecta deplasarea aplicând metoda 
extensiei-contraextensiei care este tocmai principiul de bază al eficienţei terapeutice 
a metodei de tracţiune-extensie continuă. Într-adevăr, ea permite corectarea 
progresivă a deplasării fiind în plus şi o metodă de contenție. 

Pentru a fi eficace, extensia continuă trebuie să se opună: tonusului muscular, 
deformației în focarul de fractură şi efectului gravitațional. Întreruperea continuității 
osoase antrenează o deformare a membrului şi o creştere de tonus muscular. În 
consecinţă, avantajul esenţial al acestei metode pare să fie legat de tensiunile în 
tracțiune transmise zonei interfragmentare care sunt favorabile dezvoltării şi 
structurării calusului. 

Metoda este simplă şi eficace şi reproşurile care i se aduc sunt legate de 
eficiența, mediocră uneori, a reducerii, de dificultăţile supravegherii şi urmăririi locale 
şi generale la un pacient imobilizat la pat pentru o perioadă lungă şi dispus, în 
consecinţă, la numeroasele complicaţii de decubit pe care această metodă le poate 
antrena. 

Avantajele metodei sunt totuşi evidente legate în principal de eficacitatea 
tratamentului în cazul unor fracturi care nu pot fi tratate prin alte metode ortopedice 
sau chirurgicale. 

Dezavantajele sunt însă numeroase şi trebuie puse întotdeauna în discuție în 
momentul alegerii metodei de tratament. Ele sunt legate în principal de riscurile 
complicațiilor locale (osteite la broga de tracţiune, laxități ligamentare, atrofii 
musculare, redori articulare) sau generale (bronhopneumonia de decubit, complicații 
urinare şi de tranzit intestinal, escare, tromboflebită, demenţă senilă) precum şi de 
dificultățile de supraveghere şi urmărire care trebuie făcută într-un serviciu dotat, cu 
experienţă şi personal antrenat în acest tip de tratament. 

Extensia este aplicată distal de fractură astfel încât să exercite o tracţiune 
continuă în axul membrului şi al osului fracturat. Metoda este utilă în special pentru 
fracturile diafizare, cu traiect oblic sau spiroid, care au un coeficient relativ important 
de instabilitate. 

Tracţiunea nu poate menţine o fractură nemişcată, dar poate tracţiona un os lung 
fracturat astfel încât să fie axat şi să-i fie menţinută lungimea reală. Reducerea 
corectă în focarul de fractură este, adeseori, dificilă deoarece prin această metodă 
pacientul îşi poate contracta eficient musculatura şi mişca relativ în articulațiile supra 
şi subjacentă focarului de fractură. 

Tracţiunea-extensia continuă nu reprezintă decât rareori o modalitate definitivă şi 
unică de tratament ortopedic al fracturilor. În esență, ea are rolul de a asigura 
imobilizarea relativă a unui focar de fractură care nu poate fi tratat, în principiu, prin 
altă metodă ortopedică (aparat gipsat) sau chirurgicală (fixare internă). Este, în 
principal, cazul fracturilor închise foarte instabile care nu pot fi reduse sau care pot fi 
reduse dar nu pot fi menținute reduse prin imobilizare gipsată. Este, de asemenea, 
cazul fracturilor închise cu leziuni secundare ale părţilor moi sau a fracturilor 
deschise cu plăgi importante care, după reducere nu pot fi urmărite şi supravegheate 
sub un aparat gipsat ocluziv. 

Sunt, de asemenea, diverse fracturi care din motive de ordin local (plagă, infecţie, 
tromboflebită) sau general (patologie asociată, vârstă) au contraindicaţie chirurgicală 
absolută. 

În principiu, scopul tratamentului ortopedic prin această metodă este de a asigura 
o cât mai bună reducere şi imobilizare a focarului de fractură în perioada cuprinsă 
între momentul accidentului şi al fracturii şi cel în care tratamentul definitiv al fracturii 
poate fi continuat printr-o altă metodă ortopedică (imobilizare gipsată) sau 
chirurgicală (osteosinteză). 

Această perioadă corespunde, în principiu, intervalului mediu de 21-45 de zile în 
care în focarul de fractură se iniţiază procesul de formare a calusului fibros. La 
sfârşitul acestei perioade, variabilă de la o localizare la alta a fracturii, dacă procesul 
de calusare a fost amorsat şi dacă fragmentele şi-au menținut alinierea, axarea şi 
reducerea corectă, se constată clinic prezenţa unui calus fibros, fragil, nemineralizat. 
Acest calus este suficient de solid pentru a permite manevrele de imobilizare 
gipsată, fără a compromite calitatea reducerii prin deplasări secundare, dar 
insuficient de solid pentru a permite încărcarea normală sau excesivă în focar, sau 
sprijinul integral, în cazul fracturilor la membrele inferioare. 

Tracţiunea-extensie continuă poate fi şi o etapă intermediară scurtă, pregătitoare 
actului operator care nu poate fi efectuat imediat. Este cazul, de exemplu, al 
fracturilor etajate sau a fracturilor multiple la politraumatizaţi, la care starea generală 
şi gravitatea altor leziuni cu risc vital imediat (cranio-cerebrale, cardio-respiratorii, 
vasculare, etc.) împiedică formal sau deferă ca prioritate a urgenţei actul chirurgical 
de fixare prin osteosinteză a fracturilor. 

Uneori, tracțiunea-extensie continuă poate reprezenta un gest terapeutic de sine- 
stătător. În acest caz, opțiunea pentru această metodă trebuie solid argumentată prin 
existenţa unor contraindicaţii formale pentru alte metode (ortopedic, chirurgical, 
funcţional) concomitent cu evaluarea riscurilor de complicaţii de decubit, cvasi- 
inerente pentru imobilizări prelungite, care depăşesc 3-4 săptămâni, îndeosebi la 
persoanele vârstnice, predispuse la acest tip de complicații. 

Este cazul tratamentului pentru fracturi cominutive epifizare (fracturi de platou 
tibial, de pilon tibial, extremitate inferioară de femur) cu componentă articulară a 
căror rezolvare prin reducere ortopedică şi imobilizare gipsată sau reducere 
sângerândă şi osteosinteză, este iluzorie. Este, de asemenea, cazul în tratamentul 
unor fracturi ale extremității superioare de femur (fracturi trohanteriene) care, din 
diverse cauze, nu pot fi operate şi pentru care riscul estimat al complicaţiilor metodei 
este mai mic decât beneficiul ei. 

Principalele modalităţi de aplicare ale metodei sunt: 

- tracțiunea gravitaţională; 

- tracţiunea cutanată cu benzi adezive; 

- tracțiunea trans-osoasă (trans-scheletică); 

Tracţiunea gravitaţională 

Este o metodă care se aplică în special fracturilor situate la nivelul membrului 
superior, unde, într-o fractură de diafiză humerală sau de paletă humerală, de 
exemplu, o atelă posterioară sau un gips circular căreia i se ataşează o greutate 
(Caldwell) poate asigura alinierea fracturii şi menţinerea reducerii până la 
consolidare (fig. 3.3). 

Tracțiunea cutanată (Buck) 

Extensia se realizează cu ajutorul unor benzi adezive fixate la tegumente la care 
se ataşează greutăţi cu valoare maximă de 4-5kg. Este o tracţiune slabă fiind 
utilizată cu preponderență în tratamentul fracturilor la copii (fig. 3.4). 

Figura 3.3 Figura 3.4 


Tractiunea gravitațională (gips Caldwell) Tractiunea cutanată (Buck) 


Tracțiunea trans-osoasă (trans-scheletică) 

Presupune introducerea unei broşe sau a unui cui metalic în os printr-o manevră 
de mică chirurgie realizată sub anestezie locală. Reprezintă modalitatea clasică de 
realizare a extensiei continue şi poate fi întâlnită sub diferite denumiri în raport cu 
metoda specifică de realizare a tracțiunii: tracţiune fixă, tracţiune balansată, tracțiune 
combinată, tracțiune directă, tracţiune divergentă, tracțiune rezultantă sau tracțiune 
suspensie. 

Materialele utilizate pentru realizarea extensiei sunt: broşe Kirschner sau cuie 
Steimann care vor fi trecute transosos, etrier (potcoavă) (fig. 3.5.a, b, c) care se va 
fixa la broşă sau cui şi un sistem ce permite aşezarea membrului în poziţie proclivă, 
pe un plan înclinat de tipul atelă Braun-Bohler sau cadru de suspensie tip Russel, 
Rieunau (fig. 3.6). 

Figura 3.5 c 
a,c — broşă Kirschner trecută transosos 
b — etrier (potcoavă) pentru tracțiune 

Figura 3.6 
a,b — tracțiunea-extensie continuă pe atela Braun-B6hler; 
c,d — tracțiunea-extensie continuă pe cadru de suspensie Russel-Rieunau 


Pentru a fi eficientă, extensia trebuie să fie contracarată de contraextensie. 
Aceasta se realizează prin aşezarea pacientului în decubit dorsal strict, fără pernă 
sub cap, ridicarea şi suspendarea membrului inferior şi ridicarea capetelor distale ale 
patului. Toate aceste măsuri vor ajuta ca greutatea proprie a corpului să 
contrabalanseze forța gravitaţională şi să asigure eficienţă tracțiunii-extensiei 
continue. 

Metoda se aplică îndeosebi în cazul fracturilor membrului inferior (femur, tibie) 
unde direcţia de tracţiune pe femur va fi rezultanta paralelogramului de forțe aplicate 
în care compozanta orizontală este dublată de un sistem de scripeti. În practică, 
această teorie este modificată datorită forțelor de frecare, motiv pentru care 
numeroşi autori preferă să controleze direct fiecare linie de tracţiune printr-o anumită 
greutate (fig. 3.7). 


Figura 3.7 
Tracțiunea suspensie — tractiune 
exercitată pe membru (1) este 
contrabalansată de greutatea 
corpului (2) dacă piciorul patului 
este ridicat (3). Fractura este 
menţinută într-o chingă (hamac) (4) 
cu tracțiunea dirijată uşor înspre 
înapoi (5). Principiul metodei: 
direcţia tracțiunii pe femur (6) este 
rezultanta paralelogramului de forțe 
aplicate unde componenta 
orizontală (7) este dublată de un 
9 sistem de scripeti (8) şi greutăti (9) 

Principalele modalități de tracţiune trans-scheletică sunt reprezentate de 
tracțiunea fix, tracțiunea balansată şi tracţiunea combinată. 

Tractiunea fixă 

Se exercită împotriva unui punct fix; benzile de tracțiune sunt legate de o traversă 
a atelei (ortezei) Thomas şi trag membrul inferior în jos cu o forță egală tensiunii 
musculare exercitate de cvadriceps şi ischio-gambieri care tind să scurteze membrul 
(fig. 3.8). 

Figura 3.8 
Tracțiunea fixă — atela Thomas - 
principii de bază: 

1 — tensiunea musculară (cvadriceps şi 
ischio-gambieri) produec o scurtare; 
2 — tracțiunea transosoasă fixată pe un 
cadru (3) luptă împotriva scurtării; 
4 — dacă acest sistem de tracțiune este 
fixat la o orteză fără inel superior 
reducerea se mentine atât timp cât 
tracţiunea se exercită efectiv; 
5 — deplasarea se produce atunci când 
coarda este relaxată; 
6 — această deplasare proximală este 
evitată prin utilizarea unui inel proximal 
chiar şi atunci când coarda este relaxată 


(7). 


Tractiunea balansată 

Se exercită împotriva unei forțe opozante asigurate de greutatea corpului după 
principiul descris anterior. Varianta clasică utilizează atela Braun-Bohler ca mijloc de 
suspendare a membrului inferior. Variante mai moderne, ţin cont de necesitatea 
imperativă a mobilizării articulaţiilor pe perioada tratamentului prin extensie şi sunt 
reprezentate de metoda tracțiunii suspensie propusă de Russel şi ameliorată de 
Rieunau care a înlocuit tracţiunea prin benzi adezive cu tracţiunea transosoasă şi a 
modificat numărul şi dispoziția scripeţilor (fig. 3.9). 


A had 


Figura 3.9 
Tracțiunea suspensie Rieunau 
— numărul şi dispoziția scripeților 

permite schimbarea poziţiei 
membrului, în orice moment, în 
funcţie de necesități 


Tractiunea combinată 
Utilizează o atelă Thomas care este suspendată sau legată la capătul patului 
ridicat. Benzile adezive sunt la rândul lor legate la capătul atelei. 

2. Imobilizarea gipsată 


Reprezintă cea mai veche şi cunoscută formă de tratament ortopedic al 
fracturilor, care în condiţiile unei bune indicații şi tehnici de execuție, reprezintă o 
excelentă metodă de tratament a fracturilor. 

Are avantajul că poate fi aplicată atât la locul accidentului, ca mijloc de 
imobilizare provizorie (îndeosebi sub formă de atelă gipsată) cât şi în orice serviciu 
chirurgical, ca tratament definitiv al fracturii, cu condiţia să fie corect confecţionat şi 
urmărit de către medici şi personal familiarizat cu această tehnică. 

Confecţionarea şi aplicarea unui aparat gipsat 

Materialele utilizate actualmente sunt foarte diverse. Clasic se foloseşte gipsul, 
un sulfat de calciu anhidru cu proprietăţi higroscopice adică absoarbe umiditatea şi 
îşi schimbă consistenţa din pulbere într-un conglomerat dur, solid. Pulberea de gips 
este impregnată pe suport de tifon, constituind benzile gipsate. Rezistenţa acestor 
benzi este variabilă şi depinde de grosimea straturilor succesive în care sunt aşezate 
pentru a constitui o atelă gipsată sau un gips circular. Se estimează că o atelă cu 4-6 
straturi de grosime suportă după umezire şi întărire o sarcină de 50-60kgf/cm?. 

Alte materiale mai noi utilizate pentru imobilizarea şi contenţia după fracturi sunt 
reprezentate de materialele sintetice termoplastice (polimeri de izopropilen) a căror 
proprietăţi mecanice variază în funcţie de temperatură, de unde şi denumirea de 
„materiale termolabile”, precum şi de materiale pe bază de răşini sintetice. Aceste 
tipuri de materiale asigură o contenţie rigidă şi rezistentă în timp (spre deosebire de 
gips care se deteriorează rapid), sunt mai uşoare, mai bine suportate de pacienţi şi 
mai estetice. Dezavantajul utilizării lor constă în rigiditatea excesivă a aparatului de 
contenţie care, pe de o parte poate antrena leziuni tegumentare şi de părţi moi 
(eroziuni, escare) şi, pe de altă parte, prin rigiditatea şi duritatea lor, nu permit nici un 
fel de corecție după confecţionare. Astfel, orice corecție a reducerii care este uşor 
posibilă prin gipsotomie, devine practic imposibilă în cazul utilizării materialelor de 
imobilizare şi contenţie pe bază de răşini sintetice. În plus, costul ridicat al acestor 
tipuri de materiale limitează, actualmente, utilizarea lor sistematică în toate cazurile 
în care se impune reducerea ortopedică şi imobilizare de contenție. 

De aceea, diferite tipuri de gipsuri, cu prize variabile (intervalul de timp necesar 
întăririi gipsului), sunt utilizate curent şi larg răspândite în toate serviciile de ortopedie 
din lume. 

Confecţionarea unui aparat gipsat se poate face în diverse maniere, dar 
principiile de aplicare ale unui aparat gipsat, care vor fi enunțate ulterior, trebuiesc 
respectate cu strictețe. Modalităţile de aplicare unui aparat gipsat diferă după tipul de 
gips aplicat şi segmentul de membru sau membrul care este imobilizat. Etapele 
clasice ale confecționării unui aparat gipsat rămân însă aceleaşi: 

Prepararea membrului în vederea imobilizării gipsate 

Membrul sau segmentul de membru care va fi imobilizat trebuie spălat şi 
dezinfectat, îndeosebi în pliurile de flexie. El va fi apoi „îmbrăcat” într-un jerseu 
tubular lejer care să permită mobilitatea articulară. Acest jerseu de bumbac sau faşă 
trecută circular şi secţionată la fiecare tur are rolul de strat izolator între tegumentul 
acoperit de pilozitate şi banda gipsată, aderentă şi iritantă în momentul întăririi 
gipsului. Stratul izolator nu trebuie să fie prea larg dar nici prea strâns, compresiv. În 
plus, proeminenţele osoase susceptibile de a veni în contact direct cu gipsul precum 
şi zonele de trecere a unor elemente nobile (vasculo-nervoase) susceptibile de a fi 
iritate sau lezate, vor fi protejate cu pernuţe de vată şi tifon (fig. 3.10.a). 

Reducerea fracturii şi asigurarea poziție funcţionale a membrului 

Sunt două principii obligatoriu de respectat în momentul imobilizării gipsate 
definitive, pentru a asigura succesul terapeutic, adică obţinerea consolidării fracturii 
în poziţie cât mai anatomică. Nerespectarea sau neglijarea lor antrenează complicații 
sau sechele grave de tipul: calus vicios, pseudartroză, retracție ischemică Volkmann, 
redori, amiotrofii şi retracţii tendino-musculare în poziţii vicioase, complicații vasculo- 
nervoase, etc. 

În momentul confecţionării şi aplicării aparatului gipsat definitiv se va urmări în 
permanenţă respectarea calităţii reducerii în focarul de fractură şi a poziţiei 
funcţionale a membrului care, cel mai adesea, nu corespunde cu poziția anatomică a 
membrului. 

Confecţionarea atelei gipsate 

Orice aparat gipsat conţine în structura sa o zonă de maximă rezistenţă care este 
suportul real al gipsului şi care este reprezentat de atela gipsată. Aceasta se 
confecţionează trecând succesiv 4-6 benzi gipsate una peste alta. Se constituie 
astfel o bandă gipsată mult mai groasă şi mai solidă a cărei lungime va fi egală cu 
lungimea gipsului circular şi variabilă în funcţie de lungimea segmentului de membru 
imobilizat şi tipul de aparat gipsat confecţionat. Ea va fi aşezată pe fața volară sau 
dorsală a membrului, de regulă acolo unde se doreşte obţinerea unei zone de 
maximă rezistenţă (fig. 3.10.b). 

Înmuierea gipsului 

Benzile de tifon impregnate cu gips vor fi înmuiate în apă călduță (20-30%), fie 
înainte de confecţionarea atelei gipsate fie după. Imersia este necesară pentru un 
interval scurt de timp şi are drept scop umidificarea uniformă a benzii gipsate. În 
principiu, se lasă în imersie câteva zeci de secunde, de regulă până la dispariţia 
bulelor de aer de la suprafața apei. După imersie excesul de apă se elimină prin 
stoarcere uşoară astfel încât, eliminând excesul de apă să nu se elimine în exces şi 
gipsul impregnat pe bandă (fig. 3.10.c). 


Figura 3.10 

Etapele confecţionării unui aparat gipsat: 
a — izolarea membrului; 
b — confecționarea unei atele gipsate; 
c — înmuierea gipsului,; 
d — aplicarea aparatului gipsat propriu- 
zis; 
e — modelarea şi mularea gipsului după 
aplicare 

Confecţionarea aparatului gipsat propriu-zis 

După ce atela gipsată a fost confecţionată şi înmuiată se aplică pe segmentul de 
membru sau membru care va fi imobilizat, constituind un element principal de 
rezistență a viitorului aparat gipsat. Definitivarea gipsului se face prin trecerea 
circular, în axul membrului, a benzilor de tifon impregnate cu gips, în prealabil 
înmuiate. Banda gipsată se derulează cu o mână în timp ce cu cealaltă mână se 
etalează partea derulată pentru a facilita manopera de aplicare circulară a gipsului, 
gest fundamental în confecţionarea aparatului gipsat. Banda bine înmuiată se 
mulează de la sine. Se vor evita realizarea de pliuri, corzi sau strângerea gipsului. 
Pe de altă parte, în anumite puncte ale aparatului se pot realiza întăriri prin trecerea 
succesivă, de mai multe ori, a benzii gipsate muiate prin acelaşi loc. La nivelul 
pliurilor de flexie trebuie evitat ca marginea benzii să treacă transversal deoarece 
riscă să formeze bride după întărirea gipsului. În aceste zone banda va fi trecută 
larg, în forma cifrei 8, încrucişând oblic linia de flexie (cot, spaţiul popliteu, gleznă). 

Pentru anumite tipuri de gipsuri se pot aplica ranforsări şi întăriri speciale care se 
impun şi dau soliditate gipsului, cum este cazul, du exemplu, la gipsul pelvi-pedios 
unde se ranforsează obligatoriu zona trohanteriană şi cea inghinală prin aplicarea 
unor atele groase (6-8 grosimi de bandă) (fig. 3.10.d). 

Modelajul 

Odată aplicat, gipsul trebuie să fie mulat de către operator. Această operaţie nu 
se face niciodată direct cu degetele ci se foloseşte toată palma, eminenţele tenare şi 
policele. La nivelul cotului, pumnului, genunchiului şi gleznei gipsul trebuie să 
deseneze formele anatomice pe care le acoperă cu proeminenţele şi depresiunile 
caracteristice. Marginea cubitală a mâinii operatorului de gips şi prima comisură 
interdigitală vor fi utilizate apoi pentru a netezi şi fasona gipsul, utilizând în acest 
scop apa rece cu care se îmbibă suprafața gipsului. Această manoperă este cu atât 
mai facilă, utilă şi estetică, cu cât benzile gipsate au fost corect aplicate (fig. 3.10.e). 

Îngrijiri, accesorii şi supraveghere 

1. Aplicarea unei talonete — înglobată în gips facilitează mersul cu sprijin total. 
Când bazinul se dezechilibrează este utilă compensarea printr-o talonetă aplicată în 
încălțămintea de partea contro-laterală (fig. 3.11.a,b); 


Figura 3.11 
a — etapele 
confecționării şi 
aplicării unei 
talonete de 
sprijin înglobată 
în gips; 
b — compensarea 
dezechilibrului de 
bazin după 
aplicarea 
talonetei în gips 

2. Uscarea gipsului — survine în următoarele 24-48 de ore de la confecţionarea 
gipsului în funcţie de temperatură şi umiditate. În această perioadă gipsul nu trebuie 
solicitat prin punere în sarcină maximă. De aceea se recomandă pacienţilor care au 
gips la membru inferior să nu se sprijine imediat deoarece gipsul aparent întărit nu 
este şi uscat, riscând deteriorarea sa imediată. De asemenea, contactul ulterior cu 
apa a gipsului va antrena fragilizarea sa; 

3. Ferestre şi gipsotomie — se practică atunci când este necesară expunerea 
anumitor regiuni acoperite sau când se impune o corecție a reducerii inițiale. Se pot, 
de asemenea, verifica şi elimina sau îngriji anumite zone de iritaţie care fac gipsul 
greu suportabil. Ele pot antrena o expansiune a edemului „prin fereastră” cu risc 
ischemic acut în zona respectivă. De aceea, după rezolvarea problemei, fereastra 
sau zona de gipsotomie trebuie imediat închise cu o faşă gipsată trecută circular la 
acest nivel (fig. 3.12). 

Figura 3.12 
a — fereastră în gips cu riscul expansiunii edemului şi ischemie 
b — gipsotomie vizând corectia secundară a unei reduceri în focarul de fractură 


Urmărirea gipsului şi urmările unui gips constrictiv 

Aparatul gipsat constrictiv este o complicaţie redutabilă a imobilizării gipsate şi 
trebuie avută întotdeauna în vedere în momentul confecţionării gipsului. 

Într-adevăr, datorită, în principal, instalării rapide a edemului posttraumatic, chiar 
şi un gips corect confecţionat şi poziționat poate deveni constrictiv, îndeosebi dacă 
nu se respectă o serie de reguli de conduită după imobilizare. Alteori, gipsul este 
constrictiv de la început datorită unei erori de tehnică, când, fie stratul izolator este 
prea strâns, fie gipsul propriu-zis este incorect mulat, în ambele situaţii instalându-se 
complicația. 

Simptomatologia acestei complicaţii este caracteristică şi trebuie cunoscută 
obligatoriu de medicul responsabil de acest act terapeutic. 

Primul simptom care apare este durerea, cu un caracter specific de tip ischemic 
care creşte în intensitate, nu se calmează la antalgice puternice şi provoacă 
pacientului o stare de agitaţie şi panică. 

Extremităţile îşi modifică aspectul, devin edemaţiate, reci şi cianotice. 

Dacă constricția persistă şi nu se iau măsuri, apar parestezii care ulterior într-o 
fază evoluată de constricţie şi ischemie se transformă în hipo sau anestezie iar 
tegumentele extremităților, iniţial cianotice, datorită stazei venoase, devin palide prin 
spasm arterial reflex. 

Posibilitatea apariţiei fenomenelor constrictive trebuie cunoscută şi semnalată 
explicit pacientului căruia i s-a aplicat un aparat gipsat. 

Pentru a preveni aceste fenomene, trebuie luate o serie de măsuri preventive 
care, în principal, constau în: 

- menţinerea poziţiei proclive a membrului imobilizat în primele ore şi zile după 

imobilizare; 

- mobilizarea activo-pasivă a degetelor mâinii sau piciorului imobilizat; 

- supravegherea atentă, permanentă şi susținută a aspectului tegumentelor în 
primele 24-48 ore şi prezentarea de urgenţă la medic la primele simptome de 
gips constrictiv. 

Gipsul constrictiv reprezintă o mare urgenţă şi măsurile trebuie să fie rapide şi 
energice. Primul gest constă în secţionarea stratului izolator şi a aparatului gipsat pe 
toată lungimea sa, eventual îndepărtând marginile gipsului secționat (fig. 3.13). 
pentru toate aceste manopere se utilizează un instrumentar specific (fig. 3.14). Dacă 
fenomenele persistă, se scoate gipsul complet, abandonându-se reducerea fracturii. 
Membrul se aşează în poziţie proclivă şi se administrează local şi general medicaţie 
vasodilatatoare. 


Figura 3.13 
Etapele secționării şi suprimării gipsului constrictiv: 
a — secţionarea gipsului pe toată lungimea sa cu fierăstrăul oscilant; b — lărgirea gipsului pe toată 
lungimea sa folosind pensa Hennings; c — îndepărtarea marginilor gipsului sau suprimarea sa 


Figura 3.14 


Instrumentar specific pentru secționarea şi îndepărtarea gipsului 
a — pensa Hennings, b — foarfecele Burns, c — ghilotina Still, 


xI 


d — pensa „bot de rață”, e — foarfece Esmarch 

Principiile imobilizării gipsate 

Succesul imobilizării gipsate depinde în mare măsură de respectarea cu stricteţe 
a unor principii fundamentale care pot fi rezumate astfel: 

-  imobilizarea obligatorie a unei articulaţii deasupra şi dedesubtul focarului de 
fractură; 

- respectarea, indiferent de forma gipsului, a poziţiei funcţionale a membrului 
care nu coincide întotdeauna cu poziția anatomică; 

- lăsarea liberă a extremităților mâinilor şi picioarelor pentru a putea 
supraveghea şi urmări starea circulatorie şi inervaţia; 

-  gipsul trebuie să fie bine mulat, menajând zonele sensibile sau susceptibile de 
leziuni compresive; 

-  gipsul trebuie să fie căptuşit cu un jerseu textil izolator între tegument şi gipsul 
propriu-zis; 

- gipsul trebuie să fie suficient de strâns pentru a nu permite mişcări în interiorul 
său, la nivelul focarului, fără a genera însă tulburări vasculo-nervoase sau trofice; 

- aparatul gipsat trebuie să fie solid, dar în acelaşi timp uşor şi estetic; 

- orice aparat gipsat trebuie obligatoriu supravegheat 24-72 ore în mediu 
spitalicesc pentru a decela orice eventuală tulburare de ordin vascular, nervos sau 
trofic, situaţie în care aparatul gipsat trebuie despicat pe toată lungimea sa, inclusiv 
bandajul izolator sau chiar suprimat în totalitate. 

Imobilizarea gipsată are avantajul că favorizează vindecarea osului fără 
intervenţia directă asupra focarului de fractură. În fracturile fără deplasare, cu minimă 
deplasare după reducere, în fracturile oaselor membrelor la copii, poate reprezenta 
metoda ideală de tratament. 

Sechele şi complicații 

Reproşurile care i se aduc sunt legate în principal de riscurile sechelelor 
funcţionale şi a complicaţiilor pe care această tehnică le presupune. 

Deplasarea secundară 

Reprezintă o complicaţie relativ frecventă la producerea căreia se pot asocia mai 
mulți factori: dispariţia edemului posttraumatic, amiotrofie prin absenţa contractiilor 
musculare, gips larg de la început, fragilizarea gipsului în cursul perioadei de 
imobilizare. Aprecierea deplasării se face prin control radiografic sistematic, la 
intervale regulate după imobilizare. 

Compresiunea nervoasă 

Interesează îndeosebi membrul superior, nervul cubital, radial şi mai rar median. 
La membrul inferior cel mai des interesat este nervul sciatic popliteu extern. 
Simptomele constau în parastezii ale extremităților, tulburări de sensibilitate şi 
modificări trofice ale pielii. Aceste manifestări pot conduce către perturbări motorii 
grave şi amiotrofii ireversibile ale unor muşchi. Cel mai adesea aceste tulburări sunt 
urmarea unui gips constrictiv nesupravegheat. 

Compresiunea vasculară 

Este complicaţia cea mai redutabilă a aparatului gipsat. Se manifestă prin 
cianoza extremităților, răcirea lor, absenţa pulsului, furnicături în degete, durere cu 
un caracter particular, de tip ischemic. Acesta este tabloul clasic al unui sindrom 
Volkmann la debutul său, complicaţie care se instalează în primele ore şi zile după 
imobilizarea gipsată. 

Consecințele pe termen lung sunt grave şi greu recuperabile. De aceea, poziţiile 
extreme în imobilizare gipsată sunt de evitat iar supravegherea sistematică a oricărui 
gips după confecţionare este obligatorie. 

Redoarea articulară 

Orice imobilizare gipsată, chiar şi de scurtă durată, predispune la redoare 
articulară şi amiotrofie. 

Redoarea articulară este o sechelă redutabilă care se instalează relativ precoce 
şi persistă uneori pentru perioade lungi de timp, necesitând reeducare funcţională 
susținută şi îndelungată. 

Redoarea poate fi minimalizată prin amânarea momentului imobilizării, realizată 
prin utilizarea tracțiune-extensie continue urmată de gips. Exerciţiile sub gips şi 
aplicare unor mai recente metode de percuție vibratorie tendinoasă pot împiedica 
instalarea lor. Gipsul articulat (Mooney) sau ortezarea după Sarmiento pot, de 
asemenea, contribui la limitarea acestei complicații. 

Atrofia musculaturii membrului sau segmentului de membru utilizat 

Este o altă sechelă care însoţeşte frecvent imobilizarea. Într-adevăr, după 
scoaterea gipsului se constată adesea o modificare de tonus şi troficitate sau/şi 
aderenţa hematomului perifracturar la muşchiul colat pe os, sechele persistente, 
durabile şi greu remisibile în timp. 

Algoneurodistrofia 

Constă într-o demineralizare osoasă antrenând o osteoporoză localizată, cel mai 
adesea în zona metafizo-epifizară care a fost imobilizată. Ea asociază o reacţie 
cutanată regională cu fenomene dureroase vii şi este refractară tratamentului 
antalgic şi antiinflamator. Pielea este destinsă, lucioasă, violacee. Instalarea 
fenomenelor de algodistrofie poate fi prevenită prin efectuarea de contracții 
musculare sistematice sub gips asociate unui tratament antiinflamator eficace. După 
instalarea sa, algodistrofia beneficiază de un complex tratament balneofizical, 
antalgic, antiinflamator, decontracturant, alfa-beta blocant, sedativ şi anxiolitic, 
calciterapie. Tratamentul este de lungă durată cu remisiune, adesea lentă şi dificilă, 
a simptomatologiei şi persistenţa îndelungată a sechelelor funcţionale. 

Complicații trombo-embolice 

Sunt grave şi relativ frecvente după imobilizarea gipsată. Prevenţia lor este 
obligatorie şi constă în administrarea obligatorie şi sistematică a unui tratament 
anticoagulant permanent pe perioada imobilizării concomitent cu mobilizarea 
precoce, masaj, contracții musculare. 

Leziuni trofice şi escare 

Pot apare când un aparat gipsat a fost foarte strâns mulat, îndeosebi pe zone 
proeminente osos sau cu tegumente fragile sau cu tulburări trofice, îndeosebi la 
vârstnici. Pacientul acuză dureri şi disconfort permanent, simptome care în timp pot 
diminua, în timp ce leziunea sub gips persistă sau se agravează. În măsurile de 
supraveghere ale aparatului gipsat trebuie avută în vedere şi această complicaţie, 
care poate fi prevenită printr-o tehnică riguroasă, folosind un aparat gipsat bine 
căptuşit şi protector al proeminențelor sau după constatarea ei prin gipsotomie 
parțială şi fereastră în gips la nivelul zonei interesate. 

Complicaţii infecțioase 

Pot succede unei iritaţii cutanate sau unei plăgi infectate acoperită de gips. 
Aceste complicaţii sunt mai frecvente în cazul fracturilor deschise şi a celor tratate 
prin broşaj percutan sau tracțiune-extensie continuă transosoasă, tracțiune bipolară 
anterioară sau concomitentă gipsului. Dramatică, sub raportul gravităţii şi al 
prognosticului, este gangrena gazoasă, diagnostic ce trebuie evocat întotdeauna în 
faţa unui caz de fractură deschisă, contaminată brutal iniţial (cu pământ), imobilizată 
gipsat, care acuză dureri violente cu febră mare şi modificarea rapidă a stării 
generale. Măsurile care se iau sunt de maximă urgenţă şi constau în ablaţia imediată 
a gipsului pentru a explora starea membrului imobilizat. 

Aparate gipsate pentru membrul superior 
Gips brahi-antebrahi-palmar (BAP) 
Imobilizează antebraţul în întregime cu cotul în unghi drept, pumnul în rectitudine 


şi policele la zenit. Pronosupinaţia este indiferentă pentru a respecta poziția 
funcţională (fig. 3.15). 


Gips antebrahi-palmar (AP) 
Imobilizează pumnul în rectitudine lăsând liber cotul (fig. 3.16). 


Figura 3.15 Figura 3.16 
Gips brahi-antebrahi-palmar Gips antebrahi-palmar 


Gips toraco-brahial (TB) 

Imobilizează tot membrul superior cu umărul şi cotul înglobate în gips şi sprijin 
pe torace. Membrul superior în întregime este în adductie, cotul lipit de corp în flexie 
variabilă de 105-110*, mâna rulată pe hemitoracele controlateral. Există diverse 


variante şi denumiri: bandaj gipsat Velpeau, Gerdy, Dujarier, taraco-brahial fix, 
toraco-brahial dinamic, etc. (fig. 3.17). 


Figura 3.17 
Gipsuri toraco-brahiale 

a — bandaj gipsat (Gerdy); 

b, c — gips toraco-brahial fix cu sau fără sprijin 

toracic; 


Gips de atârnare (hanging cast, Caldwell) 

Este un gips BAP care acţionează prin efectul 
reductor al propriei sale greutăţi, iar direcția forței 
este cea a axului diafizar humeral (fig. 3.3). 

Aparate gipsate pentru membrul inferior 

Gips pelvi-pedios (PP) 

Realizează imobilizarea membrului inferior în întregime cu o poziţie ideală de 
abducţie 30° a membrului, flexie moderată a genunchiului (15°) şi uşoară rotaţie 
internă sau poziţie indiferentă a piciorului. Sunt descrise diverse variante: clasic, 
pelvi-bipedios, bermudă gipsată, etc. (fig. 3.18). 


Figura 3.18 
Gips pelvi-pedios 


Gips cruro-pedios (CP) 

Imobilizează gamba în întregime cu articulaţia genunchiului şi a gleznei înglobate 
în gips. Limitele sunt: superior în treimea medie - superioară a coapsei, sau sub pliul 
inghinal (gips inghino-podal) şi inferior până la vârful degetelor piciorului, lăsate 
libere. Se poate confecţiona în variantele fără sprijin sau cu sprijin, când gipsului cla- 
sic i se ataşează un talon în zona retropiciorului. Este un gips cu foarte largi utilizări 
în numeroase traumatisme care interesează gamba, glezna, genunchiul (fig. 3.19.a). 

Gips gambo-podal (GP) 

Imobilizează gamba până în treimea medie sau superioară, glezna şi piciorul în 
întregime, lăsând genunchiul liber. Atunci când i se ataşează un talon de sprijin 
poartă numele de cizmă gipsată (fig. 3.19.b). 


Figura 3.19 
a — gips cruro-pedios; 
b — gips gambo-podal 
cu toc de mers 
(scăriță), (cismă 
gipsată) 


175 


Tratamentul afecţiunilor osteo-articulare 


Aparate gipsate pentru coloana vertebrală 


Minerva gipsată 


Imobilizează coloana cervicală luând sprijin pe centura scapulară şi craniu. Poate 
fi în varianta simplă gipsată sau în maniera halo-gips, în funcţie de gravitatea leziunii 
şi stabilitatea focarului de fractură sau/şi luxaţie cervicală (fig. 3.20). 


Figura 3.20 


a — minerva gipsată clasică care conţine: corset gipsat (1), colier cervical (2), chingă frontală (3), 


atele laterale (4), sprijin occipital (5); 


b — minerva gipsată în maniera halo-gips care conţine: corset gipsat mulat pe umeri (1, 2), un 
suport metalic încorporat în gips (3), două susținătoare metalice care primesc cadrul principal (4), halo 
frontal (5, 6), cadru principal în formă de U (7),3 bare metalice verticale care îl solidarizează la halo(8) 


Colierul cervical (guler Schantz) 


Imobilizează coloana cervicală luând punct de sprijin mentonier, fără sprijin 
cranian şi/sau scapular. Se adresează traumatismelor uşoare (entorse) în zona 


cervicală (fig. 3.21). 


Figura 3.21 2---- 
Guler Schantz 


176 


Corsetul gipsat 
Imobilizează coloana 
dorso-lombară luând 


punct de sprijin: sternal, 
lombar şi pe cele două 
creste iliace. Se 
adresează fracturilor 
vertebrale din zona dorso- 
lombară, care au indicație 
de tratament ortopedic 
prin imobilizare gipsată 
(fig. 3.22). 


Figura 3.22 

Corset gipsat 
1 — sprijin sternal 
2 — sprijin pubian 

3. Tratamentul funcțional 


Reeducarea funcțională urmăreşte restabilirea funcției membrului sau 
segmentului de membru lezat şi a întregului aparat locomotor ca un tot unitar. 

Prevenirea edemului 

Edemul este aproape inevitabil după o fractură, putând antrena leziuni trofice 
tegumentare şi ale părţilor moi perifracturare precum şi redori articulare persistente. 
Atunci când apare, edemul trebuie tratat energic de la început, începând prin 
mobilizări active precoce şi poziție proclivă a membrului traumatizat. 

Mobilizarea activă ajută la îndepărtarea edemului, stimulează circulaţia, previne 
aderenţele în părţile moi şi favorizează vindecarea fracturii. La nivelul unui membru 
fracturat, imobilizat în aparat gipsat, pot exista contracţii musculare statice, 
izometrice pe care pacientul le poate face şi pentru care trebuie încurajat. După 
scoaterea gipsului, mobilizarea activă a articulaţiilor din vecinătatea focarului trebuie 
de asemenea încurajată deoarece troficitatea musculară şi redoarea trebuiesc 
combătute eficient şi precoce. 

Mobilizarea pasivă, asistată, a fost considerată mult timp ca fiind nefavorabilă 
datorită riscului de miozită osifiantă pe care aceste tip de mobilizare are reputaţia că 
l-ar favoriza (fracturile cotului). Actualmente, este cert recunoscut că o asistenţă 
blândă în timpul exerciţiilor active, evitând mişcările forțate, poate ajuta la 
recâştigarea mobilității pierdute sau diminuate, în special după fracturile articulare. 
Se folosesc în acest scop diverse dispozitive care pot fi reglate şi care pot să asigure 
o amplitudine şi frecvență a mişcărilor constantă, aşa numita „mişcare pasivă 
continuă”. Un asemenea exemplu este dispozitivul artromotor, larg utilizat în 
mobilizarea pasivă controlată a articulației genunchiului după diverse traumatisme 
sau chirurgie la acest nivel. 

Poziţia proclivă a membrului traumatizat este o altă măsură obligatorie şi eficientă 
de combatere a edemului posttraumatic. Chiar şi membrul superior sau inferior 
imobilizat gipsat trebuie să beneficieze de această poziţie în majoritatea timpului. 
Poziţia proclivă poate alterna pentru scurte perioade cu poziţia declivă dar ea trebuie 
să domine pentru majoritatea timpului. După suprimarea gipsului, membrul inferior 
trebuie acoperit cu un bandaj elastic, în timp ce programul de reeducare şi 
poziționare proclivă este iniţiat şi continuat până la restabilirea completă a controlului 
circulator. 


Combaterea deficitului funcțional 

Pe măsură ce mobilitatea articulară şi troficitatea musculară se îmbunătăţesc, 
pacientul va fi încurajat spre diversificarea activităţilor, în special a celor legate de 
activitatea curentă şi autoîngrijire, cum ar fi: spălarea şi îmbrăcarea, manipularea 
obiectelor casnice şi de bucătărie, mersul autonom, urcatul şi coborâtul scărilor, etc. 
Pentru majoritatea pacienţilor propria experienţă este cel mai bun profesor, rolul 
asistentului fiind de a-l încuraja şi susține, moral şi fizic în utilizarea la maximum a 
membrului traumatizat. 


Tratamentul funcțional al fracturilor 

Există anumite tipuri de fracturi care din diverse motive nu beneficiază de nici una 
din metodele de tratament ortopedic sau chirurgical cunoscute. Pentru aceste fracturi 
tratamentul funcţional de la început, ca metodă definitivă şi de sine stătătoare, 
reprezintă singura formă de tratament posibil. 

Principiul de bază al acestui tip de tratament constă în trecerea pe prim plan a 
reeducării şi recuperării funcţionale, în defavoarea principiului de reducere şi fixare a 
focarului de fractură. 

Câteva exemple sunt concludente în acest sens. 

Astfel, unele forme de fractură a colului femural cu deplasare, la persoane 
vârstnice cu multiple tare organice, deasupra resurselor terapeutice clasice, 
ortopedice sau chirurgicale, vor fi tratate de la început funcţional, adică se va 
practica mobilizarea precoce activă şi activo-pasivă a pacientului, mersul cu sprijin 
pe membrul fracturat fiind încurajat precoce, imediat după depăşirea fazei dureroase 
inițiale. Ideea este de a combate în acest fel riscul redutabil, cel mai adesea vital, al 
unor complicaţii de decubit, la care aceşti pacienţi sunt predispuşi cu certitudine. 
Mersul cu sprijin, neţinând cont de necesitatea reducerii fracturii, va conduce în final 
la constituirea unei pseudartroze nedureroase în vechiul focar de fractură. Pe plan 
funcţional, consecința este scurtarea membrului şi o eventuală poziție nefuncţională, 
ambele compatibile cu mobilizarea în sprijin şi mers pe distanțe mici şi medii cu 
ajutorul unui cadru ajutător, cârjă sau baston. Altfel spus, prin această metodă, s-a 
salvat viaţa cu sacrificiul funcţiei, ştiut fiind faptul că orice altă modalitate terapeutică 
sau reținerea în aplicarea uneia sau alteia dintre metode ar fi condus aproape 
inexorabil către un deznodământ fatal. 

În alte situaţii, cum este de exemplu cazul unor fracturi cominutive de calcaneu, 
la care atât tratamentul ortopedic cât şi cel chirurgical nu ar putea rezolva satis- 
făcător fractura, opțiunea pentru tratamentul funcţional, cu mobilizare activo-pasivă 
în scopul combaterii tulburărilor trofice locale, kineto şi fizioterapie specifică precum 
şi reluarea precoce a sprijinului, poate reprezenta soluţia ideală de tratament. 

Ortezarea funcțională 

Pentru a preveni redoarea articulară, permițând în acelaşi timp consolidarea 
fracturii şi chiar încărcarea focarului se pot utiliza, fie aparatul gipsat utilizat pentru 
imobilizare, fie alte materiale sintetice termoplaste care să permită imobilizarea 
relativă a focarului, cu mobilizarea precoce a articulaţiilor supra şi subjacente. 

Este vorba de aşa numita imobilizare „funcţională”, în care segmente de aparat 
gipsat, unite prin balamale de plastic sau metalice, permit mişcarea într-un plan 
(fig. 3.23). 


Figura 3.23 
Gips articulat utilizat pentru mobilizare articulară precoce: jerseu izolator pe genunchi (1), coapsă 
şi gambă (2), fixat în sus (3), dublarea jerseului izolator cu vată pe gambă şi pe coapsă (4, 5), peste 
care se confecţionează gipsul propriu-zis, separat pentru gambă (6 ,7) şi coapsă (8), totul fixat 
superior cu bandă de polietilenă (9). Cala două segmente ale membrului inferior (gamba şi coapsa) 
sunt strict imobilizate dar articulaţia genunchiului este liberă şi poate fi mobilizată activ sau pasiv 

Aparatul gipsat articulat Mooney şi ortezele Sarmiento urmăresc prevenirea 
redorii prin liberarea parţială a articulaţiilor după o perioadă de tratament 
convenţional al fracturilor prin metode clasice, în principiu, după 3-6 săptămâni de 
tracțiune sau gips convenţional şi numai atunci când fractura a început să 
consolideze. Procedând în acest sens, ortezarea respectă toate principiile de bază 
ale reducerii şi contenţiei: fractura poate fi menţinută în poziţia de reducere în mod 
adecvat, articulațiile supra şi sujacente pot fi mobilizate eficient, fractura se 
consolidează într-un interval de timp normal, sau poate chiar mai repede, metoda 
este eficientă şi nu necesită spitalizarea îndelungată şi permanentă a bolnavului. 

Sarmiento şi Latta (1981) [98] sintetizează principiile acestei metode de tratament 
care pot fi rezumate în trei noţiuni (fig. 3.24.a): 

- prima şi principala, reprezentând fundamentul metodei sale, este că tracțiunea 
pe membru pentru a reduce deplasarea este înlocuită de comprimarea lojei 
musculare. Reluând teoria grinzilor se demonstrează că prin jocul formațiunilor 
ligamentare intacte şi din cauza prezenţei septurilor inextensibile, un sprijin lateral şi 
periferic, poate antrena o reducere a deplasării, făcând inutil clasicul blocaj articular 
supra şi subjacent; 

- a doua noțiune, este legată de aplicarea practică a metodei. Sarmiento 
vorbeşte de „stabilizarea intrinsecă” a fracturii. Nu este vorba de o consolidare finală 
ci de o etapă unde graţie formării unui ţesut unitiv, fenomenele dureroase sunt foarte 
diminuate. Această fază survine la 3-4 zile după fractură, depinde de localizarea 
leziunii şi mai ales de un factor individual. Pentru Sarmiento, această stabilizare 
reprezintă momentul ideal de începere a reeducării prin utilizarea atelelor 
segmentare de reducere sau prin orteze articulate şi reprezintă unul din elementele 
cele mai originale ale metodei; 

- a treia noţiune se referă la mobilitatea articulaţiilor supra şi subjacente care 
pot avea anumite grade de libertate şi anumite direcţii precise. La nivelul cotului, de 
exemplu, se liberează flexia-extensia într-un sector de 40-60", pronosupinaţia fiind 
complet blocată. 

Această tehnică se adresează cu precădere fracturilor diafizare a oaselor lungi 
de la membrul superior (humerus, antebraţ) şi inferior (femur, tibia), dar şi anumitor 
fracturi epifizare (platouri tibiale, extremitate inferioară de femur) (fig. 3.24.b). 


Figura 3.24 
a — principiu de reducere Sarmiento; 

b — gipsul Sarmiento — pentru membrul inferior (gambă) care înlocuieşte gipsul cruro-pedios: 
gipsul este bine mulat în jurul ligamentului rotulian (1), confecţionat deasupra genunchiului şi 
decupat la partea sa superioară în dreptul polului superior al rotulei (2) şi polului superior al 
moletului (3) la care se ataşează o talonetă de sprijin (4); 

c — orteza Sarmiento — confecţionată din material termolabil tip Orthoplast (1). Contenţia este 
mărită printr-o carcasă talonieră (2), fixată la orteză (3), şi pe fața dorsală a piciorului (4). 

Pentru confecţionarea acestui tip de orteze se folosesc, de regulă, materiale 
sintetice termoplastice (fig. 3.24.c). Ele sunt materiale a căror proprietăți mecanice 
variază în raport cu temperatura, de unde şi denumirea de „materiale termolabile”. 
Este vorba de fapt de un polimer de izopropilen livrat în plachete de lungimi lățimi şi 
grosimi standard, preformate. 

Confecţionarea propriu-zisă a ortezei se începe prin înmuierea şi modelarea 
plachetelor la 80-90*C, realizată în etuve ventilate sau în apă fierbinte; până la 45°C 
materialul rămâne rigid dar de la 50*C în sus devine progresiv maleabil. Placa astfel 
încălzită este decupată cu foarfecele şi aşezată după forma dorită. Acest material 
este autocolant sau lipirea diverselor piese într-un ansamblu se poate realiza cu 
tricloretilen. Sarmiento aplică o bandă elastică Esmarch pentru primele 3-4min, priza 
fiind accelerată prin fixarea unei benzi muiată în apă rece. 

Avantajele acestui tip de orteză constau în simplitate, facilitate de execuţie, 
rezistență, radiotransparenţă şi curăţenie. 

Dezavantajul este legat în primul rând de prețul materialelor şi de dificultăţile de 
realizare pentru un personal nefamiliarizat cu tehnica. 


180 


ORTOPEDIE 


MODALITĂȚI DE TRATAMENT CHIRURGICAL 
ÎN FRACTURI 


1. Fixarea externă 


Această metodă a fost propusă pentru prima oară de către Lambotte în 1902. 
Principiul său este de a realiza osteosinteza şi fixarea focarului de fractură prin 
aducerea în afara osului şi a tegumentelor a ceea ce reprezintă esențţialul 
materialului de osteosinteză. În acest scop, în fragmentele osoase sunt fixate broşe 
şi fişe care sunt solidarizate între ele printr-un suport extern. 

Principii biomecanice 

Stabilitatea şi instabilitatea focarului 

Noţiunea de stabilitate a focarului de fractură se defineşte prin absenţa 
micromişcărilor perceptibile la nivelul său. Invers vorbim de instabilitate când aceste 
mocromişcări persistă. 

După orice tip de osteosinteză, stabilitatea trebuie întotdeauna testată prin 
mobilizarea energică a membrului în toate planurile. 

Dacă pentru un focar de fractură închis o instabilitate moderată este uneori 
acceptabilă, datorită consolidării prin calus periostal care tolerează micromişcările, în 
cazul fracturilor deschise, la care consolidarea se realizează prin calus cortical, 
imobilizarea absolută a focarului este obligatorie. 

Fixatorul extern este, în principiu, utilizat în fracturile deschise, cu leziuni 
tegumentare şi de părţi moi sau leziuni osoase întinse, care, în principiu, nu 
beneficiază de alte tipuri de osteosinteză. 

Rigiditatea montajului 

Pentru o fractură transversală simplă, majoritatea sarcinilor şi a încărcării trec la 
os grație contactului cortical. Încărcarea fişelor unui fixator poate fi redusă în acest 
caz cu până la 97% (Chao [88]). În aceste cazuri, un montaj simplu este suficient 
pentru obţinerea stabilităţii şi fixatorul are doar rolul de a proteja focarul de fractură 
redus de sarcinile şi încărcările externe. 

Într-o fractură cuminutivă, cu pierdere de substanță osoasă, toate forțele de 
încărcare vor fi transferate fixatorului. În acest caz este foarte greu de obținut o 
stabilitate absolută, obiectivul fiind de limitarea instabilității prin creşterea la maxim a 
rigidității montajului. 

Acest obiectiv poate fi atins prin mai mulţi factori: 

1. fişele de osteosinteză — contribuie la stabilitatea şi rigiditatea montajului prin 
flexibilitatea şi diametrul lor, număr şi poziţie şi modalităţi de fixare prin filetaj: 


3 
flexibilitatea — se calculează după formula: F Sp P (fig. 3.25) 


3 E-l 

- diametrul — conform formulei precedente, creşterea diametrului (şi implicit a 
momentului de inerție) duce la rigidizarea montajului. În consecință, un calibru de 
4mm, clasic pentru fişele fixatorului Hoffmann, sunt evident prea flexibile pentru 
fixarea şi rigidizarea unui focar de fractură la membru inferior. De aceea, majoritatea 
autorilor au adoptat la acest nivel fişe de 5 sau chiar 6mm (fixatorul Wagner), care 
cresc rigiditatea cu până 50%. Pentru a evita fragilizarea osului prin orificii prea 
voluminoase, unii autori (Lortat-Jacob) folosesc fişe cu dublă secțiune (6mm şi 
4,5mm), sau fişe conice (Bastiani pentru fixatorul Ortofix) (fig. 3.26). 

Figura 3.25 
Rigiditatea fişelor: montajul este cu atât mai satisfăcător cu cât F are valori scăzute la încărcarea P 
L — distanţa între fixator şi suprafața osoasă 
E — modulul de elasticitate al fişei 
I- momentul de inerție 
D — diametrul fişei 

Figura 3.26 


Diferite tipuri de fişe şi diametrul lor 


— 6 
sasi x S 


— 


- număr -rigiditatea montajului creşte cu numărul de fişe utilizate. 

- poziţia — experiența a demonstrat că distanța mică între fişe preconizată de 
fixatorul Hoffmann nu este soluția cea mai fericită (fig. 3.27.a). Dispoziţia 
preconizată de Judet cu două fişe aproape de focar şi una la distanţă este 
preferabilă (fig. 3.27.b). Măsurătorile au arătat că cel mai bun montaj constă într-o 
fişă aproape de focar, una la mare distanţă şi una intermediară la jumătatea distanţei 
dintre precedentele (fig. 3.27.c) 


Figura 3.27 
Distanţa între fişe 

- fixare prin  filetaj — soluția filetajului întrerupt caracteristică fişelor 
Hoffmann, creează un dublu filetaj osos în prima corticală. Din această cauză al 
doilea filetaj al tijei nu regăseşte decât rareori primul pas al şurubului, diminuând 
fixarea tijei. De aceea este preferabil un filetaj continuu, la care viteza de penetraţie 
a vârfului este inferioară progresiei pasului şurubului în prima corticală. Vârful 
depărtează cele două corticale până la eclatare (fig. 3.28). Aceste fişe sunt utilizate 
preferenţial pentru osul spongios sau porotic. 


SE A ——trreur— 
i N 
ON aE TES 
M bl 


Figura 3.28 
a — filetaj continuu — care antrenează eclatarea osului cortical 
b — filetaj întrerupt — tip Hoffmann care fragilizează prima corticale şi creează un dublu filetaj 


2) barele de unire — stabilitatea montajului creşte cu calibrul lor. Diametrul cel mai 
frecvent folosit este de 8mm, dar sunt montaje care folosesc calibre de 10 sau chiar 
18mm. 

4) distanţa os-fixator — constituie elementul primordial de stabilitate pentru toate 
tipurile de montaje. Fixatorul trebuie plasat cât mai aproape posibil de os, adică la 
piele. Studii mecanice arată că stabilitatea creşte de patru ori trecând de la 5 la 2cm 
şi de şapte ori trecând de la 5 la 1cm distanţă de suprafața osului (fig. 3.29). 


a 


Figura 3.29 


Distanţa os-fixator — fixatorul trebuie pus cât mai aproape de os 

5) montajul — în ordinea crescătoare a rigidității, montajele pot fi (fig. 3.30): 
- unilateral; 
- bilateral; 
- cadru dublu cvadriunghiular; 
- triplu cadru cvadriunghiular (de 10 ori mai stabil decât cel precedent); 
- triplu cadru triunghiular (de 2,5 ori mai stabil decât cel precedent). 


Iul Dl 


Unilateral Bilateral Dublu cadru 


Triplu cadru Triplu cadru 
cvadrunghiular triunghiular 


Rigiditate 


Figura 3.30 
Diverse montaje pentru fixatorul extern: imagine de față (a) şi pe secțiune (b) 

Dinamizarea 

Principiul de bază este cel al unei stabilități maximale necesară formării calusului. 
Ea permite reluarea rapidă a mersului care, prin reîntoarcerea forțelor de încărcare 
în sarcină la nivelul osului, favorizează formarea calusului. Această rigiditate trebuie 
însă atenuată ulterior conform legii lui Wolf pentru a limita riscurile fracturilor 
iterative. 

Această dinamizare se realizează prin asuplizarea progresivă a montajului, prin 
suprimarea progresivă a barelor montajului în dublu şi triplu cadru, respectând 
principii mecanice precise (fig. 3.31). 

Rigiditate 


Figura 3.31 


Dinamizarea unui fixator extern 


Principalele tipuri de fixatoare externe 

Fixatoare simple 

Unele dintre fixatoarele externe recunoscute şi utilizate pe scară largă 
actualmente au principii de utilizare foarte simple. Ele trebuie fixate, în general, cu 
focar deschis, după reducerea focarului de fractură şi au drept principal avantaj 
rigiditatea montajului (fixatorul Judet, fixatorul tubular AO, fig. 3.32) 


Figura 3.32 
Tipuri de fixatoare simple 
a — fixatorul Judet 
b — fixatorul tubular AO 


Fixatoare complexe 

Sunt utilizabile atât cu focar închis cât şi cu focar deschis, iar reducerea în focarul 
de fractură se poate realiza după montarea aparatului. Ceea ce ele câştigă în 
uşurinţa de manipulare, pierd în rigiditate. 

1) Fixatorul extern Hoffmann 

Este cel mai cunoscut, într-un singur plan şi conţine fişe şi bare de uniune. 
Mobilitatea barelor în interiorul unor rotule de ghidaj permite adaptarea la 
numeroasele situaţii anatomice întâlnite în practică. Este cel mai vechi şi cel mai larg 
răspândit tip de fixator extern. Poate fi utilizat cu focar deschis, după reducerea 
focarului de fractură, sau cu focar închis, cu reducerea fracturii după montajul 
fixatorului. Această reducere ca şi corecţia rigidității montajului se pot realiza printr- 
un sistem de bare de unire, coliere şi articulaţii (fig. 3.33.a). 

2) Fixatorul extern Ortofix 

Inspirat din principiul fixatorului Hoffmann, acest aparat permite fixarea relativ 
stabilă a focarului de fractură folosind fişe de mare calibru ataşate la o bară de unire 
unică, groasă şi articulată. Graţie uşurinţei cu care se poate manipula, pot fi realizate 
reduceri de bună calitate şi stabile sau corecții şi dinamizări ale montajului pe întreg 
parcursul tratamentului (fig. 3.33.b). 


Figura 3.33 
a — fixatorul Hoffmann 
b — fixatorul Ortofix 


3) Fixatorul extern Ilizarov 

Acest tip de fixator a adus un concept nou şi revoluţionar în evoluția metodei de 
osteosinteză prin fixare externă. Este vorba de conceptul osteogenezei prin distracţie 
care a schimbat fundamental aplicarea principiilor fixării externe în tratamentul 
defectelor osoase, pseudartrozelor, calusurilor vicioase şi a osteomielitei (fig. 3.34). 

De la introducerea sa în 1951, în Kurgan (Siberia) de către Ilizarov, chirurgii din 
întreaga lume au utilizat această metodă în intervenţiile de alungire şi salvare a 
membrelor. 

Această metodă are numeroase avantaje, incluzând încărcarea imediată 
postoperator a membrului inferior ca şi utilizarea osului sănătos, viabil, pentru a 
înlocui „in situ” osul devascularizat, prin: corticotomie, transport localizat şi 
osteogeneză. În consecinţă, fracturile închise sau deschise, inegalitățile de lungime 
a membrelor, diformităţile, pseudartrozele şi infecțiile pot fi tratate eficient. 

Premiza de bază a tehnicii Ilizarov este aceea că osteogeneza poate apare la un 
anumit loc special de osteotomie (denumit corticotomie) dacă se obţine un grad 
adecvat de vascularizație, fixare şi distracţie. Ilizarov a demonstrat că atât 
vindecarea cât şi neo-osteogeneza necesită un status dinamic, care poate fi obținut 
printr-o distracție sau compresiune controlată. Această dogmă este un corolar a 
multor principii pe care llizarov le-a clasificat în 3 categorii: biologice, clinice şi 
tehnice. 

Conceptele biologice importante 
include: păstrarea vascularizației endostale şi 
periostale prin corticotomie şi fixare stabilă 
pentru a preveni forțele de  forfecare, 
permițând dinamizarea axială prin încărcare 
postoperatorie. Osteogeneza prin distracţie 
apare la o viteză de 1 mm/zi. Împărțirea 
distracției în patru reprize egale pare să fie 
mai fiziologică decât o distracţie pe zi, cum 
era utilizată anterior în procedeele de 
alungire. La terminarea  distracţiei, fixarea 
neutră este necesară pentru a permite 
maturarea, calcificarea şi întărirea osului nou 
format. 

Conceptele clinice cum ar fi: geometria 
montajului, ajustarea vitezei de transport şi 
îngrijirea  plăgii afectează prognosticul 
procedeului. Operația iniţială de aplicare a 
montajului este doar o mică parte din întreaga 
schemă de tratament. Montajul trebuie să fie 
sigur şi confortabil deoarece va fi purtat de 
pacient o perioadă mai lungă de timp. 
, infecțiile la nivelul broşelor sunt frecvente şi 

__ Figura 3.34 trebuie tratate prompt şi eficace cu antibiotice 
Fixatorul extern Ilizarov orale şi locale. 

Conceptele tehnice, se referă la metodologia llizarov. Aceasta se bazează pe 
utilizarea unui fixator extern maniabil, extrem de rigid (în toate planurile cu excepţia 
planului de încărcare axială), care utilizează fixarea cu broşe Kirschner sub tensiune. 

Acest fenomen de „stress în tensiune” al distracţiei controlate la nivelul capetelor 
osoase ale corticotomiei, face posibil alungirea membrelor sau osteogeneza 
necesară pentru transportul osos. De asemenea, apare şi neogeneza țesuturilor moi 
de vecinătate, incluzând vasele, nervii, muşchii şi pielea. Probabil, datorită naturii 
dinamice a montajului, compresiunea constantă prin încărcări mari poate fi menţinută 
la nivelul focarului de fractură, stimulând astfel vindecarea fracturii. 

În timpul osteogenezei prin distracţie, țesuturile noi sunt aliniate paralel cu vectorul 
forței de distracţie. Astfel, chirurgul are un control fin asupra direcţiei osului care se 
regenerează. llizarov a observat că neogeneza datorită stresului tensional a fost 
similară cu condiţiile naturale prezente în timpul creşterii musculo-scheletale 
fiziologice. Celulele mezenchimale umplu rapid golul osos rezultat prin distracţie şi 
se diferenţiază curând în osteoblaşti. Hiperemia este prezentă în timpul 
osteogenezei prin distracţie, cu o neovascularizaţie abundentă la nivelul focarului de 
distracție. Fluxul sanguin total la nivelul membrului afectat este de asemenea crescut 
cu până la 40%. 

Fixatorul extern circular este ataşat la nivelul membrului cu ajutorul broşelor sub 
tensiune. Sunt utilizate două diametre de broşe: 1,5 mm la copii mici şi pentru 
membrele superioare la adulţi şi 1,8 mm (de două ori mai rigide la îndoire) la 
membrele inferioare, la adulţi şi adolescenţi. Broşele cu olivă sunt utilizate pentru 
transportul osos, ca şi pentru asigurarea rigidităţii fixării, pentru a preveni translaţia 
nedorită a osului față de cadru. Acest cadru este aplicat în mod corespunzător la 
nivelul membrului inferior, indiferent de întinderea defectului osos prezent. 

De fapt, Ilizarov consideră că mobilizarea şi restabilirea funcţiei membrului este 
esenţială pentru obţinerea unei bune regenerări osoase şi consolidării. Această 
încărcare ciclică axială a membrului afectat este un element crucial al metodei 
Ilizarov. 

Odată cu încorporarea de montaje tip balama, de plăci, tije sau a altor elemente, 
corecția unei diformități poate fi obținută în orice plan. Din această cauză, aparatul a 
devenit un instrument extrem de util în tratamentul diformității membrelor, 
posttraumatice, congenitale sau dobândite, în tratamentul pseudartrozelor şi 
calusului vicios. 

Ceea ce face ca această metodă de tratament să fie unică este faptul că toate 
problemele care afectează un membru pot fi tratate prin aplicarea unui singur 
montaj. De exemplu, pseudartroza tibiei cu o angulație şi o scurtare de 5 cm poate fi 
tratată cu succes printr-o singură operație. Angulația poate fi corectată într-un singur 
timp operator sau gradat prin intermediul unor dispozitive de tip balama. 
Corticotomia tibiei este, de asemenea, realizată pentru a continua osteogeneza prin 
distracție în vederea recuperării unei inegalităţi de 5cm. Pseudartroza este apoi 
compensată (imediat ce este aliniată corect), pentru a obține consolidarea osoasă. 
Alungirea membrului apare în acelaşi timp cu compresiunea pseudartrozei. 

Ilizarov a demonstrat că anumite tipuri de pseudartroze mai rigide se pot vindeca 
în distracţie. Astfel, o altă abordare terapeutică în exemplul de mai sus poate fi prin 
distracție primară controlată, gradată, la nivelul focarului de pseudartroză atât cu 
scopul obţinerii consolidării osoase cât şi cu scopul recuperării inegalităţii de lungime 
a membrului inferior. În esenţă, Ilizarov a demonstrat că, cu puţine excepții, 
vindecarea poate apare atât timp cât o forță dinamică de compresiune sau distracţie 
a fost corect aplicată de-a lungul focarului de pseudartroză. Această forță dinamică, 
când este corect aplicată, determină ca celulele mezenchimale de la nivelul focarului 
de pseudartroză să se diferenţieze în osteoblaşti care vor realiza sinteza osoasă şi 
consolidarea. 

Metoda llizarov a revoluţionat gândirea în privința vindecării fracturilor şi 
osteogenezei. Ea şi-a depăşit cu mult scopul şi indicaţiile de alungire a membrelor şi 
a încorporat alungirea membrelor ca un instrument în tratamentul fracturilor şi 
pseudartrozelor. Introducerea conceptului lui Ilizarov, de osteogeneză prin distracţie 
şi de efect de stres tensional, a schimbat gândirea comunităţii ortopezilor şi 
bioinginerilor în privința alungirii membrelor şi vindecării fracturilor. 

Adoptarea principiilor lui Ilizarov face actualmente posibilă tratarea cu succes a 
unor afecțiuni ortopedice asociate în trecut cu rate crescute de morbiditate şi 
rezultate slabe. 


Indicațiile osteosintezei cu fixator extern 
Indicații absolute: 

- fracturile deschise tip III; 

-  pseudartrozele infectate; 

-  artrodezele pe artrite supurate; 

-  alungirile de membre. 

Indicații relative 

- unele fracturi deschise tip Il; 

-  disjuncțţiile pubiene; 

- fracturi complexe ale extremității inferioare de radius; 
-  osteosinteza după unele tipuri de osteotomii; 


- unele fracturi deschise tip |; 
- fracturi închise (discutabil). 

2. Fixarea internă (osteosinteza) 


Fracturile apar când una sau mai multe tipuri de presiuni care depăşesc rezistența 
la rupere sunt aplicate osului. Fracturile pot apare prin încărcare axială (tracţiune sau 
compresiune), inflexiune sau torsiune. Este, deci, util, de a recunoaşte mecanismul 
de producere a fracturii pentru a aplica un tratament adecvat. Principalele tipuri de 
mecanisme întâlnite în producerea fracturilor sunt ilustrate în fig. 3.35. 


h i Mecanismele de 
Spiroidă - torsiune Avulsie - tracțiune producere a 


— 7 Z [3 fracturilor 


Oblică - compresiune şi inflexiune 


În aripă de fluture - inflexiune 


Biomateriale utilizate în fixarea fracturilor 

Fixarea internă a fracturii necesită materiale de fixare flexibile şi rezistente. Două 
materiale sunt utile din acest punct de vedere: aliajul de titan şi oţelul inoxidabil (316 
LVM), ambele putând fi modelate pentru a se potrivi conturului suprafețelor osoase 
în timpul intervenției chirurgicale. Ele asigură o rezistenţă la oboseală adecvată 
pentru a permite apariţia vindecării fracturilor. Modulul de elasticitate al titanului este 
jumătate față de cel al oțelului inoxidabil, determinând o rigiditate de două ori mai 
mică în cazul unor plăci de aceleaşi dimensiuni. În timp ce este recunoscut că 
implanturile mai flexibile produc o scădere a osteopeniei  subiacentă plăcii, un 
avantaj clinic al acestei diferențe nu a fost demonstrat. Alte materiale, cum ar fi 
materialele compozite, nu pot fi modelate în timpul intervenţiei pentru aplicații 
particulare. 

Principii biomecanice ale fixării fracturilor 

Principiile fixării interne a fracturilor sunt demonstrate prin câteva exemple 
descrise mai jos. Aceste exemple demonstrează importanţa localizării unei plăci pe 
os, în funcţie de încărcarea aplicată osului şi plăcii. Ele vor demonstra că rigiditatea 
la îndoire a plăcilor este în funcţie de grosimea lor şi de forfecarea care apare între 
placă şi os. În plus, va fi examinat efectul îndoirii asupra osului şi asupra materialului 
unei tije centromedulare. 

Placa pentru osteosinteză 

Plasarea unei plăci pe un os are o importanţă semnificativă asupra funcţiei sale. 
De exemplu, pe un os curb cum este femurul, care se arcuieşte anterior, plasarea 
plăcii anterior tinde să supună placa forțelor de tensiune, iar cortexul posterior 
forțelor de compresiune datorită acţiunii musculare a  ischio-gambierilor şi 
qvadricepsului. Invers, plasarea plăcii posterior tinde să deschidă fractura anterior 
datorită acţiunii musculare. Aceasta înseamnă că în cazul plasării posterioare a 
plăcii, osul nu suportă nici o presiune la încovoiere determinată de forța musculară, 
iar placa trebuie să reziste la toate încărcările. Când placa este plasată lateral, axul 
de încovoiere taie în două faţa largă a plăcii şi astfel placa poate tolera mai bine 
presiunile cauzate de încărcarea musculară. 

Placa oricum este supusă unor presiuni mari dacă se exercită forțe mari de 
abducţie asupra femurului sau membrului inferior. Astfel, plasarea optimă a plăcii 
este pe partea în tensiune a osului, astfel încât osul va fi supus forțelor de 
compresiune datorită acţiunii musculare. Acest lucru stimulează vindecarea, scade 
presiunile exercitate asupra plăcii. 

Grosimea plăcii pentru osteosinteză 

O posibilitate de rezolvare a problemei ruperii plăcilor constă în creşterea grosimii 
plăcii. Dacă o placă este supusă unei presiuni de încovoiere, presiunea de la nivelul 
plăcii, presupunând că osul nu suportă nici o încărcare, poate fi calculată cu relaţia: 


unde: M - este momentul de încovoiere aplicat plăcii; 
2 
W — este momentul de inerție exprimat prin formula: W = d Li 2 
unde: h — este grosimea plăcii; 
b — este lățimea plăcii. 

Tensiunea maximă va fi atunci egală cu raportul dintre momentul de încovoiere 
6-M 
b-h? 

6-M 
4-b-h° ` 

Astfel, creşterea grosimii plăcii de două ori reduce presiunea exercitată la nivelul 
ei de patru ori, ceea ce Înseamnă că încărcarea trebuie să fie de patru ori mai mare 
pentru a fi atinsă rezistența la rupere. Dacă se consideră momentul de inerție |, 
proporțional cu rezistența la încovoiere, atunci dedublarea dimensiunii plăcii cu dublu 
h, rezultă că placa este de opt ori mai rigidă (dar doar de patru ori mai rezistentă). 
Deoarece limita de anduranţă a oțelului este aproximativ jumătate din rezistența la 
rupere, pot fi tolerate încărcări ciclice de patru ori mai mari fără teama ruperii 
cauzată de oboseală. 

Tijele de titan 

A doua considerație o reprezintă diferența între presiunea suportată de o tijă 
centromedulară fabricată din aliaj de titan, comparativ cu una fabricată din oțel 
inoxidabil. Să presupunem că tibia este un os rotund cu un canal centromedular 
rotund, scobit, cu un diametru de 10 mm. Rigiditatea la flexie este definită ca 
momentul de inerție înmulțit cu modulul de elasticitate. O rigiditate la flexie mai mare 
indică o rezistență mai mare la încovoiere. 

Momentul de inerție (/) al unui tub subțire este: I =r -rfu 9 


unde: rmea — este raza medie; 
g — este grosimea. 
Presupunând că această ecuație este valabilă şi pentru os, raportul între 
rigiditatea la flexie a unei tije centromedulare, față de cea a osului, este exprimată de 


3 
ecuaţia: E mes ` met = E mer . m “met "O met 


atdos = T -T pet ` F met 
Raza medie rme pentru metal este 5 mm iar pentru os 7,5 mm; gme este 1 mm iar 
Jos este 5 mm. Raportul Eme/Eos este de aproximativ 5 în cazul aliajului de titan şi 10 


maxim şi modulul de rezistență: © mnax = 


Dublarea grosimii scade presiunea la 


Sae ee su ta Baie En "| 
în cazul oţelului inoxidabil. Astfel, raportul rigidității la flexie este: je 000 


pentru oțel inoxidabil şi 0,30 pentru aliaj de titan. 

Acest lucru indică că, contribuţia geometrică la rigiditatea construcţiei este mai 
mare pentru os decât pentru metal. Astfel, pentru o tijă de oțel inoxidabil, osul şi tija 
metalică împart presiunea la încovoiere după vindecare într-un raport de 60/40, 
respectiv 75/25 (pentru aliajul de titan). Se poate observa că osul este mult mai rigid 
decât aliajul de titan sau tija de oţel inoxidabil. Diferenţa dintre cele două metode nu 
este importantă, probabil, în termeni de remodelare osoasă, însă rezistența maximă 
a osului se obține după îndepărtarea acestora în ambele cazuri. 


Tipuri de osteosinteză utilizate curent 

O fractură este o discontinuitate în axul osului provocată de o suprasarcină. În 
principiu, ea este instabilă, necesitând osteosinteză pentru stabilizare temporară. 
Stabilizarea definitivă a fracturii se realizează însă numai prin osificarea focarului. 

Dacă prin osteosinteză se realizează o stabilitate absolută a focarului, adică fără 
mişcări interfragmentare, se obţine o osificare „per primam”, cu penetraţie directă a 
osteoanelor, prin traiectul de fractură şi „sudarea” fragmentelor osoase unul la altul. 
Dacă, pe de altă parte, nu există sprijin pe corticala opusă plăcii, există riscul 
producerii unei „fracturi de oboseală” a materialului de osteosinteză. 

Există actualmente o diversitate de materiale de osteosinteză imaginate şi utilizate 
pe scară largă. Trebuie, în acest sens, precizat că, dată fiind varietatea materialelor 
propuse, doar experienţa şi competenţa chirurgului ortoped şi sfatul avizat al 
bioinginerului, permit alegerea tipului şi a materialului de osteosinteză care va fi 
utilizat în funcţie de particularităţile fiecărui caz. 

Osteosinteza cu placă metalică înşurubată 

Acest tip de osteosinteză urmăreşte fixarea fracturii printr-un sistem mecanic 
simplu ca principiu, dar care lucrează în asimetrie pe o substanţă osoasă eterogenă 
ca structură şi comportament mecanic. 

Ea permite reluarea precoce a mişcărilor active, cu refacerea integrităţii osului în 
forma sa primară prin sudura „per primam” a fragmentelor osoase. 

Efectele biologice ale utilizării plăcii înşurubate sunt numeroase şi trebuiesc 
evidenţiate. 

Este deja cunoscut faptul că sub placa montată pe os apar tulburări vasculare. 
Astfel, în prima zi post-operator cea mai mare parte a corticalei nu este 
vascularizată. Începând din ziua a 15-a, aproape toată corticala este revascularizată 
prin intermediul vaselor care provin din canalul medular, cu condiţia ca focarul să fie 
stabil şi să nu fi existat micromişcări la acest nivel (fig. 3.36). 


Figura 3.36 
Tulburări vasculare apărute 
prin înşurubarea unei plăci: 

zonă de hipovascularizaţie situată 
sub placă pe care o depăşeşte de 
o parte şi de alta 

Sub placă, țesutul cortical se transformă în 4-7 săptămâni în ţesut spongios 
datorită noilor condiţii biomecanice locale. Corticala dispare deoarece, placa, datorită 
slabei sale plasticități supra-protejează osul din punct de vedere mecanic, făcând să 
dispară astfel solicitările necesare organizării şi construcţiei osului. Această 
transformare spongioasă persistă 12-18 luni după ablaţia plăcii de osteosinteză şi 
fragilizează osul. 

În zona corticală subjacentă unei plăci, pierderea mecanică variază între 50-80%, 
pierderea cea mai mare datorându-se plăcii cele mai groase. 

Osul „se apără” construind de o parte şi de alta a marginilor plăcii pereţi de ţesut 
cortical care rigidizează segmentul osos. Acestea nu trebuiesc îndepărtate când se 
practică suprimarea materialului de osteosinteză deoarece există riscul producerii 
unei noi fracturi. 

Majoritatea leziunilor diafizare sau epifizare necesită o osteosinteză solidă. O 
fixare rigidă, făcând inutilă contenţia externă, impune utilizarea unui material foarte 
solid şi, dacă este posibil, a unei compresiuni puternice între cele două fragmente, 
pentru a evita orice mobilitate în focar. Utilizarea materialului de osteosinteză AO, 
precum plăcile în compresiune, fac posibilă un asemenea tip de osteosinteză 
(fig. 3.37). 

Figura 3.37 
Placă înşurubată cu compresiune 
tip AO: după reducerea fracturii 
placa (1) este aplicată de o parte şi 
de alta a fracturii (2) şi fixată pe unul 
din cele două fragmente printr-un 
şurub (3). Tensorul (4) este fixat 
provizoriu cu un şurub (5) pe celălalt 
fragment. Un croşet (cârlig) se 
introduce în ultima gaură a plăcii (6). 
Inşurubând bulonul tensorului (7) 
cele două fragmente sunt puse în 
compresiune (8). Placa este apoi 
fixată cu şuruburi trecute prin alte 
orificii (9), ultimul şurub fiind introdus 
după ablația tensorului 


Compresiunea în focar poate fi obținută utilizând şi sistemul de placă 
autocompresivă tip AO (fig. 3.38). 

Da Figura 3.38 
Placă înşurubată autocompresivă tip AO: compresiunea 
se obține cu ajutorul plăcii autocompresive (1) care este 
prevăzută cu orificii ovoide (2). Şuruburile (3) sunt introduse 
excentric astfel încât la strângere şi înşurubare (4) capul 
şurubului (5) butează în placă, culisând în orificiul ovoid 
pentru a produce astfel compresiunea focală (6). 

De asemenea, plăcile înşurubate premulate sau care pot fi mulate intraoperator 
permit osteosinteza în cele mai bune condiţii. Plăcile vor fi fixate pe os de îndată ce 
fractura a fost redusă şi oasele aliniate. Pentru a asigura stabilitatea focarului se 
fixează un număr suficient de şuruburi de o parte şi de alta a leziunii, dar niciodată 
şuruburile nu vor fi introduse direct în focarul de fractură (fig. 3.39). 


Figura 3.39 
Exemplu de placă premulată (placă în T) utilizată 
pentru osteosinteza unei fracturi de pilon tibial. Pe 
aceeaşi placă se utilizează, în acest caz, şuruburi 
pentru os cortical precum şi şuruburi de spongie 


Pentru fracturile situate la extremităţi se utilizează sistemele de şurub-placă sau 
lamă-placă monobloc, introduse la joncţiunea diafizo-epifizară. Ele asigură o bună 
osteosinteză a fracturilor epifizare printr-un bun sprijin diafizar asigurat de lama şi 
şuruburile corticale care o susţin, în timp ce lama sau şurubul fixează bine epifiza 
fracturată. Dintre toate sistemele de cui-placă, lamă-placă sau şurub-placă utilizate 
curent, doar sistemele moderne de şurub-placă în compresiune, tip DKP, DHS 
(pentru extremitatea superioară a femurului) sau DCS (pentru extremitatea inferioară 
a femurului), pot lupta eficient împotriva penetraţiei cefalice a materialului datorită 
resorbției osoase în focar şi pot asigura în acelaşi timp compresiunea intrafocală 
eficientă şi permanentă (fig. 3.40). 


Figura 3.40 
Exemplu de osteosinteză folosind un sistem cui-placă, lamă-placă sau şurub placă utilizat în 
fixarea fracturii de col femural: cui placă McLaughlin (1), cui placă STACA (2), lamă-placă AO, 
simplă (3), sau cu un şurub de spongie adiţional, antirotaţional (4), şurub-placă tip DKP (STACA) sau 
DHS (AO) unde un şurub de compresiune (5), fixat în fragmentul proximal, alunecă în canon-ul părții 
distale a materialului (6), care este fixat la diafiză cu 1-2 şuiruburi. 

Osteosinteza cu tijă centromedulară 

La ora actuală se confruntă două concepţii de tratament a fracturilor diafizare ale 
oaselor lungi: 

- conceptul fixării rigide, cu focar deschis, reprezentată prin excelenţă de către 
şurub şi placa în compresiune care vor permite o sudură autogenă; 

- conceptul fixării elastice, a începuirii centro-medulare, în care zona fracturară 
este respectată prin abord cu focar închis; introducerea unei tije în axul neutru al 
diafizei, mecanic cel mai eficace posibil, autorizează o anumită elasticitate, şi 
constituie, incontestabil, un beneficiu în raport cu osteosinteza cu focar deschis. 

Pe planul biologiei consolidării, ideile au evoluat şi ele considerabil. Dogma fixării 
cât mai rigid posibil este serios pusă în discuţie de către rezultatele metodelor de 
contențţie elastică, fie ele ortopedice (Sarmiento) sau chirurgicale, cum ar fi: fixatorul 
llizarov, placa cu flexibilitate variabilă sau începuirea centro-medulară, în varianta sa 
clasică cu tijă Kuntscher şi, modernă cu conceptul de blocaj static şi dinamic 
(fig. 3.41). 


\ Figura 3.41 
ì Osteosinteză prin 
\ începuire cu tijă centro- 
medulară: 
| a, b, c — în varianta clasică 
(tijă Kuntscher) pentru 
fractura de femur (1/3 medie, 
1/3 medie cu inferioară, 
cominutivă); 
d — în varianta modernă, cu 
blocaj static 


Aspectele biologice ale începuirii centro-medulare nu pot fi disociate de aspectele 
mecanice, deoarece o osteosinteză se apreciază în raport cu maniera în care ea 
poate asigura succesul procesului biologic de consolidare osoasă. 

Din acest punct de vedere, osteosinteza cu focar închis, în ciuda dificultăţilor de 
realizare tehnică, asigură maximum de garanţie pentru respectarea celor trei criterii 
fundamentale pe care trebuie să le întrunească o bună osteosinteză: 

- limitarea riscului septic; 

- respectul procesului biologic de consolidare osoasă prin evitarea evacuării 
hematomului fracturar şi a deperiostării fragmentelor fracturate; 

- prezervarea calităţilor mecanice ale osului, deoarece tija nu antrenează 
niciodată fenomenul de spongializare a corticalei, caracteristic osteosintezei cu placă 
şi care antrenează riscul unei fracturi iterative. 

Începuirea centro-medulară este o metodă de osteosinteză care se adresează 
fracturilor diafizare ale oaselor lungi. Modelul clasic este tija canulată Kuntscher 
(fig. 3.42.a) cu aspect de treflă pe secţiune, care poate fi introdusă în maniera 
clasică, cu focar deschis, sau, mai modern, cu focar închis, cu sau fără blocaj 
(fig. 3.42.b,c). 

Figura 3.42 b 
a — tija Kiintscher clasică (AO): 

- axial este dreaptă sau uşor curbată 
pentru a respecta curbura anterioară a 
femurului (1); 

- pe secțiune are formă de U sau trilobată 
(treflă) cu o fantă longitudinală care îi 
conferă elasticitate transversală (2); 

b — osteosinteză centromedulară 
cu focar deschis: 

- focarul de fractură este abordat direct 
pe cale externă (1); 

- reducerea se face la vedere cu 
instrumentar adecvat (cleşte de os) (2); 
c — osteosinteza centromedulară 

cu focar închis: 

- cale de abord externă, scurtă pentru a repera marginea superioară a marelui trohanter (1); 

- vârful marelui trohanter penetrat cu țepuşa Kiintscher pentru a cateteriza cavitatea medulară (2); 

- introducerea unei tije metalice ghid sub control răentgen, depăşind focarul de fractură (3); 

- reducerea fracturii prin tracțiune şi manevre externe, ajutată, eventual, de o țepuşă percutană (4); 

- alezaj centromedular la motor cu alezoare (freze) cu diametru crescător introduse pe tija ghid (5); 

- introducerea tijei centromedulare cu diametru maximal, sub control scopic, pe tija ghid (6). 


Actualmente se preferă introducerea tijei în maniera cu focar închis, printr-o 
scurtă cale de abord la una din extremităţile osului, după alezajul prealabil a 
canalului medular. După controlul radiografic al reducerii în focarul de fractură se 
introduce tija cea mai lungă şi cu diametrul cel mai mare posibil, evitând rotația 
segmentelor. Calitatea reducerii şi a osteosintezei se verifică întotdeauna radiografic. 
Dezavantajul acestei tehnici constă în faptul că nu pot fi osteosintezate astfel decât 
fracturile situate în treimea medie a diafizelor, cu traiect transversal sau spiroid. În 
plus, introducerea centro-medulară a tijei afectează vascularizaţia endostală şi 
creează riscul redutabil al unei infecţii generalizate a osului (pandiafizită), cu 
consecinţe grave asupra rezultatului osteosintezei. 

Osteosinteza cu şuruburi 

Şuruburile se utilizează pentru osteosinteza izolată a unor fragmente osoase care 
trebuiesc apropiate. Atunci când se forează doar prima corticală, şurubul poate 
atrage a doua corticală, realizând compresiunea în focar. Există în principiu două 
mari categorii de şuruburi: şuruburi corticale, cu diametre diferite pentru toate 
segmentele membrelor şi şuruburi de spongie, care au un pas profund ce permite 
ancorarea în epifiză. Şuruburile de spongie au un filetaj în formă de elice cu pas larg, 
fapt ce face tarodajul prealabil inutil (fig. 3.43). 

Figura 3.43 
Osteosinteza cu 
şurub de spongie: 
a — diastazis tibio-peronier; 
b — fractură de olecran 


Şuruburile corticale există în multiple dimensiuni, atât în lungime cât şi în 
grosime, mergând de la un micro-şurub de 1,5mm la şuruburi de 5mm diametru. 
Există două tipuri principale de şuruburi: 

-  autotarodante adică acele şuruburi care, după forarea orificiului cu burghiul, îşi 

creează singure filetajul în os (placa Sherman, Vitallium, Maconor) (fig. 3.44); 

- cele care necesită forarea orificiului cu burghiul şi un tarodaj prealabil 

(şurubul AO) (fig. 3.45). 

Figura 3.44 

a - osteosinteză cu şurub cortical autotarodant: introducerea şurubului autotarodant (1) începe 
prin forarea primei corticale a osului cu un burghiu (7) având un diametru imediat superior celui al 
diametrului interior al şurubului (8). Şurubul este apoi introdus (9) creându-şi singur filetajul prin 
extremitatea sa canelată (10). Capetele şuruburilor (6) au o fantă unică sau cruciformă (2, 3, 4, 5). 

b -— osteosinteza cu şurub cortical netarodant (AO): şurubul cortical tip AO (1) are un pas al 
filetului de 1,75mm şi un diametru exterior de 4,5mm (2). Capul şurubului de formă hemisferică (3) are 
o amprentă hexagonală (4). Perforarea corticalelor cu burghiul (5) este urmată de tarodare (6) şi 
introducerea şurubului (7). 


SOC 


Şuruburile trebuie plasa- 
te după ce s-a forat un 
orificiu perpendicular pe 
axul membrului conform 
principiilor AO (fig. 3.45) 


Osteosinteza cu şurub cortical respectând principiile AO: când un şurub cortical fixează două 
fragmente osoase, el nu trebuie să aibă priză la prima corticală (1) ci la a doua (2). Un burghiu cu 
diametru mai mare lărgeşte orificiul primei corticale (3), strângerea şurubului (4) în a doua corticală 
apropie şi comprimă cele două fragmente (5). Capul şurubului poate fi încastrat în os sau prevăzut cu 
O şaibă de siguranță (6) 

Alte materiale de osteosinteză 
Broşele Kirschner — sunt utilizate pentru osteosinteză provizorie a unor fracturi 


cu fragmente osoase complexe sau instabile sau pentruosteosinteză definitivă la 
oasele mâinii şi a piciorului (3.46.a). Se mai utilizează în diverse procedee ce 
presupun ancorare osoasă, cum ar fi de exemplu tracţiunea-extensie continuă 


(fig. 3.46.b). 
f; 

Figura 3.46 
a — fractură metatarsian Il osteosintezată cu broşă — aspect radiografic 
b — tracțiune-extensie transosoasă utilizând broşe Kirschner 


Firele metalice de sârmă -— permit osteosinteza prin cerclaj simplu sau 
ancadrament sprijinit pe broşe (procedeul de hobanaj). Cerclajul simplu pe fracturi 
diafizare, tehnică clasică la începuturile osteosintezei, este actualmente proscrisă 
datorită riscului de necroză a osului prin lezarea vascularizaţiei periostice pe care 
acest tip de osteosinteză îl antrenează. Se utilizează în special în cerclajul sau 
hobanajul fracturilor de rotulă sau olecran, sau pentru reinserția trohanterului după 
trohanterotomie. 

Agrafele — sunt utilizate pentru osteosinteza epifizelor după osteotomii de 
sustracţie (fig. 3.47.a, b), la reinserția ligamentelor smulse cu pastilă osoasă sau 
pentru fixarea focarului de artrodeză în unele intervenţii de acest tip pe mână sau 
picior. Ele nu permit o osteosinteză fermă, necesitând adesea contenţie 


complementară cu gips. 


Figura 3.47 
Osteotomie tibială 
(metafizară superioară) de 
valgizare prin sustracție 
stabilizată cu: 
a — agrafă şi un şurub 
(aspect schematic); 
b — două agrafe (aspect 
radiografic) 

3. Substitutele de os utilizate în fixarea fracturilor 


Principalele tipuri de grefe şi substitute osoase 

Grefa de os autogenă 

Standardul de aur pentru grefa de os în vederea stimulării creşterii osoase îl 
reprezintă osul spongios din creasta iliacă. Obţinerea grefei de os este un proces cu 
o rată de morbiditate ridicată, rezultând frecvent o pierdere de sânge de câteva sute 
de ml, existând posibilitatea infecţiei, a herniei şi a disconfortului. Alternative la grefa 
de os autogenă elimină riscul apariţiei acestor probleme. 

Hidroxiapatita şi alte materiale 

Hidroxiapatita şi fosfatul tricalcic au fost propuse pentru acest proces, dar ele sunt 
doar osteoconductoare şi, prin ele însele, nu stimulează formarea de os. Există 
actualmente un material derivat din coral, o hidroxiapatită cu o structură osoasă care 
este osteoconductoare. Acest material poate fi utilizat pentru a umple defectele, dar 
este necesar un material adițional pentru a stimula creşterea osoasă. Un alt material 
compus din colagen şi hidroxiapatită este disponibil pentru practica clinică, însă 
acest material necesită de asemenea măduvă osoasă autogenă pentru a stimula 
creşterea osoasă. 

Allogrefa de os 

A treia alternativă pentru substitutul osos îl reprezintă alogrefa recoltată de la 
cadavre sau de la donori vii. Capetele femurale obţinute în timpul protezării şoldului 
reprezintă o sursă de os de la donorii vii. Osul recoltat după aceleaşi reguli ca 
transplantul de organe poate fi de asemenea disponibil pentru transplantare. 

Nu toate alogrefele de os sunt la fel. Imunogeneza, sterilitatea, proprietăţile 
mecanice şi potenţialul de stimulare osoasă sunt toate dependente de tratamentul 
aplicat osului din momentul recoltării până în momentul implantării. 

Osul cu cel mai mare risc, datorită contaminării oculte virale sau bacteriene, este 
cel recoltat într-o manieră sterilă de la cadavre şi livrat într-un mediu steril fără o 
prelucrare sau o sterilizare ulterioară. Acest os are, în schimb, potenţialul cel mai 
mare de a conţine factori de creştere osoasă şi astfel are capacitatea de a stimula 
formarea de os nou. Sterilizarea, prin iradiere sau oxid de etilenă, compromite într-o 
oarecare măsură aceste calităţi, oxidul de etilenă fiind probabil mai nociv decât 
iradierea. 

Osul liofilizat congelat reprezintă o modalitate adecvată de păstrare la 
temperatura camerei dar trebuie sterilizat secundar cu oxid de etilenă. Deoarece 
oxidul de etilenă nu poate penetra la mari adâncimi la nivelul pieselor osoase mari, 
sterilizarea secundară a alogrefelor mari este mai sigură prin iradiere. Doza 
acceptată de radiaţii y este 2,5 Mrad, dar chiar şi această doză poate să nu fie 
suficientă pentru distrugerea virusului HIV, sau a particulelor virale (prionii). 

Biologia transplantului osos 

Factorii care influențează comportarea osului transplantat 

În afară de starea organismului, unde un element important îl reprezintă vârsta 
pacientului, biologia osului transplantat diferă în funcţie de: 

- tipul de os folosit (cortical, spongios sau mixt); 

- proveniența osului (autogen, alogen sau xenogen); 

- natura patului receptor; 

- gradul de vascularizaţie a acestui pat; 

- gradul de imobilizare a transplantului; 

- mărimea şi porozitatea transplantului. 

Corelaţia anatomo-radiologică în evoluția transplantului de os 

Urmărirea integrării transplantului la osul gazdă, se face prin studiul evoluţiei 
radiologice. 

Corespondenţța anatomo-radiologică a diverselor faze prin care trece un 
transplant cortical arată că: 

- în faza de resorbție transplantul îşi menţine transparenţa proprie dar periferia 
apare cu un contur „scămoşat'. Treptat, asistăm la scăderea opacităţii întregului 
transplant ca semn al resorbţiei osului vechi. Păstrarea densităţii radiologice iniţiale 
denotă neintegrarea sa; 

- în faza de osteoformare un examen radiologic atent poate arăta semne de 
apoziţie interstițială şi periferică care realizează creşterea dimensiunilor iniţiale ale 
transplantului; 

- în faza de remaniere osteonică secundară structura originală a 
transplantului se modifică. Acesta se poate integra complet osului gazdă sau poate 
să rămână pentru mulţi ani sub forma unui eanl osului cortical (fig. 3.48). 


| == 


Figura 3.48 
Corelaţia anatomo-radiologică în evoluția integrării allogrefei 
a — allogrefă conservată în jurul implantului protetic femural la 34 de luni de la insertie (aspect 
radiografic de faţă); 
b — aspect radiografic de față a unei secţiuni sagitale a piesei femurale de rezecție osoasă şi 
explantarea protezei la 35 de luni postoperator datorită unei tumori metafizare proximale; 
c — aspect fotrografic al piesei de rezecţie care nu pune în evidenţă nici resorbția allogrefei, nici 

decimentare. 


Examenul radiologic are o valoare redusă în aprecierea transplantului de os 
spongios. Astfel, deşi la aproximativ 4 luni, osul are deja un aspect omogen, 
structura osoasă neoformată este încă elstică şi moale, incapabilă să suporte o 
încărcare brutală, în ciuda unui aspect radiologic de „continuitate” osoasă. Există, în 
acest caz, riscul producerii unei fracturi iterative. 

Cauze posibile în evoluția nefavorabilă a transplantului osos 

Transplantul osos nu îşi îndeplineşte întotdeauna sarcina pentru care a fost 
aplicat deoarece în evoluţia sa pot apare complicaţii nedorite, cum ar fi: resorbţia, 
fractura sau pseudartroza. 

Lipsa de imobilizare a focarului osos 

Este condiţia principală care generează eşecul în cazul folosirii autotransplantului 
autogen. Imobilizarea are rolul de a menţine o poziţie corectă care să evite 
deplasarea fragmentelor şi să permită acţiunea factorilor mecano-elecitrici. Ea 
protejează totodată celulele din blastemul osteoformator. Existenţa micromişcărilor 
distruge reţeaua de capilare fine pornite de la patul receptor şi din transplant şi 
orientează diferenţierea celulelor reticulare medulare spre linia condroblastică sau 
fibroblastică, caz în care osificarea va fi foarte lentă şi dependentă de o imobilizare 
îndelungată. 

Resorbţia transplantului — se poate observa pe radiografie abia la 6 luni de la 
operație, iar liza se manifestă net la circa 12 luni. Transplantul este mai subţire, mai 
îngust, cu margini neregulate, fără zone de osificare. Adeseori, el persistă sub forma 
unei baghete osoase în părţile moi, fără conexiuni la patul osos gazdă. Rareori se 
poate remarca dispariţia completă a transplantului. Resorbţia este statistic mai 
frecvent întâlnită la transplantul conservat decât la cel autogen proaspăt. 

Fractura transplantului — se constată mai ales când s-a folosit un material fragil. 
De aici necesitatea utilizării unor transplanturi largi şi groase, solide, sau a unor 
transplanturi suple. 

Pseudartroza transplantului — se observă relativ frecvent după sinostoza 
vertebrală, când s-au utilizat transplanturi rigide, sau ca urmare a unor deficienţe de 
tehnică operatorie. 

PRINCIPII ŞI MODALITĂȚI DE TRATAMENT ÎN 
COMPLICAȚIILE ŞI SECHELELE FRACTURILOR 


1. Principii de tratament în pseudartroze 


Imediat ce pseudartroza a fost diagnosticată, trebuie stabilite prioritățile, scopurile 
şi strategiile terapeutice. 

Articulațiile de deasupra şi de sub focarul de pseudartroză trebuie evaluate pentru 
a le determina mobilitatea şi funcţia. 

Trebuie, de asemenea, evaluate: 

- gradul de scurtare sau deformația membrului; 

- gradul de impotenţă funcţională; 

- starea locală şi generală a bolnavului. 

Există numeroase modalități terapeutice propuse. 

Unele dintre ele sunt conservatoare, nechirurgicale, dar cele mai multe fac apel la 
diverse procedee chirurgicale pentru rezolvarea dificilelor probleme întâlnite în 
practică. 

Ca o regulă generală, trebuie ales tratamentul cel mai simplu şi care poate fi 
urmat, eventual, şi de alte metode de tratament. 

Se începe tratamentul doar după confirmarea pseudartrozei (prin examen clinic şi 
examene radiografice). 

La pacienţii vârstnici sau cu boli asociate, tratamentul trebuie adaptat, deoarece 
aceşti bolnavi nu pot tolera o intervenţie chirurgicală. 


Stimularea osteogenezei prin forțe externe 

În prezent sunt cunoscute numeroase tehnici pentru a stimula vindecarea 
pseudartrozelor. 

Aceste căi pot fi împărţite după tipul de forțe necesare pentru stimularea 
osteogenezei şi pot fi clasificate ca: mecanice, electrice şi chimice. 

Forţele mecanice 

Aplicarea forțelor mecanice pentru a obţine consolidarea osoasă a rămas metoda 
cea mai bine testată şi care beneficiază şi de proba timpului. 

Sarmiento a arătat că utilizarea ortezelor funcţionale asociate cu permiterea 
sprijinului a dus la consolidarea pseudartrozelor de tibie. Rezultatele lui în 
tratamentul pseudartrozelor de femur cu această metodă, au fost mai puţin 
încurajatoare. Forţele mecanice ciclice acţionează în timp ce reducerea fracturii este 
menţinută cu un suport extern şi reprezintă mecanismul presupus prin care se obține 
vindecarea unei fracturi fără intervenţie chirurgicală. 

Forțele mecanice pot fi generate de asemenea prin mijloace chirurgicale. 

Stabilizarea mecanică a pseudartrozei unui os lung poate fi obținută prin plasarea 
unei tije centromedulare sau a unei plăci în compresiune. Tija centromedulară 
asigură stabilizarea mecanică a fracturii, permiţând astfel încărcarea ciclică axială a 
membrului inferior fără apariţia forțelor de forfecare. Placa în compresiune asigură 
stabilitatea la fel de bine prin compactarea rigidă imediată la nivelul fragmentelor de 
fractură. 

Forţele electrice 

Câmpurile electrice stimulează condrocitele şi celulele mezenchimale de la nivelul 
focarului de pseudartroză pentru a produce os, fapt care va conduce la vindecare. 

Mecanismul prin care se produce acest fenomen a fost postulat, însă până în 
prezent nu este clar înţeles. 

În mod curent, stimulatorii electrici de creştere osoasă sunt dispozitive externe 
care sunt încorporate în os sau într-o orteză funcţională din jurul focarului de pseu- 
dartroză. Au fost, de asemenea, utilizate şi dispozitive implantate chirurgical cu 
bobine interne înfăşurate la nivelul focarului de pseudartroză, cu un succes 
mediocru. 

Sharrard [100] a arătat într-un studiu dublu orb că aplicarea externă a unui câmp 
electromagnetic pulsatil a dus la o creştere semnificativă din punct de vedere 
statistic a vindecării pseudartrozelor de gambă, față de lotul de control. 

Noile preocupări în acest domeniu se concentrează asupra utilizării câmpurilor 
electromagnetice nonpulsatile şi a ultrasunetelor. 

Pseudartrozele tratate cu câmpuri electrice sunt, de asemenea, tratate şi cu forțe 
mecanice, deoarece aceste fracturi sunt de obicei imobilizate iar sprijinul pe membrul 
inferior afectat este permis. 

Forţele chimice 

Modulatorii chimici joacă, de asemenea, un rol important în obținerea vindecării 
pseudartrozelor. 

Aplicarea grefei de os spongios autogen (cel mai frecvent din creasta iliacă) 
reprezintă un stimulator al vindecării fracturii. Deoarece o pseudartroză se poate 
vindeca doar cu grefă osoasă autogenă, fără fixare internă, este evident că 
modulatorii chimici din osul spongios grefat sunt responsabili de stimularea 
procesului de vindecare. 

Recent, se manifestă un interes crescând în determinarea factorilor de creştere 
prezenţi în osul spongios, responsabili de „amorsarea” procesului de vindecare. 

Unii chirurgi au obţinut rezultate bune prin injectarea măduvei osoase recoltate 
din creasta iliacă, la nivelul focarului de pseudartroză. 

În viitor, probabil că vor fi izolați modulatorii umorali, sau vor fi sintetizaţi în 
cantităţi suficiente prin inginerie genetică şi apoi injectaţi la nivelul focarului de 
pseudartroză pentru a obţine consolidarea. 

Este interesant de observat că deşi există 3 forțe separate care pot stimula 
vindecarea, nu se cunoaşte dacă ele acționează printr-o cale comună. Cum se 
întâmplă adesea în organism, aceste forțe pot acţiona pe căi diferite, permițând 
astfel multor fracturi să se vindece. 


Stimularea osteogenezei prin forțe interne (tratamentul 


chirurgical al pseudartrozei  aseptice) 

Indiferent de tehnica utilizată, chirurgul ortoped trebuie să realizeze următoarele 
etape: reducerea corectă a fragmentelor osoase, grefarea suficientă a focarului de 
pseudartroză cu grefă de os spongios sau cortico-spongios şi stabilizarea fermă a 
focarului. 

Din motive didactice aceste etape sunt prezentate în mod separat, deşi, în 
practica curentă, ele sunt îmbinate armonios. 

Reducerea corectă a fragmentelor osoase 

În tratamentul pseudartrozei ne putem găsi într-una din următoarele două situații: 
1. fragmentele osoase sunt într-o poziţie corectă dar separate de țesut fibros. 

În acest caz nu se recomandă disecţia focarului de pseudartroză. El va fi pontat 
cu grefe osoase ce vor osifica calusul sau țesutul fibros existent. 

2. pseudartroza cu dezaxare (fragmentele osoase pot fi decalate, angulate, 
încălecate sau în distracţie). În această situaţie avem la dispoziţie două opţiuni: 

a. fragmentele osoase sunt reduse gradat cu ajutorul  fixatorului 
extern(aproximativ 1mm pe zi), după care se face osteosinteză centromedulară cu 
focar închis; 

b. se face cura focarului de pseudartroză: excizia țesutului fibros, rezecția 
capetelor osoase şi dezobstrucţia canalului medular. După aceea, fragmentele sunt 
reduse, după care se face osteosinteză cu placă şi şuruburi. 

Grefarea focarului de pseudartroză cu grefă de os 

Grefa osoasă reprezintă un fragment de os transferat într-o altă zonă osoasă. 
Grefa de os poate fi: autogrefă (recoltată de la acelaşi pacient), homogrefă sau 
heterogrefă. Capacitatea osteogenică a autogrefelor este superioară grefelor 
conservate. 

Mecanismul de acţiune al grefelor îl reprezintă acţiunea vasculară locală. Grefa 
poziționată în focarul de pseudartroză este privată de vasele sale şi este un os mort 
în care apar cel mult câteva osteoblaste. Ea va fi revascularizată, înlocuită, plecând 
de la segmentul osos pe care este aplicată, şi de la părțile moi învecinate. 

Utilizarea autogrefelor presupune folosirea unei tehnici perfecte, cea mai mică 
eroare riscând să fie urmată de o evoluţie defavorabilă, fie la nivelul pseudartrozei, 
fie la nivelul zonei de prelevare. Mai frecvent utilizate sunt următoarele trei tipuri de 
autogrefe: 

-  grefonul osos compact, prelevat de pe faţa antero-internă a tibiei; 
-  grefonul osos spongios masiv, prelevat de la nivelul crestei iliace; 
- grefe osoase „în felii” prelevate din creasta iliacă. 

Pe lângă utilizarea autogrefelor în tratamentul pseudartrozelor, R. Judet a 
introdus, în 1962, o nouă metodă de tratament. El a plecat de la observaţia faptului 
că fracturile complexe, plurifragmentare, consolidează foarte rapid. Studiile ulterioare 
asupra vascularizației focarelor de pseudartroză au arătat importanța vaselor 
periferice periosoase în revascularizarea grefelor. Această nouă tehnică este bazată 
pe crearea în jurul osului a unui veritabil manşon de mici aşchii subțiri (aproximativ 
1mm) care cuprind periostul şi porțiunea superficială a corticalei, aşchiile rămânând 
aderente la inserțiile musculo-tendinoase sau aponevrotice ale osului. 

De fapt este vorba de utilizarea unor grefoane vii, pediculate care nu au absolut 
nimic în comun cu autogrefa de os „mort” lipsită de pediculii vasculari. Această 
tehnică este denumită decorticare osteo-musculo-periostică (grefon pediculat 
osteoperiostal) (fig 3.49). 


Figura 3.49 


a — etapele decorticării osteo-musculo-periostice 
b — aspect final 


Metoda poate fi uşor aplicată leziunilor care au antrenat formarea aderenţelor 


între os şi părţile moi, cum este cazul pseudartrozelor, calusurilor vicioase sau a 
întârzierilor în consolidare. 

Varietatea homo şi heterogrefelelor este foarte mare. Se disting două tipuri 
principale: 

- grefoane totale, în care osul prelevat este conservat la temperatură joasă şi 
aduce un aport de ţesut conjunctivo-vascular, precum şi trama sa calcică; 

- osul uscat chimic sau liofilizat, fără țesut conjunctiv şi redus la trama sa 
calcică. 

După recoltarea sa, grefa osoasă trebuie poziționată şi fixată la nivelul focarului 
de pseudartroză într-una din modalităţile următoare: 

-  apoziţie de grefă înşurubată „on lay”, (Campbell, Phemister); 

- apoziţie de grefă încastrată „in lay? (grefa  intertibioperonieră Merle 
D' Aubigne); 

-  apoziţie de grefă osoasă spongioasă (Nicoll). 

Stabilizarea fermă a fragmentelor osoase 

Stabilizarea focarului de pseudartroză poate fi realizată prin fixare internă sau prin 
fixare externă. 

1. Fixarea internă presupune utilizarea de: 

Plăci metalice înşurubate. 

Acestea sunt utilizate în pseudartrozele hipertrofice, dacă osul nu este 
osteoporotic iar fragmentele sunt suficient de mari. 

Trebuie menţionat faptul că folosirea lor în pseudartrozele aliniate a fost în 
prezent qvasiabandonată deoarece trebuie adăugat un alt element care poate ajuta 
la consolidare (de exemplu compresiunea interfragmentară). 

Tije centromedulare. 

Osteosinteza centromedulară, în acest caz, trebuie să respecte câteva condiţii 
foarte precise: 

- tija trebuie să fie voluminoasă, deoarece rezistența sa mecanică este 
proporțională cu diametrul său în proporţie de 16/1. Pentru a realiza aceasta, 
alezajul cavității medulare trebuie să fie destul de larg; 

- lungimea tijei trebuie să fie calculată exact pentru ca aceasta să aibă un 
sprijin solid pe epifize; 

- dacă este posibil, tija va fi blocată; 

- recomandabil să fie introdusă cu focar închis, dacă alinierea fragmentelor este 
bună. 

Această metodă permite o reluare rapidă a funcţiei (sprijin precoce) datorită 
solidităţii tijei. 

2. Fixarea externă este o metodă non-invazivă care nu modifică țesuturile moi şi 
permite corectia diformităţilor. 

Sunt utilizate fixatoarele externe de tip Hoffmann, Judet, Ilizarov (fig. 3.50). 


Figura 3.50 


a — fixator extern Hoffmann; b — fixator extern Ilizarov. b 

Tratamentul chirurgical al pseudartrozelor supurate 

Datorită particularităţilor şi dificultăţilor pe care pseudartrozele infectate le ridică, 
tratamentul este complex, prelungit, soldat, adesea, cu eşec şi necesitatea reluării 
printr-o altă metodă. 

Pseudartrozele supurate pot fi tratate, în principiu, prin următoarele metode: 
metode convenţionale; metode active (Weber); fixator extern Ilizarov; stimulare 
electromagnetică. 

Tratamentul convențional 

Scopul acestei metode este transformarea pseudartrozei supurate într-una 
aseptică şi apoi vindecarea bolii cu ajutorul unui grefon osos. 

Necesită cel puţin un an de tratament şi de aceea, pentru pseudartrozele 
extremităților, uneori, poate fi propusă amputaţia ca soluție finală. 

Într-o primă etapă se urmăreşte vindecarea leziunilor de la nivelul părţilor moi 
prin trei tipuri de intervenții: 

- toaleta chirurgicală a plăgii, sub protecţia antibioticelor. Cu această ocazie 
poate fi realizată şi corecţia deplasărilor majore. În această etapă fixarea focarului 
are unele avantaje, dar este riscantă. Osteosinteza centromedulară nu este 
recomandată dar stabilzarea focarului poate fi obținută cu ajutorul plăcii înşurubate 
sau cu ajutorul cuielor Steinmann poziționate proximal şi distal de focar, înglobate în 
aparat ghipsat; 

- după cel puţin 4-7 zile plaga operatorie poate fi acoperită cu o grefă de piele 
liberă; 

- după încă 4-6 săptămâni acoperirea plăgii se poate face cu un lambou 
cutanat pediculat. 

A doua etapă a tratamentului, grefarea focarului, poate fi luată în consideraţie 
când: 

-  tegumentele sunt într-o stare bună; 

- au trecut cel puţin şase luni de la dispariția semnelor de infecţie. Trebuie ţinut 
totuşi cont de faptul că există întotdeauna pericolul de a reactiva un focar septic 
torpid, ce nu poate fi distrus de antibiotice; 

-  pseudartroza persistă. 

Metode active (Judet; Weber) 

Aceste metode au drept scop restabilirea continuității osului, prioritar față de 
asanarea infecţiei, prin: 

- îndepărtarea părţilor moi şi a osului devitalizat; 

-  decorticare osteo-musculo-periostică; 

- alinierea fragmentelor; 

- stabilizarea focarului cu fixatorul extern, cu compresiune în focar. 

Dacă nu este posibilă o altă opţiune de tratament este recomandată stabilizarea 
focarului prin fixare internă. 

După vindecarea pseudartrozei, defectele de părți moi sunt acoperite cu grefe de 
piele liberă despicată. La nevoie se reia decorticarea osteomusculară. 

Strategia utilizând fixatorul extern Ilizarov 

Reprezintă o altă metodă de tratament care asociază compresiunea în focar cu 
debridarea focarului de pseudartroză septică. 

Principiile reconstrucției prin transfer osos segmentar după corticotomie, preconi- 
zate de llizarov, stau la baza acestei metode de tratament în pseudartrozele septice. 
Principiul constă în mobilizarea progresivă şi dirijată a unui segment osos supra şi 
subjacent defectului tibial, după corticotomie subperiostică metafizo-diafizară. 
Fragmentul este lent adus în contact cu cealaltă extremitate şi vidul lăsat prin 
progresia fragmentului este umplut de către un regenerat care se densifică rapid. 

Se disting astfel trei faze secvențiale: transfer, maturaţia regeneratului şi 
consolidare (fig. 3.51). 

Această strategie, care nu preconizează abordarea directă a focarului de 
pseudartroză, predispune la riscuri şi complicaţii cum ar fi: neconsolidarea focarului, 


maturaţie insuficientă a regeneratului, dezaxare progresivă a segmentului osos 
transferat sau necroza părţilor moi atrofice. 


Figura 3.51 
Principiul schematic al reconstrucției 
tibiei prin transfer osos segmentar 
după corticotomie proximală conform 
strategiei Ilizarov 

2. Principii de tratament în calusul vicios 


Tratamentul chirurgical al calusului vicios se realizează în principal prin trei 
metode: 


- rezecția - nu mai este practicată curent deoarece determină o scurtare a 
membrului respectiv; 


osteoclazia - se aplică, în principiu, atunci când este un calus maleabil, 
imatur, nemineralizat; 


osteotomia - constituie, actualmente, metoda chirurgicală preferată în 
diferitele varietăți şi localizări de calus vicios. 


Scopul metodei constă în restabilirea axului normal al membrului şi a staticii 
normale. 
Osteotomia se poate practica în focar, deasupra şi/sau dedesubtul focarului. 
Când este planificată corecţia unui calus vicios, planning-ul preoperator corect 


este obligatoriu (fig. 3.52). Trebuie determinată 
membrului pentru a determina locul diformitățţii. 
| | || 


adevărata axă mecanică a 


= , v 
ke i i 
es CA 
i i} 
A 
| | 
h ja 
EF yi 
H Fa j | 
Fi Fa i i! a 
F l | 
ka f 
F sd H A) 
, | i Figura 3.52 
fa, i i į a- calus vicios tibial cu deviație în varus 30° şi 15° în extensie 
a "i Fi „|  b- determinarea axei mecanice şi osteotomie de corecție 


ORTOPEDIE 


Dacă se realizează o osteotomie, chirurgul trebuie să decidă dacă va utiliza o 
osteotomie de închidere (când este îndepărtat un ic osos) sau de deschidere (când 
se adaugă o grefă osoasă autogenă sau alogenă). 

Acest lucru este important, deoarece, adăugarea sau scoaterea unui ic osos va 
modifica lungimea membrelor. 

Dacă membrul este deja scurtat, intervenţia chirurgicală trebuie să includă de 
asemenea şi un procedeu de alungire. 

Fixarea corectă şi grefa autogenă de os spongios trebuie asociate pentru a fi 
siguri că focarul de osteotomie consolidează, deoarece transformarea unui calus 
vicios într-o pseudartroză este o înrăutăţire a unei situaţii, deja dificile. 

O atenţie specială trebuie acordată părților moi, pentru a preveni infecția şi 
necroza plăgii. 


3. Tratamentul pseudartrozei şi a calusului vicios prin 
metoda fixatorului extern Ilizarov 


Acest tip de fixator a adus un concept nou şi revoluţionar în evoluţia metodei 
de osteosinteză şi corecție a calusului vicios prin fixare externă. 

Este vorba de conceptul osteogenezei prin distracție care a schimbat 
fundamental aplicarea principiilor fixării externe în tratamentul defectelor osoase, 
pseudartrozelor, calusurilor vicioase şi a osteomielitei. 

De la introducerea sa în 1951, în Kurgan (Siberia) de către Ilizarov [65], chirurgii 
din întreaga lume au utilizat această metodă în intervenţiile de alungire şi salvare a 
membrelor. 

Această metodă are numeroase avantaje, incluzând încărcarea imediată 
postoperator a membrului inferior ca şi utilizarea osului sănătos, viabil, pentru a 
înlocui „in situ” osul devascularizat, prin: corticotomie, transport localizat şi 
osteogeneză. În consecinţă, fracturile închise sau deschise, inegalitățile de lungime 
a membrelor, diformităţile, pseudartrozele şi mai ales calusurile vicioase pot fi tratate 
eficient. 

Premiza de bază a tehnicii Ilizarov este aceea că osteogeneza poate apare la un 
anumit loc special de osteotomie (denumit corticotomie), dacă se obţine un grad 
adecvat de vascularizaţie, fixare şi distracţie. Ilizarov a demonstrat că atât 
vindecarea cât şi neo-osteogeneza necesită un status dinamic, care poate fi obținut 
printr-o distracție sau compresiune controlată. Această dogmă este un corolar a 
multor principii pe care llizarov le-a clasificat în 3 categorii: biologice, clinice şi 
tehnice (fia. 3.53). 


Figura 3.53 
Osteosinteză  bifocală cu fixator 
llizarov care asigură compresiune şi 
distracţie controlată 

Conceptele biologice importante includ: păstrarea vascularizaţiei endostale şi 
periostale prin corticotomie şi fixare stabilă pentru a preveni forțele de forfecare, 
permițând dinamizarea axială prin încărcare postoperatorie. 

Osteogeneza prin distracţie apare la o viteză de 1mm/zi. Împărţirea distracţiei în 
patru reprize egale pare să fie mai fiziologică decât o distracţie pe zi, cum era 
utilizată anterior, în procedeele de alungire. La terminarea distracţiei, fixarea neutră 
este necesară pentru a permite maturarea, calcificarea şi întărirea osului nou format. 

Conceptele clinice, cum ar fi: geometria montajului, ajustarea vitezei de transport 
şi îngrijirea plăgii, afectează prognosticul procedeului. 

Operația iniţială de aplicare a montajului este doar o mică parte din întreaga 
schemă de tratament. 

Montajul trebuie să fie sigur şi confortabil deoarece va fi purtat de pacient o 
perioadă mai lungă de timp. Infecţiile la nivelul broşelor sunt frecvente şi trebuie 
tratate prompt şi eficace cu antibiotice orale şi locale. 

Conceptele tehnice, se referă la metodologia llizarov. Aceasta se bazează pe 
utilizarea unui fixator extern maniabil, extrem de rigid (în toate planurile, cu excepția 
planului de încărcare axială), care utilizează fixarea cu broşe Kirschner sub tensiune. 

Acest fenomen de „stress în tensiune” al distracţiei controlate la nivelul capetelor 
osoase ale corticotomiei face posibil alungirea membrelor sau osteogeneza 
necesară pentru transportul osos. De asemenea, apare şi neogeneza țesuturilor moi 
de vecinătate, incluzând vasele, nervii, muşchii şi pielea. Probabil, datorită naturii 
dinamice a montajului, compresiunea constantă prin încărcări mari poate fi menţinută 
la nivelul focarului de fractură, stimulând astfel vindecarea fracturii. 

În timpul osteogenezei prin distracție, noile ţesuturi sunt aliniate paralel cu vectorul 
forței de distracţie. Astfel, chirurgul are un control fin asupra direcției osului care se 
regenerează. Acest lucru este, deci, benefic în corecţia axului normal al osului în 
chirurgia calusului vicios. 

llizarov a observat că neoosteogeneza datorită stresului tensional a fost similară 
cu condiţiile naturale prezente în timpul creşterii musculo-scheletale fiziologice. 

Celulele mezenchimale umplu rapid golul osos rezultat prin distracţie şi se 
diferenţiază curând în osteoblaşti. Hiperemia este prezentă în timpul osteogenezei 
prin distracţie, cu o neovascularizaţie abundentă la nivelul focarului de distracţie. 
Fluxul sanguin total la nivelul membrului afectat este, de asemenea, crescut cu 40%. 

Fixatorul extern circular este ataşat la nivelul membrului cu ajutorul broşelor sub 
tensiune. Sunt utilizate două diametre de broşe: 1,5 mm la copii mici şi pentru 
membrele superioare la adulţi şi 1,8 mm (de două ori mai rigide la îndoire) la 
membrele inferioare la adulţi şi adolescenţi. Broşele cu olivă sunt utilizate pentru 
transportul osos, ca şi pentru asigurarea rigidităţii fixării, pentru a preveni translaţia 
nedorită a osului față de cadru. Acest cadru este aplicat în mod corespunzător la 
nivelul membrului inferior, indiferent de întinderea defectului osos prezent. 

De fapt, Ilizarov consideră că mobilizarea şi restabilirea funcţiei membrului este 
esenţială pentru obţinerea unei bune regenerări osoase şi consolidării. Această în- 
cărcare ciclică axială a membrului afectat este un element crucial al metodei Ilizarov. 

Odată cu încorporarea de montaje tip balama, de plăci, tije sau a altor elemente, 
corecția unei diformităţi poate fi obținută în orice plan. Din această cauză, aparatul a 
devenit un instrument extrem de util în tratamentul diformităţii membrelor, 
posttraumatice, congenitale sau dobândite, în tratamentul pseudartrozelor şi a 
calusului vicios. 

Ceea ce face ca această metodă de tratament să fie unică este faptul că toate 
problemele care afectează un membru pot fi tratate prin aplicarea unui singur 
montaj. 

De exemplu, pseudartroza tibiei cu o angulaţie şi o scurtare de 5cm poate fi 
tratată cu succes printr-o singură operaţie. Angulaţia poate fi corectată într-un singur 
timp operator sau gradat, prin intermediul unor dispozitive de tip balama. 
Corticotomia tibiei este, de asemenea, realizată pentru a continua osteogeneza prin 
distracție în vederea recuperării unei inegalităţi de 5cm. Pseudartroza este apoi 
compensată (imediat ce este aliniată corect) pentru a obține consolidarea osoasă. 
Alungirea membrului apare în acelaşi timp cu compresiunea pseudartrozei. 

llizarov a demonstrat că anumite tipuri de pseudartroze mai rigide se pot vindeca 
în distracţie. 

Astfel, o altă abordare terapeutică în exemplul de mai sus poate fi prin distracţie 
primară controlată, gradată, la nivelul focarului de pseudartroză atât cu scopul 
obținerii consolidării osoase cât şi cu scopul recuperării inegalităţii de lungime a 
membrului inferior. 

În esenţă, Ilizarov a demonstrat că, cu puţine excepții, vindecarea poate apare 
atât timp cât o forță dinamică de compresiune sau distracție a fost corect aplicată de- 
a lungul focarului de pseudartroză. 

Această forță dinamică, când este corect aplicată, determină ca celulele 
mezenchimale de la nivelul focarului de pseudartroză să se diferenţieze în 
osteoblaşti care vor realiza sinteza osoasă şi consolidarea (fig. 3.54). 


Figura 3.54 
Montaj monofocal în 
compresiune şi distracţie 
controlată 
într-o pseudartroză 
hipertrofică 


Metoda llizarov a revoluţionat gândirea în privința vindecării fracturilor şi 
osteogenezei. Ea şi-a depăşit cu mult scopul şi indicaţiile de alungire a membrelor şi 
a încorporat alungirea membrelor ca un instrument în tratamentul fracturilor, 
pseudartrozelor şi calusurilor vicioase. 

Introducerea conceptului lui Ilizarov de osteogeneză prin distracţie şi de efect de 
stres tensional a schimbat gândirea comunităţii ortopezilor şi bioinginerilor în privinţa 
alungirii membrelor şi vindecării fracturilor, precum şi a tratamentului complicaţiilor 
cele mai redutabile: pseudartroza şi calusul vicios. 

Adoptarea principiilor lui Ilizarov face actualmente posibilă tratarea cu succes a 
unor afecțiuni ortopedice asociate anterior cu rate crescute de morbiditate şi 
rezultate slabe. 

4. Principii de tratament în osteitele posttraumatice 


Tratamentul este de lungă durată, dificil şi bazat pe un număr de principii care 
variază în funcţie de şcoală. 


Pregătire preoperatorie 

Prepararea minuțioasă a bolnavului înaintea intervenţiei constă în: tratament 
antibiotic conform antibiogramei, corectarea anemiei sau a altor dezechilibre 
biologice, pregătirea tegumentelor. 


Intervenția chirurgicală 

Operația propriu-zisă, cuprinde, la rândul ei, mai mulţi timpi. 

Toaleta chirurgicală 

Este primul timp operator, şi constă în incizia tegumentelor şi a părţilor moi până 
la os, cu excizia în totalitate a țesuturilor infectate. În caz de pseudartroză supurată, 
abordul se face prin decorticare osteo-musculo-periostică. 

Asanarea focarului osos 

Reprezintă tipul esenţial şi cuprinde: 

- ablaţia unui eventual material de osteosinteză intern (placă, tijă, şuruburi), 
chiuretajul tuturor orificiilor lăsate de şuruburi, chiuretajul cavității medulare; 

-  ablația sechestrelor, întotdeauna dificilă, între opțiunea de a exciza cât mai 
complet şi importanţa sacrificiului osos pe care această ablaţie le antrenează; 

-  evidarea focarului osteitic, cu dificultăţi în aprecierea întinderii exacte a leziunii 
şi a mărimii zonei rezecate. 

Osteosinteza focarului 

Se realizează cel mai adesea cu fixator extern (Judet, Hoffmann, Ilizarov). El 
asigură o osteosinteză stabilă şi va realiza conservarea lungimii membrului, în caz 
de lipsă de substanță osoasă după rezecţție osoasă importantă, sau compresiune, în 
pseudartrozele supurate. 

Umplerea focarului osos asanat 

Se face prin mai multe tehnici: 

- când lipsa de substanță osoasă după evidare este puţin importantă, 
decorticarea osteo-musculară, singură, poate asigura amorsarea procesului de 
neo-osteogeneză. Alteori, umplerea cavităţii se poate face cu un lambou muscular 
de vecinătate care, prin volum umple cavitatea şi, prin vascularizaţie, permite 
remanierea osoasă; 

- când rezecţia osoasă a fost importantă, rămâne o pierdere de substanţă osoa- 
să de câţiva centimetri, pentru rezolvarea căreia pot fi utilizate două tehnici: 

tehnica Papineau cu următorii timpi: 

e excizia completă a focarului septic; 

e montaj al unui fixator extern pentru alinierea şi menţinerea lungimii membrului; 

e focar lăsat descoperit („a ciel ouvert”) care burjonează şi granulează pe un pat 

de pansament vaselinat steril; 

e umplerea cavității restante cu os spongios prelevat din creasta iliacă, după ce 

burjonii cărnoşi proprii au invadat peretele cavității; 

e cicatrizare cutanată prin burjonare progresivă sau grefă de piele. 

tehnica de apoziție a unei grefe masive cortico-spongioase când pierderea de 

substanță osoasă este masivă, cu următorii timpi: 

e excizia focarului septic; 

e reconstrucţie osoasă pe focar septic vindecat sau remis o lungă perioadă, 

utilizând una-două grefe iliace masive încastrate sau înşurubate (grefă intertibie- 

peronieră, Merle D'Aubigne) sau peroneul (peroneu pro tibia) (fig. 3.55). 

Zanoli Duparc 


Figura 3.55 
Tehnica de apoziţie a 
unei grefe cortico- 
spongioase: 
a — apoziţie de grefă 
tip Phemister; 
b — grefă inter-tibio- 
peronieră Merle 
D'Aubign6; 
c — tibializarea 
peroneului (Stulz, 
Zanoli, Duparc) 


Rezolvarea problemei tegumentare 

Cu excepția tehnicii Papineau, se pune în toate celelalte tehnici. Ea poate fi 
rezolvată în trei maniere: 

- sutura pielii fără tensiune, când este posibilă, cu aspirație-drenaj tip Redon 
pentru o lungă perioadă (20-30 de zile), în principiu, până când orice scurgere 
purulentă dispare trei zile consecutiv; 

- când sutura cutanată nu este posibilă în bune condiții, este preferabil de a lăsa 
plaga parțial deschisă, decât de a sutura în tensiune. Se aşteaptă o cicatrizare 
lentă, secundară prin burjonare, inconvenientul fiind imposibilitatea drenajului 
aspirativ Redon; 

- în lipsa mare de substanţă tegumentară se preferă lambourile cutanate 
secundare: 

e prin simplă incizie posterioară de descărcare, care poate fi în acelaşi timp cu 

excizia focarului osos, dar care nu oferă decât 2-3cm de tegument de acoperire; 

e lambouri de rotaţie sau la distanţă, niciodată în acelaşi timp cu excizia focarului, 

ci numai după vindecarea procesului osteitic; 

e grefă despicată liberă, utilă după vindecarea focarului septic. 


Tratamentul antibiotic 

Este prelungit, susținut, în funcţie de antibiogramă. Este un tratament general 
care se face cu asocieri de minimum două antibiotice cu spectru larg, cu tropism 
specific pe germenul decelat la antibiogramă, cu penetraţie osoasă mare, pe o 
perioadă lungă de timp, de săptămâni, chiar luni, până la vindecarea osteitei. 
Tratamentul antibiotic local se face prin irigație în sistem de aspiraţie-drenaj continuu 
cu soluţie de ser şi antibiotice, pe o perioadă de 2-3 săptămâni şi prelevare pentru 
aprecierea sterilităţii lichidului din drenaj, rezultat în funcţie de care se va suprima 
irigația; 

Oxigeno-terapia hiperbară 

Este o metodă utilizată în cazurile deosebit de grave de osteite cu anaerobi, cum 
este cea din gangrena osoasă. Introducerea într-un cheson special, la presiunea de 
2atm oxigen pur, poate fi un adjuvant eficace în tratamentul acestei extrem de grave 
complicaţii. Şedinţele încadrează actul operator şi sunt cotidiene sau bicotidiene. 
Este o metodă care dă rezultate remarcabile în infecția cu anaerobi, având o 
eficacitate contestată în infecțiile cu germeni banali. 

PRINCIPII ŞI MODALITĂȚI DE TRATAMENT ÎN DIVERSE 
AFECŢIUNI OSOASE NETRAUMATICE 


1. Principii de tratament în tumori 


Tumorile benigne 

Tratamentul tumorilor osoase benigne este în întregime apanajul chirurgului 
ortoped, fără aportul oncologului pentru chimio sau radioterapie. 

În cele mai multe cazuri tumora este asimptomatică şi nu necesită de loc 
tratament. Un examen radiologic de rutină poate descoperi tumora şi un examen 
radiografic anual, cu supraveghere medicală a tumorii, pentru a nu rata momentul 
unei eventuale diferențieri spre malignizare (condrom-condrosarcom), este tot ceea 
ce trebuie făcut în aceste cazuri. 

În alte cazuri, când tumora este suficient de mare, determină jenă funcţională, 
este dureroasă sau fragilizează osul cu risc de fractură patologică, atitudinea 
chirurgicală se impune. Conduita terapeutică de elecţie constă în abordarea tumorii 
prin trepanaţie osoasă, chiuretaj al țesutului tumoral cu avivarea pereţilor cavitari, 
adesea scleroşi, şi plombare a defectului osos cu grefă osoasă spongioasă sau 
cortico-spongiosă. Prelevatul din cavitatea tumorală chiuretată se trimite spre analiză 
anatomohistologică pentru a preciza natura exactă a tumorii şi a confirma 
benignitatea ei, deci implicit justeţea actului terapeutic chirurgical. 

În unele cazuri, când tumora este situată la o extremitate osoasă (falanga unui 
deget, capul peroneului), este mare, inestetică, determină jenă funcţională 
(compresiune pe vase, nervi), sau prezintă semne clinice şi radiologice de nelinişte 
celulară şi tendinţă spre diferenţiere tumorală malignă, soluţia care se impune este 
amputaţia extremității osoase afectate. 

Rolul radioterapiei în tratamentul tumorilor benigne este foarte limitat deoarece 
marea lor majoritate se tratează chirurgical. Totuşi, radioterapia poate fi utilizată în 
tratamentul unor tumori benigne a căror localizare (bază de craniu, vertebră, pelvis), 
extensie şi caracter vascular le fac inaccesibile sau greu accesibile chirurgului. De 
asemenea, în tumorile cu celule gigante benigne, forme litice şi agresivitate variabilă, 
după chirurgie în care rezecţia a fost subtotală, iradierea poate completa actul 
chirurgical pentru a împiedica recidivele frecvente. Nu trebuie, totuşi, uitat că riscul 
transformării maligne radioinduse este în jur de 10%. 


Tumorile maligne 

La ora actuală, clasificarea stadială clinică, asigură, în mare, în practica curentă, 
posibilitatea stabilirii unui prognostic şi a unei strategii terapeutice coerente. 

Odată diagnosticul histologic obținut, se trece la stabilire unei strategii terapeutice 
a cărei obiectiv este distrugerea în totalitate a celulelor tumorale, oricare ar fi 
localizarea lor. În acest scop, tratamentul tumorilor maligne va fi individualizat pe trei 
faze: local, regional şi general. Indiferent de secvențele tratamentului, două principii 
vor fi respectate cu stricteţe: 

- tratamentul cât mai precoce şi cât mai intens al diseminării metastatice 
infraclinice; 

- prezervarea integrităţii şi continuității membrului afectat cu asigurarea 
vindecării definitive a tumorii. 

Principalele modalităţi terapeutice care pot asigura succesul în acest dificil 
domeniu sunt chimioterapia, radioterapia şi chirurgia, care joacă diverse roluri într-o 
acțiune terapeutică multidisciplinară. 

Chimioterapia 

Considerată până de curând ca un tratament adjuvant, reprezintă actualmente 
unul din pivoţii centrali ai terapiei în tumori. Este vorba de o polichimioterapie sec- 
venţială de lungă durată în secvenţa următoare: 3-4 zile de tratament în fiecare lună 
timp de 6-12 luni. Dozele, produsele şi detaliile de administrare sunt variabile în timp 
şi în funcţie de şcoală sau experienţă în domeniu. Produsele cele mai utilizate ac- 
tualmente sunt: adriamicina (produs intercalant), cis-platina, ciclofosfamidul (produse 
alkilante), metrotrexatul (produs antimetabolic). Această chimioterapie va încadra 
tratamentul local: una sau două cure înainte, reluate apoi pentru mai multe luni. 

Progresele remarcabile ale chimioterapiei moderne sunt legate de descoperirea 
unor noi medicamente eficace (mitomicina C, adriamicina, cis-platina) şi de noi 
modalități de administrare, în perfuzie contină, cu dozaj plasmatic sau în perfuzie 
localizată, pe cale intraarterială, sau încapsulate în lipozomi termolabili. Aceste 
protocoale de administrare a unor medicamente din ce în ce mai eficiente au 
contribuit la ameliorarea substanţială a controlului local în anumite tumori şi la 
prevenirea apariției de metastaze, cu ameliorarea evidentă a speranţei de viaţă şi 
supraviețuire. 

Radioterapia 

Reprezintă un alt pilon de pază în trepiedul terapeutic al tumorilor maligne. 
Radiosensibilitatea tumorilor osoase maligne este foarte diferită şi poate fi astfel 
sistematizată: 

- tumori maligne foarte radiosensibile, în care, prin definiţie, radioterapia ocupă 
un loc foarte important în tratament. Exemple de asemenea tumori sunt: limfomul 
osos non-hodgkinian (reticulo-sarcom sau tumora Parker-Jackson), plasmocitomul 
solitar, sarcomul Ewing; 

- tumori maligne de radiosensibilitate „intermediară”, cum sunt: osteosarcomul, 
tumorile cu celule gigante; 

- tumori maligne radiorezistente, precum condrosarcomul, fibrosarcomul. 

Locul radioterapiei în tratamentul tumorilor maligne secundare (metastaze 
osoase) este absolut esenţial. Ea are un efect antalgic, de recalcifiere şi de 
deompresie medulară. Cele mai sensibile metastaze la radioterapie sunt cele după 
tumoră de sân, prostată, plămân. 

Tumorile benigne beneficiază prin excelenţă de chirurgie, dar radioterapia îşi 
poate găsi uneori locul în tratamentul anumitor forme şi localizări: angiomul 
vertebral, anumite chisturi anevrismale, unele granuloame eozinofile şi în unele 
tumori cu celule gigante, benigne. 

Şi în domeniul radioterapiei se înregistrează astăzi importante progrese. Acestea 
sunt legate de numeroşi factori: 

- fotoni de înaltă energie (cobalt) care permit o bună protecţie cutanată, un bun 
randament în profunzime şi o mai bună omogenitate de absorbţie între țesutul osos 
şi părțile moi; 

- electronii, utili pentru anumite localizări superficiale (coaste, stern, craniu) 
deoarece permit menajarea ţesuturilor profunde, plecând de la o anumită penetraţie 
aleasă; 

- neutroni şi ioni grei, a căror eficacitate biologică este mai mare decât cea a 
fotonilor, fiind cu precădere utilizaţi în tumorile radiorezistente; 

- definirea mai bună a volumelor ţintă care vor fi iradiate, ameliorată simţitor, 
graţie noilor metode de radiodiagnostic (CT, RMN, scintigrafie). 

Eficacitatea radioterapiei a putut astfel fi mult îmbunătăţită prin: 

- noi modalităţi de fracţionare, adaptate cineticii celulare specifice fiecărei 
tumori, cu hipofracționare sau plurifracționare; 

- noi secvenţe de asociere între chimioterapie şi radioterapie, deoarece anumite 
administrări radio-chimioterapice concomitente permit o potenţializare maximală a 
efectelor radioterapiei şi chimioterapiei; 

- introducerea în practica curentă a unor radiosensibilizanţi chimici, de tipul 
Flagyl, mizonidazol; 

- introducerea unor  radiosensibilizanţi fizici, legaţi de proprietățile 
radiosensibilizante ale unei creşteri termice în tumorile iradiate, ca de exemplu 
hipertermia localizată profundă radiativă sau capacitivă, hipertermia regională a unui 
membru plasat în circulație extracorporeală, etc. 

Noi tehnici de realizare a radioterapiei au contribuit de asemenea la creşterea 
considerabilă a performanţelor sale: 

- radioterapia per-operatorie, preconizată de câţiva ani pentru tumorile 
inextirpabile de uter, pancreas, propusă şi ca un complement al rezecțiilor 
insuficiente după anumite tumori osoase de bazin (condrosarcom, fibrosarcom); 

- radioterapia hemicorporeală, este o nouă tehnică de iradiere utilizată la 
pacienţii cu metastaze osoase multiple, şi ca alternativă la chimioterapie în 
tratamentul unor tumori radiosensibile (limfom, mielom, sarcom Ewing); 

- radierea corporeală totală cu grefă de măduvă, practicată curent în 
hematologie, a fost propusă ţi în unele cazuri de sarcom Ewing în special în forme 
plurimetastatice şi rezistente la chimioterapie. 

În afara acestor factori legați de progresul terapeutic, locul radioterapiei în 
tratamentul complex al tumorilor maligne osoase este condiţionat de doi factori 
esenţiali, care ţin de însăşi tumora osoasă: 

- histologia, care condiţionează radiosensibilitatea; 

- caracterul primar sau secundar al tumorii. 

Histologia, sediul, volumul tumoral, extensia în părţile moi şi diseminarea 
metastatică, vârsta şi starea generală, intervin deci decisiv în opțiunea privind 
tratamentul local şi general. 

În concluzie, trebuie subliniată necesitatea unei excelente colaborări între toți 
medicii participanţi la diagnosticul şi tratamentul tumorilor osoase. Pentru a fi pe 
deplin eficace, radioterapia trebuie efectuată într-o foarte bună coordonare cu 
celelalte mijloace terapeutice esenţiale care sunt, chirurgia şi chimioterapia. 

Tratamentul chirurgical 

Este diferențiat, în raport direct cu limitele tumorale. Enneking propune o 
codificare în patru tipuri de chirurgie ţinând cont, în primul rând, de extensia tumorii 
(fig. 3.56): 

- chirurgie intralezională, în care planul de clivaj se situează în contact intim cu 
tumora putând lăsa aici resturi macroscopice şi constă în exereză simplă şi chiuretaj, 
cu sau fără umplerea cavităţii vidate de conţinut. Exereza simplă constă în ablația 
tumorii fără reconstrucţie osoasă, cum este cazul unei exostoze pediculate. 
Chiuretajul constă în evidarea conținutului tumoral prin chiuretaj şi înlocuirea 
defectului osos restant cu auto sau alogrefă, cum este cazul într-un encondrom al 
unei falange sau metacarpian; 

- chirurgie tumorală marginală, în care planul de clivaj se găseşte în țesutul 
reacţional peritumoral, cu risc de a lăsa aici câteva mici insule microscopice de 
celule tumorale. În funcţie de pierderea de subsatnță osoasă se umple golul lăsat de 
exereza tumorală cu ajutorul unui grefon spongios sau corticospongios. Osul 
fragilizat va fi fixat solid printr-un mijloc de osteosinteză. Exemple pentru acest tip de 
chirurgie sunt rezecţia marginală a unui osteom osteoid, a unui osteoblastom sau a 
unei tumori cu celule gigante puţin agresivă; 

- chirurgia tumorală largă, în care planul de exereză trece la distanţă de tumoră, 
în țesut sănătos, dar rămâne intracompartimentală. Se ridică tumora „în bloc”, adică 
întreg fragmentul osos în care s-a dezvoltat tumora, zona adiacentă de părți moi 
invadate şi cicatricea cutanată cu zona de biopsie şi țesuturile din jur. Riscul este de 
a lăsa pe loc aşa-numitele skip metastaze. Este tehnica cea mai clasică pentru 
tratamentul osteosarcoamelor şi a condrosarcoamelor care au avut în prealabil 
chimioterapie. Ele pun probleme de reconstrucţie articulară, adesea foarte dificile; 

- chirurgia tumorală radicală, în care leziunea tumorală, pseudocapsula sa şi 
zona periferică, precum şi osul invadat tumoral, sunt ridicate în bloc. Longitudinal, 
planul de rezecţie trece dincolo de articulațiile supra şi subjacentă. Transversal, 
planul de rezecţie trece dincolo de aponevroza profundă a lojei musculare care vine 
în contact cu tumora sau dincolo de periost în cazul tumorii osoase. Acest tip de 
chirurgie impune cel mai adesea amputaţia membrului respectiv. 


Rezecţie radicală 


Figura 3.56 
Chirurgia tumorală — nivelurile de 
exereză 


Excizie tumorală 
largă 


Excizie tumorală 
marginală 
Excizie 
intracapsulară 


În indicaţia privind unul sau altul dintre tipurile de chirurgie amintite, se ţine cont 
de clasificarea stadială a lui Enneking care are la bază trei criterii: grad de 
malignitate, situația anatomică şi putere metastazantă. Ținând cont de aceste trei 
criterii, stadializarea chirurgicală a tumorilor maligne, conform lui Enneking este 
următoarea (tabelul 3.1): 


Stadiul Grad Localizare Metastază 
IA G1 Ti Mo 
IB G1 T2 Mo 
IIA G2 Tı Mo 
IIB G2 T2 Mo 
III G12 T12 Mı 


Tabelul 3.1 — Stadializarea chirurgicală a tumorilor maligne după Enneking 

În această stadializare simbolurile au următoarea semnificaţie: 

- G4 — malignitate scăzută; 

- G2 — înalt grad de malignitate; 

- To — tumoră perfect închisă într-o capsulă; 

- Ta — tumora se întinde dincolo de pseudocapsula sa sau de țesutul 
peritumoral, dar rămâne într-o lojă anatomică închisă; 

- Tə — tumora se întinde dincolo de o lojă anatomică sau se dezvoltă de la 
început într-un spaţiu celulo-grăsos fără limite precise; 

- Mo- fără metastaze; 

- Mi — cu metastaze. 

indicațiile terapeutice 

Pentru tumorile maligne, ţinând cont de stadializarea Enneking şi tipurile de 
chirurgie care pot fi aplicate, indicaţiile pot fi astfel sistematizate: 

- leziunile maligne cu o slabă malignitate (G4 Mo) beneficiază de: 

- _rezecţie largă, dacă ele sunt intracompartimentale (T4); 
- rezecție largă cu sacrificiu vasculo-nervos sau amputație, dacă ele sunt 
extracompartimentale; 

- leziunile maligne cu un înalt grad de malignitate (G2 Mo) beneficiază de: 

-  rezecţie radicală sau largă cu tratament complementar, dacă ele sunt T4; 

- rezecție radicală cu tratament complementar, dacă ele sunt T3; 

- leziunile maligne metastatice (G4 sau G2, T4 sau T2 şi M1), cu malignitate 
joasă sau înaltă beneficiază de o chirurgie radicală sau paliativă locală sau 
o eventuală ablaţie a metastazelor. 

Rezecţiile largi se însoțesc de mari pierderi de substanţă osoasă. Refacerea 
continuității osului în aceste cazuri se face, fie prin aport de masive grefoane cortico- 
spongioase, sub formă de auto sau allogrefe crioconservate. 

Reconstrucţiile folosind allogrefe masive au căpătat, actualmente, graţie 
progreselor în chimioterapia tumorilor osoase, un loc însemnat în rezolvarea marilor 
pierderi de substanţă ocazionate de rezecţia tumorală. Cu ajutorul allogrefelor se pot 
realiza: 

- reconstructii de tip intercalar, situaţie în care un segment de allogrefă este 
interpus între două segmente osoase ale pacientului, în caz de rezecţie 
diafizară sau rezecţie-reconstrucţie-artrodeză; 

-  reconstrucții de tip terminal, cu sau fără proteză, utilizate în reconstrucţia unei 
extremităţi osoase (masiv epifizo-metafizar mai mult sau mai puţin întins pe 
diafiză). În această situaţie se poate utiliza numai o allogrefă osteo- 
cartilaginoasă sau o allogrefă care înconjură proteza a cărei tijă va fi 
cimentată. Acest procedeu este actualmente des utilizat, fie că este vorba de 
o reconstrucţie primară sau de eşecul după o reconstrucţie protetică masivă. 

Când rezecţia este importantă şi se doreşte păstrarea membrului se apelează la 
diverse procedee de reconstrucţie asociate rezecţiei, cum este cazul operaţiei de 
rezecție-reconstrucție-artrodeză (operația Juvara-Merle D'Aubigne) indicată în 
reconstrucţia după tumori ale extremității inferioare de femur sau superioare de tibie 
(fig. 3.57). 

Intervenţia are mai multe etape care pot fi astfel sistematizate: 

- rezecția extremității inferioare de femur (sau superioară de tibie) printr-un lung 

abord anterior; 

- dedublarea diafizei sănătoase homolaterale pentru a obţine autogrefa care va 
servi drept transplant; 

-  începuirea femuro-tibială, după alezaj, utilizând o tijă Kuntscher groasă şi 
lungă de 70-75cm; 

- introducerea transplantului constituit de hemidiafiza homolaterală, de regulă 
răsturnat, înaintea tijei şi fixat la fiecare dintre extremităţi prin şuruburi; 

-  avivarea şi înşurubarea rotulei pe transplantul astfel fixat; 

- aport osos complementar pentru acoperirea tijei pe fața sa posterioară, 
utilizând allogrefe masive, autogrefe corticale sau cortico-spongioase, sau 
asocieri de auto sau allogrefe. 


a 


Figura 3.57 
Tehnica de rezecție-reconstrucţie — artrodeză în tratamentul tumorilor osoase (1) 
a — principiul operației Juvara-Merle D'Aubign6; 
b — tumoră a extremității inferioare de femur operată conform acestei tehnici. 


Enneking [36], în 1977 (fig. 3.58.b), a propus utilizarea unui transplant metafizo- 
diafizar, lăsând intact masivul epifizar al osului distal sau utilizarea ca grefon interpus 
a peroneului, vascularizat sau nevascularizat. 

Campanacci preconizează secțiuni osoase oblice pentru a ameliora contactul 
între diferitele piese osoase. 


AL LLun 4 


LA 


a 


Figura 3.58 
Tehnica de rezecție-reconstrucție — artrodeză în tratamentul tumorilor osoase (2) 
a — tumoră a extremității superioare de tibie operată conform acestei tehnici. 
b — tehnica Enneking de rezecție-reconstrucţie - artrodeză. 

Indicaţiile de elecţie a acestui tip de intervenție sunt în tratamentul tumorilor 
maligne interesând femurul distal sau tibia proximal precum şi în tumorile potenţial 
maligne sau benigne agresive care au distrus mecanica articulară (tumora cu celule 
gigante). Persoanele cărora se adresează indicaţia sunt cele care au o lungă 
speranţă de viaţă, şi la care o rezecţie urmată de artroplastie protetică nu rezolvă 
problema decât pentru o perioadă limitată de timp. 

Rezecţia întinsă pentru tumori ale femurului proximal nu poate beneficia de o 
reconstrucţie cu grefon sau reconstrucţie artrodeză. În aceste cazuri reconstrucţia se 
va realiza cu ajutorul unei proteze masive, de concepţie şi realizare specială, cu 
calităţi şi rezistență a materialelor, mai performante decât în cazul protezelor 
femurale simple, cu posibilități de ataşare în jurul lor, în manşon, a unor allogrefe 
masive. Indicaţiile unei rezecţii-reconstrucții cu proteză sunt, în principal, în tumorile 
cu malignitate histologică sigură, sau când volumul tumoral şi fragilizarea osoasă a 
unei tumori benigne interzice orice procedeu conservator de chiuretaj-plombaj- 
osteosinteză (fig. 3.59). 


TI AT 
Figura 3.59 


Tehnici chirurgicale de exereză a tumorilor femurului proximal: 
a — rezectia extremității proximale a femurului cu conservarea unui medalion trohanterian care va 
asigura continuitatea „digastrică” între fesieri şi vastul lateral; 
b — tehnica cel mai des utilizată (urmată de protezare articulară); 
c — rezectia extremității proximale a femurului cu artrectomie „monobloc” pentru tumori deschse în 


articulație. 


a 


c 


Problemele ridicate de reconstrucția protetică sunt multiple: 

- asigurarea unei bune stabilități a şoldului protetic, în ciuda întinderii rezecției 
musculare periarticulare; 

- asigurarea unei fixări solide prin cimentare sau osteointegrare; 

- evitarea resorbției corticale secundare în jurul implantului; 

- asigurarea unui joc de lungimi satisfăcătoare pentru a permite egalizarea 
membrelor. 

În acest sens, s-au făcut progrese remarcabile în ultimii zece ani prin: 

- conceperea unei proteze special adaptată la cinematica marilor rezecții 
osoase şi musculare; 

- utilizarea ca biomaterial pentru confecționarea protezei a unui aliaj de titan, 
deosebit de rezistent la oboseală; 

- utilizarea unei cupe acetabulare cu cuplu alumină-polietilenă, care permite 
ameliorarea proprietăților tribologice articulare în raport cu clasicul cuplu metal- 
polietilenă, mai ales în cazul utilizării unui cap protetic mare (diametru 32mm), cum 
se întâmplă în protezele de reconstrucţie pentru tumori (fig. 3.60). 

Figura 3.60 
Rezecţie largă pentru condrosarcom şi proteză de reconstrucție tip Cochin — diverse 
aspecte radiografice postoperatorii: imediat, la 3, 9 şi 18 luni 


Proteza masivă de reconstrucție a genunchiului este unul din procedeele de 
reconstrucţie utilizat curent actualmente după rezecţia unei tumori de extremitate 
inferioară de femur sau de extremitate superioară de tibie. Ea permite restabilirea 
continuității scheletului, cu conservarea mobilităţii în articulaţia genunchiului. Utilizată 
la început numai pentru înlocuirea extremității inferioare de femur în cazul unor 
leziuni benigne întinse sau cu slab potenţial malign, tehnica şi-a extins mult indicaţiile 
şi în cazul tumorilor cert maligne (osteosarcomul) sau în reconstrucția extremității 
superioare de tibie, cu punerea la punct a unor artificii tehnice de refixare a 
aparatului extensor (fig. 3.61). 


Figura 3.61 
Proteză masivă de reconstrucție 
a genunchiului 
a — rezecţie largă a unei tumori 

de extremitate inferioară de 
femur şi înlocuire protetică 

cu o proteză masivă tip Guepar — aspect radiografic la 5 ani 

postoperator, 

b — piesă tumorală de exereză (artrectomie monobloc) cu ablația extremității osoase a tibiei 
subjacente împreună cu toate structurile capsulo-ligamentare, fără a o deschide (osteosarcom 
deschis în articulaţie); 

c — rezecţie de 15cm a extremității superioare a tibiei pentru osteosarcom şi proteză masivă de 

reconstrucție. 

Vârsta pacientului reprezintă un element important de decizie, indicaţia fiind 
limitată la copii, adolescenţi şi adultul tânăr. Incontestabilele avantaje ale unei 
asemenea tehnici trebuie să ţină, totuşi, cont de o serie de principii care trebuie cu 
strictețe respectate, astfel încât succesul intervenţiei să fie maxim: 

- beneficiul funcţional obținut prin conservarea mobilităţii nu trebuie în nici un 
caz să modifice nivelul rezecţiei, de care depinde prognosticul carcinologic; 

- limita metodei constă în valoarea aparatului extensor restant, a cărui funcţie 
trebuie conservată. O insuficiență majoră de cvadriceps va fi o indicație mai bună de 
rezecţie artrodeză; 

- numeroasele complicaţii mecanice ale acestor proteze impun ameliorări ce 
trebuie aduse: materialelor utilizate, concepției de descărcare axială, manşonarea cu 
allogrefe a protezei, pentru a permite o reinserție musculară acceptabilă, etc.; 

- este o chirurgie dificilă în care trebuie îmbinată o solidă experienţă în chirurgia 
protetică a genunchiului cu cunoştinţe de oncologie şi de chirurgie oncologică de 
vârf. 

În unele cazuri de tumori maligne osoase, gravitatea leziunilor tumorale, extensia 
tumorii şi interesarea elementelor nobile, vasculo-nervoase, fac practic imposibile 
orice intervenţie conservatoare, cu păstrarea membrului afectat. Pentru aceste 
cazuri indicaţia de elecție este amputația. 

Rezultatele funcționale ale amputaţiilor sunt în strânsă corelaţie cu tipul de bont 
restant şi tipul de proteză utilizat, dar şi în legătură cu vârsta şi starea generală a 
bolnavului. 

Teoretic, protezele membrelor inferioare se împart în mai multe grupe, în raport 
cu tipul de legătură bont-proteză: clasică, cu sucţiune, cu aderenţă, de contact. În 
realitate, protezistul realizează cel mai adesea o proteză de contact, celelalte tipuri 
de proteze fiind rezervate cazurilor particulare: bont dificil protezabil, amputat 
incapabil, datorită stării sale generale, de a purta o proteză de contact. 

Fiecărui tip de proteză îi corespunde un tip de bont care să permită o mai bună 
adaptare şi un rezultat funcţional superior. Trei varietăţi de bont pot rezulta după 
amputaţie: bont conic, bont tronconic şi bont cilindric (după osteomioplastie). 

Vârsta pacientului influențează şi ea rezultatul protezării. Amputatul în vârstă 
poate prezenta dificultăți mari în utilizarea unei proteze de contact la coapsă, motiv 
pentru care este preferabilă o proteză clasică pe un bont slab. Copilul în creştere şi 
adolescentul au nevoie de o proteză de contact care dă cele mai puţine tulburări de 
creştere la nivelul bontului şi articulaţiilor suprajacente. 

Starea generală influențează şi ea calitatea protezării. Maladii asociate vârstei 
înaintate diminuează mult posibilităţile funcţionale, influențând alegerea protezei. 
Modificări frecvente de greutate şi volum al bontului fac dificilă utilizarea protezelor 
de contact care devin prea largi sau prea strâmte. 

În concluzie, pentru a obţine cel mai bun rezultat funcţional, trebuie amputat cel 
mai jos posibil şi realizat un bont cu osteomioplastie pentru a-i oferi amputatului o 
proteză de contact. Nivelul amputaţiei este impus de indicaţia carcinologică, iar tipul 
de bont care va fi realizat va fi decis în funcţie de tipul de proteză care pare a fi cel 
mai bun pentru amputat. Alegerea acesteia este, deci, în funcţie de bont şi va 
depinde de factorii locali şi generali. 

Amputaţia şi protezarea membrelor superioare după tumori maligne la acest 
nivel, pun şi ele o serie de probleme specifice. 

În principiu, nu există particularităţi deosebite în realizarea bonturilor. Singura 
regulă este de a amputa în limite oncologice dar cât mai jos posibil, deoarece 
pierderea articulației cotului antrenează un prejudiciu important. 

Protezele membrului superior sunt mediocre, atât pe plan estetic cât şi pe plan 
funcţional. Pe plan estetic, mâna cea mai estetic realizată are un defect major, şi 
anume, lipsa de mobilitate. Pe plan funcţional, mediocritatea se datorează unor 
factori ce ţin de mecanica protezei. Partea utilă a protezei (mână-pensă) nu are 
decât două funcţii, croşetul (cârligul) şi pensa digitală, ambele cu un defect major: 
lipsa de sensibilitate, fapt care impune amputatului necesitatea de a privi permanent 
când utilizează proteza. În plus, comanda protezei necesită o educaţie foarte 
specială care încearcă să reeduce mişcarea descompusă necesară pentru aducerea 
la îndeplinire a oricărui gest minor, cum ar fi băutul unui pahar cu apă. 

Există diverse tipuri de proteze pentru membrul superior: estetice, funcţionale cu 
comandă prin cablu, cu mână, cârlig sau mioelectrice, mai mult sau mai puţin 
sofisticate. În principiu, o proteză funcţională este indicată unui amputat la nivelul 
antebraţului, în timp ce în amputaţiile mai înalte se indică proteza estetică sau chiar 
reținerea de a purta o proteză. 


2. Principii de tratament în diverse diformități ale 
osului 


Tratamentul scoliozelor 


Obiectivele tratamentului sunt: 

-  corecţia deviaţiei vertebrale; 

- menținerea corecţiei până la stabilizarea bolii; 

- neutralizarea efectului nociv al crizei pubertare. 

Tratamentul dispune de trei mijloace: kinetoterapia (activă şi pasivă), tratament 
ortopedic şi tratament chirurgical. 

Kinetoterapia 

Se aplică în toate formele de scolioză şi indiferent de vârstă. Dacă unghiul 
curburii scoliotice este mai mic de 30%, kinetoterapia poate reprezenta singura 
măsură de tratament. Ea constă în gimnastică medicală specifică axată pe exerciţii 
de asuplizare a coloanei, gimnastică respiratorie, înot, fizioterapie (ultrasunet, curenți 
diadinamici). 

Tratamentul ortopedic 

Corect efectuat conduce la o corecție maximă a deformaţiei cu minimum de 
riscuri. El este indicat în: 

-  scolioze cu un unghi între 30-50°, cu scopul de a o aduce la mai puţin de 45%; 

-  scolioze cu un unghi de peste 50°, ca timp preoperator. 

În principiu, se folosesc aparate gipsate corectoare care utilizează forțele de 
tracțiune axială cranio-certebrală şi de presiune antirotatorie pe gibusul costal, 
urmate de aparate gipsate cu rol în menţinerea corecţiei. Aparatele gipsate 
corectoare se poartă 3-6 luni şi sunt de mai multe tipuri: Milwaukee, Boston, Risser, 
Cotrel, aparat cu elongaţie progresivă Stagnara, etc. 

Aparatele pentru menţinerea corecţiei sunt de tipul corsetului suspensor Blound 
sau de tipul corsetului lyonez. 

Dacă obiectivul este de a întârzia progresiunea afecțiunii şi de a amâna 
momentul operator (fără însă a-l înlocui), poate fi suficientă folosirea unui corset din 
plastic tip „jachetă” sau un corset articular tip „scoică”, utile în timpul zilei pentru 
deplasări scurte sau poziție şezândă. 

Corsetele pentru perioade îndelungate, destinate amendării progresiunii continuă 
a afecțiunii, trebuie confecţionate individualizat, pe bază de mulaj, pentru fiecare din 
pacienţi. Ele sunt prevăzute cu materiale de căptuşeală plasate pentru a exercita o 
presiune adecvată în sensul reducerii diformităţii. Astfel, în funcţie de nivelul 
anatomic al curburii, ele pot fi poziţionate sub braţ, în axilă sau pot fi extinse spre 
gât, cum este cazul la corsetul Milwaukee. Acest tip de corset va fi purtat permanent, 
zi şi noapte. 

Corsetul Milwaukee, denumit şi orteza cervico-dorso-lombo-sacrată (CTLSO) 
poate fi utilizat pentru aproape toate tipurile de curburi, dar profilul său voluminos îl 
face mai puţin preferat de pacienţi. Acest corset prezintă un mulaj pelvin pe care 
sunt ataşate lamele metalice verticale. Lamelele sunt solidarizate superior cu un inel 
în regiunea cervicală. 

Orteza dorso-lombo-sacrată (TLSO) este un corset mult mai agreat şi din punct 
de vedere estetic, dar utilizarea sa este limitată la pacienţi ale căror curburi au 
apexul la nivelul Da sau mai jos. TLSO este un corset de tipul orteză externă, gen 
scoică, fabricat din copolimeri. Scoica este mulată pe pacient, după care sunt 
adaptate tampoane corectoare. Un tampon poate comprima coasta corespunzător 
vertebrei apicale, la nivelul zonei cele mai proeminente. Un al doilea tampon se 
aplică pe proeminenţa lombară, dacă este o morfologie cu două curburi. Atunci când 
există o deviaţie accentuată în stânga sau în dreapta, pe acest corset se poate 
monta şi o extensie trohanteriană pentru corectarea tendinței respective. Pentru 
corectarea curburilor lombare poate fi folosită orteza lombo-sacrată (LSO), de tip 
corset Boston. Toate modelele derivate folosesc ca principiu efectul de corecție al 
aplatizării lordozei lombare pentru a facilita corectarea diformității (fig. 3.62). 


Figura 3.62 
Corsete pentru tratamentul ortopedic al scoliozei: 
a, c, d — corset Milwaukee (schematic, clinic, anterior-posterior); 
b, d — corset Boston (schematic, clinic). 


Deşi corsetele sunt realizate pentru a aplica forțe corectoare asupra curburii 
spinale, şi deşi efectele corectoare se observă pe radiografii în dinamică, este 
important de ştiut faptul că toate tipurile de corsete nu pot asigura numai prin ele 
însele corecția definitivă şi pe termen lung a scoliozei. Succesul poate fi garantat 
doar pentru prevenirea progresiunii curburilor în perioada de creştere scheletică sau 
cu o îmbunătăţire a evoluţiei pe o perioadă scurtă, cu risc de refacere până la gradul 
de severitate preortetic, dacă nu se iau şi alte măsuri terapeutice. 

Toate corsetele trebuiesc permanent ajustate şi corectate, adăugându-se mereu 
diverse pelote şi ranforturi care să facă corsetul cât mai eficient. Atunci când acest 
corset a devenit prea mic el trebuie înlocuit cu altul adaptat creşterii. 

Pacienţii cu scolioză purtători de corsete trebuie reexaminaţi obligatoriu, la 
intervale de 4-6 luni, şi aplicate corecţiile care se impun. 

Într-o scolioză idiopatică care poate fi corectată şi stabilizată prin ortezare, se va 
continua imobilizarea în corset până la încheierea maturizării scheletice. Dezvoltarea 
scheletică poate fi evaluată radiologic prin testul Risser, sau prin radiografii seriate 
ale nucleelor de osificare de la nivelul pumnului şi compararea lor cu cele din atlasul 
radiologic al dezvoltării scheletice a pumnului şi mâinii publicat de Gruerich şi Pyle. 


Tratamentul chirurgical 

Este indicat peste vârsta de 12 ani, după încetarea puseului de creştere pubertar, 
şi în scoliozele cu un unghi mai mare de 50°. El este întotdeauna precedat de 
tratament kinetoterapic. 

indicaţiile elective pentru intervenţia chirurgicală de corecție sunt reprezentate în 
special de diformităţile evolutive, în ciuda unui tratament conservator corect, atunci 
când gradul de compresiune medulară este iminent (cifoză congenitală, 
tuberculoză), sau când gradul diformităţii este atât de sever încât imobilizarea în 
corset este imposibilă, în timp ce evoluţia progresivă a scoliozei este evidentă. 

Chirurgia implică două etape distincte: corecţia şi stabilizarea. 

Pentru corecţia curburilor se poate folosi clasic instrumentaţia tip Harrington (tijă 
cu croşete, de elongaţie în concavitate şi de compresiune în convexitate) 
(fig. 3.63.A) sau alte dispozitive de fixare mecanică (Cotrel-Dubousset, Isola) 
(fig. 3.63.B) care pot realiza distracţia, comprimarea sau angularea diverselor 
segmente spinale, cu sau fără artrodeză vertebrală posterioară. 


Figura 3.63 
Tratamentul chirurgical al scoliozei: 
A — instrumentaţia Harrington: a, b — înaintea 
corecției chirurgicale, c, d — după corecție; 
B — instrumentaţia Cotrel- Dubousset: a — înainte de 
intervenţie, b — după intervenţie 

Abordul este, de regulă, posterior iar corecţia este rareori completă, datorită unor 
considerente de ordin mecanic şi de prudenţă care vor limita importanţa forței care 
se aplică. Odată obţinută corecţia, se îndepărtează osul cortical vertebral şi se 
plombează cu grefon osos în concavitate. Redresarea curburii se poate realiza şi 
prin abord anterior (Dwyer) sau abord anterior şi posterior. Pentru curburile mai 
rigide, cum sunt cele ale pacienţilor vârstnici, abordul este anterior concomitent cu 
fixarea (fig. 3.64). 


Figura 3.64 
Abord anterior cu 
instrumentatie anterioară 
Zielke 


Postoperator, pacientul este imobilizat în aparat gipsat până la obţinerea fuziunii 
osoase. Stabilizarea permanentă a coloanei apare, de regulă, după 6 luni, odată cu 
osificarea solidă în focarul de artrodeză. 

Tratamentul diformităţilor severe este mai complex şi impune de regulă o liberare 
anterioară şi grefon osos pentru a se obține o mobilizare precoce şi o stabilizare 
ulterioară. Ocazional, fixarea se poate deteriora, cu evoluţie spre pseudartroză, 
uneori foarte dureroasă, sau care antrenează progresia unei curburi patologice 
corectate anterior, motiv pentru care se impune reintervenţia cu refacerea 
instrumentației corectoare. 

Complicatiile şi riscurile tratamentului chirurgical 

Riscul complicaţiilor majore în chirurgia scoliozelor la adolescenți şi adulți este 
estimat la aproximativ 30%, cu valori mai mari la pacienţi cu patologie asociată, 
cazuri complexe, vârstnici. 

1. Complicaţii neurologice - întâlnite la pacienţii cu deviații majore şi fixe, şi 
sunt reprezentate de diverse forme de paralizii şi pareze temporare sau permanente, 
sau chiar deces. Aceste riscuri, întâlnite în zilele de pionerat ale utilizării sistemelor 
croşet-tijă, sunt, actualmente, mult diminuate prin performanţe tehnice şi experienţă. 

2. Complicatii cardio-respiratorii - sunt minime la adolescenţi dar crescute la 
pacienţi în vârstă, cu afecţiuni pulmonare preexistente sau mari fumători. La pacienţi 
în vârstă există un risc crescut de ischemie miocardică, îndeosebi în condiţiile de 
hipotensiune controlată, indusă anestezic şi cerută de actul operator. 

3. Complicaţii trombo-embolice — variază în funcţie de statistici între 0,5-50%, 
motiv pentru care o medicaţie anticoagulantă va fi administrată sistematic. 

4. Infecția — este combătută prin administrarea unei antibioterapii cu spectru 
larg, care încadrează actul operator. 

5. Pseudartroza — apare rar la adolescent şi ocazional la adult. Se manifestă 
prin dureri persistenta sau pierderea corecţiei curburilor. Se intervine chirurgical, 
uneori suplimentar pe cale anterioară, practicându-se explorare şi refixare. 


224 


ORTOPEDIE 


Tratamentul şoldului displazic 


Tratamentul displaziei de şold trebuie să fie iniţiat cât mai curând posibil. 
Tratamentul precoce este, în general, încununat de succes, în timp ce o întârziere în 
tratament poate determina modificări displazice permanente. Tratamentul depinde 
de vârsta pacientului şi de stadiul bolii. 

Vârstă 0-6 luni 

Un şold luxat la această vârstă se poate reduce spontan în 2-3 săptămâni, dacă 
şoldul e menţinut în poziţie de flexie. Acest lucru e realizat cu ajutorul hamului Pavlik 
(fig. 3.64.a), un dispozitiv care menţine şoldul flectat la 100°, previne adducţia şi nu 
limitează flexia. Mişcarea în ham e benefică pentru articulaţie şi ajută la menţinerea 
gradată a reducerii. Hamul Parlik are un risc scăzut de necroză avasculară, dar 
acest tratament nu trebuie continuat mai mult de 3-4 săptămâni dacă nu se constată 
nici o îmbunătățire. 

Vârsta 6-15 luni, (înainte de începerea mersului) 

Se tentează reducerea luxaţiei sub anestezie generală şi se menţine poziția în 
aparat gipsat tip spică pentru 2-3 luni. Chiar şi după ce şoldul este stabilizat poate 
persista o displazie reziduală care trebuie tratată chirurgical sau prin ortezare. 

Vârsta 15 luni - 2 ani 

La copii care încep să meargă sau la copii mici la care reducerea ortopedică a 
eşuat se poate pune în discuţie o reducere pe cale chirurgicală a luxaţiei şoldului. 
După reducere poziţia este menţinută prin capsulorafie şi imobilizare gipsată, cu sau 
fără tracţiune înainte de reducerea sângerândă. O altă opţiune în această etapă o 
reprezintă osteotomia femurală în acelaşi timp cu reducerea sângerândă, care 
reduce tensiunea părților moi şi scade riscul de necroză aseptică. 

Vârsta de peste 2 ani 

La aceste vârste osteotomiile de bazin tip Salter sau Pemberton (fig. 3.65.b, c) 
reduc indicele de displazie acetabulară şi cresc stabilitatea mecanică a articulației. 
Osteotomia femurală corectează anteversia şi valgusul exagerat al colului femural 
care se întâlnesc în displazia femurală. Dacă această osteotomie a fost efectuată 
înaintea vârstei de 4 ani ea va contribui la remodelarea acetabulului, deoarece 
osteotomia de femur face articulaţia şoldului mai stabilă, permiţând astfel 
continuarea mecanismelor normale de creştere. Un efect similar poate fi afirmat şi în 
cazul displaziei femurale după osteotomia de bazin. 


Figura 3.65 
a — hamul Pavlik; 
b — osteotomia Salter; 
c — osteotomia Pemberton. 

Osteotomia Salter este indicată la copii între 18 luni şi 10 ani, la care reducerea 
concentrică a şoldului a fost deja obținută. Ea este utilizată pentru a corecta o 
displazie acetabulară moderată şi poate îmbunătăţi indicele de acoperire acetabulară 
cu 15°. 

Osteotomia Pemberton are indicații similare dar nu trebuie efectuată la copii mai 
mari de 7-8 ani. 

Osteotomia femurală este indicată la copii care au vârsta maximă de 4 ani. 

Alte osteotomii ale bazinului şi femurului, practicate după vârsta maturității 
osoase, la adolescent sau adultul tânăr, vor fi pe larg descrise în capitolul de 
chirurgie reconstructivă a şoldului. 


Tratamentul diformităților piciorului 


Piciorul varus equin 

Tratamentul acestei diformități este conservator sau chirurgical. 

Tratamentul conservator este complex şi trebuie început imediat după naştere. 
Inițial se fac manipulări pasive şi poziționări în poziție corectă a piciorului prin 
imobilizări gipsate succesive (la o săptămână în prima lună şi la 1-2 săptămâni după 
aceea). Trebuie ţinut cont de existența concomitentă a retracției capsulo-ligamentare 
care va limita mult succesele manipulărilor practicate până la limita a 12 săptămnâni. 
După acest interval se continuă tratamentul conservator dacă se constată o 
îmbunătăţire, sau se indică tratamentul chirurgical, dacă evoluția este staționară. 

Tratamentul chirurgical este complex şi constă în: 

alungiri de tendoane (tendoanele muşchilor gambier posterior, lung flexor al 
degetelor, lung flexor al halucelui, tendon Achile); 

- secționarea capsulei articulaţiilor astragalo-scafoidiene, astragalo-calcaneene 

şi tibio-tarsiene, posterior; 

-  repoziţionarea scafoidului şi calcaneului şi fixarea lor cu broşe Kirschner 

pentru 4-6 săptămâni; 

- poziționarea postoperatorie a piciorului în flexie dorsală. 

Piciorul talus valgus 

Tratamentul acestei diformităţi cuprinde, ca şi în cazul precedent, un timp 
conservator de asuplizarte şi/sau corectare prin ortezare şi un timp chirurgical, care 
încearcă corecţia diformităţii prin diverse artificii chirurgicale pe părţi moi şi pe os. 

Piciorul cavus 

Tratamentul pentru formele uşoare de picior cavus este conservator şi constă în 
confecţionarea unor talonete ca adaos permanent în încălțăminte până la corectarea 
cavusului. Pentru formele grave, sau după eşecul tratamentului conservator, se 
poate aplica un tratament chirurgical, care constă în primul rând într-o triplă 
artrodeză modelantă, asociată cu transferuri tendinoase pentru restabilirea balanței 
musculare. 

Piciorul plat 

Tratamentul piciorului plat este în principal simptomatic iar corecţia se poate 
realiza cu talonete confecţionate şi mulate în încălțăminte (susţinător plantar), având 
înălțare (pelotă) medială pentru refacerea arcului longitudinal al piciorului. În cazurile 
grave şi dureroase, corecţia poate fi încercată cu ghete ortopedice sau, pe cale 
chirurgicală, prin dublă artrodeză, medio-tarsiană şi subastragaliană. 


226 


ORTOPEDIE 


PRINCIPII ŞI MODALITĂȚI DE TRATAMENT 
NECHIRURGICAL CONSERVATOR ÎN ARTROPATII 


În reumatismele inflamatorii cronice, cărora li se adresează majoritatea 
modalităţilor de tratament conservator există două componente, cert asociate, care 
beneficiază de mijloace terapeutice diferite: o afectare generală (inflamaţia articulară 
indiferent de cauză), care beneficiază de o terapie generală şi o sumă de afectări 
locale, care impun o terapie adaptată fiecărei articulaţii în parte. 


1. Tratamentul general medicamentos 


Aspirina şi derivații salicilați 

Au o acţiune antalgică şi antipiretică, când sunt administrate în doze medii, şi o 
acţiune antiinflamatorie în doze mari (4-69 pe zi). 

Antalgicele 

Aparţin unor familii chimice foarte diverse şi pot fi utilizate în locul aspirinei. 
Paraaminofenolii (fenacetina, paracetamolul) sunt medicamente bine tolerate chiar în 
doze mari şi prelungite şi au un bun efect antalgic. Derivaţii morfinici au, de 
asemenea, un bun efect antalgic, fără a antrena dependenţa. 

Antiinflamatoriile nonsteriodale 

Au o acţiune antiinflamatorie, analgezică şi antipiretică. Acţiunea antiinflamatorie 
este evidentă în faza primară a inflamațţiei (vasodilataţie, hiperpermeabilitate 
vasculară), diminuând pearmibilitatea capilară. Ele acţionează prin inhibiţia sintezei 
de prostaglandine şi nu antrenează nici o stimulare a axului hipofizo-suprarenal. 
Acţiunea analgezică se produce prin mecanism periferic, fiind comparabil sau 
superior aspirinei sau fenacetinei, dar mai slab decât al morfinei. Acţiunea 
antipiretică este netă, dar variabilă de la un produs la altul. Tratamentul de atac este 
cu doze mari pentru câteva zile urmat de tratament de întreţinere cu doze medii, o 
lungă perioadă de timp. 

Sărurile de aur 

Reprezintă tratamentul de fond cel mai vechi, mai bine cunoscut şi indicat, în 
limitele indicaţiilor sale. Modalitatea prin care acționează este neclară, deoarece ele 
nu modifică funcţionarea axului hipofizo-suprarenal dar împiedică ruptura membranei 
lizozomului, putând acţiona asupra macrofagelor, sau pe relația limfocite-macrofage. 
Acest tip de terapie este actualmente unanim recunoscută ca tratament specific 
poliartritei reumatoide, cu ameliorări importante sau remisiune completă în primii doi 
ani, pentru 2/3 din cazuri. 

Antipaludicele de sinteză 

Au o acţiune indiscutabilă în lupusul eritematos şi discutabilă în poliartrita 
reumatoidă şi alte forme de reumatism inflamator cronic. Modalitatea prin care 
acționează este neclară. Antipaludicele de sinteză inhibă activitatea polinuclearelor 
(rol în chimiotactism) şi au o acţiune metabolică incontestabilă prin complexele pe 
care le formează cu nucleoproteinele şi inhibiţie a reacțiilor enzimatice. 

D-penicilamina şi analogi chimici ai ei (piritinolul) 

Acţionează prin ruperea legăturilor disulfurate ale moleculelor mari, în special 
imunoglobulinele IgM, şi provocarea unei depolimerizări a factorului reumatoid. 
Modul de acţiune exact nu este cunoscut iar acţiunea este lentă (2 luni de la 
administrare) şi comparabilă cu cea a sărurilor de aur. 

Cortico-terapia generală 

Dezvoltată în special pentru tratarea poliartritei reumatoide, nu a corespuns 
aşteptărilor deoarece efectul este doar de suspendare a evoluţiei, şi nu de vindecare 
a bolii, creează cortico-dependenţă şi predispune la numeroase complicaţii de tipul: 
osteonecroza capului femural, accidente digestive, infecțioase, metabolice, retenţie 
hidrosalină, complicaţii vasculare, musculare, neurologice şi oculare. Se ajunge 
adesea la un hipercorticism terapeutic, cu risc de accidente de sevraj şi cu 
insuficiență suprarenală acută în caz de întrerupere bruscă a cortico-terapiei. De 
aceea, tratamentul cortizonic general nu se impune decât în eşecul medicaţiei 
antalgice, antiinflamatorii antimalarice şi cu penicilamină. În schimb, terapia locală cu 
dertivaţi cortizonici se utilizează pe scară largă şi cu rezultate satisfăcătoare. 


Alte tratamente 

Sunt reprezentate de medicamente din diverse clase, administrate ca alternativă 
la tratamente cu săruri de aur, antipaludice sau penicilamina, care nu au dat 
rezultatele scontate. 

Sulfasalazina (salazopirina) — utilizată în tratamentul de bază al rectocolitei 
ulcero-hemoragice şi a bolii Crohn, poate fi administrată în doze orale de 2g pe zi, ca 
alternativă la tratamentele medicamentoase clasice. 

Metotrexatul -— antineoplazic, analog structural al acidului folic constituie 
actualmente un tratament promiţător în anumite poliatrite (poliartrita psoriazică). 

Levamisolul (imunostimulant), gamaglobulinele extrase din placentă şi 
medicația imuno-depresivă — sunt alte soluții încercate în tratamentul complex şi 
dificil al poliartritei, în special în formele foarte severe sau maligne rezistente la 
diverse terapii. 


2. Tratamente locale 


Repaus şi prevenirea deformațiilor 

Reprezintă modalităţi curente de tratament a poliartritelor. Repausul are un efect 
antiinflamator articular şi nu trebuie să fie de lungă durată, deoarece antrenează 
redoare articulară. Soluţia cea mai bună este de a confecţiona diverse materiale de 
poziționare şi corecție, din materiale termoplastice sau gips care să permită 
imobilizarea articulației în poziţie funcţională dar şi mobilizarea bolnavului. Ortezele 
funcţionale sunt utilizate, în special, pentru prevenirea sau corectarea diformităţilor la 
extremităţile membrului superior. Ele protejează mâna în timpul folosirii, 
ameliorându-i şi funcţia. Este vorba, fie de orteze statice care stabilizează pumnul 
pentru a facilita utilizarea mâinii sau care mențin un deget în poziție funcţională, fie 
de orteze dinamice propriu-zise care corectează şi facilitează mobilizarea mâinii. 


Cortico-terapia locală 

Constă în injectarea intraarticulară de corticoizi care au o acţiune locală şi 
generală prin absorbţie trans-articulară. Infiltraţia se realizează în condiţii de asepsie 
riguroasă, cu puncţionarea articulaţiilor în zone de elecţie, după ce a fost aspirat 
lichid sinovial. Rezultatele sunt rapide, eficace şi spectaculoase. Inflamaţia locală 
diminuă şi efectul se răsfrânge şi asupra altor articulaţii. Din păcate, acţiunea lor este 
tranzitorie, cu risc de recidive frecvente. Indicaţia de elecţie este în cazurile în care 
articulaţia este foarte dureroasă şi tumefiată, favorizând activitatea antiinflamatoriilor 
şi diminuând utilizarea lor pe cale orală. Repetarea injecţiilor intraarticulare 
ameliorează funcţia articulară şi o face indoloră. Este, totuşi, un factor favorizant al 
deteriorării articulare progresive, motiv pentru care infiltraţiile trebuie limitate ca 
număr şi spaţiate în timp la maximum. 

Sinoviorteza 

Este o tehnică foarte eficace care constă în injectarea intraarticulară a unui 
produs chimic sau radioactiv, având drept scop distrugerea sinovialei patologice, cu 
speranţa de refacere a unei sinoviale normale. Principalii produşi utilizați sunt: 

- acidul osmic 1%, pentru proprietăţile sale de fixare pe ţesuturi şi de coagulare a 
proteinelor. El realizează o necroză a sinovialei, predominant pe regiunile cele mai 
atinse de procesul patologic; 

- izotopii radioactivi: ytrium (%Y), erbium ('%Er), renium ('%Re), emițători beta, cu 
grade variabile de pentraţie. 

Sinoviorteza are o excelentă indicație în toate cazurile unde există o proliferare 
sinovială sau un revărsat articular cronic sau recidivant. Eficacitatea tehnicii este cu 
atât mai mare cu cât leziunile osoase şi cartilaginoase sunt mai puţin importante. 
Este contraindicată la copii şi femeile însărcinate. 


3. Tratamentul general fizioterapic 


Utilizarea judicioasă a diferitelor forme de terapie fizică, îndedosebi când puseul 
acut a diminuat ca intensitate, poate fi un aport valoros, ca tratament antalgic şi 
antiinflamator. 

Fizioterapia 

Se utilizează toate tehnicile de fizioterapie: curenţi de joasă frecvenţă, curenți de 
înaltă frecvenţă, unde scurte. Electroterapia se utilizează, în special, în scop 
antalgic. Diverse tehnici de producere a căldurii (fangoterapia) sunt, de asemenea, 
utilizate. Parafinoterapia constă în acoperire articulației dureroase cu un strat de 
parafină la temperatură de aproximativ 50°C, fiind utilă pentru puseele inflamatorii la 
mâini şi degete. Balneoterapia caldă are un efect favorabil asupra durerii şi redorii 
matinale. 

Kineziterapia (kinetoterapia) 

Necesită o supraveghere medicală riguroasă şi indicaţii precise. În puseu 
inflamator acut articulaţia este pusă în repaus. În afara puseelor, mobilizarea activă 
ajută la întreţinerea mobilităţii şi previne atitudinile vicioase. Tonifierea musculaturii 
periarticulare prin masaj şi gimnastică (contracţii izometrice) este necesară pentru o 
bună stabilitate a articulației şi deci pentru o funcţie eficace. Şedinţele de 
kinetoterapie trebuie să fie blânde, de scurtă durată şi repetate de mai multe ori în 
cursul unei zile de tratament. Ea poate fi periculoasă dacă este intempestivă şi prost 
condusă. 

Crenoterapia 

Utilizează posibilităţile de reeducare funcţională în condiţii de hidro-kineziterapie, 
în cure termale, cu efect totodată antalgic şi sedativ. 

Ergoterapia 

Are un triplu scop: 

- ameliorarea performanţelor gestuale, prin activităţi variate, evitând orice factor 
de surmenaj local; 

- confecționarea şi purtarea unor aparate de corecție sau orteze simple, în scop 
de ajutor tehnic în gesturile indispensabile; 

- adaptarea la viaţa curentă, prin modificarea gesticii şi a factorilor externi la 
realităţile handicapului bolnavului. Se încearcă adaptarea obiectelor din jur şi 
evitarea gesturilor nocive, totul în scopul unei economii articulare maxime. 

4. Tratamentul reumatismelor postinfecțioase 


Termenul de reumatism postinfecţios denumeşte acele artropatii inflamatorii 
aseptice datorate unei maladii infecțioase care acţionează la distanță şi au un 
mecanism imunitar subjacent. 

Tipul de reumatism postinfecţios este reumatismul articular acut (maladia 
Bouillaud), care este un reumatism de origine streptococică. 

Alte reumatisme inflamatorii sunt artritele reacționale, care apar la scurt timp 
după o infecţie, la distanţă de articulațiile interesate (uro-genitală sau intestinală). Ele 
se dezvoltă pe un teren predispus genetic, cu prezenţa antigenului HLA B27. Ele se 
deosebesc de alte reumatisme postinfecțioase, precum reumatismul articular acut, 
care este consecința unei infecţii streptococice faringiene la distanţă pe un teren 
genetic diferit, fără asociere cu antigenul HLA B27. 

Forma cea mai completă a acestor artrite reacţionale este sindromul Fiessinger- 
Leroy-Reiter. Alte reumatisme postinfecțioase sunt consecința unor infecţii virale 
(hepatita, rubeola, oreionul, mononucleoză infecțioasă, gripă) sau spirochetoze 
(artrita Lyme). 

Tratamentul reumatismului articular acut 

Tratamentul acestor forme de reumatism este complex: igieno-dietetic, antibiotic, 
antiinflamator şi măsuri de prevenţie a recăderilor. 

Tratamentul igieno-dietetic 

Constă în măsuri de regim alimentar şi repaus la pat pe întreaga durată a crizei, 
cu reluarea progresivă a recuperării după vindecare. 

Antibioterapia 

Este indispensabilă şi constă în administrarea de penicilină G în doze mari 
(minimum 1.000.000ui pe zi) 10 zile de la debut urmată de penicilino-terapie orală 
(2.000.000ui pe zi) o perioadă prelungită, totul în scopul sterilizării focarului 
streptococic faringian. 

Tratamentul antiinflamator 

Constă în cortico-terapie, salicilaţi, antiinflamatorii nonsteroidale (AINS). 

Cortizonul are o acţiune foarte favorabilă şi rapidă, cu dispariţia febrei şi a artritei, 
vindecarea pericarditei, ameliorarea miocarditei şi efect incert în endocardită. Dozele 
iniţiale sunt mari (40-60m9g pe zi la copil şi 50-80mg pe zi la adult), iar tratamentul va 
fi continuat până la stingerea procesului reumatismal (în medie 2 luni). Corticoterapia 
instituită rapid într-un reumatism acut la copil, îndeosebi când există suspiciunea 
unei atingeri cardiace, reprezintă o urgenţă medicală. 

Salicilaţii (salicilatul de sodiu şi aspirina) au o acţiune electivă pe febră şi 
inflamaţia articulară. Acţiunea cardiacă pare inferioară celei cortizonice şi se 
utilizează atunci când este contraindicat cortizonul, sau în continuarea acestuia. 
Dozele mari care trebuie administrate (până la 5g pe zi la adult) pot determina 
tulburări gastrice şi digestive diverse sau tulburări electrolitice. 

Antiinflamatoriile nonsteroidale se utilizează în continuarea tratamentului cu 
cortizon. Efectele terapeutice sunt reale, şi, cu atât mai eficace, cu cât sunt 
administrate mai devreme, în doze mari şi o perioadă suficient de lungă. 

Tratamentul artritelor reactive şi a altor artrite 

Se tratează ca un reumatism subacut de origine infecțioasă. 

Antiinflamatoriile nonsteroidale sunt utilizate pe scară largă şi constituie baza 
tratamentului, administrate în doze mare şi pe toată perioada persistenţei 
manifestărilor articulare. 

Local, se poate face o puncție evacuatoare, infiltraţii intraarticulare cu cortizon, 
repaus articular pe atelă posterioară, eventual medicamente antipaludice sau 
antibiotice în formele trenante. 

Artritele virale, sau alte forme postinfecțioase însoțesc procesul viral propriu-zis şi 
au, în general, o evoluţie spontan-regresivă odată cu vindecarea virozei propriu-zise, 
fără un tratament specific, eventual simptomatic. 


5. Tratamentul reumatismelor inflamatorii cronice 


Reumatismele inflamatorii cronice beneficiază, în principiu, de o dublă terapie, 
generală şi locală. 


Tratamentul conservator nechirurgical 

Principiile tratamentului complex, general şi local, medicamentos şi fizioterapic au 
fost pe larg prezentate în capitolul consacrat tratamentului conservator, nechirurgical 
al artropatiilor. 


Tratamentele chirurgicale în reumatismele inflamatorii 


cronice 

Sinovectomiile 

Constau în suprimarea pe cale chirurgicală a sinovialei articulare îngroşate 
(panus sinovial), ca factor de distrucție osteo-cartilaginoasă articulară. 

Sinovectomia chirurgicală este indicată pentru articulațiile pumnului mâinii şi 
degetelor sau, clasic, pentru genunchi şi gleznă. Pentru aceste articulații mari 
sinovectomia sub artroscopie sau sinoviorteza au devenit tehnici mai atractive. După 
exereza sinovitei proliferative, în articulaţie se reface o neosinovială, mai puţin 
vascularizată şi mai fibroasă, explicând fenomenele clinice locale mai puţin 
zgomotoase decât înaintea intervenţiei. 

Sinovectomia se poate aplica şi în cazul tecilor sinoviale ale tendoanelor flexoare 
şi extensoare ale degetelor şi mâinii. Teno-sinovectomia previne posibilele leziuni 
tendinoase în special ruptura. 

Sinovectomia are o acţiune locală evidentă. Efectul antalgic remarcabil se 
menţine în timp şi se datorează, în afara eradicării țesutului patologic, unei denervări 
articulare pe care operaţia o antrenează. Uneori, ea are şi o acțiune generală, cu 
reacţii biologice inflamatorii care diminuă şi eficacitate crescută pentru tratamentul 
medicamentos general. 

Alte tehnici chirurgicale 

Incluse în aşa-numita chirurgie a reumatismului inflamator, a căpătat în prezent 
un loc foarte însemnat în paleta de tratamente locale. 

Această chirurgie este în acelaşi timp reparatorie (suturi tendinoase, realinieri 
articulare),  profilactică  (sinovectomie,  abraziuni osoase), sau  reconstructivă 
(artrodeză, rezecţie artroplastică, artroplastie protetică). 

În funcţie de localizările diformităţilor în diferite forme de reumatism inflamator 
cronic (îndeosebi în poliartrita reumatoidă), principalele soluţii chirurgicale constau 
în: 

- la mână: tenosinovectomii pe flexori şi extensori, secțiunea ligamentului anular 
anterior al carpului în sindromul de canal carpian; 

- la degete: realinieri, sinovectomii, artrodeze sau implanturi protetice (proteza 
Swanson); 

- la cot: sinovectomii cu şi fără rezecţia capului radial, rezecţii artroplastice cu 
interpoziţie, artroplastie protetică; 

- la umăr: sinovectomii, liberări sub-acromio-deltoidiene, osteotomii, artroplastie 
protetică; 

-la picior: corectarea antepiciorului rotund sau triunghiular prin rezecţie şi 
realinierea capetelor metatarsienelor 1-4, corectarea leziunilor în medio şi retropicior 
prin artrodeze subastragaliene şi mediotarsiene, cu reaxări ale deviaţiilor în valg sau 
var, corectarea leziunilor tibiotarsiene prin artrodeză, artroplastie protetică; 

- la şold şi genunchi, tratamentul de elecţie, care a transformat spectaculos 
prognosticul funcţional al acestor bolnavi, este artroplastia protetică de şold şi de 
genunchi; 

- la coloana vertebrală: osteotomie vertebrală de corecție a unei cifoze dureroase 
şi invalidante (în special în spondilita ankilopoetică), grefa charnierei cervico- 
occipitale în luxaţia atlanto-axoidiană. 

PRINCIPII ŞI MODALITĂȚI DE TRATAMENT CHIRURGICAL 
CONSERVATOR ÎN ARTROPATII 


1. Tehnici care prezervă articulația 


Articulația poate fi expusă riscului de deteriorare din multe motive: 

-  traumatismul, care modifică echilibrul biomecanic în articulaţie astfel încât la 
nivelul său se aplică presiuni anormale; 

- hemofilia, care forțează articulaţia să elimine sângele în multe ipostaze şi 
astfel determină apariţia sinovitei; 

- artrita reumatoidă, care cauzează o proliferare a sinovialei ce poate distruge 
cartilajul hialin; 

- osteonecroza, care poate determina fractură de oboseală şi colapsul 
articulației cu incongruenţă secundară a elementelor componente; 

- ruptura coifului rotatorilor, care poate determina o artropatie degenerativă a 
umărului. 

Câteva tehnici pot încetini progresia deteriorării articulației şi pot prelungi viata 
unei articulaţii normale. Acestea sunt: sinovectomia, forajul decompresiv, osteotomia 
şi repararea rupturii coifului rotatorilor. 


Repararea coifului rotatorilor 

Ruptura cronică a coifului rotatorilor poate determina o afecţiune degenerativă 
numită artropatia coifului rotatorilor (fig. 3.66). Coiful rotatorilor funcţionează în 
sensul contracarării forței de translație superioară care se exercită asupra cartilajului 
articular, determinată de muşchiul deltoid. Prin repararea coifului rotatorilor, balanța 
kinetică poate fi restabilită, prevenind degenerarea articulației glenohumerale. 
Rupturile coifului rotatorilor sunt reparate prin mobilizarea muşchilor care constituie 
coiful rotatorilor cu debridarea marginilor degenerate. Aceste margini avivate sunt 
suturate apoi la os, la nivelul inserţiilor, pentru a restaura funcţia muşchilor coifului 
rotatorilor. Îndepărtarea pintenilor acromiali şi excizia ligamentului coracoacromial 
sunt, de asemenea, realizate în timpul intervenţiei chirurgicale. 

Figura 3.66 
Patologia coifului rotatorilor 
a — uzură; b — ruptură; c — reparație. 

Sinovectomia 

Sinovectomia reprezintă o intervenţie chirurgicală care poate prelungi viața 
cartilajului hialin prin îndepărtarea sinovitei proliferative, care lezează cartilajul. 
Sinovectomia este indicată în sinovita cronică, dar nu în cea acută. 

Sinovita cronică este o entitate clinică caracterizată prin proliferarea sinovialei şi 
poate fi monoarticulară, ca în sinovita vilonodulară pigmentară sau, poliarticulară, ca 
în artrita reumatoidă sau în hemofilie. Termenul de sinovită este nespecific şi boala 
este, de obicei, rezultatul reacției la o iritaţie a articulației (fig. 3.67). 

Figura 3.67 
Aspect anatomo-clinic al sinovialei 
genunchiului cu fundurile sale de sac (față şi 
profil) 


Indicații şi contraindicații 

Indicaţia cea mai frecventă pentru sinovectomie este artrita reumatoidă, însă 
această intervenţie poate fi benefică în multe alte afecţiuni, cum ar fi 
osteocondromatoza sinovială, sinovita vilonodulară pigmentară şi hemofilia şi, 
ocazional, după o infecţie cronică sau acută. 

indicaţiile specifice sinovectomiei includ următoarele afecțiuni: 

-  sinovita cu boală limitată la membrana sinovială, cu absenta afectării (sau minima 
afectare), a altor structuri articulare; 

-  hemartrozele recidivante în boli, cum ar fi sinovita pigmentară vilonodulară sau 
hemofilia; 

- iminenta distrucție a articulației de către enzimele lizozomale eliberate din 
globulele albe, în cazul unei infectii; 

- eşecul unui tratament conservator. 

Contraindicațiile principale sunt: redoarea articulară, artroza degenerativă a 
articulației afectate sau a altor articulații, leziuni ale cartilajului. 

Tehnica 

Sinovectomia este cel mai frecvent efectuată la genunchi, dar poate fi realizată şi 
la cot, glezna sau pumn. Sunt utilizate 3 tehnici principale: sinovectomia prin 
artrotomie (cu deschiderea articulației), sinovectomia pe cale artroscopică şi 
sinovectomia cu ajutorul radioterapiei. 

Sinovectomia prin artrotomie 

Este o tehnică care a devenit mai puțin folosita datorită durerii, care determină 
dificultăți în realizarea recuperării mobilității articulare după operaţie (fig. 3.68.a). 
Sinovectomia prin artrotomie poate fi necesară în cazurile de sinovită pigmentară 
vilonodulară sau osteocondromatoză sinoviala. Aceste afecţiuni pot fi, de asemenea, 
tratate artroscopic, fapt ce permite îndepărtarea completă şi noninvazivă a sinovialei, 
în multe cazuri. 

Sinovectomia artroscopică 

Sinovectomia prin utilizarea artroscopului poate fi migăloasă, în special în 
articulațiile mari, cum este genunchiul, deoarece tratamentul complet necesită 
îndepărtarea, de cele mai multe ori, a întregii sinoviale (fig. 3.68.b,c). 

Un studiu recent asupra sinovitei pigmentare vilonodulare a genunchiului tratată 
prin sinovectomie artroscopică parţială sau totală a arătat că sinovectomia totală a 
determinat o recidivă scăzută, în timp ce sinovectomia parțiala a determinat 
ameliorarea simptomatologiei şi îmbunătăţirea funcţională, insă cu o rată crescută a 
recidivei. Sinovectomia artroscopică este recomandată doar pentru leziunile 
localizate. 

Figura 3.68 
Sinovectomia de genunchi 
a — sinovectomie prin artrotomie (aspect intraoperator); 
b — sinovectomie artroscopică: orificiile de intrare pentru instrumentar; 
c — sinovectomie artroscopică: toate fundurile de sac pot fi abordate cu artroscopul şi shaver-ul. 


Sinovectomia prin radioterapie 

Sinovectomia prin radioterapie trebuie să devină o tehnică mult mai des utilizată. 
Ea a fost folosită pentru articulația genunchiului afectată de artrită reumatoidă. Se 
face o injecție cu macroagregate de hidroxid de fier 165 disprosium care determină o 
ameliorare la un procentaj important de pacienţi. Proliferarea sinovialei scade după 
această intervenţie, iar durerile, pierderile de sânge şi cheltuielile sunt mai mici decât 
în cazul altor tehnici mai invazive. 

O tehnică similară a fost utilizată pentru articulaţia genunchiului la hemoflici. 
Fosfatul de crom “2P este utilizat şi poate fi administrat şi la un pacient în ambulatoriu. 
Aceasta este o tehnică mai sigură pentru personalul sanitar care vine mai puţin în 
contact cu sângele pacienţilor hemofilici, mulți fiind HIV pozitiv datorită transfuziilor de 
sânge. 

Forajul decompresiv cu sau fără grefon osos 

Indicații 

Forajul decompresiv, cu sau fără grefon osos, este utilizat, în principal, pentru 
leziuni ale capului femural deoarece şoldul este articulaţia cea mai frecvent afectată 
de osteonecroză. Genunchiul şi umărul pot fi de asemenea afectate. Osteonecroza 
se produce prin suprimarea vascularizației osului şi este asociată cu diferite 
afecţiuni. După traumatisme repetate, se produc microfracturi care nu sunt reparate 
şi, eventual, conduc la colapsul osului necrotic şi deteriorarea suprafeţei articulare. 

Tratamentul osteonecrozei este controversat, deoarece prognosticul este 
frecvent nesatisfăcător. Repararea spontană a leziunii osteonecrotice poate apare, 
însă este o excepţie în evoluţia bolii. Forajul decompresiv, cu sau fără grefon osos, 
sunt considerate modalităţi adecvate de tratament în stadiile precoce ale necrozei 
aseptice de cap femural. Grefonul osos utilizat este, de regulă, peroneu vascularizat. 

Scopul forajului decompresiv este de a scădea hipertensiunea de la nivelul 
osului, produsă prin obstrucţia venelor de drenaj de la nivelul zonei afectate. 
Teoretic, forarea unui canal în zona osoasă afectată va scădea presiunea şi va 
permite formarea de noi vase, fapt ce va determina repararea zonei necrotice, 
prevenind distrucţia articulației. 

Figura 3.69 
Foraj decompresiv cu grefon osos peronier vascularizat 
a — recoltarea grefonului osos peronier vascularizat; 
b — foraj decompresiv; 
c — introducerea grefonului peronier vascularizat în zona de foraj peronier 


Grefarea cu os corticospongios a fost considerată o alternativă la forajul 
decompresiv simplu, deoarece există câteva dovezi că ar determina un risc mai 
scăzut de colaps al capului femural în perioada postoperatorie. Forajul decompresiv 
este indicat în stadiile precoce, înainte de colapsul capului femural (stadiul |, II - 
Ficat) (fig. 3.69.a, b, c, 3.70.a, b) 


Figura 3.70 
Foraj decompresiv şi grefon peronier nevascularizat la şold cu necroză aseptică de cap 
femural 
a — aspect radiografic de față la 4 ani după foraj decompresiv cu grefon peronier 
b — aspect RMN la 2 ani după foraj cu grefon peronier 

Tehnică 

Forajul decompresiv este de obicei realizat la nivelul şoldului, dar poate fi făcut şi 
la nivelul genunchiului sau umărului. Pentru şold se utilizează abordul lateral şi se 
practică un tunel în zona osteonecrotică sub control röentgen tv. Un burghiu canulat 
sau o trefină sunt trecute pe traiectul forat pentru a obține decompresiunea, iar o 
proba de os este trimisă la examenul anatomo-patologic (fig. 3.71). Dacă va fi 
realizată şi grefarea osoasă, grefa poate fi plasată la nivelul canalului, sub control 
roentgen tv. 


Figura 3.71 
Tehnica forajului bioptic şi decompresiv în necroza aseptică de cap femural 
a — un burghiu canulat sau trefină forează traiectul pentru a obține decompresiunea 
b — tehnica plasării trefinei în zona necrotică care va suferi decompresiunea şi retragerea prelevatului 
din zona de necroză (3) precum şi a zonei forate care va fi grefată (1,2). 


Rezultatele forajului decompresiv sunt incerte, lucru care se poate datora unor 
deficienţe de tehnică chirurgicală, intervenţiei într-un stadiu neadecvat al bolii cât şi 
factorilor care au determinat osteonecroza. Complicaţia majoră a tehnicii pentru şold 
este apariția fracturii, datorită concentrării presiunilor pe fața laterală a cortexului. 
Rezultatele grefării de os raportate de unii cercetători sunt favorabile, cu un mare 
procentaj de şolduri la care s-a constatat o oprire sau întârziere semnificativă (ani) a 
evoluției bolii. 

Osteotomia 

Osteotomia şoldului pentru coxartroză este mai puţin utilizată actualmente decât 
osteotomia genunchiului. Distribuţia anormală a presiunilor poate fi ameliorată prin 
osteotomie. Acoperirea capului femural poate fi îmbunătăţită prin osteotomia pelvisu- 
lui, orientarea capului femural poate fi ameliorată prin osteotomia femurului proximal, 
iar redistribuirea presiunilor pe condilii medial şi lateral ai tibiei în caz de genu varum 
sau genu valgum poate fi îmbunătăţită prin osteotomia femurului şi tibiei (fig. 3.72). 


Figura 3.72 
Deviaţii axiale ale genunchiului care 
necesită osteotomie de corecție: 
a — genu varum; 
b — genu valgum 

Osteotomia tibială înaltă 

Ameliorarea presiunilor anormale prin osteotomie tibială înaltă va preveni 
gonartroza sau va reduce durerea provocată de gonartroza unicompartimentală. 
Procedeul este indicat la pacienții relativ tineri care au  gonartroză 
unicompartimentală, cu o articulație femuropatelară relativ normală. Genunchiul 
trebuie să aibă o mobilitate bună, de preferat fără deficit de flexie. Genunchiul 
trebuie să fie stabil, fără subluxaţie medială sau laterală. Pacientul ideal are o vârstă 
sub 65 de ani, nu este obez şi doreşte să aibă un stil de viaţă activ, incluzând 
practicarea unor sporturi, precum tenisul sau schiul. Aceste activităţi sunt 
contraindicate în protezarea articulară totală sau parțială. Evaluarea 
compartimentului neafectat (medial sau lateral) poate fi realizat prin artroscopie sau 
cu o scintigrafie osoasă cu technețiu. O scintigrafie „rece' a compartimentului 
neafectat indică o normalitate relativă. Axa anatomică normală de 5-7° (unghiul 
dintre diafiza femurului şi diafiza tibiei) pe radiografia în ortostatism trebuie să fie 
hipercorectată până la 10°. Osteotomia înaltă tibială este de obicei indicată pentru 
pacienți cu gonartroză medială, deşi poate fi realizată şi la pacienți cu o deviație în 
varus sub 12°. Dacă unghiul este dincolo de această limită, pacientul poate fi un 
candidat pentru osteotomie femurală supracondiliană. 

Cea mai frecventă tehnică este osteotomia înaltă tibială, care corectează 
diformitatea în varus a genunchiului prin îndepărtarea unui ic osos de la nivelul feţei 
laterale a tibiei. Osteotomia tibială superioară este realizată prin abord extern sau 
intern. Când abordul este extern, se expun feţele anterioară, posterioară şi laterală a 
tibiei şi apoi se realizează o osteotomie de închidere (de sustracție). 

Porțiunea proximală a osteotomiei se face paralel cu suprafaţa articulară, sub 
control roentgen tv. Cu ajutorul broşelor ghid, se realizează traiectul distal al 
osteotomiei, după determinările pe radiografiile preoperatorii realizate în ortostatism, 
pentru a asigura corecţia necesară, care, în medie, este de 1mm pentru fiecare grad 
de corecție măsurat pe cortexul lateral. Această tehnică trebuie să fie utilizată doar 
ca o verificare a calculelor preoperatorii (fig. 3.73.a). 


b o [e 
Figura 3.73 
Osteotomia tibială înaltă de sustracție 


a — osteotomie paralelă cu interliniul articular, sub control roentgen-tv, pe broşă ghid; 
b — rezecția capului peroneului sau dezarticulaţia tibio-peronieră superioară permite corectia varusului 


Rezecţia capului peroneului sau a articulației tibioperoniere proximale permite 
corecţia varusului (fig. 3.73.b). 

Fixarea poate fi realizată cu scoabe sau placă premulată înşurubată. Trebuie 
evitată lezarea nervului sciatic popliteu extern. Alte probleme care pot fi întâlnite în 
cursul tehnicii constau în fractura fragmentului proximal sau necroza avasculară a 
acestui fragment, incidente care pot apare dacă intervenţia chirurgicală este realizată 
în mod neglijent. 

Când abordul este intern se realizează o osteotomie de deschidere (de additie) şi 
umplerea spațiului liber trapezoidal rezultat din osteotomie cu un ic osos cortico- 
spongios (grefon autogen) sau substitut osos (fig. 3.74.a, b, c). 


Figura 3.74 
Osteotomie tibială înaltă de 
additie 

a — osteotomie oblică ascendentă 
prin abord intern al tibiei, cu 
căscarea traiectului cu ajutorul 
pensei Meary, menţinut astfel 
pentru introducerea grefonului; 
b,c — osteotomie de additie 
utilizând pentru corecție grefoane 
triunghiulare de grosimi variabile 
: şi stabilizarea osteotomiei cu 
e, E placă metafizară. 

Rezultatele osteotomiei tibiei proximale nu pot fi anticipate, precum rezultatele 
protezării totale sau unicompartimentale a genunchiului. Deşi durerea dispare la un 
mare număr de pacienţi, această ameliorare nu este persistentă în timp. Datele 
clinice indică faptul că 65-85% din pacienți au rezultate bune la 5 ani după 
intervenție. Rezultatele pe diferite loturi variază datorită diferențelor între pacienti, 
tehnicii chirurgicale şi factorilor patologici preexistenți. Acest procedeu trebuie luat în 
considerație la un pacient care doreşte să-şi mențină un stil de viață mai activ şi care 
acceptă posibilitatea persistenței unor dureri sau a reapariției durerilor cu timpul. 

Gonartroza secundară unui genu valgum este frecvent rezultatul unor fracturi de 
platou tibial, deşi artrita reumatoidă, rahitismul şi osteodistrofia renală pot, de 
asemenea, să producă aceasta boală. Utilizarea osteotomiei tibiale pentru tratarea 
genu valgum-ului a avut un succes limitat, deoarece aceasta intervenție produce 
frecvent un interliniu articular care nu este paralel cu şoldul, determinând subluxația 
mediala a femurului. Experiența chirurgicală cu privire la osteotomia distală de femur 
a demonstrat că aceasta este o alternativă viabilă pentru tratarea formelor dureroase 
de qonartroză în compartimentul extern (fiq. 3.75). 


Figura 3.75 
Osteotomie femurală inferioară 
pentru corecția 
genu valgum-ului 

a — moderat (15°) corectat 
„automat” cu broşă ghid la 110° şi 
placă la 95; 

b — major (20°) prin sustracţie 
internă realizând corectia 
„automat” pe broşă ghid la 70° şi 
lamă placă la 90° 

Osteotomiile de şold 

Câteva afecţiuni ale şoldului pot fi tratate prin diverse tehnici de osteotomii pentru 
a preveni sau întârzia coxartroza. 

Câteva teorii biomecanice au fost propuse cu privire la beneficiul osteotomiei pel- 
visului şi şoldului în scăderea încărcării asupra şoldului. În timp ce argumentele teo- 
retice pot fi corecte, în practică exista două argumente în favoarea acestei intervenții: 
- o zona de cartilaj viabil, normal este deplasată într-o zonă portantă unde anterior 
există o zona de cartilaj subţire, degenerată; 

- încărcarea biomecanică a articulației dureroase este redusă. 

Acestea se pot realiza, fie prin modificarea braţului forțelor musculare, fie prin 
slăbirea tensiunii musculare. Alungirea sau scurtarea unei pârghii musculare va 
reduce în mod semnificativ forța pe care o exercită asupra articulației. În bolile 
şoldului, leziunile unei părți a articulației şoldului nu pot fi tratate printr-o intervenţie 
asupra celeilalte părţi. De exemplu, deşi este tentant de a folosi osteotomia femurală 
pentru a trata displazia acetabulară, ameliorarea va fi doar temporară. Se 
procedează în aceste cazuri la osteotomii ale bazinului, un exemplu clasic fiind 
reprezentat de osteotomia Chiari (fig. 3.76). 

Figura 3.76 
Principii biomecanice ale osteotomiei de bazin 
în scăderea încărcării exercitate asupra şoldului 

a — balanța Pauwels la un subiect normal în 
sprijin monopodal: capul femural suportă de 4 ori 
greutatea corpului deoarece CP = CMx3; 

b — balanța Pauwels după osteotomia Chiari — 
translația internă a hemibazinului inferior 
realizează: 

-  verticalizarea liniei de forțe a mijlociului fesier 
ceea ce echivalează cu creşterea braţului de 
forță CM; 

- diminuarea brațului de forță intern C'P.. 
Distanţa C'M este superioară unei treimi din 
CP’ şi forța necesară pentru a echilibra P este 
mai mică decât 3P. 

Tratamentul displaziei acetabulare 

Displazia acetabulară poate fi definită prin unghiul de acoperire a capului femural. 
În mod normal, acest unghi este de 25-45°, iar un cotil cu un unghi mic de 20° este, 
în mod categoric, considerat displazic (fig. 3.77). 


Figura 3.77 
Definirea displaziei acetabulare prin măsurarea unghiului de acoperire a capului femural 
Wiberg (W) şi a celui de înclinaţie a sprâncenei cotiloide (T) 
a - modificarea unghiurilor W şi T antrenate de osteotomia Chiari; 
b — aspect radiografic a unui şold normal cu un unghi Wiberg în limite normale (36°) 


Pentru a îmbunătăţi în mod semnificativ acoperirea şi biomecanica şoldului, un 
procedeu de reorientare a acetabulului care permite medializarea este ideal. 
Operația Salter, rezervată şoldurilor luxate, realizează o osteotomie iliacă trecând 
prin linia nenumită pentru a corecta displazia cotiloidiană, asociată cu rezecţia unei 
capsule articulare laxe, urmată de capsulorafie şi, pentru retracţia musculară, o 
tenotomie a adductorilor şi a ilio-psoasului (fig. 3.78.a). 


Figura 3.78 a,b,c 
Tipuri de osteotomii pelviene 
a — osteotomia Salter; b — tripla ostotomie Pol Le Coeur, c — dubla osteotomie Sutherland. 


Osteotomia Wagner permite redirecționarea completă a acetabulului dar nu 
permite medializarea şi este dificilă din punct de vedere tehnic. O dublă sau triplă 
osteotomie de tipul osteotomiei Sutherland, Pol Le Coeur, Steel sau osteotomia 
„juxtacotiloidiană” este utilă în poziţionarea acetabulului, dar determină instabilitatea 
severă a pelvisului (fig. 3.78.b, c, d, e). Osteotomia periarticulară descrisă de Ganz, 
permite redirecționarea acetabulului şi medializarea, însă păstrează o coloană 
posterioară minimă, favorizând instabilitatea. Toate aceste tipuri se adresează 
şoldului displazic sau luxat la copil. 

Figura 3.78 d,e 
Tipuri de osteotomii pelviene 
d — tripla osteotomie Steel 
e — osteotomia juxtacotiloidiană (pericotiloidiană) 


Tratamentul leziunilor femurale 

Osteotomia femurului poate fi realizată în siguranţă în zona intertrohanteriană, cu 
perspective bune de consolidare. Osteotomia colului femural poate compromite 
vascularizația capului femural, favorizând pseudartroza în focarul de osteotomie, 
motiv pentru care nu se face la acest nivel. Au fost descrise diferite tipuri de 
osteotomii intertrohanteriene, atât în tratamentul coxartrozei (fig. 3.79) cât şi al 
necrozei aseptice de cap femural (fig. 3.80). Scopul osteotomiei intertrohanteriene 
este îndepărtarea cartilajului degenerat de la nivelul zonei portante şi înlocuirea sa 
cu cartilaj viabil. Aceasta poate implica oricare din cele trei grade de libertate: 
varus/valgus, rotația internă/rotaţia externă şi flexia/extensia. Când se tentează 
efectuarea acestor tehnici trebuie să fim siguri că osteotomia va asigura o mobilitate 
adecvată a pacientului. 


Figura 3.79 
Tipuri de osteotomii femurale 
superioare (intertrohanteriene) 
utilizate în tratamentul coxartrozei 
a — osteotomia de varizare (Pauwels |); 
b — osteotomia de valgizare Pauwels ll); 
c — osteotomia de translație internă 
MacMurray 

Figura 3.80 
Tipuri de osteotomii femurale superioare (intertrohanteriene) utilizate în tratamentul necrozei 
aseptice de cap femural 
a, b — osteotomia intertrohanteriană de flexie-rotaţie anterioară (extensie cefalică) Sugioka; 
c — osteotomie intertrohanteriană de extensie-rotaţie posterioară (flexie cefalică) Kempf 


2. Tehnici care desfiinţează articulația 


Artrodeza 

Artrodeza constă în crearea pe cale chirurgicală a unei punți osoase între 
elementele care compun articulaţia. Crearea spontană a unei punti fibroase la nivelul 
unei articulaţii fără mobilitate reprezintă anchiloza. În cazul artrodezei, mişcarea unui 
os pe celălalt este eliminată, îndepărtând astfel durerea cauzată de artropatie. În 
timp ce anchiloza poate preveni mişcarea observabilă clinic, micromişcările pot fi 
asociate cu o durere importantă. Anchiloza apare spontan ca urmare a infecțiilor cu 
germeni specifici (bacil Koch) sau nespecifici (artrită stafilococică), în reumatismul 
inflamator cronic degenerativ (spondilită anchilopoetică), sau poate fi produsă pe 
cale chirurgicală. Rezultatele funcţionale ale anchilozei spontane nu sunt ideale, 
deoarece pacientul va avea articulația fixată într-o poziţie, care, frecvent, nu este o 
poziție funcţională. 

Artrodeza chirurgicală poate fi realizată aproape în orice articulaţie, inclusiv 
coloana vertebrală, dar frecvent se practică la nivelul gleznei, genunchiului, umărului 
sau şoldului. Tehnica utilizată pentru oricare articulație urmează acelaşi plan 
general. Suprafeţele articulare sunt denudate de cartilajul hialin şi apoi sunt fixate 
una la cealaltă într-o poziţie optimă, după modelarea lor, pentru a obţine un contact 
maxim intre cele două suprafeţe articulare. Grefa de os este frecvent utilizată, iar 
pentru imobilizarea focarului de artrodeză se utilizează câteva modalităţi de fixare 
internă (placă, şuruburi, tije) sau externă (ghips, fixator extern). După ce este 
obținută consolidarea începe procesul de recuperare. Au fost descrise multiple 
tehnici de artrodeză pentru fiecare articulaţie. 

Artrodeza de gleznă 

Artrodeza articulației tibiotarsiene este, în general, considerată ca o bună 
operaţie pentru tratamentul artrozei tibiotarsiene. 

O artrodeză de gleznă bine realizată determină dispariţia durerii şi o capacitate 
de mers aproape normală. Poate că motivul principal pentru care artrodeza de 
gleznă are o reputaţie atât de bună este că alte opțiuni, cum am fi protezarea totală a 
gleznei, sunt mai puţin viabile (fig. 3.81, 3.82). 

Figura 3.81 


Artrodeza de gleznă — fixarea focarului cu două şuruburi în triangulație 


Indicaţiile pentru artrodeza de gleznă sunt numeroase: artroza degenerativă sau 
posttraumatică, poliartrita reumatoidă, necroza avasculară a astragalului, boală 
neurologică cu gleznă instabilă. 

Artrodeza de glezna poate fi realizată prin abord anterior, lateral sau medial sau 
chiar posterior. Actualmente, artrodeza se poate realiza şi prin tehnică artroscopică. 


Figura 3.82 
Artrodeză de gleznă — etape operatorii 
a — prepararea suprafeţei tibiale prin ablaţia cartilajului la acest nivel; 
b — expunerea domului astragalian şi rezecția cartilajului corespunzător; 
c — punerea în contact a celor două suprafeţe de rezecție. 

Artrodeza de genunchi 

Este, actualmente, rar indicată ca intervenţie de primă intenţie, fiind în general, 
rezervată ca ultim recurs, după epuizarea altor posibilităţi terapeutice. Indicaţiile 
funcţiei cvadricepsului. Aceasta din urmă este o indicație relativă pentru artrodeză 
deoarece mobilitatea articulară poate fi menţinută fără funcţia cvadricepsului în timp 
ce stabilitatea articulară se obţine prin utilizarea unei orteze care blochează 
articulaţia într-o poziție de extensie completă şi care poate fi deblocată în poziţia 
aşezată. În timp ce artrodeza de genunchi este, de obicei, încununată de succes şi 
asigura un sprijin nedureros, ea este asociată cu alte probleme, în special de ordin 
funcţional sau estetic. Actualmente, indicaţia cea mai frecventă pentru artrodeza de 
genunchi, este eşecul protezei totale de genunchi, de obicei datorită decimentării 
septice. La un pacient care doreşte să-şi menţină un stil de viaţă activ, cu efectuarea 
unei munci manuale, artrodeza de genunchi este o alternativă viabila. 
Contraindicaţiile acestei tehnici sunt, în principal, legate de afectarea bilaterală a 
genunchiului sau o altă problemă, cum ar fi amputaţia deasupra genunchiului la 
membrul inferior controlateral. 

Tehnica artrodezei variază, funcţie de afecțiunea care este tratată. După o 
infecţie, după protezarea totală a genunchiului, pierderea osoasă este moderată 
până la severă. Osul spongios din femurul distal şi tibia proximală poate fi aproape 
inexistent, fixarea externă putând fi necesară pentru a obţine o imobilizare adecvată 
în vederea artrodezei (fig. 3.83). 


Figura 3.83 
Artrodeză de genunchi — 
etape operatorii 
a — prepararea tranşelor 
osoase prin rezecţie a 
minima a suprafeţelor 
cartilaginoase femurale şi 
tibiale; 

b — fixarea focarului de 
artrodeză cu fixator extern 
şi aplicarea rotulei avivate; 
c — artrodeză fixată cu 
cadru Charnley în 
compresiune; 

d — aspect radiografic 
postoperator. 

În cazurile mai puţin severe poate fi indicată fixarea centromedulară cu tijă, mai 
ales dacă infecția este ținută sub control. 

Grefa osoasă din creasta iliacă este frecvent necesară pentru a stimula 
vindecarea. Deşi pierderea de os duce adesea la o scurtare a membrului inferior, o 
oarecare scurtare (2-3 cm) este de dorit pentru a se putea realiza mersul după 
obținerea fuziunii osoase. Genunchiul trebuie poziţionat la 10-15” de flexie şi un 
valgus de 5-8”. 

Artrodeza de cot 

Este un procedeu puţin folosit. Pierderea mişcării cotului este invalidantă, motiv 
pentru care indicaţiile de artrodeză sunt puţine, deoarece artrodeza implică un deficit 
funcţional major. Într-adevăr, pentru a realiza activităţile zilnice este necesar un arc 
de flexie de 100° (de la 30° extensie la 130° flexie) şi un arc de 100° de pronaţie şi 
supinație. 

Artroza dureroasă la un pacient care este dispus să accepte obținerea stabilităţii 
în schimbul pierderii mobilităţii reprezintă o indicație de artrodeză. Rezecţia capului 
radial poate fi necesară pentru a permite pronaţia şi supinaţia. Poziţia de artrodeză 
este la 90° de flexie (fig. 3.84). 


Figura 3.84 
Artrodeza de cot — diverse tehnici chirurgicale şi de fixare 
a — tehnica Brittain — fixarea focarului de artrodeză cu grefoane corticale încastrate; 
b — tehnica Stendler — fixare cu grefon tibial apoziționat şi înşurubat; 
c — tehnica Miller — fixarea focarului prin înşurubare olecrano-humerală 
şi cadru în compresiune (faţă şi profil); 
d — tehnica Lortat-Jacob — fixarea focarului de artrodeză cu fixator extern (faţă şi profil) 

Artrodeza de umăr 

Paralizia muşchiul deltoid şi sepsisul după artroplastie sunt indicaţii posibile 
pentru artrodeza de umăr. Obţinerea fuziunii poate fi relativ dificilă datorită braţului 
de pârghie lung de la nivelul articulației umărului. Acesta este accentuat de poziția 
de fuziune osoasă care impune plasarea brațului în abductie (fig. 3.85). 


Figura 3.85 
Poziţia brațului 
recomandată în artrodeza 
umărului (Rowe): 
20° abductie (măsurătoare 
clinică), 30° antepulsie şi 
Rotație internă 40° Rotaţie internă 40° de la 40° la 50° rotaţie 

internă 


7 ap A 


Abducţie 20 Antepulsie 30° 


În trecut, înainte de introducerea implanturilor pentru fixare internă, erau preferate 
tehnici de artrodeză pe cale intra şi extraarticulară, pentru a asigura o probabilitate 
mai mare de obţinere a fuziunii osoase. 

Tehnica AO este cea mai promițătoare, deoarece asigura o fixare internă rigidă 
fără a mai fi necesară o imobilizare externă postoperatorie. Pacientul este poziționat 
în decubit lateral. Incizia se face deasupra spinei omoplatului, deasupra acromionului 
şi în jos pe faţa laterală a humerusului. Suprafaţa articulației glenohumerale şi fața 
inferioară a acromionului sunt curățate de cartilajul rezidual şi de osul cortical pentru 
a asigura un contact pe o suprafaţă cât mai mare cu braţul în poziţia potrivită. Pentru 
a fixa humerusul la omoplat se utilizează o placă lată sau o placă de reconstrucție 
pelvină. Placa este modelată în poziţia potrivită şi este fixată la spina omoplatului şi 
la diafiza humerusului. Prin plasarea unei alte plăci posterior se poate obţine o fixare 
adițională (fig. 3.86). 


Figura 3.86 

Artrodeza umărului: 
a — tehnici extraarticulare: 
sus - tehnica Watson- 
Jones, jos - tehnica Putti; 
b — tehnica AO (Miller); 
c — tehnica Gill (intra şi 
extraarticulară); 
d — tehnica de artrodeză în 
compresie (Charnley şi 
Houston) 

Grefarea defectelor poate fi necesară, pentru a obţine o fixare rigidă. După 
intervenţia chirurgicală, se utilizează un pansament moale până la dispariţia durerii. 
Un aparat gipsat toracobrahial este preferat de unii chirurgi. Dacă nu se utilizează un 
aparat gipsat, se poate începe o recuperare precoce. O modificare a tehnicii AO 
utilizează un fixator extern pentru a neutraliza forțele care se exercită asupra 
şuruburilor interfragmentare. Rezultatele funcţionale sunt variate şi depind de poziţia 
de fuziune. Lucrul cu braţul în abducţie sau deasupra capului nu este posibil. Rotaţia 
internă sau externă excesivă trebuiesc evitate. 

Artrodeza de şold 

Ca şi în cazul altor articulaţii, produce o articulaţie fixă, stabilă şi nedureroasă 
care permite pacientului să efectueze munci grele. Dezavantajul artrodezei de şold, 
la o persoană tânără care prestează munci grele, constă în faptul că după o anumită 
perioadă de timp apare discartroza lombară şi gonartroza ipsilaterală. De fapt, o 
indicație pentru conversia artrodezei de şold în artroplastie totală de şold o 
reprezintă durerea invalidantă la nivelul coloanei lombare sau a genunchiului. 

Indicaţia cea mai frecventă pentru artrodeză de şold o reprezintă sechelele 
osteoartritei bacilare stabilizate, osteomielita cronică fiind o indicație relativă. 

Contraindicaţiile  artrodezei sunt determinate de mobilitatea limitată a 
genunchiului ipsilateral sau gonartroza ipsilaterală, precum şi discartroza lombară 
importantă şi coxartroza controlaterală. 

Probabil, cea mai mare problemă în realizarea artrodezei de şold la un pacient cu 
o indicație adecvată o reprezintă obţinerea acordului pacientului. Deoarece 
protezarea articulației oferă mobilitate, recuperare precoce şi o operaţie de mai mică 
amploare, pacienţii sunt ezitanţi în alegerea artrodezei de şold. Acest lucru este 
valabil în special atunci când artroplastia totală de şold este efectuată la sportivii 
profesionişti, permițându-le unora dintre ei să-şi continue activitatea sportivă. 
Datorită acestor factori, artrodeza de şold a devenit o operaţie relativ rară. 

Au fost descrise multiple tehnici pentru realizarea artrodezei de şold. Fixarea 
rigidă este dificil de realizat şi de obicei este necesară imobilizarea gipsată 
postoperatorie (fig. 3.87). 


Figura 3.87 
Artrodeza de şold — variante tehnice 
a — artrodeza intraarticulară fixată cu un cui Smith-Petersen; 
b — osteotomie a femurului asociată artrodezei, fixată cu un 
cui placă Jewett; 
c — artrodeză cu grefă pediculată anterioară (Davis); 
d — artrodeză cu grefă pediculată posterioară (Judet) 

În timpul intervenţiei, trebuie acordată atenţie pentru păstrarea integrităţii 
muşchilor abductori, astfel încât, ulterior, să poată fi efectuată, eventual, o tehnică 
reconstructivă. Un moment important al operaţiei îl reprezintă fixarea şoldului într-o 
poziție adecvată. 

Poziţia optimă este de: flexie uşoară (25%), uşoară rotație externă (5°) şi 
abducţie/adducţie neutră. Anterior operaţiei, şoldul în abducţie determină un mers 
anormal cu presiuni crescute asupra coloanei lombare. Poziţia de abducţie uşoară 
sau neutră minimalizează această problemă, deoarece centrul de gravitate al cor- 
pului în faza de sprijin unipodal a mersului se mută mai aproape de picior. O flexie 
exagerată face ca mersul şi poziția de decubit dorsal să se realizeze cu dificultate iar 
o flexie prea mică face ca aşezatul pe scaun să fie dificil. O rotaţie externă exagerată 
forțează genunchiul să se deplaseze într-un plan oblic față de normal. 


Rezecția artroplastică 

Rezecţia artroplastică este un procedeu aplicat iniţial la şold, cot şi mai recent la 
genunchi. Rezecţia artroplastică a fost utilizată la cot de mulţi ani. Rezecţia 
artroplastică a şoldului, numită operaţia Girdlestone a fost, şi este încă, utilizată 
uneori ca o soluţie chirurgicală temporară, uneori cu caracter permanent, în sepsisul 
consecutiv artroplastiei totale de şold. 

Rezecţia artroplastică a genunchiului este o tehnică relativ nouă care a fost 
utilizată când infecția a compromis protezarea articulară a genunchiului. 

Rezecția artroplastică a șoldului 

Produce o articulaţie relativ nedureroasă cu o mobilitate relativ bună. Ea este 
indicată ca intervenţie de primă intenţie în cazurile în care anchiloza a determinat o 
poziţie anormală a şoldului. Aceşti pacienţi sunt predispuşi la luxaţie sau la sepsis în 
cazul efectuării artroplastiei totale a şoldului. Traumatismele măduvei spinării, 
traumatismele craniene şi, probabil, formele severe ale bolii Parkinson, sunt 
afecțiunile care ar putea justifica rezecţia artroplastică de primă intenţie. 

Dezavantajele acestei tehnici sunt determinate de lipsa continuității mecanice 
între femur şi pelvis; aceasta determină un mers anormal şi necesită sprijinul ajutat 
de o cârjă sau un alt dispozitiv, scurtarea apărând la fiecare pas. Pacienţii cu 
rezecţie artroplastică consecutivă unei proteze totale de şold infectate, au, de obicei, 
cel mai stabil şold datorită formării de ţesut cicatricial dens. Procedeul poate fi foarte 
util în reeducarea mersului la pacienţii care au folosit pentru deplasare un scaun cu 
rotile. În cazurile în care infecția a compromis proteza totală de şold, rezecția 
artroplastică este realizată prin îndepărtarea cimentului, protezei şi osului necrotic şi 
a părţilor moi. 

În rezecţia artroplastică de primă intenţie, procedeul este mai reconstructiv 
deoarece capul şi colul femural sunt îndepărtate în acelaşi plan cu linia 
intertrohanteriană şi capsula este reconstituită, pentru a obţine o oarecare stabilitate 
a şoldului. Tracţiunea cu o broşă transtibială este frecvent utilizată pentru o perioada 
de timp în vederea menţinerii lungimii membrului inferior (fig. 3.88). 


Figura 3.88 
Rezecţia artroplastică a 
şoldului — variante 
tehnice 
a — operația Whitman; 
b — operaţia Colonna; 
c — operaţia Girdlestone. 


m 

Rezecția artroplastică a genunchiului 

Are un rezultat funcţional mult mai puţin satisfăcător. După îndepărtarea unei 
proteze infectate de genunchi, există o mare pierdere de substanță osoasă şi 
genunchiul este instabil. Ortezarea îmbunătăţeşte mersul doar într-o mică măsură, 
pacientul necesitând cârje sau un cadru de mers. 

Rezecţia artroplastică a cotului 

Reprezintă un mijloc de tratament al anchilozei după o infecţie sau un 
traumatism. Rezecţia artroplastică poate fi efectuată şi în cazul eşecului protezării 
totale a cotului, datorită infecţiei. Rezecţia artroplastică la un pacient cu poliartrită 
reumatoidă nu este o bună indicație, deoarece acest procedeu este asociat cu 
instabilitatea. Pacientul reumatoid este dependent de membrul superior pentru a se 
putea deplasa cu un mijloc de sprijin. Artroplastia cu interpoziţie, care utilizează 
fascia sau grefă de piele liberă despicată, se credea că reduce resorbția osoasă, 
însă beneficiul țesutului de interpoziție este îndoielnic. În timp ce rezecția 
artroplastică reduce frecvent durerea, instabilitatea este o problemă majoră iar 
ortezarea este necesară în majoritatea cazurilor (fig. 3.89). 


Figura 3.89 
Rezecţia artroplastică a cotului (tehnica 
Merle D'Aubigne - Kerboull) 

a — detalii tehnice — schemă: 1 — incizie 
posterioară; 2 — rezecţie economică; 3 — 
dfezinserţie înaltă a tricepsului; 4 — interpoziţie 
capsulo-musculară; 

b — detalii tehnice — aspecte intraoperatorii 


Artroplastia protetică 

Artroplastia prin endoprotezare poate fi definită ca o intervenţie de chirurgie 
reconstructivă cu sacrificiu osos şi înlocuire protetică a componentelor articulare. 

Ea este, în final, o operaţie care vizează restaurarea mobilităţii articulare şi a 
funcționării normale a muşchilor, ligamentelor şi a celorlalte structuri periarticulare 
care controlează mişcarea articulației. 

Eficacitatea artroplastiei 

Eficacitatea protezei parțiale sau totale depinde de: 

- calitatea reconstrucției arhitecturale şi mecanice a articulației artificiale; 

- integritatea şi echilibrul biomecanic al musculaturii periarticulare. 

Pentru a atinge acest dublu scop sunt indispensabile două elemente: 

-calea de acces la articulaţie care respectă cel mai bine musculatura şi este 
capabilă de a restabili echilibrul articular; 

- proteza adecvată; 

Caracteristicile protezelor articulare 

Proteza trebuie să îndeplinească anumite caracteristici obligatorii: 

- funcţionare mecanică de joasa fricțiune („low friction”) între piesele componente; 

- fixarea să fie eficientă, solidă şi durabilă; 

- design-ul pieselor componente să reproducă cât mai exact articulaţia; 

- să nu perturbe arhitectura articulară. 

Prin urmare, obiectivul principal în realizarea design-ului pentru un implant 
protetic poate fi enunțat astfel: „un dispozitiv permanent ce va fi utilizat în tehnica 
chirurgicală de implantare, având drept scop eliminarea durerii şi îmbunătățirea 
functionalitătții în articulația şoldului, prin restabilirea geometriei şi calității de 
sustinere a interfeței articulare”. 

Bioinginerul şi chirurgul sunt puşi să rezolve două deficiențe semnificative: 
diminuarea calităților tribologice şi modificările de configuraţie ale articulației şoldului. 

Chirurgia protetică a şoldului este rezultatul unei decizii clinice luată împreună, atât 
de chirurg cât şi de pacient, când se constată un grad avansat de disfuncţionalitate a 
şoldului, care justifică această tehnică radicală ca modalitate terapeutică de elecție. 

Elementele clinice care conduc la această decizie sunt, în principal, de ordin clinic 
şi funcţional: durerea şi limitarea algică a mobilităţii active şi pasive, având drept efect 
un deficit funcţional major. 

Radiografiile şi alte explorări imagistice evidenţiază, după caz, modificări 
structurale ale configurației anatomice normale ale articulației şoldului; acestea variază 
în functie de etiologia iniţială care a condus în final la modificări de tip artrozic. 

Radiologic, acestea se caracterizează prin: pensarea spațiului articular, 
deformarea capului femural şi/sau a cotilului şi modificări semnificative ale calității 
osului sau diminuarea capitalului osos. 

Obiectivele designului protetic 

În ceea ce priveşte design-ul implantului protetic sunt, indiferent de varianta 
constructivă, următoarele: 

e simplitatea - atât în ceea ce priveşte design-ul cât şi inserția; 

e conservabilitatea - exprimată ca fiind dorinţa de a sacrifica o cantitate minimă de 
țesut sănătos; 

manufacturabilitatea; 

costul; 

siguranţa - în special în ceea ce priveşte disfuncţionalitatea potenţiala şi eşecul; 
durabilitatea; 

service-ul - exprimat prin lărgirea opțiunilor şi diminuarea barierelor tehnice în 
chirurgia de revizie a componentelor protetice degradate. 

Alte elemente care trebuiesc luate în considerare sunt: 

- vârsta pacientului; 

- greutatea; 

- sexul; 

- etiologia bolii; 

- condițiile patologice, asociate sau preexistente; 

- exigenţele pacientului; 

- statutul profesional sau familial. 

Scopurile artroplastiei endoprotetice 

Aceste scopuri sunt simple: alinarea suferinței bolnavului prin dispariţia durerilor, 
recuperarea mobilităţii şi stabilităţii articulare, cu corectarea diformităţilor existente. 

Implanturile protetice existente, actualmente, în uzul curent, dacă sunt corect 
implantate, dau posibilitatea atingerii acestor scopuri cu o rată înaltă de succes, 
dovedită de studii pe termen mediu şi lung. 

Rămân totuşi nesoluţionate complet o serie de probleme care fac obiectul unor 
cercetări intense la ora actuală: 

- găsirea unui design optim al implantului; 

- obţinerea unor materiale noi, cu un comportament mai bun la uzură şi cu o 
compatibilitate osoasă şi biomecanică mai bună; 

- optimizarea tehnicilor de fixare; 

- îmbunătățirea instrumentarului utilizat; 

- facilitarea operaţiilor de revizie. 

În acest sens, cercetările continuă să ducă la îmbunătăţirea rezultatelor, mai ales la 
pacienţii tineri. 

Aceste cercetări au continuat în două direcţii importante: 

- eliminarea folosirii cimentului; 

- îmbunătăţirea tehnicilor de cimentare a protezei. 

Astfel, au fost întreprinse cercetări asupra implanturilor cu înveliş poros, cu fixare 
prin presare sau cu înveliş de hidroxiapatită, pentru a obţine fixarea biologică a 
protezei, prin dezvoltarea ulterioară a osului şi eliminarea folosirii cimentului. 

Pe de altă parte, s-au dezvoltat numeroase tehnici ce îmbunătățesc metodele de 
fixare prin cimentare, cum ar fi: utilizarea cimentului „low-viscosity”, restrictori pentru 
canalul medular, modalităţi de reducere a porozităţii şi instrumente de presurizare şi 
amestecare în vid ale cimentului. 

De asemenea, s-au proiectat şi realizat componente femurale mai durabile, mai 
grele şi mai lungi pentru evitarea fracturării tijei şi pentru scăderea efortului unitar 
exercitat în ciment. 

Alte prototipuri folosesc tije metalice cu secţiune transversală mai redusă, de 
exemplu din titan, material cu modul de elasticitate mai mic şi care permite un transfer 
mai bun al efortului unitar asupra cimentului şi osului. 

Pe măsură ce realizările tehnologice conduc la creşterea longevităţii fixării 
implantului, revine în actualitate problema uzurii suprafeţelor articulare. 

Este vorba, în principal, de introducerea în practica curentă, a capetelor femurale şi 
a inserturilor cotiloidiene confecţionate din ceramică (oxid de aluminiu), caracterizate 
printr-un coeficient de frecare foarte scăzut şi caracteristici superioare privind uzura. 

Aliajul de titan este recunoscut ca fiind unul dintre cele mai durabile şi mai bine 
tolerate biologic materiale pentru implant. Din păcate, rezistenţa lui scăzută şi 
comportamentul la uzură îl fac nepotrivit pentru folosirea la producerea suprafeţelor 
articulare în stare nativă. 

Sistemul de componente modulare s-a limitat la început doar la mărimea capetelor 
femurale şi a lungimii colurilor femurale. 

Inovaţii recente permit şi posibilitatea dimensionării independente a mai multor 
porțiuni ale tijei. Drept urmare, dintr-un număr limitat de componente individuale, se 
poate obţine o varietate largă de mărimi ale implanturilor. Îngrijorătoare este, însă, 
durabilitatea implanturilor modulare, rămânând de determinat metoda optimă de 
conjugare a părților componente. 

Nu încape nici o îndoială că artroplastia cu endoproteză, folosind implanturi 
biocompatibile, este o intervenţie de chirurgie reconstructivă, de primă intenţie, care 
oferă mari şanse de reuşită pe termen mediu şi lung. De aceea, precizia tehnică de 
realizare a acestei dificile intervenții, este de o importanţă covârşitoare. 

Tehnicile de realizare a artroplastiei cu implantarea unei endoproteze, reclamă din 
partea chirurgului o excelentă familiarizare cu multitudinea detaliilor tehnice ale 
operației. În plus, pentru a face faţă varietăţii problemelor ce apar, şi pentru a evalua 
corect noile concepte şi tipuri de implanturi, el trebuie să aibă cunoştinţe solide în 
domeniul biomecanicii articulare, a materialelor şi a tehnologiei şi design-ului protetic. 

3. Tratamentul leziunilor traumatice articulare 
(entorse, luxații, rupturi meniscale) 


Tratamentul entorselor 

În entorsa benignă purtarea unui bandaj elastic concomitent cu reluarea 
mişcărilor active şi recuperarea forței musculare este principala conduită. 

Ruptura unui ligament se poate vindeca spontan, chiar şi fără imobilizare, în 4-6 
săptămâni. Problema este că această vindecare se face printr-o cicatrizare aleatorie, 
cel mai adesea incorectă, cu retracţia şi fibroza ligamentului incriminat. 

Pentru majoritatea specialiştilor reparația urgentă, pe cale chirurgicală a rupturii 
ligamentului reprezintă tratamentul de elecţie. Intervenţia trebuie realizată rapid, în 
primele 24-72 ore de la traumatism, deoarece, odată cu trecerea timpului, leziunea 
devine inoperabilă, prin retracţia şi cicatrizarea spontană în poziţie vicioasă, cu 
imposibilitatea suturării cap la cap a fragmentelor. Această perioadă nu trebuie să 
depăşească 7-9 zile de la accident. Indicaţia chirurgicală este de elecție în cazurile 
de entorse grave la tineri, sportivi, cu solicitări articulare importante şi instabilitate 
articulară marcată. Postoperator, articulaţia este imobilizată pentru 3-4 săptămâni, 
pentru a pune în repaus articulația şi a permite cicatrizarea corectă a ligamentului. 
După acest interval, se începe cu blândeţe reeducarea, articulaţia fiind protejată 
pentru încă 4-6 săptămâni. 

Atunci când tratamentul chirurgical nu poate fi aplicat se poate apela la 
tratamentul ortopedic. Pentru mulţi autori, tratamentul ortopedic precoce, prin 
imobilizare gipsată, 4-6 săptămâni în poziţie funcţională este acceptat şi de elecţie, 
ținându-se cont de următoarele situații: 

- când repararea chirurgicală este dificilă şi fără rezultate certe; 

- când instabilitate articulară nu este foarte mare; 

- la pacienții în vârstă, fără solicitări articulare importante. 

După scoaterea gipsului se inițiază un program de reeducare funcţională până la 
o cât mai completă recuperare a mobilităţii articulare şi troficității musculare, evitând 
tensionarea ligamentului. 

Tratamentul luxațiilor şi subluxațiilor 

Tratamentul primei luxaţii ca episod traumatic unic este unul de maximă urgenţă 
şi constă în reducerea imediată a luxaţiei, de regulă sub anestezie generală şi 
relaxare musculară. Reducerea ortopedică constă, în principiu, în parcurgerea de 
către extremitatea luxată a unui drum în sens invers traiectului prin care s-a produs 
luxaţia. În realitate, luxaţia se reduce prin manevre codificate, specifice fiecărui tip de 
luxaţie. După reducere, articulația este imobilizată pentru o perioadă de 3-4 
săptămâni pentru a permite cicatrizarea ligamentară corectă şi a părților moi. 

În unele cazuri, dacă leziunile ligamentare au fost importante, se impune 
repararea lor chirurgicală, după reducerea luxaţiei. Reducerea chirurgicală este 
indicată în câteva cazuri particulare: ireductibilitate, tratamentul unei instabilități 
asociate sau interpoziţii articulare postreducere, fractură-luxaţie. 

Reducerea luxaţiei prin manevre specifice aplicate membrului sau segmentului 
de membru afectat este un gest de maximă urgenţă care nu trebuie amânat sub nici 
un pretext, deoarece, luxaţia „îmbătrâneşte” şi devine rapid ireductibilă. Încercarea 
de reducere în cazurile vechi cu luxaţie neglijată este de regulă marcată de insucces 
şi grevată de riscuri suplimentare (fractură, leziuni vasculare sau nervoase, 
hematoame, etc.). Atunci când reducerea prin manevre externe într-o luxaţie veche, 
inveterată, cu pierderea dreptului de domiciliu, aderenţe şi neoarticulaţie, eşuează, 

este preferabilă reducerea sângerândă a luxaţiei. Intervenţia poate fi dificilă, 
sângerândă şi cu rezultate, adesea modeste pe plan funcţional şi al suprimării 
durerii. Pentru aceste cazuri, rezecţia artroplastică a extremității osoase luxate (la 
persoanele în vârstă) sau rezecţia şi înlocuirea protetică (la persoanele tinere) poate 
reprezenta o bună soluție. 

Luxaţiile recidivante, atunci când se repetă frecvent, sunt dureroase sau se 
însoțesc de o jenă funcţională evidentă şi trebuiesc operate. Este cazul, în special a 
luxaţiei recidivante de umăr care reclamă întotdeauna un tratament chirurgical dificil. 

Principiile tratamentului chirurgical al luxaţiei recidivante de umăr pot fi astfel 
sistematizate: 

- combaterea slăbiciunii şi distensiei capsulare anterioare, prin desființarea 
camerei de luxaţie şi refacerea valorii stabilizatoare a capsulei (operaţia Bankart) 
(fig. 3.90.a, b); 

- combaterea deplasării antero-interne a capului humeral prin constituirea unui 
baraj la acest nivel. Este principiul butee-urilor care închid defileul subcoracoidian 
sau ameliorează relieful rebordului glenoidian (operaţia Latarjet) (fig. 3.90.c); 

- combaterea laxităţii articulare prin acțiunea stabilizatoare a muşchilor anteriori, 
rotatori interni, transpoziționaţi, pentru a realiza o chingă stabilizatoare anterioară şi 
a menţine capul în faţa glenei (operaţia Magnuson-Stack). 

Stabilizarea articulară se realizează prin diverse procedee şi artificii chirurgicale 
practicate pe părţile moi periarticulare (capsulă, ligamente, tendoane, muşchi) 
(Bankart, Magnuson-Stack), sau/şi osoase (butee-uri) (Latarjert). Reeducarea 
funcţională postoperatorie este obligatorie după o perioadă de imobilizare, variabilă 
în funcţie de procedeul utilizat. 


a) | 
ADAE 


Figura 3.90 
Luxatia recidivantă de umăr 
a — leziunile din luxatia recidivantă: distensie capsulară anterioară şi cameră de luxatie, dezinsertia 
bureletului glenoidian, ancoşă posterioară; 
b — principiul operatiei Bankart (refacerea rebordului glenoidian cu reinsertia bureletului glenoidian, 
retensionarea capsulei anterioare peste rebordul glenoidian anterior); 
c — principiul operatiei Latarjet (butée preglenoidian, retensionarea capsulei anterioare) 


Pentru luxația recidivantă de rotulă, principiile de tratament chirurgical sunt 
aceleaşi şi au drept scop obținerea unei rotule centrate în permanenţă pe trohlee cu 
diminuarea presiunilor care se exercită pe suprafața articulară, de regulă alterată 
prin condromalacie sau artroză. Atunci când rotula este perfect centrată, soluţiile 
chirurgicale constau în: simpla secţiune a aripioarei rotuliene externe pentru 
diminuarea sau suprimarea sindromului de hiperpresiune rotuliană externă (Ficat) 
(fig. 3.91.a), sau avansarea tuberozităţii tibiale anterioare (Maquet), care determină 
diminuarea presiunilor pe rotulă (fig. 3.91.b). 

În instabilitățile rotuliene există aproape întotdeauna un descentraj extern al 
rotulei, ocazional (luxaţie sau subluxaţie recidivantă) sau permanent (luxaţie 
habituală sau permanentă, subluxaţie permanentă) (fig. 3.91.c). 

Figura 3.91 

Luxaţia recidivantă de rotulă: 

a- rotulă descentrată cu 
subluxaţie externă care se | 
reaxează prin transpoziție internă a tuberozitătții tibiale anterioare (1); rotulă centrată cu sindrom de 
hiperpresiune externă care este suprimat prin sectiunea aripioarelor rotuliene externe (2); 

b — efectul operatiei de avansare a tuberozitătții tibiale anterioare (Maquet) care diminuă forța de 
aplicare sagitală a rotulei pe trohlee; 

c — după transpozitia internă a tuberozitătii tibiale, unghiul Q, de dezaxare frontală a fortei 
cvadricepsului aplicată pe rotulă, descrește şi forta care tractionează rotula în afară diminuă. 


Simptomatologia în aceste cazuri variază în funcție de vârstă şi gradul de artroză: 
la tineri domină instabilitatea în timp ce la subiecţii în vârstă prevalează durerile şi 
tendinţa rotulei de a se fixa în poziție de subluxaţie. Lateralizării rotulei prin anomalie 
a aparatului extensor (unghiul Q crescut, patelae altae, hipotrofia versantului 
trohlean extern), i se poate adăuga un element agravant dat de hiperrotaţia externă 
femuro-tibială. Soluţiile pentru recentrarea rotulei pot fi astfel schemaitizate: 

- transpoziţie internă a tuberozităţii tribiale anterioare care permite corectarea unei 
anomalii de unghi Q sau patelae altae (transpoziţie + coborâre); 

- intervenţii numai pe părţile moi: secţiune aripioarei rotuliene externe, plastie de 
scurtare a aripioarei interne, ligamento-plastie pentru diminuarea şi controlul 
tendinței la rotaţie externă a tibiei; 

- asocierea unuia sau altuia dintre procedeele menţionate, pe os şi pe părți moi. 


Tratamentul rupturilor de menisc 

Tratamentul modern al rupturii meniscale este din ce în ce mai conservator şi 
constă fie în reinserția leziunilor meniscale periferice susceptibile de a cicatriza, fie în 
meniscectomie parţială a langhetei meniscale rupte, cel mai adesea prin artroscopie 
sau când nu este posibil astfel, prin artrotomie. Leziunile asociate, de regulă 
ligamentare, pot necesita gesturi chirurgicale mai mult sau mai puţin complexe. 
Tratamentul lor se impune întotdeauna când pacientul este tânăr şi exigenţele 
funcţionale sunt complexe. 

Meniscectomia pe cale artroscopică este aproape întotdeauna parţială, 
conservatoare, după principiul „meniscectomiei intramurale” (A. Trillat [21]). 
Meniscectomia parţială ideală trebuie să înlăture tot țesutul meniscal anormal şi 
anormal mobil (Lanny Johnson [21]). Acest concept este comun pentru orice tip de 
meniscectomie, fie ea artroscopică sau prin artrotomie. Totuşi artroscopia dă o mai 
bună apreciere a calităţii țesutului meniscal permițând o rezecție mai precisă şi mai 
economică. Bineînţeles, atunci când meniscul este patologic, meniscectomia va fi 
totală atât pe cale artroscopică cât şi prin artrotomie (fig. 3.92). 


Figura 3.92 
Întinderea rezecţiei meniscale: 
a — în cazul unei meniscectomii 
intramurale clasice, prin artrotomie; 
b — în cazul unei meniscectomii 
parțiale prin artroscopie 


255 


Tratamentul afecţiunilor osteo-articulare 


În cazul unor leziuni limitate, posterioare, precum o langhetă sau o ruptură 
longitudinală, artroscopia va realiza o meniscectomie mult mai economică 
(fig. 3.92.b). Întinderea rezecției meniscale depinde astfel de un anumit număr de 
elemente: gradul de extensie al leziunii către periferie (joncţiunea menisco-sinovială), 
aspectul meniscului şi mobilitatea sa în timpul investigaţiei artroscopice. Pentru a 
evalua aceste aspecte se utilizează întotdeauna un croşet care poate evidenția un 
clivaj sau o fisură la nivelul peretelui meniscal sau în grosimea meniscului. Două 
gesturi importante vor asigura succesul meniscectomiei: fragmentarea meniscului cu 
o pensă Basket, prin excizie din aproape în aproape, şi ablaţia fragmentelor 
meniscale mari cu aceeaşi pensă. Fragmentele mici, detaşate şi libere în articulaţie, 
se elimină cu o canulă evacuatoare, prin aspirație (fig. 3.93). 


Figura 3.93 
Ruptură longitudinală a meniscului intern: 
a — explorarea artroscopică a rupturii; 
b — secționarea ataşei posterioare şi fragmentarea meniscului cu pensă Basket; 
c — ablația fragmentelor meniscale mari cu aceeaşi pensă. 


Chirurgia artroscopică meniscală se efectuează, de obicei, prin două căi de 
abord, antero-externă şi antero-internă. Una dintre ele permite introducerea 
artroscopului şi vizualizarea articulației iar cealaltă permite introducerea 
instrumentelor de explorare şi excizie, cele două căi fiind interschimbabile în cursul 
intervenţiei. În mod excepţional se poate utiliza şi o a treia cale, pentru anumite 
situații foarte dificile. Inconvenientul constă în coordonarea unui număr mare de 
instrumente într-un spaţiu redus. 

Instrumentele cele mai des utilizate în meniscectomia artroscopică sunt: 
foarfecele cudate la 20° şi 60° care iniţiază secţiunea anterioară a meniscului şi 
pensele muşcătoare (Basket) care permit fragmentarea şi secționarea fragmentului 
meniscal. Aceste instrumente au înlocuit în cvasitotalitatea cazurilor bisturiul, 
respectiv foarfecele drept. 

Urmărirea şi îngrijirile postoperatorii sunt variabile şi în funcţie de tipul de 
chirurgie aplicată: rezecție meniscală artroscopică, meniscectomie prin artrotomie, 
reinserție meniscală, chirurgie ligamentară asociată. Drenajul articular poate fi indicat 
după  artrotomie în scopul evitării riscului de hemartroză postoperatorie. 
Tromboprofilaxia este obligatorie. Sprijinul, durata de imobilizare şi programul de 
reeducare sunt variabile, în funcţie de agresivitatea actului chirurgical, cu îngrijiri mai 
simple după artroscopie decât după artrotomie. 

PRINCIPII ŞI MODALITĂȚI MODERNE DE TRATAMENT ÎN 
ORTOPEDIE 


1. Laserul în chirurgia ortopedică 


Definirea principiului şi principii de funcționare 

Laserele sunt surse de radiaţii electromagnetice cu emisie în domeniul spectral 
vizibil sau aproape de acesta (infraroşu sau ultraviolet), cu caracteristici deosebite 
față de sursele luminoase convenţionale (bec electric, tub fluorescent, flacără), ca de 
exemplu: monocromia, direcţionalitatea, densitatea mare a puterii. Principiul de 
funcţionare are la bază unul din cele două procese de emitere a luminii de către 
atomii şi moleculele substanţei: emisia stimulată şi emisia spontană. Laserul 
utilizează principiul emisiei stimulate care este amplificată de aşa-numita inversie a 
populaţiei, ceea ce înseamnă că pentru a amplifica fasciculul luminos este necesară 
o situaţie neobişnuită. Această situaţie constă în existența unui număr mai mare de 
atomi sau molecule pe un nivel energetic superior faţă de un nivel energetic inferior, 
fapt care oferă posibilitatea amplificării luminii în substanţă. Pentru pregătirea unui 
astfel de mediu se poate folosi o radiaţie auxiliară care să fie absorbită în prealabil 
de atomii sau moleculele aflate în starea E. pentru a trece în starea superioară cu 
energie E2, adică aşa-numitul pompaj optic. 

Orice laser cuprinde trei părți: mediul activ, sursa de pompaj şi cavitatea 
rezonantă. 

Mediul activ laser 

Este un mediu care permite inversia populaţiei între două sau mai multe niveluri 
energetice ale particulelor componente (ioni, atomi, molecule). El poate fi solid, 
lichid, gazos sau semiconductor. 

Sursa de pompaj 

Are rol de a pompa atomii, moleculele sau ionii, pe un anumit nivel energetic 
superior de la care porneşte emisia laser care trebuie amplificată. 

Cavitatea rezonantă 

Are proprietatea de a creşte densitatea radiaţiei emise de mediul activ din 
interiorul tubului său prin reflexii multiple pe pereții săi, sporind intensitatea emisiei 
stimulate. 

Aceste trei componente sunt comune tuturor tipurilor de lasere dar au forme 
diferite şi caracteristici specifice fiecărui tip de laser. 

Proprietățile fasciculului laser 

Coerenţa 

În emisia simultană a luminii fotonii formează o avalanşă unică care se carac- 
terizează printr-o direcție de mişcare determinată, numită lumină coerentă (fig. 3.94). 


Figura 3.94 
a — focalizarea luminii necoerente; 
b — focalizarea luminii coerente. 

Direcţionalitatea (colimarea) 

Este rezultatul faptului că radiaţia emisă are o divergență foarte mică, de 1mrad. 
Aceasta face ca la distanţe mari radiaţia laser să se regăsească sub forma unui 
fascicul îngust cu un înalt grad de coerenţă, cu o densitate de putere foarte mare şi 
monocromic. Fasciculul de raze laser va fi, astfel, extrem de convergent, posibil de 
focalizat practic într-un punct. 

Densitatea ridicată de putere 

Caracterizează puterea fasciculului laser pe unitatea de suprafaţă. Deoarece 
fasciculele laser sunt înguste densitatea devine foarte mare. Chiar în cazul unui laser 
de mică putere intensitatea fasciculului laser este de 10% ori mai mare decât 
intensitatea razei solare. 

Monocromacitatea 

Desemnează faptul că fasciculul laser emis este foarte îngust din punct de 
vedere spectral, având o lungime de undă precis determinată. Această proprietate 
este de câteva ordine de mărime mai bună decât a surselor clasice de lumină şi are 
ca efect stimularea unor reacţii selective în mediile cu care interacționează. 

Efectele biologice ale laserului 

Folosirea cu succes a laserelor în medicină pentru biostimulare şi în chirurgie 
(bisturiu laser) se bazează pe principiile interacțiunii luminii laser cu țesutul viu. 
Acesta este un fenomen complex, influenţat de parametrii diferitelor lasere şi de 
proprietăţile țesuturilor. 

În principiu, dacă un fascicol laser ajunge pe un țesut, se pot produce patru tipuri 
de procese: reflexia (întoarcerea undei laser la sursă sau la altă suprafață), absorbția 
(principalul fenomen care afectează țesutul), dispersia (energia disipată a fasciculului 
laser) şi transmisia (lumina trece şi este transmisă prin ţesut, fiind absorbită doar în 
mică parte) (fig. 3.95). 

În țesuturile biologice, radiația absorbită este transformată în alte forme de 
energie (calorică, chimică), care acţionează în interiorul țesutul care a absorbit-o şi 
îşi împrăştie efectele în zonele înconjurătoare. 

Efectele radiaţiei laser asupra materialului biologic, respectiv, reacţiile țesutului 
viu la aceste radiaţii sunt provocate de efectele reciproce ale fotonilor cu moleculele 
din țesut. Aceste procese pot fi grupate în trei categorii: 

c. efecte fotochimice (biostimularea) — au loc la densități foarte mici de putere 

(10'5-1W/cm?), cu timp de expunere foarte lung (10-1000s); 

d. efecte termice (evaporarea, tăierea şi coagularea țesuturilor) — au loc la 
densități şi puteri foarte mari (10'%W/cm?), la timp de expunere foarte scurt 
(1ms-100s); 

e. efecte neliniare — apar la densități de putere de peste 10'%W/cm? şi la timpi de 
expunere ultrascurți (10°s); 

Efectele celor trei interacțiuni depind de: 
- proprietăţile radiaţiei laser (lungimea de undă, densitatea energiei, durata 
iradierii, rata repetiţiei); 
- proprietățile țesutului biologic (coeficientul de absorbţie, dispersie, densitate). 

În funcţie de lungimea de undă, de densitatea energiei şi de comportarea în timp 
a radiaţiei laser incidente există doi parametri tisulari interni care determină, în 
esenţă, efectul razei laser: proprietăţile optice ale țesutului iradiat şi proprietăţile 
termice ale acestuia. Țesuturile biologice nu sunt sisteme foarte omogene din punct 
de vedere optic. Fiecare țesut posedă proprietăţile sale de reflexie, absorbție, 
dispersie şi transmisie, fapt ce trebuie cunoscut pentru a înţelege modul de utilizare 
al laserului. 


Tipuri de lasere cu aplicații medicale 

Aplicațiile medicale ale laserelor pot fi diagnostice şi terapeutice. Terapia cu laser 
cuprinde în principal: biostimularea cu radiaţie electromagnetică şi secţiunea 
țesuturilor, înlăturarea lor sau coagularea. 

Din acest punct de vedere laserele medicale se împart în: 
- lasere atermice (lasere „reci” sau „soft”) — cu putere energetică mică (mW), fără 
proprietăţi distructive, cu rol de ameliorare a metabolismului celular; 
- lasere termice — cu puteri de emisie ridicată (mai multe zeci de W) şi cu o energie 
mare eliberată în țesuturi. Au putere distructivă la nivel celular, fiind utilizate în 
chirurgie. 

Există actualmente o varietate foarte mare de lasere care, în funcţie de mediul 
activ (solid, lichid sau gazos) al laserului se clasifică în: 
- laser cu mediu activ solid (cu rubin, neodium-YAG, erbiu, semiconductori, cu 
ioni); 
- laser cu mediu activ lichid (cu acid neodimic, cu eropiu, cu coloranţi); 
- laser cu mediu activ gazos (cu gaz atomic, cu gaz ionic, molecular cu atomi neutri 
(He-Ne, argon, kripton, Ne, Xe, laser cu CO;, etc.)). 


Aplicațiile laserului în ortopedie 

Principalele tipuri de lasere utilizate în chirurgia ortopedică sunt: laserul cu CO;, 
laserul cu Nd-YAG cu fibră optică, laserul cu holmiu cu fibră optică, laserul cu 
excimer. Pentru  biostimulare se utilizează laserul cu He-Ne, laserul cu 
semiconductori. 

Principalele arii de aplicare ale laserului în chirurgia ortopedică sunt în: 
- artroscopie, unde se pot realiza: meniscectomie, secţionarea aripioarelor 
pararotuliene, debridări intraarticulare, ablaţia unui chist meniscal, fotocondroplastie 
în  condromalacie, tratamentul chirurgical al instabilității  scapulo-humerale 
multidirecţionale. Se utilizează lasere cu excimer, holmiu, Nd-YAG sau CO>; 
- revizia protezei pentru ablaţia cimentului (laser cu CO>); 
-  osteotomia cu laser cu CO;; 
- afecţiuni reumatismale degenerative, artroze incipiente, epicondilita, pinten 
calcanean, utilizând laser cu He-Ne şi semiconductori; 
- traumatisme articulare (entorse, tendinite, entezite, contuzii), utilizând laserul cu 
He-Ne şi semiconductori; 
-  discectomia parţială (laser cu argon, Nd-YAG, CO>); 
-  ablaţia tumorilor osoase sau de părţi moi (laser Nd-YAG şi CO»); 
- Chirurgia supurațţiei osoase şi a părţilor moi (laser Nd-YAG şi CO>); 
- terapia consolidării osoase folosind laser cu He-Ne. 

2. Artroscopia 


Istoric 

Explorarea cavităţilor naturale ale omului este o dorință veche a medicinei. Încă 
din secolul XIX au fost lansate primele idei şi instrumente pentru a vizualiza vezica 
urinară, rectul, vaginul, faringele. 

Primele studii privind vizualizarea marilor articulaţii au fost începute de Kenji 
Takagi în 1918 în Japonia. Primul aparat nu avea sistem de lentile şi era destinat 
depistării precoce a tuberculozei. Concomitent, în Europa, au fost iniţiate primele 
studii privind interesul artroscopiei în leziunile meniscale (Kreuscher, 1925 [21]), apoi 
între 1935 şi 1960 numeroşi autori (Sommer, 1937; Vaudel, 1938; Hurter, 1955 [21]) 
au dezvoltat metoda fără a putea să o impună. Watanabe în Japonia, elev al lui 
Takagi, a popularizat şi impus definitiv metoda, publicând în 1957 o lucrare vastă 
asupra acestui subiect. Artroscopul propus de Watanabe permitea o viziune directă 
şi laterală graţia utilizării a două tipuri de telescoape de mică talie. Un circuit de ser 
fiziologic ataşat artroscopului permitea spălarea articulației şi răcirea sistemului optic. 
Începând din1962 el realizează prima meniscectomie parţială şi primele fotografii, 
fapt ce impune dezvoltarea rapidă a acestei tehnici. Jackson realizează prima ablaţie 
a meniscului pe cale artroscopică în Canada iar O'Connor creează primul artroscop 
operator modern. Tehnica se răspândeşte rapid în toate ţările şi este recunoscută ca 
atare prin înfiinţarea, în 1975, a Asociaţiei Internaţionale de Artroscopie. 

Actualmente, artroscopia, atât diagnostică cât şi terapeutică, este o modalitate 
tehnică foarte răspândită. Succesul său se datorează unui cumul de factori, atât de 
ordin material, cât şi tehnic. Progresul tehnologic în domeniu a fost rapid şi 
impresionant prin ameliorarea sistemelor optice, introducerea sistemului de „lumină 
rece”, utilizarea circuitului video, miniaturizarea şi diversificarea instrumentelor 
chirurgicale. Progresele în materie de tehnică operatorie au contribuit de asemenea 
la dezvoltarea rapidă şi diversificarea acestei tehnici. S-a trecut rapid de la 
observarea pasivă a cavităţii articulare la posibilitatea unor gesturi active, cum ar fi 
utilizarea croşetului palpator, care a transformat fiabilitatea diagnosticului. Gama, din 
ce în ce mai variată, de instrumente a permis diversificarea intervențiilor chirurgicale: 
intervenții pe meniscuri, ligamente, cartilaj, sinovială, corpi străini intraarticulari. 

Artroscopia a devenit astfel o tehnică cotidiană în multe servicii ortopedice, cu 
utilizare largă în diagnostic şi tratament. Reumatologii se folosesc de posibilitățile 
sale de investigaţie şi diagnostic, în timp ce în medicina sportivă chirurgia 
artroscopică a revoluţionat tratamentul unor leziuni specifice ca şi posibilităţile şi 
timpul de recuperare. 

Instrumentar 

Instrumente care compun un ansamblu de artroscopie sunt: artroscop, surse de 
lumină, sistem video şi materiale operatorii motorizate şi nemotorizate. 

Artroscopul 

Permite conducerea imaginii printr-un sistem de lentile şi conducerea luminii prin 
fibre optice (fig. 3.96.a). Viziunea este, fie directă, în prelungirea artroscopului fie, 
cel mai adesea, oblică, la 30° sau 70°. Opticul la 30° este cel mai frecvent utilizat şi 
permite o explorare articulară excelentă (3.96.b). Oblicitatea sa trebuie să fie pusă 
permanent în valoare prin imprimarea unor mişcări de rotaţie, pe tot parcursul 
investigaţiei artroscopice. Profunzimea câmpului de vizualizare autorizează o 
vizualizare foarte apropiată a structurii examinate. În acest sens, se creează un efect 
optic de mărire marcată a zonei studiate care trebuie luată în calcul când se 
interpretează imaginile (fig. 3.96.c). 

Figura 3.96 
Artroscopul cu fibră optică 
a — tipuri de vizualizare permise de către artroscop; 
b — opticul la 30° — cel mai frecvent utilizat; 
c — efectul de mărire imprimat de artroscop pe o compresă obişnuită; 
d — cămaşa de protecție care depăşeşte uşor extremitatea artroscopului. 


Artroscopul cu fibră optică, cu diametru de 4mm, se introduce într-o cămaşă de 
5mm prevăzută cu două robinete (fig. 3.96.d). Acest mic spaţiu între cămaşă şi 
artroscop poate fi utilizat pentru irigație (admisie sau evacuare). Cămaşa este, de 
asemenea, prevăzută cu două mandrine, una ascuţită şi una boantă utilizate pentru 
penetrarea capsulei articulare după incizie. Capătul cămăşii depăşeşte uşor 
artroscopul, protejându-l (fig. 3.97). 


Figura 3.97 
Artroscopul compus din: 
- optic, 
- cămaşă prevăzută cu două 
robinete de admisie sau evacuare 
- două mandrine, una boantă şi 
una ascuțită 


Sistemul de iluminare 

Este compus din o sursă de lumină şi un cablu conectat la artroscop. 

Sursa de lumină -— este variabilă, în funcţie de model: lampă cu xenon, tungsten, 
cu arc, etc. (fig. 3.98). Puterea sa trebuie adaptată în funcţie de utilizare: artroscopie 
directă — putere de 150W, videoartroscopie — minimum 250W. 

Figura 3.98 
Sistem de iluminare compus din: 
- sursă de lumină rece; 
- un cablu de transmisie, 
conectat la artroscop. 


Indiferent de puterea maximală a sursei de lumină, ea trebuie să poată fi 
modificată în cursul examenului, în funcție de structurile examinate; cartilajul, 
reflectogen, necesită mai puțină lumină decât fundul de sac sub-qadricipital. 

Temperatura luminii diferă, funcție de lampă, şi se exprimă în grade Kelvin: 
3200°K, corespunde luminii artificiale, iar 5400°K corespunde luminii de zi. 

Cablul — conduce lumina da la sursă la artroscop. Transmisia utilizează după caz 
fibre de sticlă sau lichid. Diametrul cablului trebuie să fie suficient, adaptat la puterea 
sursei. În timpul manipulării sale se va evita plierea sau torsiunea sa brutală, pentru 
a evita deteriorarea fibrelor optice. 

Sistemul video 

Este compus dintr-o cameră de luat vederi conectată la monitor sau la un 
videorecorder. 

Camera şi monitorul — sunt compuse dintr-o videocameră color miniaturizată, cu 
o greutate sub 200g şi un monitor cu reglaje identice cu ale unui televizor: 
luminozitate, contrast, culoare. Ecranul are, în general, diagonala de 36cm şi 
corespunde, de cele mai multe ori, exigențelor oricărui tip de artroscopie (fig. 3.99). 


Figura 3.99 


Sistemul video compus din cameră de luat vederi conectată la monitor 


Se utilizează, în mod curent, două tipuri de camere: 
- camera cu tub, care are avantajul unei sensibilități de până la 10luxi, cu o bună 
definiţie a imaginii dar fragilă la şocuri; 
- cameră fără tub, cu avantajul miniaturizării, robusteţei şi rezistenţei superioare la 
şocuri, dar cu sensibilitate mai slabă decât precedenta. 

În principiu este de preferat o sensibilitate şi o rezoluţie mai bună a imaginii din 
numeroase motive: 
- permite o mai bună explorare a anumitor zone mai slab luminate; 
- reduce valoarea puterii necesară de la sursă; 
- prelungeşte durata de viaţă a cablului şi artroscopului, deoarece deteriorarea 
transmisiei luminoase este mai lentă decât în celălalt caz. 

Aceste camere sunt sterilizabile prin imersie şi beneficiază de un reglaj, adesea 
automatic, pentru a se adapta la temperatura emanată de lumina sursei. 

Videorecorderul (magnetoscopul) — este opţional, nefiind indispensabil nici 
bunei funcţionări a ansamblului artroscopic, nici explorării tehnice propriu-zise. 
Atunci când există în dotare, el permite înregistrarea şi reținerea unor imagini şi 
instantanee din timpul intervenţiei. Pot fi astfel realizate, fără pierdere de calitate, 
montaje de imagini selecționate care, înregistrate pe casetă, permit proiecția lor 
publică în excelente condiţii de calitate. 

Material operator nemotorizat 

Cuprinde totalitatea instrumentelor de explorare şi tratament utilizate 
intraarticular. Aceste instrumente sunt, în principal: croşetul palpator, pensa 
apucătoare (Basket), pense de menisc, bisturiu, foarfeci (fig. 3.100). 


Figura 3.100 
Material operator nemotorizat: 
a — croşet palpator; b — pensă apucătoare tip Basket; c — pensă de menisc (1) şi de disc (2); 
d — bisturie intraarticulare; e — instrumente cudate (pensă apucătoare cudată la 90°); 
f — pensă curbă. 


Croşetul palpator este un instrument indispensabil, atât pentru diagnostic cât şi 
pentru tratament. El permite căutarea unei leziuni (fisură în menisc) şi aprecierea 
extensiei sale, precum şi stabilitatea meniscului la inserția menisco-capsulară. 

Pensa Basket există în mai multe diametre şi variante (drepte şi cudate la 90°). 
Ea permite în acelaşi timp secțiunea şi rezecţia, fiind pensa cea mai des utilizată în 
chirurgia meniscală. 

Foarfecele drepte şi cudate (la 20° şi 60%), precum şi bisturiurile, trebuie utilizate 
cu deosebită prudenţă deoarece ele riscă să lezeze cartilajul sau alte formaţiuni 
intraarticulare. 

Caracteristicile calitative ale instrumentelor utilizate intraarticular sunt date de 
soliditatea şi forma lor. Forma este fundamentală deoarece nu este posibilă 
modificarea direcţiei instrumentare determinată de orificiul de intrare. 

De aceea instrumentele trebuie să se adapteze prin forma lor la morfologia şi 
situaţia structurilor anatomice intraarticulare: instrumentele drepte reprezintă 
materialul de bază; instrumentele curbe permit înconjurarea convexităţii condiliene 
pentru a ajunge la segmentul meniscal posterior; instrumentele cudate la extremitate 
sunt necesare, deoarece, în ciuda unei direcţii instrumentale tangenţiale, dispun de 
un unghi de atac satisfăcător, dacă se alege gradul de angulaţie adaptat 

Materialul motorizat 

Este reprezentat de un sistem Shaver şi un Artroplasty system (fig. 3.101). 


Figura 3.101 


Materialul motorizat 


În mod curent, se utilizează trei tipuri de lame (fig. 3.102): 
-  rezectorul sinovial (shaver propriu-zis), util şi activ pe sinovială şi cartilajul 
patologic, cu leziuni în special fibrilare; 
-  cutter-ul are aceleaşi principii ca shaverul, dar diferă prin unghiul de atac de 
aproximativ 45”, față de cel tangential al shaverului. Eficacitatea sa este mai mare pe 
anumite structuri, în special menisc şi, în general, pe structuri neregulate, 
fragmentate; 
- freza este înconjurată de o teacă care îi permite, în acelaşi timp, o protecţie 
laterală şi o aspirație. Forma şi nervurile sale o fac mai agresivă, atât pentru un sens 
de rotaţie cât şi pentru celălalt. 


Figura 3.102 
Shaver — lamele utilizate în mod curent: 
1 — rezectorul sinovial; 
2 — cutter-ul; 
3 - freza 


Materialul motorizat acţionează electric, fiind cuplat la o baterie reîncărcabilă şi 
are cele două sensuri de rotaţie. Buna utilizare a acestui instrumentar presupune o 
irigație cu debit suficient, o aspirație eficace şi o întreţinere regulată în sensul 
curățării şi lubrifierii. 

Materiale diverse 

Sistemul de irigație — utilizează: pungi cu ser izoton de 2-3|, tubulatură de 
calibru mare în formă de Y, tip urologic, o canulă de admisie în fundul de sac sub- 
qvadricipital. Acest sistem de irigație permite, în general, un debit important. Debitul 
este în funcţie de doi parametri: presiunea, modulabilă în funcţie de înălțimea de 
cădere a serului şi calibrul tubulaturii, de diametru constant. 

Recepţia serului de lavaj intraarticular la ieşirea din genunchi se face prin 
intermediul robinetului de evacuare al cămăşii artroscopului sau printr-o cale de 
abord instrumentală. 

Acest sistem permite un debit de irigație important în absenţa oricărei pompe 
automate. Avantajele sunt numeroase şi constau într-o mare facilitate de utilizare, o 
distensie eficace a întregii articulaţii şi îndeosebi a unor compartimente dificil de 
explorat, precum fundul de sac sau compartimentul posterior. Această uşoară 
presiune şi distensie lichidiană împinge şi sinoviala care este adesea jenantă pentru 
vizualizarea anumitor elemente. Ea joacă, de asemenea, un rol de lavaj, eliminând 
resturile meniscale sau cartilaginoase şi incidența unor imagini neclare datorită 
hemartrozei. Lavajul are, de asemenea, un rol terapeutic, de ameliorare clinică de 
durată a durerilor în genunchiul artrozic. În fine, această circulaţie constantă a serului 
limitează sau elimină riscul infecțios. 

Sistemul fotografic — utilizează un aparat de fotografiat cu reglaj automatic al 
vitezei şi un obiectiv de 135mm cuplat la artroscop. 

Sterilizarea materialelor — depinde de tipul de material şi de exigenţele 
producătorului. Majoritatea materialelor care vin în contact direct cu articulația sunt 
gata sterilizate şi de unică folosință sau sterilizabile, fie la autoclav fie sterilizare 
rapidă prin imersie într-un antiseptic cu efect rapid, cum sunt cele pe bază de 
glutamaldehidă (Cidex, Videne). Deşi prezintă avantajul unei sterilizări rapide, cu 
posibilitatea reutilizării aceluiaşi material la mai multe artroscopii succesive, 
sterilizarea prin imersie are dezavantajul acţiunii corozive în timp asupra 
instrumentarului metalic specific. 


Principalele indicații ale artroscopiei 

Principalele articulații explorate artroscopic şi terapeutic sunt: articulația 
genunchiului, umărului şi, mai nou, a şoldului. Artroscopia mai este rar utilizată şi în 
explorarea articulației gleznei, cotului sau pumnului. 

Articulația genunchiului beneficiază, prin excelență, de această tehnică. Ea 
permite explorarea diagnostică şi rezolvarea chirurgicală a unei patologii extrem de 
diverse: leziunile traumatice şi degenerative ale meniscurilor intern şi extern, 
leziunile sinoviale (sinovită mecanică, inflamatorie, condromatoasă sau de plică 
sinovială), patologia şi chirurgia ligamentară (explorarea rupturilor recente şi vechi 
ale ligamentelor încrucişate, reinserție femurală sau tibială a ligamentului încrucişat 
anterior rupt şi, mai ales, plastia intraarticulară, prin artroscopie, a unei rupturi vechi 
de ligament încrucişat anterior), explorarea şi terapia artrozei genunchiului (leziuni 
cartilaginoase, osoase şi asociate), osteoconarite, osteonecroze, corpi străini 
intraarticulari. 

În patologia umărului artroscopia îşi are în prezent un loc foarte important, atât în 
explorarea şi diagnosticul, cât şi în tratamentul unor afecţiuni diverse, de natură 
traumatică sportivă (ruptura coafei rotatorilor, tendinite ale coafei, tendinite şi rupturi 
ale lungii porţiuni a bicepsului, instabilități şi luxaţii de umăr, conflict subacromio- 
coraciodian), microtraumatică (artropatii acromio-claviculare microtraumatice) sau 
degenerativ artrozică (tendinite şi rupturi degenerative ale coafei, calcificări). 

Artroscopia şoldului nu cunoaşte o amploare şi o dezvoltare asemănătoare celor 
precedente, datorită, în primul rând, dificultăților de abord, articulaţia fiind foarte 
profund situată, cât şi posibilităţilor terapeutice limitate. Poate fi explorată şi 
diagnosticată patologia de burelet cotiloidian, dificil de explorat şi confirmat 
diagnostic prin alte mijloace, sau patologia sinovială şi osteo-cartilaginoasă (sinovite 
diverse, osteocondromatoză, corpi străini intraarticulari). Explorarea artroscopică a 
articulaţiilor cotului şi gleznei au un interes limitat, datorită facilităţii de abord prin 
artrotomie a acestor articulații. 

